Kangelaseepos 
Neiukene, noorukene, Läbi metsa, läbi luha 
ilus olid sa, viis siis meie tee. 
kui sind naabri pulmapidult Rõõmul laulis kena ööbik, 
koju saatsin ma. laulis sinule. 


Aga hobu tõmbas ruttu, 
vanker veeres nii. 
Sõnad sulasivad suhu, 
jaivad pooleli. 


Laul, mida laulsid Narva-pataljoni poisid 
Ukrainasse rindele sõites. 


Münchenist augusti algul Berliini tagasi jõudes kuulsin esimeseks 
kohe uudise, mis mind väga rusus. 

"Eestlastel on Ukrainas väga halvasti läinud. Venelased purustasid 
Narva-pataljoni," teatas mulle tagasihoidlikult keegi lektoreid. "Kust 
sa seda tead — on sul mingisuguseid andmeid selle kohta?" pärisin 
õhinal ja ilmses ängistuses. 

"Tõlgin just praegu Abeli reportaazhi Izjumi lahingust — tiitliks 
on sellel lool "Opfergang des Bataillon "Narva". "See on nagu 
kangelaseepos," täiendas kolleeg. 

Hankisin endale ärakirja Abeli sõjakirjast ja hakkasin selle sisu 
neelama. See oli hoogsalt, väga elavalt ja tugeva pateetilise alatooniga 
kirjutatud rindereportaazh. Lugesin selle kohe teistkordselt läbi, kuna 


ei suutnud endale kuidagi selgitada, kuidas eestlased võisid sattuda 

Ukrainasse ja millal Narva-pataljoni nimeline väeosa võidi formee- 
rida. Kui aga allohvitser Votel, nukrate ja suurte silmadega kõhetu 
sakslane, saabus värske postiga, asetas ta mu lauale viis sõjakirja 
Elmar Tõnhmäelt Ukrainast, sai mulle selgeks, kes need eestlased 
olid, kes nii ennastohverdavalt olid võidelnud. Need olid ju meie 
leegionärid, noored, kes pärast väljaõppe lõpetamist pidid saadetama 
idarinde põhjalõiku, nagu eestlastele oli lubatud. Vastu igasuguseid 
ootusi olid eestlased siiski Ukrainasse saadetud ja seal olid nad siis 


võidelnud. 


Lugesin Tõnismäe sõjakirjad mitmel korral läbi ja asusin koos- 
tama reportaazhi eesti ajakirjanduse jaoks. Tõlkisin esijoones Abeli 
reportaazhi (kuulsin seda veel samal õhtul saksa ringhäälingust suure 
uhkustundega ja liigutuspisaratega silmis) ja siis asusin Tõnismäe 
käsikirjade kallale. Ma püüdsin neist midagi koostada, püüdsin ta- 
bada ja leida, mis oleks olnud vähegi oluline. Kuid just seda olu- 
list oli kurvastavalt vähe. Tõnismäe oli olnud tunnistajaks sellel 
suurel verevalamisel — see oli mul vähemalt selge. Kuid 95 prot- 
senti sellest, mis ta oli näinud, oli ta transformeerinud võimsaks 
tunnetepuhanguks ja otsitud sõnademänguks. Lahing ise oli jäänud 
talle tabamatuks ja eemalolnuna ei saanud ka mina imet teha. Kuid 
lugupidamisest kolleegi vastu, kes oli siiski nii palju jaksanud kir- 
jutada, võtsin end kokku, — olin kord jälle ajalehetoimetaja — 
ja nii sain Elmar Tõnismäe viiest sõjakirjast kujundada kolm. Hin- 
dasin seda siiski ajaloolise materjalina, milles vähemalt tunne oli 


ehtis. 


Mis siis oli juhtunud? 


Neid ridu kirjutades on mu kirjutusmasina kõrval neli kirjel- 
dust Izjumi lahingust: .Narva-pataljoni poistelt Aavo Tavistelt, 
Hartvig Blomguisült, Ferdinand Kellolt ja neljandalt tundmatult. 
Nende kirjelduste põhjal püüan anda ülevaate sellest, mis sündis 
17.—19- juulil Andrejevka küla juures, Izjumi .jõe ääres ja samani- 
melise linna lähedal. Üks kirjelduse autoreist arvab mäletavat, et 
küla nimi olevat olnud Andrushevka. Kuid siinkohal pole see enam 
oluline — siin võib kunagi geograafia ja kaardimaterjal tulla appi 


ja selgitada tõe. 

Täiendavalt olgu märgitud, et Narva-pataljon koosnes vabatahtli- 
kest, kes Debica laagris — Heide-laagris, nagu poisid nimetasid 
— oli saanud tugeva väljaõppe ja parima varustuse, mis saksa 
armee oli võimeline andma. Tingitult asjaolust, et kõik olid vaba- 
tahtlikud, oli ka üksuse lahingmoraal väga kõrge ja johtuvalt sellest 
ka lahingvõime. Füüsiline inimmaterjal oli esmaklassiline. 

Pataljoni kuulus arvuliselt 1280 meest, kes olid jaotatud nelja 
kompaniisse, igas 250 meest. Kolm kompaniid olid nn. kerged 
kompaniid, kuna neljas kandis raskekompanii nimetust ja oli varus- 
tatud 4 kerge ja 4 raske tankitõrjekahuriga, 6 jalaväe saatekahuriga, 
8 raske granaadiheitjaga ja 4 kerge õhutõrjekahuriga. Pataljon oli 
A-motoriseeritud, s. t. täieliku mootoritranspordiga ja veokiteparki 
kuulus 186 masinat. Narva-pataljon oli saanud löögiväeosa välja- 
õppe ja sellisena määratud Viking-diviisi ülema otsesse käsutusse 


— läbimurrete likvideerimiseks ja ohustatud lõikude tuvenduseks. 
O 


"Ühel süsimustal suviööl looklesid rinde poole läbi uinuva 
Ukraina stepi Narva-pataljoni kolonnid. Tuled olid pimendatud, 
kõneldi sosinal. Mehi oli manitsetud äärmisele ettevaatusele. Meeste 
närvid olid pingul nagu teraskeeled, — see oli ju kottpimedas 
liikumine sinna ettepoole, kust kuuldus aeg-ajalt ägedat kuulipil- 
dujate tärinat, metsikut tulistamist püssidest ja pahaendelist tumedat 
mürinat, — suuremale osale meestele, kes siirdusid esimest korda 
lahingusse, uudne ja ängistav. 

Pea hakkas "raudsete iivanite" 1) mürin kostma ja juba kuul- 
duski nende põrin päris peade kohal. 

Järsku muutus öö sinakas-valgeks. Otse meie kolonni kohal rip- 
pusid õhus "säraküünlad". Kolonn peatus jalamaid. Mehed hak- 
kasid sõidukitelt maha hüppama ja eemale jooksma, kuigi maa oli 
ümberringi lage ega pakkunud mingit varju. Vilunumad, lahingu- 
test juba läbikäinud mehed kamandasid kõiki paigale jääma, kuna 
jooksmine oleks võinud olukorra muuta ainult halvemaks. 


Juba langesid esimesed pommid. Üks 2. kompanii sõiduk sai 


“) täpne tõlge sakslaste väljendist "die eiserne Ivans" — venelaste lahing- 
lennukid, — mis olid = varustatud - pardakahuriga ja -kergemakaliibriliste 
pommidega. 

tabamuse ja oli esimesi haavatuid ja surnuid, arvult kümne ümber. 
Õnneks langesid teised pommid kaugele eemale ja varsti võis kolonn 
jälle liikuma hakata. Ilmselt oli ainult juhusliku rünnakuga tege- 
mist. 

Rindetuli lähenes üha ja muutus tugevamaks. Siis tuli käsk kae- 
vikutesse asumiseks. Vahetasime välja ühe 7 Wehrmachti-üksuse, 
milline ainult 24 tundi oli lahingus olnud. Nende meeste jutt ei 
olnud just tujutõstev. Venelane oli neid valusasti rünnanud ning 
üksuse kaotused olnud suured. 

Üksuste vahetus toimus kiiresti, vaikselt ja ladusalt ja enne kui 
päike jõudis oma nina stepirohust välja tõsta, olime juba lahing- 
valmis. Huvitaval kombel oli tulistamine just siis lõppenud, kui 
väljavahetus sündis ja kuna ka hiljem kõik jäi vaikseks, kadus esi- 
algne pinge ja väsinud kehad nõudsid oma jagu puhkust, milleks 
vaenlane isegi kuus tundi aega andis. 

Sellesse lahingusse, mis kujunes üheks verisemaks ja metsikumaks 
Ukrainas peetud suurlahingutest, läks Narva-pataljon ainult pooles 
koosseisus. Ülejäänud mehed olid puhkusel ja neid oodati igapäev 
tagasi. 

Lahingut juhtis pataljoniülem SS-Sturmbannführer (major) Eber- 
hard, sakslane, kes hea sõdurina, rõõmsameelse ja arusaaja inime- 
sena kõikide meeste poolehoiu oli võitnud. Tema adjutandiks oli 
austerlane Schmidt, kes eestlasi alati sellega rõõmustas, et ta para- 
jal kohal ikka mõne vänge eestikeelse sõimusõna vahele torgata os- 
kas. Ja neid oli tal päris rohkesti tagavaras. Teadjad teadsid kinni- 
tada, et ta kõik need kangemad sõnad oli endale lasknud üles kir- 
jutada ja siis igal võimalikul juhul neid meeste juures seni tarvitas, 
kuna hääldamine puhtuselt enam midagi soovida ei jätnud. 

Rinnet kaitses 2., 3-, ja 4. kompanii, kuna 1. kompanii oli varus. 
Välja arvatud 1. kompanii ülem kapten Raud soo, olid teiste kompa- 
niide ülemad kõik sakslased. Eestlastest ohvitseridest olgu mainitud 
leitnant Hando Ruus (hiljem pataljoniülem), leitn. Ralf Fiskar, 
leitnant Amberg ja veel mõni teine, kes täitsid rühmaülemate kohti. 
Allohvitseride kaader koosnes kahest osast sakslastest ja ühest osast 
eestlastest. Populaarseim kuju oli allohvitseride hulgas oscha Thiel, 


eestlane, 4. rühma tankitõrjekahurite grupiülem. Palju eestlastest 

allohvitsere oli siderühma staabi juures, nagu uscha Pent, Koplik 
jt. Need olid kõik autoriteedid omal alal ja sakslaste hammas nende 
peale kuidagi ei hakanud, kuigi vahel nende kasina saksa keele os- 
kuse pärast nende tegevust kitsendada püüti. Kuid lahing ise näitas, 
et kainemad teadete vahendajad olid just mainitud - eestlastest 
alljuhid. 

Oli haruldane suvehommik. Lindude laul täitis baljkat >), kus 
asus pataljoni staap ja mis asetses umbes 400 meetrit esimesest 
kaevikuliinist tagapool. Üldse oli see hommik — 17. juulil 1943, 
kell 10.00 — kui sõjamehelikult täpselt aega määrata, selliselt rõõm- 
satujuline, et tahes-tahtmatult pani rindeloleku unustama. Mehed 
arutasid siinseal naerusui, et näe — tulime siia vist puhkust pidama 
rindetagusest rividrillist. 

Kuid sellele kaunile ja päikesepaistelisele vaikusele tuli väga järsk 
lõpp. 

Mõni minut pärast kella 10-et oli terve pataljoni lõik ainult üks 
suur tulemeri. Venelased "hõõrusid sisse" uustulnukaid "katju- 
shadega" 3) ja et üldmuljet veel eriti süvendada, murdis 22 tanki 
rindest läbi ja suunas oma ninad baljka poole, kus asus staap. Vist 
teadsid juba teed. Nii mõnelgi poisil oli sellest hirmsast kahuritu- 
lest juba ninaotsad valged, kuid tankide halle kogusid nähes, mil- 
lised mürisedes teed pataljoni südamesse murdsid, lõid ka julgeimad 
kõhklema. 

Kuid siis avas oscha Thiel oma kahuriga "tervituste" sarja ja 
esimene lask oli kohe täistabamus! See nähtavasti ergutas ka teisi 
kahurite juhte ja varsti avanes jube-tore vaatepilt: tankitõrjekahu- 
rite granaatidest tabatutena läksid tankid üksteise järele õhku ja 
polnud möödunud 15 minutitki, kui 21 tanki kattis — või õigemini 
nende jäänused — staabieelset väljakut. Ainult üks tank pääsis ta- 
gasi ja selle juhil polnud kah enam aega oma riista ringi pöörata, 


vaid tagasikäiku kasutades põgenes ta oma liini taha tagasi. 


-) endised koolmed, mida aastatuhandete jooksul suurveed uuristanud 
Ukraina mustamulla maasse. 

J rakettmenetluse põhimõttel konstrueeritud kahur, hulga torudega, mis 
olid võimelised lühikese aja jooksul ja automaatselt tulistama -rakett- 
mürskc kuni 20-e mürsulistes seeriates. Nende mõju oli rohkem moraalne, 
kuna -katjusha-mürsud olid kerged ja väikese lõhkejõuga. Katjusha — 
hellitusnimi nimest Katariina vene keeles. 

See sündmus — esimene edukalt tagasitõrjutud tankirünnak — 
tõstis meeste tuju niivõrd, et vahepeal venelaste poolt alustatud 
jalaväe rünnak meie kaevikutele lühima aja jooksul meiepoolsete 
kaotusteta seisma pandi ja venelased tagasi pöörduma pidid. 

Terve see esimene tulevärk kestis umbkaudu pool tundi. Sel- 
lele järgnes suhteliselt rahulik kahetunnine vaheaeg, mille kestel 
vaenlane leppis ainult intensiivse "käkitulega". 4) Sellest oli aga 
ka küllalt, kuna igasugune sidepidamine muutus peaaegu võimatuks. 
Ka hakkasid selle tule tõttu esimesed haavatud baljkasse sidumis- 
punkti jõudma. Tuju kompaniide meeste hulgas kaevikuis oli aga 
ülev, vaatamata järjest tugevamaks muutuvale tulele. Esimese rün- 
naku õnnestunud tagasitõrjumine sisendas noore pataljoni poistesse 
usaldust. Kujutleti asja ju hullemana. 

Kell 12 läks jälle mölluks lahti. Venelane avas rünnaku jälle 
tulerullidega ja meestel ei jäänud muud üle, kui — nii hästi või 
halvasti, kuidas see oli võimalik — end kaeviku põhja varju peita. 
Jälle olid tankid rullimas. Seekord oli neid 36. 

Asi läks tõsisemaks. 

Tagasipääsenud tankijuht oli vist jõudnud tähele panna, kust 
suunast oli tuli nendele suunatud ja nüüd võtsid kiiresti edasilii- 
kuvad T-34-jad otsekohe suuna tankitõrjekahurite poole. Kuid meie 
poiste rahulikkus oli imestamisväärne arvestades seda, et mitmed 
neist alles esimest korda oma tulirelva lahingus kasutasid. 

Ootasime pinevusega duellide algust. Venelaste soomusmasinad 
tulistasid lakkamatult, kuid nende tuli oli väga ebamäärane, kuna 
neil meie kahurite positsioonid arvatavasti veel teada polnud. Pealegi 
olid meie poisid teinud oivalist maskeerimistööd. Ühel juhul oli 
petteks vana ja kõlbmatu vene pak 5) üles seatud, mida vene tan- 
kid mitmel korral eksikombel tublisti ründasid. Sellega oli kah sele- 
tatav asjaolu, et oscha Thieli tankitõrjekahurit, mis oli kah endine 
vene oma, esialgu palju ei arvestatud. Kuid pärastpoole oli Thielil 


tankidega kõige enam tegemist. 


“) eesti rindcvõitlejate poolt antud nimetus granaadiheitjast tulistatud 
granaadile. Käkipilduja — 0 granaadiheitja. 


°) lühend - saksakeelsest  Panzerabwehrkanone — -tankitõrjekahur. 

Varsti hakkasid jälle meie tankitõrjekahurid mürtsuma ja jälle 
kordus endine vaatepilt: mitu tanki kisti tükkideks, — ühel, mis 
oli jõudnud juba umbes 10 meetri kaugusele baljkast, kiskus taba- 
muse tõttu tanki sisemuses lõhkenud laskemoon soomustorni ühes 
kahuriga pealt ja paiskas selle teisele poole baljkat, mis keskelt- 
läbi oli oma 45 meetrit lai. Otse vastas, baljka idapoolsel otsal, asus 
ühe Wehrmachti-üksuse 12-toruline patarei. Nende ülesandeks oli 
venelaste jalaväe rünnaku puhul lasta meie kompaniide lõikudesse 
tõkketuld. Kaks T-34-ja oli otsesuuna nende peale võtnud ja patarei 
sattus hävimisohtu. Kuigi meestel polnud tankitõrje laskemoona, 
likvideerisid nad siiski nõlvakul ühe tanki täistabamusega patareist. 
Teine tank pöördus nüüd veidi kõrvale ja sattus, püüdes patareisse 
ümberhaardega sisse tungida, sügavasse mülkasse, kuhu ta ka kinni 
jäi. Soomusmasina meeskonnal läks võrdlemisi räbalasti — ükski 
neist ei pääsenud eluga. 

Ka sellel rünnakul ei käinud tankide käsi hästi. Baljka-eelsel laus- 
maal suitses neid jälle 16 tükki, ülejäänud katkestasid rünnaku ja 
kadusid jõekääraku poole. Kaevikutes käis kibe laskmine kuuli- 
pildujatest ja poisid läksid suures võitlustuhinas isegi nii kaugele, 
et kargasid kaevikutest välja ja tulistasid venelasi püstiasendist. 
Vastase jalavägi pidas mõistlikumaks tagasi tõmbuda, kuna tankid 
neile enam toetust ei suutnud anda. 

Nüüd leppisid venelased veel ainult tugeva kahuritulega, mis 
kestis kuni kella 16.00-ni. Siis järgnes uus rünnak, milline kujunes 
üldjoontes samasuguseks nagu eelkirjeldatud. Ainult tankidega oli 
venelane hellaks muutunud. Neid tuli välja ainult 2—3 masinat ja 
needki hoidusid targu baljkast eemale. Arvatavasti oli neil üles- 
andeks veidi "uurimistööd" teha, et selgitada, mis põhjustas äsjast 
ränka peksasaamist. 

Lahingu edasine käik näitas, et nad siiski midagi kasulikku olid 
tähele pannud. Venelased jätkasid tulistamist kuni kella 22-ni, kuid 
see ei toonud aga neile mingit tulu. 

Esimene päev oli pataljonile möödunud rahuldavalt. Langenuid 
oli ainult paari-kolme ümber ja haavatuid — kergemal kujul — 
ainult kümmekond. Üldkokkuvõttes ei saavutanud vaenlane vähi- 


matki edu. Vastupidi — nende langenute ja haavatute rohkus tegi 

vist neile endilegi peavalu, rääkimata kaotatud tankidest. Patul 
Eberhard oma õhtuses rapordis diviisi ülemale ei jätnud muidugi 
tankilahingut mainimata. Kiitus selle vilunud ja lahingutes karas- 
tatud sõjamehe poolt meie meeste vapruse kohta oli tõeliseks tun- 
nustuseks ja meie sidemehed, kes seda juttu pealt kuulasid, ei olnud 


laisad seda keskustelu kompaniidesse edasi levitamast. 


Laskus pime suveöö lahingväljale. Staabis istusid koos Eberhard, 
Schmidt ja kompaniide juhid. Jutt keerles lahingu ümber. Võis 
näha, et ilmselt midagi rõhus Eberhardi, kuna see muidu nii noorus- 
värske ja tegutsemisvõimest tulvil ohvitser oli üsna sõnakehv. 

Varsti selgus ka põhjus. 

Nimelt oli talle mõista antud, et meie pataljon saab ülesandeks 
paisata venelane jõekääru taha ja läänepoolne kallas vaenlasest 
puhastada. Kuid nüüd oli armeekorpuse staabist tulnud teade, et 
venelane on koondanud jõekääru taha tugevaid vägesid ühes raske- 
relvadega ja pataljonile oli antud uueks ülesandeks seda laviini iga 
hinna eest kinni pidada, kuna venelased tahtsid ilmselt siit läbi- 
murret sooritades leevendada sakslaste survet Orelli all. See tähendas 
seda, et eestlaste niigi hõre kaevikuteliin pidi venelaste koondatud 


lõunatiiva läbimurdekatse kinni pidama. 


Eberhardi tahtes väljendus tegelikult terve pataljoni tahe: välja 
kraavidest ja venelased tormijooksuga uppi lüüa! Nüüd tuli aga 


hoopis kraavides kükitada ja tuld ja terast endale kaela sadada lasta. 


Öösel oli kuulda venelaste poolel tankide mürinat ja valje käsk- 
lusi. Oli peamurdmist, mida see kõik pidi tähendama. Oodati öist 
rünnakut, kuid see jäi tulemata. Saadeti paar meest vene kaevikute 
ette luurele, kuid need ei teadnud tagasi tulles kah midagi targe- 
mat seletada. Tugev tankide mürin kostis kogu öö ja see möödus 
tugeva närvlikkuse pinge all. Niipea, kui aovalgus hakkas kergen- 
dama vaatlust, selgus kohe, mis sellise venelaste öise manööverda- 
mise sihiks olnud. Venelane oli oma tankid, arvult 60 ümber, kõik 
pooleldi meie, pooleldi enese kaitsekraavide vahele üles seadnud. 
Nad olid kuidagi teada saanud, et meie 4. kompanii tankitõrjeka- 
hurid olid kõik niimoodi asetatud, et nende tule raskuspunkt pää- 


sis mõjule alles tankide liinidest läbimurdmise järel. 

Kui nüüd hommikuseks rünnakuks lahti läks, siis nihkusid tan- 
kid tasahilju kaevikute poole, hoides neid kogu aeg oma tule all. 
Et venelastel seekordse rünnakuga oli tõsi taga, nähtus sellest, et 
varsti pärast lahingu algust ka vene hävitajad ja kerged pommita- 
jad kohale ilmusid. 

Olukord muutus tõsiseks. 

Tankid rullusid vahetpidamata mööda kaevikuid, kogu aeg tulis- 
tades. Lennukite siht oli baljka. Sinna suunasid nad tule ja pom- 
mid. Kõik telefoniühendused kompaniidega katkesid. Raadioside oli 
olemas, kuid mingil põhjusel oli seegi väga katkendiline. Selge 
üldpilt tegelikust olukorrast hakkas ebaselgeks muutuma. Võis näha 
juba heitlust kaevikutesse sissemurdnud vaenlasega. Eriti raske oli 
olukord 2. kompaniis, mis asus rinde etteulatuvaimas punktis. Kom- 
panii punker, mis asus lahtises mürsuaugus, oli maha jäetud, kuna 
tankid sealt järjest läbi sõelusid. Kuid 2. kompanii ülem, noor saks- 
lane, kuid vilunud sõjamees, oli täiesti seisukorra peremees. Ta 
jagas poistele isiklikult tankimiine välja, kuna neid väärtuslikke 
riistapuid oli väga napilt. Ka manitses ta poisse, et nad neid hästi 
tarvitaksid. Oli sellejuures poistele ise eeskujuks. 

Lahing oli kestnud juba neli tundi ja sellel hommikul tundus, 
et noore pataljoni jõud on raugemas. Kuid abi tuli just õigel het- 
kel. Pataljoni staabist teatati kriitilisest olukorrast diviisi staapi ja 
kella 10 ajal jõudsid kohale tõhusad abistajad — sööstpommitajad. 
Need viibisid umbes 10 minutit meie lõigu kohal, heites haruldase 
täpsusega ja tõhususega oma pomme venelaste kaevikuile ja maaalale 
kaevikute vahel ning samuti tahapoole, kust venelane järjest abi- 
väge lahinguväljale paiskas. Pärast sööstpommitajate rünnakut kat- 
kes venelaste poolel igasugune tulistamine. Arvatavasti otsustas 
vaenlane ettevõtte pooleli jätta ja haavu parandama minna. Need 
venelased, kes juhtusid veel meie kaevikutes olema, olid peatselt 
likvideeritud. 

Kuid ka meie kompaniid olid tublisti puretud. Osa kompaniisid 
olid pooled oma meestest kaotanud, peamiselt haavatute näol. 
Haavatute transportimine staabi juurde sidumispunkti oli samahästi 
kui võimatu tugeva tule tõttu, mis lahingu ajal peamiselt tagalal 


lasus ja milline pärast rünnaku lõppu jälle käiku lasti. Mitmed said 

transportimisel ja teadete läkitamisel kompaniidest staapi või sealt 
tagasi tulles haavata. Kriitiline olukord aga tekkis peamiselt laske- 
moona puuduse tõttu. Sellepärast oldi palavikuliselt ametis, et kül- 
laldaselt laskemoona ette toimetada ja selleks rakendati kõik staabi 


juures asuvad mehed pius sidemehed appi. 


Oli oodata uut rünnakut. Ja see oligi pea tulemas. Laskemoona 
vedu oli just lõppenud, kui kella 14.00 ajal uus rünnak algas. Kuid 
sellel rünnakul puudus endine teravus ja kuigi venelased oma ras- 
kerelvi ligemale kuus tundi haugatada lasksid, ei andnud see palju 
tulemusi. 2. kompanii kaevikutesse tungisid venelased küll jälle sisse 
ja seal käis kibe heitlus mees mehe vastu, kuid kõrvalasuv 3. kom- 
panii saatis sinna paar jagu toetuseks ja õhtuks, lahingu lõppedes, 


oli 2. kompanii jälle oma endistes kaevikutes tagasi. 


Nii lõppes üks võrdlemisi raske ja kaotusrikas päev noorele pa- 
taljonile. Üle poole meestest oli välja langenud, peamiselt haava- 


tute näol. Langenute arv ei ületanud kolmekümmet. 


Peab tunnistama, et selle päeva lõpul meie tuju just parim ei 
olnud. Pataljon oli niigi ainult poole koosseisuga raskesse lahingusse 
läinud ja kahepäevase lahingu tulemusena oli pataljoni tulejõud 
tublisti detsimeeritud. Osa raskematest relvadest oli välja langenud. 
Laskemoona järelevedu ei sobinud just hiilgavaimalt. Oli olnud 
kuulda juttu pataljoni väljavahetamisest teise päeva õhtuks, kuid 
sellest ei tulnud midagi välja. Kui diviisiülem Eberhardi murelikult 
küsitles olukorra kohta (päeval, lahingu kestel oli üks sideohvitser 
diviisi staabist ilmunud küll "olukorraga tutvuma", kuid see sell 
ei läbenud kuigi kaua rindel olla) — siis vastas Eberhard, et ta tu- 
leb veel ehk ühe päeva toime ja et ta "oma eestlaste" peale võib 
kindel olla. Edasi ütles Eberhard veel oma telefonikõnes diviisiüle- 
male, et ta on igasuguste sõduritega lahingus olnud, kuid sellise 
vaimustusega ja südidusega võitlejaid tema käsutuses varemalt 


polevat olnud. 


"Und hier ist es verdammt dick," (siin on neetult paks — s. t. 


äge lahingtegevus) lisas Eberhard. 


Rusutus ta olekust polnud aga siiski kadunud ja see pani nii 


mõnegi mehe mõtlema, et ei tea, mis meie vanaga küll lahti on ...? 

Pärast suhteliselt rasket ööd — "raudsed iivanid" tegid öö põr- 
guks ja ridade kirjutaja ise paisati lennukipommi plahvatuse tõt- 
tu poole meetri kõrgusele maast ja vene kahurvägi pidas meie lõigu 
kogu öö tule all — järgnes kolmas lahingupäev. Kõikide mõtted 
keskendusid peamiselt ühe küsimuse ümber: kas peame veel selle 
päeva vastu või mitte? 

Magamata ööd ja kõrvetav janu — vett oli väga raske saada — 
olid meeste vastupanuvõimet tugevasti uuristanud ja kuum Ukraina 
päike roiutas ja väsitas üha enam. Pataljonis arenes elav tegevus 
laskemoona jagamisega. 1. kompanii, kes päeva jooksul oli seisnud 
peamiselt varus, paisati nüüd kompaniide tuvendamiscks lahingusse. 

Seekord algas surmatants kelle 10 ajal peale. Juba olid venelased 
jälle meie kaevikutes, tankid olid läbi murdnud, ja, välja arvatud 
4. kompanii, oli teistega ühendus katkenud. Eriti hulluks muutus 
olukord 3. kompanii juures, kuhu Eberhard ise siirdus olukorda 
päästma, paarimehelist salka kaasa võttes. Ja siin tabas teda tema 
saatus. 

Vaenlane oli suuremalt osalt juba kompanii tagumistest kaeviku- 
test välja löödud, kui Eberhard üht allohvitseri venelastest veidi 
maad eemal lõhkise jalaga maas lamamas nägi. Sinna tormamine, 
mehe ülestõstmine ja tagasitoomine sündis mõne minutiga ja see 
õnnestus Eberhardil igati. Kuid tema kõrge kuju, õlakud ja meda- 
lid olid venelaste tähelepanu äratanud ja üks eemalasuvatest vene 
tankidest avas kahurist tule Eberhardi pihta. Granaadi tabamus 
rebestas tal vasakpoolse näo, õla ja käe kehast. Kuid Eberhard ei 
kaotanud veel meelekindlust — ta viidi veidi tahapoole, küsis adju- 
tant Schmidtilt tüki paberit, viskas sellele mõned read oma naisele 
(paberitükile oli ta kirjutanud: "Kallis — kõik ei läinud nii, nagu 
mõtlesime. Ela hästi.") ja eestikeelse marsilaulu refrääni sõnadega: 
"Vabaduse lauluga!" võttis ta oma brauningu ja laskis samas endale 
kuuli pähe. Surm oli silmapilkne. °) 

Lähedalolevad mehed olid hetkeks jahmunud sündinust. Kuid 
siis pääses mitmest kõrist valla needus ja varsti polnud enam ühtki 


vaenlast 3. kompanii lõigus, õnneks oli lahing nii kibe, et patüli 


<) Andmed on pärit Ferd. Kellolt, kes viibis Eberhardi haavatasaamise 
koha lähedal, sellest ligikaudu IO m eemal. 

surm alles kaua hiljem igal pool teatavaks sai ja adjutant Schmidti 
juhtimisel läks peaaegu lootusetuna näiv lahing edasi. Kella 14 
ajal lõppes juba laskemoon ja käsigranaadid ning mehed pidasid 
venelastega võitlust peaaegu käsitsi. Peamiselt olid mängus püssi- 
kabad, = täägid ja labidad. Sakslasest oscha, kes oli vastutav 
laskemoonaga varustamise eest, oli kadunud nagu tina tuhka. 
Staabi juures asuvad mehed ja sidumispunkti meeskond kand- 
sid seljas laskemoonakaste ette kaevikutesse ja jäid sinna ka 
võitlusse vaenlasega. Adjutant Schmidt leidis kadunud oscha veidi 
hiljem Eberhardi punkrist nari alt värisevana ja kahvatuna. Mees 
toimetati tagalasse ja anti seal sõjakohtu alla. 

Kõik kompaniide ülemad olid kas kergemal või raskemal kujul 
haavatud, kuid keegi ei mõelnud lahkuda omalt kohalt. 1. kompanii 
ülem kapt. Raudsoo sai kohe lahingu algul surma ja 4. kompanii 
ülem võttis ajutiselt pataljoniülema kohustused endale. 

Kaevikud olid täis haavatuid, keegi ei saanud neid ära toimetada, 
kuna polnud selleks võimalusi. Õhk oli imalmagus, läpastanud vere- 
ja kõrbenud lihalehk hõljus lahingvälja kohal. Venelaste puruks- 
lastud tanke oli kogu positsioonieelne täis. Oscha Thieli kahurile 
langes neist lõviosa. Tema kahurimeeskond oli kõik välja lange- 
nud ja viimase tanki laskis ta ise põlema umbes 10 meetri pealt 
hästisihitud hariliku lõhkegranaadiga, kuna tankitõrje laskemoona 
polnud enam saadaval. Kella 15 ajal saabus 8-meheline jagu naaber- 
rügemendist toetuseks. 

Need mehed kuulusid "Westlandi" rügementi ja olid oma arust 
kõik võimalikud lahingud idarindel juba ära löönud ja nüüd ilmse 
üleolevusega tulid "vaest" Narva-pataljoni hädast välja päästma. 
Adjutant Schmidt seletas "Westlandi" meeste ülemale, obersturm- 
führerile positsiooni ära ja juhatas talle tee eesliinile kätte, kuid 
lisas siis veel juurde, et oleks parem, kui mehed tervishoiu mõttes 
ettepoole liiguksid roomates. Leitnant naeratas ainult üleolevalt ja 
hakkas siis oma meestega liikuma. Ta jõudis umbes poolele teele 
3. kompanii suunas, kui ta eluküünal "käki" kildudega ära puhuti. 

Oodati pikisilmi sööstpommitajate saabumist. Nende abi oli luba- 
tud kella 15-eks. Lahing läks aga endise ägedusega edasi ja tänu 


ainult meeste otse uskumatule südidusele ei olnud venelane ikka 

veel suutnud läbimurret teostada. Kah oli tagalast ometi viimaks 
paar laskemoonavoori kohale jõudnud — muuhulgas ka ammuoo- 
datud käsigranaatidega. See tõi natuke kergendust võitlusse, oli 
ometi midagi, mida venelasele istmiku alla pista. 

Meenub, kuidas endine "Kultase" kohviku .—ärijuht-allohvitser 
siunates tuli sidet otsima oma verisele käele, milles üks sõrm puu- 
dus. Oli ühele karjuvale venelasele granaadi suhu pistnud, kuid oma 
tegu liiga kauaks ise imetlema jäänud. Oli nii maruvihane, et ei 
läbenud sidumise lõppu ära oodata, vaid tormas otsekohe jälle 
tagasi lahingmöllu. Niisugune vaim ja meeleolu valitses kõigis mees- 
tes ja mis ime siis, et kui sööstpommitajad viimaks kella 17 ajal 
saabusid, polnud venelased ikka veel suutnud kusagilt läbi murda. 
Kuid nüüd tuli ka kohe järsk lõpp lahingule. Stukade töö oli täpne 
ja puhas. Kergendusohe käis läbi lahingust järelejäänud pataljoni 
riismetest. Sest riismed olid nad sõna tõsisemas mõttes. Kompaniide 
lahingtugevus oli kokku sulanud keskeltläbi 15—20 mehe peale. 
Surnute arv ei ületanud 60-et, kuid haavatuid oli hirmsate tulerul- 
lide tõttu ligemale paarsada meest. Veel samal ööl toimus väljavahe- 
tus, kuid kirjutajat enam selle juures polnud, kuna ta sai paar 


minutit pärast kella 17-t granaadikillust haavata. 


Sidumispunktis sattusin kõrvuti kahe "Westlandi" allohvitseriga, 
kes meid olid tulnud "aitama". Ka nad olid haavatud. Küsisin 
viletsas saksa keeles, mis nad õieti sellest lahingust arvavad. Üks 
nendest, kelle rinda kaunistasid kõikvõimalikud märgid kuni Rüüt- 
liristini, ütles, et see olevat olnud ainult "kleines Scharmützel" 
väike lööming. Hiljem juhtusin siiski midagi nende suust kuulma, 
mis kuidagi kõrvu liigutasid. Nimelt ütles sama allohvitser oma 
naabrile, arvates, et kirjutaja paremat saksa keelt ei oska ega sel- 


lest aru ei saa, järgmist: 


"Das war wirklich eine Scheisse, bin froh, dass dort rausgekom- 


men bin. Am Terek sah es besser aus." 


Kuna mulle see Tereki ületamise katse Kaukaasias oli tuttav ajast, 
mil ise kuulusin veel "Viking"-diviisi, mille kooseisus võitlevad 
"Westlandi" ja "Nordlandi" rügemendid jõe ületamise üritamisel 


said ränkade kaotuste osaliseks ja kogu see operatsioon lõppes suu- 

rema katastroofiga, siis oli ka selge, mida endast kujutas junn 
lahing." 

Niipalju Aavo Tavisti 7) kirjeldust sellest lahingust. Ta sai haa- 
vata ega saanud sellepärast enam olla tunnistajaks, mis edasi sün- 
dis. Sõna on järgmisel mehel, Hartvig Blomguistil. 

O 

"Õhtupoolikul, kella 18 paiku rauges venelaste järjekordne mee- 
leheitlik rünnak. Poisid kaevikuis ja aukudes hingasid kergendatult, 
uskudes, et see oli sellel päeval viimane venelaste lootusetuna näiv 
katse murda läbi eestlaste positsioonidest. 

Eesliini mehed, kes kannatasid üha piinavamaks muutuva janu 
all, lahkusid paarimeheliste gruppidena oma kohtadelt ja ruttasid 
paarsada meetrit tahapoole, seal asuva raskekompanii juurde janu 
kustutama ja hinge tagasi tõmbama. 

Vaevalt said viimastena saabunud mehed vabastada end lahing- 
rakmetest ja veidi niisutada oma janust kõrbevaid kõrisid ja kuu- 
musest pakatavaid huuli karastava, rummiga segatud teega, kui 
eest tõusid jälle violetsed, halbaennustavad raketid. Meeste näod 
tõmbusid jälle kaameiks, ennem küll vihast kui hirmust. Ükski mees- 
test ei oodanud käsku tagasipöördumiseks, iga üksik mees oli tead- 
lik oma ülesandest ja kõik ruttasid kiirelt oma kohtadele, kuna kõik 
nagu aimasid, et see, võib olla, on see otsustav ja viimane rünnak, 
kust ei tohi puududa ükski mees. 

Painava vaikuse katkestasid eesoleva künka tagant kostvad ras- 
kete tankiroomikute kolin ja venekeelne kisa. Paar hetke hiljem 
juba paistsidki künka tagant sünged vene T-34-ja kuplid. Tanke 
oli umbkaudse arvestuse kohaselt umbes 60. Igat tanki saatis umbes 
kümme automaatrelvadega varustatud sõdurit. Osa tanke hävitati 
meie poiste poolt juba käsirelvadega, kuid umbes neljakümnel 
õnnestus murda läbi meie liinidest ja liikusid nüüd raskekompanii 
ja pataljoni staabi suunas, ise meeleheitlikult kahuritest ja kuulipil- 


dujatest tulistades. Meie tankikütid seisid' liikumatult oma torude 


/) Kirjutuse autor elab praegu Austraalias. Ta oli omal ajal üks pari 
maid eesti vabastiili ujujaid, endise nimega Apollinaari Dagis. Asus 
1939. a. ümber Saksamaale, võttis sõjast osa enne Eesti Leegioni astumisi 
SS-diviisi "Viking" koosseisus. Olen ta kirjelduse võimalikult muutma- 
tult edasi andnud, parandades ainult mõnda lauseehituslikku viga. 

taga. Meeste enesevalitsemine pani otse imestama, nad lasksid 
tankidel tulla pahaaimamatult otse endi vahetusse lähedusse, umbes 
60—80 meetrini, et siis avada tihe ja tabav tuli. Laskemoona oli 
vähe ja iga mürsk pidi tabama ja täitma oma ülesande. 

Nüüd avasid eestlased tule. 

Üksteise järel jäid raudsed koletised suitsedes ja kupliteta seisma, 
tabatuna meie tankiküttide tabavatest granaatidest. Neljal tankil 
õnnestus siiski jõuda välja meie raskekompanii positsioonideni, kus 
nad hävitati meie meeste poolt käsirelvadega. Ainult mõnel üksikul 
õnnestus pääseda tagasi omade juurde. 

Varsti tehti kahjutuks ka tanke saatnud jalaväelased, kes osutasid 
meeleheitlikku vastupanu, võideldes viimse meheni. Arvatavasti olid 
nad teadlikud, kellega neil oli tegemist. 

Üheaegselt tankirünnakuga alustas ka vene jalavägi uut meele- 
heitlikku katset meie positsioonidest läbimurdmiseks. Nad tulid 
peale püsti, kisades oma võikalt kõlavat "hurraad". Laine järgnes 
lainele. Laipade virnad kuhjusid meie kaevikute ette. Mõnel hetkel 
näis meie olukord täiesti lootusetuna, kuna kannatus, vaprus ja vastu- 
pidavus oli saavutanud juba piiri. Oli võimalus — kas püsida, vastu 
pidada viimase võimaluseni, või siis pärast vangiandmist surra kuu- 
liga kuklas. 

Kella 19 ajal saavutas lahing oma haripunkti. Vaenlane saatis 
ette oma üksuste viimaseid varusid — ka tema oli omadega lõpu- 
korral. Ka meie tagalast saadeti appi kõik vabad mehed — kokad, 
kingsepad ja rätsepad, et täita lünki meie positsioonides. Kõike vii- 
mast kokku võttes ja viimseni pingutades löödi tagasi ja puruks ka 
seekordsed venelaste laviinid. 

Nähtavasti nägid venelased ise oma saamatust ja võimetust ja 
pikkamööda murdus lahinguhari eesti meeste murdmatu vastupanu 
ees. Need olid need hetked, mil pataljonistaabist teatati diviisi staapi 
ajaloolised sõnad: "Pataljon "Narva" paneb vastu viimase jõuga 
ja jookseb verest tühjaks". (See passus oli antud edasi ka Abeli 
küllaltki dramaatilises reportaazhis ja nii kuuldi seda ka kogu 
Euroopas paar päeva hiljem. J. R.). 

Lage stepp meie positsioonide ees kujutas pilti, mida raske kir- 


jeldada. Suitsevad ja küünaldena põlevad tankid, tohutud laipade 

kuhjad meie kaevikute ees olid tunnistuseks meie meeste sisemisele 
jõule ja närvidele. 

Videviku saabudes, kui polnud enam karta otseselt suurrünnakut, 
istusid mehed gruppidena koos ja vaatlesid mõtlikult oma tööd. 
Meie oma kaotused polnud just vähesed, umbes 150—200 välja- 
langenut, neist 70—80 surnut. Ainsa vangilangenu, vene tankisti- 
allohvitseri andmetel olnud Narva-pataljoni vastu koondatud kaks 
diviisi jalaväge (umbes 20.000 meest. J. R.) ja üks tankirügement. 
Allohvitseri arvates olnud venelaste poolel langenuid 1500 mehe 
ümber ja umbes 3000 haavatut. (Teistel andmetel olnud venelaste 
kaotused kolme päeva jooksul ligikaudu 9000 meest. J. R.) *) 

Hävitatud tanke loetled meie pataljoni lõigus 78. Umbes pooled 
neist hävitati käsitsi. Kapral Värv oma raskest tankitõrjekahurist 
tulistas puruks üksi 12 tanki. (Teistel andmetel hävitati Narva- 
pataljoni meeste poolt 113 tanki. Mõni päev hiljem ülemjuhatuse 
sõjateates mainiti eestlaste poolt hävitatud tankide arvuks ainult 53. 
Viimast arvu peab kategooriliselt eitama. Sakslastel oli kombeks 
välismaiste üksuste tulemusi kärpida ja sellepärast ei saadud ka 
kohe Narva-pataljonile lubada nii kõrget võiduskoori. J. R.) 

Õhtul umbes kella 22—23 vahel kanti käskjalgade poolt laiali 
teated, et eeloleval hommikul enne valgenemist vahetatakse meid 
välja saksa üksuste poolt. Iseenesest oli see rõõmus teade, kuid mehi 
ei näinud see eriti rõõmustavat ega vaimustavat. Rasked tuleristsed 
olid tõstnud meeste enesetunnet, iseteadvust ja usku sel määral, et 
oleks meeleldi valitud väljavahetamise ja puhkuse asemel eesliin. 
Oli tahe tasuda kätte langenud sõprade eest ja ajalooline viha vana 
vaenlase vastu oli löönud jälle heledalt lõkkele. 

Öö vaikust ei seganud peale mõne käsigranaadi lõhkemise ning 
mõne kuulipilduja valangu midagi. Mehed puhkasid oma laskurpe- 
sades ja aukudes lahinguväsimust ja ootasid saabuvat hommikut. 

Öösel kella 2 ajal anti käsk valmistuda tagasitõmbumiseks. 

°J Sakslaste andmetel, mis avaldati hiljem, ründasid venelased Narva- 
pataljoni positsioone kolme päeva jooksul kahe soomusmasinate ja kolme 
jalaväebrigaadiga, s. t. kuue jalaväerügemendiga. Kui rügemendi tugevu- 
seks arvata kaks pataljoni, siis pidi Narva pataljon hoidma rinnet n patal- 
joni rünnaku vastu, olles ise sellejuures poolcarvulises koosseisus. Nii 


võiks öelda, et venelaste inimjõu ülekaal oli 24-kordne, kõnelemata 
üleolekust soomusmasinate alal. 

Peaaegu vastumeelselt asuti käsu täitmisele. Purukslastud vene tan- 
kidest olid mehed lahti monteerinud hulga kuulipildujaid ja tassi- 
nud need oma positsioonidele ühes suure hulga laskemoonaga. 
Kuna meil endil oli aga eeskujulik varustus ja relvastus, siis pol- 
nud mõtet vene relvi kaasa vedada. Otsustasime siis venelaste hüvas- 
tijätuks neid nende endi relvadest veidi ehmatada. Kell 3 alustas' 
umbes 15—20 kuulipildujat meie raskekompanii positsioonidelt maru- 
tuld vaenlase arvatavale rindejoonele. Tulistamine kestis umbes 20 
minutit, siis lõppes laskemoon. Kuulipildujad taoti puruks ja suure 
rahuldustundega lahkusime positsioonidelt ning alustasime marssi 
kilomeeter tagapool asuvate autode juurde, mis pidid meid viima 
kaugele tagalasse ärateenitud puhkust veetma. 

Kaks saksa vähendatud koosseisus rügementi ootas käsku, et asuda 
positsioonidele, kust meie pataljon äsja oli lahkunud. Väikese kõhk- 
lemise järele tuli ühe saksa rügemendi ülem meie adjutandi Schmidti 
juurde ja käratas: 

"Kaua me peame siin ootama, tooge juba oma mehed eest ära!" 

Schmidt, alati rahulik ja heatahtlik, sõnas rügemendiülemale 
sõbralikult: 

"Võtke positsioonid üle, meil pole enam ühtki meest ees. Meie 
hoidsime seda rindelõiku kolm päeva vankumatult ja sammugi ta- 
ganemata, kuid ma kahtlen, kas teie seda suudate kahe rügemen- 
diga. Arvan, et teil oleks õppida eestlastelt." 

Schmidti ennustus täitus. Kaks päeva hiljem, pärast meie lahku- 
mist, murdis venelane sealt siiski läbi. 

Poisid sammusid vaikselt ja mõtetesse süvenenult autodeni. Seal 
asus iga mees temale määratud autosse ja samasse pidi paigutatama 
ka oma isiklik varustus ja relvad. Vaevalt oli hakanud meie pikk 
autokaravan liikuma, kui juba masinatest hakkas kostma võimas, 


kaugele üle Ukraina steppide kõlav eesti sõdurite laul." 
O 


11. augustil lõi Narva-pataljon Harkovi all maha veel ühe met- 
siku lahingu, pidas hiljem kangelaslikult vastu Dnjepri käärus ja 
tuli ainsa väeosana välja Tsherkasski piiramisrõngast, võitles Narva 


rindel ja Sinimägedel Eesti Diviisi koosseisus iseseisva pataljonina 

oma sangarliku juhi Hando Ruusi juhtimisel ja jäi maha Virumaa 
metsadesse 1944. a. septembris, kus opereeris veel 1945. aastal. 
Pidasin vajalikuks seda lugu oma raamatusse jäädvustada selle- 
pärast, et ühest vaiksest toanurgast Rootsis ulatada nähtamatu käsi 
soojaks käesurveks relvavendadele Narva-pataljonist kaugele üle 
lahutavate kauguste Kanadasse, Austraaliasse, Ühendriikidesse, Sak- 
samaale ja Inglismaale ja pakkuda neile tagasi tükike nende sangar- 
likust igavikust selliselt, nagu mõned neist seda ise on mulle jutus- 


tanud ja kirjutanud. 

Lahkumine Berliinist 


Pärast Kärntenist tagasijõudmist tundus Berliin mulle vastumeel- 
sem kui kunagi varemalt. Kantseleides kirjutati virgalt, mehed rutta- 
sid ühest uksest sisse, teisest välja, käes ja mapis kaenla all mitme- 
sugused paberid, kuuldusid kandade kokkulöömise klõpsatused, käsk- 
lused ja kirumised. Lõunasöögile minnes rivistusime piinliku täpsu- 
sega ja lahkusime sööklast samas korras. Ja siis hakkasime jälle kir- 
jutama ja all kantseleis hakati jälle täitma formulaare — "von der 
Wiege bis zur Bahre — Formulare, Formulare" — kuni viimaks 
oli kell 17. Olime oma "raske" päevatöö lõpetanud ja hingasime 
kergendatult. 

Liigutasime endid vaevu sellises oleskelu ringis, vahel märatses 
enesetunne ja nõudis pääsu ja vabadust, kuid siis alistusime. Kuigi 
ainult väliselt. 

Mulle oli lubatud augustis puhkuselesõit. Enne puhkust pidin 
aga kõvasti tööd tegema ja hulga sõjakirju eesti ajakirjanduse jaoks 
valmis tõlkima. Midagi polnud mulle kergem kui see, kuna tead- 
sin, et iga kirjutatud reaga jõuan lähemale sellele päevale, mil võin 
astuda teele oma sünnimaa poole. 

Venda Kask, Karl Gailit ja Viktor Masalsky olid saadetud rin- 
dele, kusagile Leningradi lõiku rindevääristust saama. Kärntenist 
tagasi tulles ootas mind ees kurb uudis: Masalsky oli rindel saanud 


granaadikillu kaela tuiksoonde ja surnud mõne minutiga. Ta oli 

tore, tugev ja pikakasvuline poiss, kes, vaatamata poolapärasele 
perekonnanimele, oli suur isamaalane ja selle sugupõlve tüübiline 
esindaja, kes selle sajandi neljandaks aastakümneks oli kasvanud 
tegema suuri tegusid ja võitlema. Ta pilt paigutati Heimatstrasse 
nr. 27 vestibüüli nende meeste piltide kõrvale, kes olid läinud sama 
teed. 

Gruppe Rundfunki stuudiotes ja laboratooriumides askeldasid ja 
töötasid Saareke ja Pau, eesti sõjakirjasaatjate tulevased raadioteh- 
nikud. Nad tegid proovivõtteid helilindile, või "lõikasid" heliplaa- 
dile ja kodumaale sõites oli mul ranitsas kaasas kaks heliplaati, mil- 
lele olin kõnelnud oma muljeid Berliinist. Ühel pärastlõunal oli 
Saareke üksi ja kutsus mind kõnelema. Nii siis lugesin mikrofonisse 
ühe koha oma sõjapäevikust. Pau oli omal ajal Viljandi üks tuntu- 
maid sportlasi ja Eesti üks kiiremaid 400 meetri jooksjaid ja arvan, 
et ta peaks viibima kusagil vabas maailmas. Berliin teda rinde jaoks 
vabaks ei annud ja nii ei saabunud ta kunagi Eesti Diviisi juurde. 
Saareke on jäänud kadunuks. 

Minu asemikuks jäi Kaljo Klassman. Noorteõppusel oli üks la- 
hingkäsigranaat lõhkenud enneaegselt ja Klassman sai mitmest 
kohast haavata, ka näkku. Ta paigutati haiglasse ja jäi seetõttu 
maha rindeleminejaist. 

Kui pakkisin asju, seisis Klassman selle juures. "Mul on niisu- 
gune tunne, et sa enam Berliini tagasi ei tule," sõnas ta nagu veidi 


[ 


nukralt. "Sa pakkisid oma asjad nii põhjalikult. . ." Ta aimused 
olid õiged. Minus oli tõepoolest valminud otsus Berliini mitte enam 
tagasi tulla. Kuid ma saabusin siiski veel korraks Berliini — ühel 
päeva], mil Saksamaal seisis kõik kaalul ja mil plahvatus Ravens- 


burgis kajas üle kogu maailma. 
O 


Tallinnasse jõudsin, õnnelikumana kui ei kunagi varemalt, 19- 
augustil. Ma ei tunnud enda kandami raskust ja ruttasin kergejalgu 
Pelgulinna, kus mind ootas väike kodu. Liikusin ja jalutasin jälle 
kodulinna tänavail, kiirustasin vaatama armsaid kohti, nagu ette 
aimates, et minult võetakse määramatuks ajaks võimalus jälle hin- 


gata ta õhku ja jalutada ta parkide roheluses. 

Elanud range sõjaväelise distsipliini all, tundus mulle lubatud 
lühike vabadus uskumatuna, samuti nagu seegi, et pean paari nä- 
dala pärast jälle olema tagasi Berliinis. Hakkasin otsima väljapääsu 
sellest. 

Kuna mu intelligents on allapoole keskpärast, siis pole mul 
kunagi õnnestunud olla kaval ja kombineerida. Leidlikkust minu 
juures on asendanud kergelt omatud ja pealiskaudne rutiin. Otsus- 
tasin seepärast alustada lihtsaimaga ja teha end haigeks. 

1942. a. kevadel põetud plekiline tüüfus oli jätnud mulle aeg- 
ajalised valud vasakus peapooles. Need on end tunda annud täna- 
seni, pole ei suurenenud ega vähenenud, küll aga meenutavad kõrg- 
rõhulistel päevadel kunagist tõbe. Otsustasin alustada sellega. 

Pöördusin tuttava eesti sõjaväearsti poole Tallinnas ja seletasin 
talle oma loo põhjalikult ära. Dr. K. arvas, et plekilise tüüfuse 
komplikatsioonide esiletuleku rõhutamine võiks olla küllaldaseks 
põhjuseks, et määrata mõnekuulise haiguspuhkuse. Soovitas mulle 
aga siiski pöörduda mõne eriarsti poole ja võtta sellelt tunnistus. 

Järjekorras lasin end dr. Lindeberg-Lindvetil läbi vaadata. Kir- 
jeldasin oma peavalusid, mis arvasin tekkinud olevat tüüfusest ja 
tulemuseks oli, et dr. Lindeberg-Lindvet kirjutas mulle välja tunnis- 
tuse, milles pidas vajalikuks mulle kahekuulise tervisparanduspuh- 
kuse määramise. Läksin selle tunnistusega dr K. juurde ja see kir- 
jutas tõendi, milles mainis, et eriarsti dr. L.-L. läbivaatuse tulemuse 
põhjal on ta määranud mulle kahekuulise tervisparandusepuhkuse. 
Saatsin selle tõendi Berliini SS-KBA-le ja endale jätsin ärakirja. 
Väliselt oli asi korras, kuid sisuliselt oli siin siiski tegemist oma- 
voli ja distsipliinirikkumise jämeda aktiga. 

Enne kui dr. K. poole pöördusin, käisin Toompeal SS-Meldestel- 
les, et saada sealt vajalik tervisparanduspuhkus, kuna puhkuselvii- 
bijana olin haigestumise korral kohustatud pöörduma ikkagi SS-i 
arsti poole, kelleks oli Tallinnas keegi sakslane. Meldestelles toime- 
tas läbivaatust eestlane dr. M., kes oli aga lihtsõduri teenistusastmes 
ja kellel puudus igasugune volitus ja võim puhkuste andmiseks ja 
kelle läbivaatuse tulemused vajasid ikkagi sakslasest peaarsti kinni- 
tamist. Dr. M. ütles, et tema ei saa siin midagi otsustada ja et ma 


peaksin igal juhul sõitma oma väeosa juurde Berliini, kus siis ük- 

suse arst võiks mind läbi vaadata ja teha sellekohased korraldused. 
Selline jutt ja nõuanne oli mulle vastumeelt ja tegin Meldestellest 
kiiresti sääred. Sinna ilmus minu sealviibimisel hulgaliselt eesti SS- 
leegionäre soovidega, saada tervisparanduspuhkust või haigusepäevi. 
Kõigile neile öeldi pikema jututa ära ja mõni mees võeti samas 
vahi alla, kuna olid ammu hilinenud tagasisõiduga oma väeossa. 
Lühidalt: Meldestelle oli ohtlik paik ja ma otsustasin sinna mingil 
tingimusel mitte enam tagasi pöörduda. 

Hakkasin Tallinnas liikuma erariietes, mis oli võrdlemisi ohutu. 
Mundrikandjaid kontrolliti Tallinna tänavail võrdlemisi tihti, kuid 
eraisikuid ei tülitanud keegi. 

Peatselt tuli aga Berliinist kirt, milles SS-KBA adjutant ostuf. 
Best käskis mind otsekohe asuda teele Berliini, et lasta mind väe- 
osa arsti poolt järele vaadata. "Sie müssen sich umgehend auf 
Marsch setzen, widrigenfalls haben sie durch ihren Verfahren 
strengste Folge zu erwarten," seisis kirjas. 

Saatsin vastu dr. K. poolt väljaantud tõendi, et olen "marschun- 
fähig" — ei kannata pikka raudteesõitu välja. Järgnevalt sõitsin 
Tartusse ja külastasin Maarjamõisa haiglas prof. dr. Riivest. Ta 
vaatas mind läbi ja pidas tarvilikuks, et laseksin end paariks näda- 
laks Tartusse haiglasse saata. Pidin selleks SS-arstilt Tallinnas nõu- 
tama haiglasse määramise. Nõuanne oli küll asjakohane, kuid mulle 
vastuvõtmatu. 

Tartus viibides külastasin vanu sõpru "Postimehe" toimetuses — 
Rein Eliaserit (viimased teated Vorkutast), H. Vallastet (USA-s), 
H. Malti (Austraalias) ja E. Volket (USA-s) ja järgmisel päeval 
sõitsin Tallinna tagasi. 

Just minu Tartus viibimise päeval oli Tallinnas kindralkomissar 
Litzmanni juurde kutsutud prof. Jüri Uluots ja käisid mingisugused 
läbirääkimised Eesti omariikluse küsimustes. Need läbirääkimised 
mingeid tulemusi ei annud. Mulle kõneldi hiljem, et Litzmannil ole- 
vat kogu läbirääkimiste ajal olnud telefoniühendus Juhi peakorte- 
riga ja SS-juhi Himmleriga. Isiklikult olnud Litzmann läbirääki- 


miste nurjumise pärast halvas tujus. 


Neil päevil liikusid Tallinnas elevad kuuldused meie iseseisvuse 


taastamisest ja kohati oldi päris optimistlikud. Kuna võis oodata 

igasuguseid sündmusi, leidsin sellest asjaolust pideme enda Tallinna 
jäämiseks — äkki juhtub midagi, mis võtab mu Berliini tagasipöör- 
dumiselt vajaduse ... 

Mitmel korral kaalusin küsimust, kas mitte siirduda üle lahe 
Soome. Kuid see mõte oli mulle mitmeti vastumeelt. Esiteks — olin 
Eesti kommunistidest vabanemisel võtnud kohe relva, et saada oma 
isamaa sõduriks ja pidasin seepärast enda kohuseks jääda kodu- 
maale. Teiseks — olin oma sõjakirjadega ja kirjutustega ajakirjan- 
duses kutsunud üles kõiki eesti mehi relvade alla ja Eesti Leegioni, 
kuidas võisin siis nüüd jätta oma sõbrad ja enda poolt kutsutud 


ja jooksta argpüksina minema. . .? 


SS-KBA sidemees Tallinnas uscha Dengler oli jätnud "Rinde- 
lehe" toimetusse minu nimele kirja, milles ta manitses mind Ber- 
liini tagasipöördumisele ja juhtis mu tähelepanu sellele, millised 
rasked tulemused võivad olla, kui ma senise kangekaelsusega jätkan 
jonni ega pöördu tagasi. Lubas veel olla vahemeheks minu ja ko- 


mandöri vahel ja kõik asjad joonde ajada. 


Vastasin Denglerile, et pean võimatuks Berliini tagasimineku, 
kuna olen 1) haige ja vajan puhkust, 2) ei saa tagasi minna põhju- 
sel, et pole kinni peetud antud lubadusest rakendada mind eesti 
üksuse juurde sõjakirjasaatjana, 3) et pole ikka veel lahendatud 
minu jalaga löömise lugu ja 4) SS-peajuhi Himmleri korralduse 
kohaselt on igal rahvusel õigus kuuluda tema rahvusomasesse väe- 
ossa ja neid vastu nende tahtmist saksa üksustes kinni pidada ei tohi. 
Mind värvati Eesti Leegioni ja mitte SS-KBA-sse. Nõudsin enda 
määramist Leegioni juurde ja lisasin kirja lõpus veel, et viibin peale- 
sunnitud olukorras ja mul oleks võimalik ka Soome siirduda, kuid 


ei pea seda ühtivaks enda tõekspidamistega. 


Sellele kirjale ma enam vastust ei saanud ja mind jäeti rahule. 
Olin jäänud niiviisi õhku rippuma. Mu staatus oli ebaselge. Olin 
sõdur, kes kaupleb ja peab kirjavahetust oma ülemustega, kes nõuab 
õigust ja seab üles tingimusi. 

Kuid ka niisugused asjaolud olid võimalikud saksa sõjaväes. See 
oli muidugi erandiks välismaalaste suhtes. Oli ju selge, et Berliini 


südametunnistus minu suhtes polnud kõige puhtam. Pidasin üksik- 

võitlejana vahvat võitlust bürokraatia vastu ja olin häbematu. Loot- 
sin, et aeg mängib minu kasuks. 

Novembri algul sain teada, et Eesti Leegion, nüüd juba Eesti 
Brigaad, on asunud rindele Neveli lõiku. Selles asjaolus helkis 
mulle mingi lootuse säde. Mu mõtted kinnitusid selle külge ja 
hakkasin vaevama oma pead, kuidas pääseda EB juurde. Õige hetk 
polnud siiski veel tulnud. Mu sõbrad ja tuttavad hakkasid mind juba 
hoiatama ja mu kodusedki olid vahel mures minu pärast. Lohutasin 
aga neid kõiki enda ebatavalise kindlusega ja nad rahustusid. 

O 

24. novembril kohtasin Tallinnas Kinga tänaval SS-KBA poolt 
väljasaadetud kullerit Adolf Kõrget, kes kuulus SS-sõjakirjasaatjate 
perre aktiiv-propagandistina ja oli Berliinist saadetud Tallinna üles- 
andega mind Tallinnas üles otsida ja viia kaasa Neveli alla Eesti 
Brigaadi juurde, kus asus ka Eesti sõjakirjasaatjate rühm oustuf. 
Clapier de Collongues'i juhtimisel. Kõrgele oli Berliinist antud 
kaasa ka minu sõidupaberid ja ülesanne ajada joonde minusse puu- 
tuvad toimingud SS-Meldestelles Tallinnas. Nii langes mulle osaks 
ainult kaasasõitmise vaev. 

Olin nii väga oodanud mingit lahendust. Nüüd oli see saabunud. 
A. Kõrgelt kuulsin täiendavalt veel, et ESKR ülem Clapier de Col- 
longues' olevat minu pärast astunud Berliinis lepitavaid samme ja 
saanud sealsed ülemused nii kaugele, et need loobunud minu suhtes 
igasugustest distsiplinaar-normide rakendamisest ja nõustunud mind 
andma vabaks rinde jaoks. Hetkel olevat kirjameestest rindel ainult 
Rahnulo, kes aga tahtvat pühadeks sõita Eestisse korralisele puhku- 
sele ja kes pikisilmi ootavat minu saabumist. 

Mu asjad olid peatselt pakitud. Veidi imelikuna tundus olla jälle 
vormiriietuses. Enne ärasõitu käisime veel Toompeal SS-Meldestelles, 
kus tehti mu sõidupaberid korda ja kus keegi ohvitser avaldas val- 
jult pahameelt minu omavolilise "ringilonkimise" pärast. Minul 
talle omalt poolt midagi vastata polnud ja olin Meldestellest väljudes 
endaga väga rahul. 

26. novembril hommikul toimetasin pakid Sadamajaama, kus pa- 
nin need hoiuruumi. Läksin veel linna tagasi, et jätta hüvasti tutta- 


vatega. 

Meid oli neli sõitjat: Kõrge, sõjakirjasaatja Venda Kask ja 
autojuht Pustak. Olin väga palunud ema, et ta ei tuleks jaama 
mind saatma. Teadsin ette, et lahkumine tuleb raske. Mind oli 
jaamas saatmas veel üks naine -— mu ema hoidis end eemale, nagu 
sisemiselt tundes, et meie vahele oli astunud inimene, kellele ta pidi 
loovutama osa lahkumishellusest. 

Suudlesin ema rongile asudes ja tal olid pisarad silmis. Rong 
vilistas, siis suudlesin naist, kes kolm kuud oli mulle väga lähedal 
seisnud. Sadamajaama tara äärt mööda kõndis rongiga kaasa ema 
ja nuttis. Ängistus ja kahivalu nööris kinni mu kõri. 

Kes suudaks kaaluda üles need emade südame- ja lahkumisvalud, 
mis nad tunnud põlvest põlve oma poegi sõdadesse saates? Esmalt 
kaotasin silmist armsama, siis ema, — siis pöördus rong sisse Vesi- 
värava tänavasse ja kiirustas ülesmäge Laadaplatsi poole. Sellega 
lõppes mu kolmekuine tõrkumine. Kõige selle taga seisis aga tõeli- 
selt naine ja lugu ühest armumisest, mis ei sallinud ei sõda ega 
rinnet, käsutäitmist ega lahkumist. Äkiline lahtikisk rebis veriseks 
hinge, vagunisse tagasi minnes tühjendasime kolme mehe peale pu- 
deli puskarit ja see nagu oleks vaigistanud. Ei tahtnud midagi teada 


eelolevast, kuid mõte mahajäänutele tegi silmad uduseks. 

Kolm kuuske 


Ühel septembripäeval 1943. a. ilmus Poolasse, Heide-laagrisse, 
kus Eesti Brigaad oli just oma väljaõppe lõpetanud, Relva-SS-i kõr- 
geim juht Reichsführer Heinrich Himmler, sooviga tutvuda eestlaste 
väljaõppega. Himmleri inspektsioon kestis kaks päeva ja esimese 
päeva õhtul, mil oldi kogunetud ühisele õhtusöögile, pidas SS-i juht 
pikema kõne, milles ta ka märkis, et Eesti Brigaadi esimeseks üles- 
andeks on Läti Brigaadi kaitselõigu ülevõtt ja sellel kaitsele asu- 
mine ida pool Eestit, Novgorodist põhja pool. See teade rõõmustas 
eestlastest  ohvitserkonda väga ja kõnelejale ja lahkele lubajale 
aplodecriti soojalt. 

Järgmisel päeval tutvus Himmler — üksikasjalikumalt brigaadi 
võitlejate väljaõppega, jäi sellega ülimalt rahule, jagas kiitust ja 
enne lahkumist tänas lahingõppuse juhti major (hiljem koi.-leitnant) 
Ain Aleret korraldatud õppuse eest. 

Istudes juba autos, sõnas Himmler: 

"Need mehed on liiga head, et neid otsekohe kaitselahingusse 
saata. Ma pean leidma võimaluse lasta neid teostada laskeharjutusi 
elavate märkide pihta — kuski partisanide vastu, kellel puuduvad 
rasked relvad." 

Varsti pärast seda määratigi Eesti Brigaad võitlusse partisanide 
vastu Neveli ruumi. Järjekordselt olid sakslased murdnud oma 


lubaduse ja see tekitas eestlastes suurt meelekibedust. Lahkumine 

Poolast ja sõit saadud ülesande täitmiseks teostus üle Vilno, Dau- 
gavpilsi (Dünaburgi), Rezekne, kuna mahalaadimine toimus 
Sebeshis. Brigaadi tegeliku ülesande varjamiseks suunati esimene 
rügement Idritsasse, kuna teine rügement rakendati põhja poole 
Sebesh-Idritsa maanteed. Oma kavatsuste varjamiseks hakkas brigaad 
seal pidama partisanidejahti põhja ja kirde, s. t. Ostrovi suunas. 
Alles oktoobri lõpul rakendati Eesti Brigaad oma tõeliste ülesan- 


nete täitmisele, "Rossoono partisanide vabariigi" likvideerimisele. 


Suure kiiruga 1941. a. juunis ja juulis taganevate ja lagunevate 
punavägede kannul Moskva lähistele tunginud saksa vägede tagala, 
eriti aga soode- ja metsarohkes Valge-Venes jäi täiesti puhastamata ja 
organiseerimata. Sinna siirdus taganemisel peitu punaarmee regulaar- 
üksusi, säilitasid seal oma väekorralduse ja organiseerisid partisane. 
Sakslane, olles elanud tihedalt asustatud maal, kus asula kinni asu- 
las, oli kaotanud palju oma loodustundmisest ja tundis vaistulist 
vastikust Valge-Vene laantesse jõudnult selle looduse ürgsuse vastu. 
Sakslane kartis soid, metsi, rabasid ja halbu ilmu — asjaolud, mida 
eestlased olid kogenud sakslaste juures juba 1941. a. sõjasuvel Eesti 
pinnal — ja püüdis neist hoiduda, kus see vähegi oli võimalik. Nii 
jäid sakslastel puhastamata kõik Valge-Vene raskelt ligipääsetavad 
alad ja laasasulad. Nii jäi sinna edasi kestma kommunistlik kord ja 
punane võim: töötasid külanõukogud, kolhoosid ja väiksemad töös- 


tused. 


Suurimaks selliseks alaks oli nn. "Rossoono partisanide" vabariik, 
mis asus endises Polotski oblastis, keskusega Rossoono järve juures, 
hõlmates Rossoono, Stanislavovo, Albrechtovo jt. asulaid. Seda maaala, 
mis suuruse poolest oli võrreldav umbes Võrumaaga, lahutasid suur- 
test teedest ja keskustest põlised suurmetsad, sood ja järved. Siia 
pagenud punaväe üksused olid sulgenud vähesed Rossoono alale 
suunduvad teed kilomeetrite pikkuselt mahalastud põlispuudega. 
Senikaua, kuni kaugele tagalasse jäänud punased just otseselt saksa 
sõjapidamist ei ohustanud, ei tundnud sakslased ka erilist huvi nende 
vastu ja nii võidi Rossoono "vabariigis" elada endist elu. Moskvaga 
peeti ühendust lennukitega, mis toimetasid kohale värskeid ajalehti, 


korraldusi, relvi, laskemoona ja ninamehi. Rossoono alal oli kaks 

korralikku lennuvälja ja nii võis ühenduse pidamine sündida suu- 
rimate raskusteta. 

Kui aga rinne hakkas tasa-pisi Moskva alt nihkuma lääne suunas, 
muutusid Rossoono partisanid ja punaarmee üksused aktiivseiks ja 
kui Neveli all oli juba tekkinud saksa rindesse auk, astusid nad 
tegevusse. Sellest asjaolust tingitult otsustas Saksa väejuhatus "vaba- 
riigi" likvideerida. See "vabariik" asetses umbes 40 km Nevelist 
lääne pool Idritsa ja Polotski vahel ja kava kohaselt pidi Eesti Bri- 
gaad andma löögi põhjast lõunasse, Ostrov-Polotski maantee üld- 
suunas, kuna üks saksa politseiüksus pidi sooritama löögi Polotskist 
põhja, seega lõhestama "vabariigi" ja ühtlasi puhastama partisani- 
dest maaala kiilust lääne poole, teises järjekorras maaala kiilu ja 
rinde vahel. 

Just ajal, mil "vabariigi" likvideerimine oli käigus ja põhja poolt 
liikuv Eesti Brigaad lõi Kljastitsõ juures sideme lõunast liikuvate 
sakslastega, toimus Neveli lõigus venelaste läbimurre. Kuna saks- 
lastel puudusid kohapeal varud, siis suunatigi Eesti Brigaad itta, 
et tõkestada läbimurret. 

Nii puhkesid oktoobri lõpul 1943. a. Neveli ruumis ägedad la- 
hingud, mis lõppesid sellega, et läbimurdnud vaenlase rünnakkiilud 
suruti 5—15 kilomeetrit tagasi ja brigaad asus kaitsele Nescerdo 
järve äärde. 

Juba "Rossoono partisanide vabariigi" likvideerimise esimestest 
päevadest peale satuti suurtele raskustele. Tuli võidelda metsas, soos 
ja rabas visa vastupanu avaldava vaenlase vastu ja sõna tõelisemas 
mõttes saagida endale kümneid kilomeetreid teed. Rünnakpioneerid 
töötasid mootorsaagidega ja jalaväe üksused tungisid edasi mööda 
teeääri, hoides punastel kogu aeg tuld peal, et saagimismeeskonnad 
võiksid rahulikult oma tööd jätkata. Eestlasi toetasid selle juures 
ka mõned sakslaste soomusmasinad. Nii tungiti kilomeeter-haaval 
edasi, lähemale Rossoono südamele. 

Iga uus lahingupäev tõi uusi raskusi ja uusi väljalangemisi. Kuid 
siht hakkas lähenema, vaenlane saadi nihkuma ja pärast seda, kui 
punased olid veendunud, et neil tegemist vastasega, kes oma sit- 
kuse ja visaduse ja rnetsakartmatuse poolest on hoopis teisest mater- 


jalist kui sakslased, saadi venelastele hoopis teine minek sisse. 

Ühel päeval hakkas mets harvenema, võimsate puuhiiglaste vahelt 
hakkas tungima metsa hämarikku lagendikkude valgust ja viimaks 
ometi oldi laanest läbi jõutud inimasulateni. Ühendusteede ümbru- 
sed olid puhastatud, kuid sügavates laanekurudes peitsid end veel 
tuhanded partisanid, kes päeval ründasid üksikult liikuvaid sõidu- 
keid ja vähemaid sõidukite kolonne ja ööseti mineerisid teid. 

Rahulikumaks muutus ühenduse pidamine Idritsa ja Sebcshiga 
alles siis, kui maanteede äärde iga viiekümne meetri peale pandi 
kahemehe-post, kes endile ehitasid läbisaetud raidtõkke palkidest 
punkrid ja laskurpesad. Teede kaitset ja valvet olid määratud teos- 
tama eesti ja läti politseipataljonid. Laane suus oli tee suletud tõk- 
kepuuga, mille juures seisis tugev valvemeeskond ja soomusmasinad. 
Kui tõkkepuu taha oli kogunenud paras hulk sõidukeid ja veokeid, 
tõmmati tõkkepuu üles, üks soomusmasin asus sõitma konvoi ees ja 
teine taga ning sõit läbi laane ja tundmatute maade algas. 

Sellises sõidus oli alati palju ärritavat, põnevat ja paeluvat. Kahel 
pool teed paarisaja-aastane kuuselaas, mille alune oli süngelt pime 
ja ähvardav, siin-seal hästipeidetud valvepostid. Ei ühtki vastutule- 
vat sõidukit. Paaritunnise sõidu järel lõppes laas nagu noaga lõiga- 
tult ja seisti jälle tõkkepuu taga. Teisel pool seda ootas uus konvoi 
soomusmasinaid, need pöördusid ringi ja jälle algas sõit Sebeshi 
poole. Laane ängistusest vabanenud sõidukite juhid panid nüüd masi- 
natele hääled sisse ja kihutasid kui kurjadest vaimudest jälitatud 
sihtkoha poole. Kitsastel laaneteedel, kuhu leegionäridel polnud asja, 
liikusid ja varitsesid endiselt partisanid, pidasid ühendust omadega 
või teostasid luuret. Nendel olid laantes ja soodes hästi väljaehita- 
tud laagrid, õigemini laager-linnad, mis olid küll ehitatud primi- 
tiivselt (lauamaterjalipuudusel oli kõikjal tarvitatud kistud laudu — 
nagu seda harrastasid meiegi esivanemad enne sae tundmasaamist) 
ja olid pimedad, kuna aknaklaasist on Venemaal alati olnud puu- 
dus. Kuid sellised punkrid pidasid hästi sooja ja rohkem pole ju 
sõduril ja partisanil vaja. Paljud partisanide peiduurkad asetsesid 
soosaartel, mille ligipääsuteed olid kohati vee alla peidetud, loogel- 
des teatavate nurkade all ja andes jahtuge ainult nendele, kes teed 
tundsid. Soovimatu sissetungija võis langeda mülkasse või sattuda 


miinile. 

Eestlaste väljajõudmine Rossoono sisemaadele tuli sealsele elanik- 
konnale kohutava ootamatusena. Partisanide juhtidelt saadud käsu 
kohaselt pidid kõik erainimesed põgenema partisanide laagrisse ja 
kõik vihjas sellele, et käsu täitmine oli sündinud ülima kiirusega. 
Ahjudes podisesid keeda veel kapsasupid, paljudes majades hõõgu- 
sid ahjus ja pliidi all veel söed ja laual ootas toit söömaasujaid. 
Lautades ammusid lehmad ja vasikad, määgisid lambad ja mökita- 
sid kitsed. Sulgudesse olid jäänud sead ja kuuridesse kanad ja 
haned. Kusagil oli lauanurgale jäänud pooleliteritatud nuga ja luisk. 
Kusagil oli parandatud saapaid: naaskel, kingsepahaamer ja tikud 
olid jäänud pingiotsale ja saapast oli jäänud välja tõmbamata liist. 
Tundus, nagu tuldaks siia jälle mõne minuti pärast tagasi ja jat- 
kataks poolelijäänud tegevust. 

Aga inimesi ei ilmunud kusagilt. Ainult ööseti tulid kassid ja 
koerad, hiilisid maja ümber, näugusid ja ulusid, kuid võõraid ini- 
mesi kohates kadusid jälle. Paaril korral leidsid sõdurid elamute 
lähedalt metsast naisi ja lapsi, kes olid näljast ja külmast nõrkemas 
ega jaksanud enam jalul seista. 

Siin-seal suitsesid külade varemed, siin oli olnud äsja lahing või 
olid külad põlema pandud partisanide vastu võitlevate eriüksuste 
poolt. Kusagile küla taha lagedale väljale oli kantud välja raud- 
voodi ja seisis seal lumes kui kummitus. Ööseti ulusid partisanide 
laagrite ümber aga koerad, reetes sel kombel vaenlase asupaiku, 
millele nüüdsest peale enam rahu ei antud. Neid käisid ründamas 
ja puhastamas vlassovlased ja välisandarmeeria üksused. 

Juba esimestest lahingpäevadest peale polnud siin mingit kindlat 
rinnet, välja arvatud vast see, mis brigaad oli moodustanud Neveli 
suunas punaste regulaarvägede vastu. Puudusid korralikud kaardidki 
selle maaala kohta, milletõttu oli raske organiseerida võitlust pu- 
naste partisanide vastu. Kaartide küsimus lahenes aga vägagi oma- 
pärasel viisil. 

Ühel üksikul metsateel sattusid vastamisi keegi eesti allohvitser 
ja partisan. Mehed tulistasid peaaegu üheaegselt, kui olid teinetei- 
sele tuntavuse läheduseni jõudnud ja veendunud, et kumbki on 
eri leerist. Partisan tulistas mööda, kuid ise sai surmava tabamuse ja 


langes. Allohvitser teostas langenu juures põhjaliku läbiotsimise 

ja sai peale relva veel rikkaliku kirjavara omanikuks. Partisan, kes 
arvatavasti oli mõni kõrgem juht, kandis endaga kaasas rea päeva- 
käske ja lisaks muule veel ümbruskonna täpse kaardi, millele olid 
märgitud kõik partisanide laagrid, neis asuvate üksuste lahingtuge- 
vus ja nimetused, haiglad, ambulantsid, lennuväljad, raadiosaatejaa- 


mad ja töökojad. Lühidalt: kõik andmed, mida eestlased vajasid. 


Allohvitser toimetas dokumendid edasi ülemusele ja juba järg- 
misel päeval lendas kaart Idritsa lennuväljalt Saksamaale, kust see 
peatselt paljudesse eksemplaridesse paljundatuna tagasi jõudis. 


Nüüdsest peale polnud enam seljatagusel vaenlasel püsi ega elu. 


Rossoono laantes ja rabades oli partisanidel kaardil märgitud 
andmete kohaselt umbes 25.000-meheline võitlusjõud. Kuid see 
polnud siiski korrapärane armee, vaid juhuslikult relvastatud ja väl- 
jaõppeta üksus, kes oli küll võimeline tõhusalt häirima tagalat, kuid 
pidi hoiduma rindesõjast hästirelvastatud saksa üksustega. Nii oli 
Eesti Brigaadil tugevaid paremusi oma relvastuse ja väljaõppe poo- 
lest. Oma laagritest ja redupaikadest välja kihutatud, muutus parti- 
sanide olukord päris lootusetuks. Vana-aasta õhtul, 31. detsembril 
19-43. a. hiilisid viimased partisanid, kelle elu äärmiselt kibedaks 
oli tehtud alaliste rünnakute ja jälitamistega, läbi eestlaste rinde 
ja sellest ajast peale nad enam mingit nimetamisväärset aktiivsust 
ei näidanud. Pikemalt on sellest episoodist kirjutanud Rüütliristi 
kandja kol.-leitn. Harald Riipalu oma sõjaraamatus "Kui võideldi 


kodupinna eest". 


Mida kaugemale aga brigaad edasi jõudis, seda lagedamaks ja 
vooreliscmaks muutus maastik. Eriti võitlusrohkeks aga kujunes 
brigaadi 45. rügemendi Il-se pataljoni edasitung, mida juhtis kap- 
ten Johannes Lang. Oldi juba rinnutsi koos Neveli all läbimurdnud 
vaenlasega — Rossoono oli jäänud seljataha. 

Novembri teisel nädalal kerkis ühel udusel hommikul Langi 
pataljoni kompaniide silme ette kaugel-kaugel kõrgel voorel kolm 
hiigelkuuske, mille lähedal, läbi pikksilma vaadatuna, näisid asetse- 
vat mingi küla varemed. See oli olnud kunagi Punistshe. 

Pataljoni rünnaku lõppsihiks oli selle paiga vallutamine ja seal 


positsioonidele asumine ja jäämine. 

Kui kolm kuuske olid hakanud paistma, öelnud Lang poistele: 

"Kui nende kolme kuuseni välja jõuame, siis teeme sedapuhku 
väikese pausi." 

Päev-päevalt oli aga punaste vastupanu muutunud visamaks, nad 
kasutasid juba soomusmasinaid ja neid tuli rünnata täie jõuga, et 
neid kaevikutest ja vastupanupesadest välja kangutada. Üks küla 
teise järele vallutati ja kuused kerkisid ikka kõrgemaiks ja võim- 
samaiks. 

"Tohoo, kurat, kas siis kord ometi ei jõua nende jõulupuudeni 
välja!" kirusid mehed. 

Viimaks olid kolm hiigelkuuske kõrgel seljandikul juba päris 
lähedal. Sharõ küla oli juba eestlaste käes ja juba järgmisel päeval 
oldi seal, kuhu oli määratud rindejoon ja kolm kuuske jäid eestlaste 
seljataha. Nägin neid kolme hiiglast, kui külastasin Langi ta koman- 
dopunktis. Need võisid kindlasti olla oma paarsada aastat vanad 
ja nägid tõepoolest majesteetlikud välja. 

Punistshe eelistel käinud lahingu ägeduses ja segaduses Sharõ küla 
juures sattus leitn. Pirk üksi suuremale punaste jõugule, olles oma 
üksusest juhuslikult eemale läinud, et uurida maastikku. Punased ei 
märganud Pirki ja ta tulistas tühjaks kõik kaasasolevad magasinid, 
hüppas siis maast üles ja lõpetas kolme ellujäänud punase elu 
sõdurilabidaga. 

Kuid läheduses oli veel teisi vaenlasi. Leitn. Pirkile oli järgnenud 
allohvitser Kirss, endine eesti regulaarväe üleajateenija 1. jal. rüge- 
mendist, ja nüüd juba kahe mehega ja käsigranaatidega murti vaen- 
lase viimane vastupanu. Töö tehtud, märkas leitn. Pirk, et ta on 
haavatud. Tal jätkus veel jõudu omal jalal lahingust lahkumiseks. 
Sellest episoodist kirjutas lähemalt mu kolleeg Rahnulo ja see oli 
meisterlikult kirjutatud. 

Üldse polnud Pirkil sõjas "õiget vedu". Sharõ lahing Neveli all 
oli õieti Eesti Brigaadi esimeseks lahinguks regulaarpunaväega ja selle 
esimese lahingu esimesel tunnil sai Pirk oma "koslepi" kätte. Haig- 
last tervena tagasi tulles ja Narva rindele siirdudes, määrati ta 45. 
rüg. 1. pat. 2 komp. ülemaks. Pirk oli rõõmus, et saab jälle oma va- 
nade poistega kokku ja asus teele kompanii lõigule, et haigestunud 


kompülilt E. Laidilt kohustusi üle võtta. Saanud vaevalt tund aega 

rindel olla, kui juba tuli teade, et Pirk on juba oma jao kätte saanud. 
Seekord oli tal vasak käsi kaelas. Mees kirus ja vandus, kuid parata 
polnud midagi. Oli jälle "haigla sõit". 

Viimases lahingus teel kolme kuuse poole juhtus lugu, mis annab 
tunnistust eesti sõduri rahulikkusest ja külmast verest. 

Ühe meie sõduri ette kerkis nagu maa sest kolm punast ja poiss 
otsustas need teha vagaseks käsigranaadiga. Ta päästis sütiku ja 
tõstis käsigranaadi pea kohale, et virutada. Kuna vaenlased polnud 
just kambas, siis kulus poisil veidi aega mõtlemiseks, missugusele 
neist kuluks granaat just esimesena ära. Mõtlemisaeg aga venis ja 
käsigranaat lõhkes poisil peakohal. Pikaldase mõtlemisega grenadeer 
jäi vigastamata, kuna kiiver ja paks anorak võtsid killud vastu. Kuid 
järgmised käsigranaadid olid aga juba hästi sihitud ja tegid oma töö 
hästi. 

Nüüd jäid kuused kõrgendikul juba samasse seljataha kui hinna- 
lised trofeed ja ainus siht, mille ja mille vallutamise poole kogu aeg 
püütud. 

Kirjutati 13. november 1943. a. Eesti Brigaad oli enda ülesande 
täitnud ja jäi Nescerdo ja Mezhno järvede joonele. Punaste sisseim- 
bumisele Neveli all oli pandud piir ja alustati punkrite ehitamisega, 
ehki vastumeelselt. See kinnitas meestele, et niipea kodumaale ei 
jõuta. 

Ühe uduse sulapäeva hommikul polnud enam kolme hiigelkuuske. 
Terve öö oli kulunud pioneeridel nende mahasaagimiseks. Vaenlase 
patareid olid neid hakanud kasutama peasihtpunktideks ja hakkasid 
külvama meie seisukohti tabava tulega. Sellepärast pidid puud ka 
langema. 

8. detsembril jäeti ka see lõik maha ja anti üle ühele Leningradi 
alt tulnud ja tublisti kokkukuivanud saksa rügemendile. 

Kui Stanislavovo vennaskalmistult mööda sõitsime lahkumistee- 
konnal kodumaale, vaatasid kõik poisid paremale, kus värske lume- 
katte all ja puhtas rivis, nagu kunagi Heide-laagris Poolas, magasid 
igavest und need Eesti Diviisi ohvitserid, allohvitserid ja sõdurid, 
kes kõik olid võideldes püüdnud mingite vabastavate kõrguste ja 
hiigelkuuskede poole voortel, mille tagant kord ometi pidi hakkama 


paistama kodumaa. 

Neveli alla 


Hilissügisene Riia oli porine ja udune. Hall ja udune olin ma 
sisemiseltki. Ööbisime SS-Übernachtungstelles, kust viisin Neveli 
alla "aafrika haiguse" (heal lapsel mitu nime .. .), isesorti sügeli- 
sed kaasa. Esimene kord olin selle tüütava nahahaigusega hädas 
Debitsas, kus sellest sain lahti nädalase hoolsa "balsameerimise" 
järele. 

Järgmised kaks ööd magasin läti sõjakirjasaatjate rühma mehe 
eestlase Schvarzi kodus, kus mind soojalt ja sõbralikult vastu võeti. 
Riias sain jälle kokku läti sõjakirjasaatjate Briedise, Gulbise ja teis- 
tega, käisime nendega mitmes kohas "istumas", küll Gildi-keld- 
ris,  Wöhrmanni pargis ja hotell "Savoys". Käisin Rothenburgis 
sealses SS-haiglas vaatamas koi.-leitn. (tollal major) Ain Mere't, 
kes kannatas mingi akuutse maovea all. Ain Merega samas toas asus 
ka leitn. Mikk Rajuri ja järgmises toas leitn. Kirt sl — mõlemad 
Eesti Brigaadist. Vahetasime muljeid kodumaalt ja rindelt. 

29. novembril lahkusime Riiast ja loksusime Daugavpilsi. Ras- 
kete pakkidega koormatud vantsisime mööda poriseid tänavaid sõdu- 
rite kodusse, kus pidime ööbima. Olime vaevalt söönud ja heitnud 
magama, kui tehti teatavaks, et varsti väljub rong Rositteni. Unis- 
tena ja roidunutena venisime jälle raudteejaama. Rivistusime jaama 
taga üle kederluu ulatavas poris ja ootasime endi rongile paiguta- 


mist. Siin oli sadandeid sõdureid, kes vaikisid, kuna olid tulnud 

kodumaalt puhkuselt või kusagilt haiglast ja nüüd püüdsid end har- 
jutada mõttega, et nüüdsest peale on jälle niiskus, külm ja pori ja 
kõik ebasõbralikkused need, mis peavad neile lakkamatult meenu- 
tama, et nad kuuluvad inimsuse perifeeriasse. Tammusime ühelt ja- 
lalt teisele ööpimeduses, milles kajasid ainult välisandarmeeria 
meeste korraldused ja hõiked. Pika, kaubavagunitest koosneva rongi 
ees puhkis vedur. 

Viimaks oli vagunisse asumise järjekord ka meie käes. Sõitsime 
selle öö ja järgmise päeva. Aeglane sõit, sest julgestusrong sõitis 
ees, et vältida partisanide rünnakuid ja raudtee õhkimist. Pikad 
peatused jaamades. Konutasime teineteise vastu surunutena, oli külm 
ja mõtlesime: on see võimalik, et kusagil võiks olla tõepoolest soo- 
jem, et kusagil võiks magada muretut ja pikka und.. .? 

30. novembri õhtul olime Rosittenis. Andsime seal pakid hoiule. 
Venda Kase kandam oli vintpüssi võrra kergemaks muutunud, kuna 
relv löödi tal üle Daugavpilsi sõduritekodus — einetasime ja läk- 
sime linna vaatama. Käisime sõdurite kodu kinos ja ööbisime jälle 
sõdurite öömajas. Sellel polnud ei uksi ega aknaid ees. Oli külm, 
kõle ja õudne magamine. 

Hommikul asusime jälle rongile ja külmas kaubavagunis jätkus 
sõit kuni Sebeshi. Rong liikus aeglaselt ja ettevaatlikult, peatus sa- 
geli ning liikus siis jälle paar kilomeetrit aeglaselt. Olime partisa- 
nide maal, kus raudteede õhkimised ja purustamised, rongide rüüs- 
tamised ja kraavilaskmised olid igapäevased nähted. Teetammi ääres 
nägime tihti põlenud ja kummulikukkunud vaguneid, julgestusposte 
oli tihedalt ja kõik see meenutas rinde lähedust. 

Päeval enne meie sõitu oli just sellel teeosal lastud kraavi üks 
rong ning oli olnud palju inimohvreid. Olime täis ärevat ootust ja 
valmisolekut. Kuid meile ei juhtunud midagi. 

Oli mu sünnipäev, sain kolmekümneseitsme aastaseks sellel niis- 
kel, udusel ja millegipärast nii lootusetuna näival ja tunduval päe- 
val. Olin kogu aeg lootnud, et võin oma sünnipäeva pühitseda ko- 
dus kõigi mulle lähedaste inimeste juuresolekul. Oma esimese sõja- 
sünnipäeva olin pidanud Leningradi rindel Koussolas, teise Berlii- 
nis viluvõitu barakis angiinahaigena ja kolmas oli siis meenutada 


teadmatusse viiva sõjaväerongi külmas kaubavagunis. Kuid oli sõda 

ja kõndisime ähmase tuleviku ootel lootuste pehmel, rabasel ja kõi- 
kuval pinnal. 

Sebesh võttis meid vastu täpselt, nagu seda olid teinud kõik Vene- 
maa linnad: pori, pimedus, viletsad majahütid. Tänavatel liikusid 
ainult patrullid, kuuldusid ainult nende peatushüüded ja nõuti pa- 
roole. Otsisime Sebeshi pimeduses mõnda Eesti Brigaadi Meldes- 
tellet või vooride peatuspaika, et saada teada, kuidas on lood edasi- 
pääsu võimalustega. Adolf Kõrge oli juba mitmel puhul olnud vare- 
malt Sebeshis ja ta leidis varsti kõik vajalikud asutused ja paigad 
üles. Ööbisime ühes laastatud koolimajas, mille ühes suures ruumis 
põles üksik küünal viinapudeli kaelas ja seinaääres asusid narid pee- 
neks magatud õlgedega. Neli-viis veokolonni meest istusid laua 
ümber ja mängisid kaarte. 

Hommikul väga vara pidime olema veokolonni kogunemiskohas, 
kust siirdusid veokid laskemoona ja varustusega rindele. Voor oli 
pikk ja me saime koha autole, mis oli laaditud kaerakottidega. Kot- 
tide vahele nõjatades oli sõit päris mugav. Meie sõidusihiks oli Fila- 
tovo, seal asetses eesti sõjakirjasaatjate rühm ja sinna oli 80 kilo- 
meetrit. 

Tee, mida mööda sõitsime Sebeshist rindele, oli võrdlemisi heas 
korras. Paarkümmend kilomeetrit tee ääres oli lahtist maastikku ja 
sellel teeosal ei näinud me muud, kuid elamute ja hoonete asemeid 
ja suitsevaid ahervaresid. Tee ääres oli näha tihedalt julgestuspos- 
tide punkreid, milles pidasid valvet eesti ja läti politseinikud. Möö- 
dusime paarist politseinikust, kes ajasid enda ees lehmi, mullikaid 
ja lambaid, äsjast partisanidelt saadud sõjasaaki. 

Siis tuli lõpp lahtisele maastikule, kolonn peatus metsaserval ja 
eite asus soomusmasin ning sappa teine. Algas pikk sõit läbi metsa 
ja see kestis mitu-mitu tundi. Viimaks ometi lõppes laas ja esimene 
küla paremat kätt tee ääres oligi Eilatovo ja suur, valge lagendik 
selle taga oli lumekattes Rossoono järv. Teisel pool järve paistsid 
Stanislavovo endise härrastemaja kõrged varemed ja kössitasid vähe- 
mad majad. 

Ronisime pakkidega maha külatänava otsal, paarkümmend meetrit 
komberdamist kangeksjäänud jalgadel ja olimegi oma üksuse 


peastaabis. 

Rühmaülem ustuf. Clapier de Collongues' oli sõitnud Sebeshi ja 
seepärast talle esineda ei saanud. Jäime jalgu puhkama. Enamik 
rühma mehi olid mulle tuttavad juba Debitsast või Berliinist ja üle- 
jäänutega sain samas tuttavaks. Rühm asus laiali neljas lähestikku 
asetsevas majas. Poisid aina keetsid ja praadisid. Kuna oldi ju par- 
tisanide vabariigis, kust külarahvas oli põgenenud kõike maha jät- 
tes, siis oli ka toidupoolist rohkesti. Berliini ja Debitsa paastuaega- 
dele oli tulnud lõpp ja poisid olid jõudnud endid juba ümmargus- 
teks süüa. 

Lembit Riis, rühma varahoidja, varustas meid kohe tuliuue talve- 
varustusega: igaüks sai karvamütsi, kindad, anorak-kuued ja talve- 
püksid, .Walter-süsteemilise revolvri, pikksilma,  kaarditasku ja 
kompassi. 

Jäime öömajale kirjasaatjatele määratud majja. Seal ajas ahi tub- 
listi suitsu, uks hoiti kogu aeg lahti ja sooja oli ruumis vähe. Uhe 
seina ääres asetses ühekordne nari ja me seadsime endid sellele ma- 
gama. Ainus voorus sellel ulualusel oli vähemalt, et poisid olid 
ruumi teinud ilusasti puhtaks. 

Veel oli vähe lund. Oli kuidagi õudne selles mahajäetud külas, 
mille tühjade majade ustest käis sisse tuul. "Kuud vaatama" minnes 
silmitsesime alati tähelepanelikult ümberringi, kas kusagilt ei vilk- 
sata mõni kogu. Kuid kõik oli mahajäetud ja vaikne. Isegi rindelt 
polnud mingit kõminat kuulda. Suured lahingud olid löödud ja rin- 
del piirduti nüüdsest peale ainult luuretegevusega. 

Vangilangenud partisanide jutustuste järele leidunud partisanide 
laagreis ka eestlasi, eesti kommuniste ja aegajalt läks nende poole 
Eesti Brigaadist ka mõni mees üle — kas mõni endine komnoor, 
mõni kriminaalse minevikuga seikleja või mõni Venemaa eestlane, 
kes oli punaväelasena langenud vangi, läinud siis vabatahtlikuna 
Eesti Brigaadi ja kasutas rindelolekut punaste poole tagasiminekuks. 

Poisid Filatovos olid vaiksed ja sõnakehvad. Mõni päev enne 
meie sinnajõudmist oli juhtunud midagi ja seda polnud suudetud 
veel unustada. 

Põdra Arkats oli olnud valvepostil öösel. Kusagil tema lähedal 
liigutanud end keegi, mingi vari liikunud majade vahel ja ta tu- 


listanud hoiatuslasu õhku. Lask keskööl asulas, mida igast küljest 

ümbritsesid = partisanide laagrid, tähendas häiret. Poisid haarasid 
kähku relvad ja tormasid välja. Tehti haarang enda lähimas ümbrus- 
konnas, kuid ei leitud midagi kahtlast. Arkats jäi aga enda arva- 
muse juurde, et ta näinud siiski "kedagi". 

Majja tagasi minnes asetanud Vambola kuulipilduja lauale, maga- 
siini samasse kõrvale ja hakanud siis kuulipildujat tühjendama ja 
kuivatama. Ettevaatamatusest olnud siiski üks padrun jäänud pessa, 
lukk jooksis uuesti ette ja vallandas lasu. 

Veidi aja pärast kuuldunud toas korinat. See tulnud sealt, kus 
maas heintel maganud Richard Suvinõmm. Ta oli just tulnud pos- 
tilt ja heitnud magama ja seepärast teda ka häire puhul ei äratatud. 
Richardi sineli alt imbunud põrandale loik verd. Ta tõsteti sõprade 
poolt kohe üles, kuid ei saadud enam päästa: kuul oli tunginud kehha 
just altpoolt südant ja toonud kiire surma. Richard maeti Stanisla- 
vovo sõdurite kalmistule. 

Vambola, kes kogu aeg oli olnud lõbus ja naerusuine poiss, muu- 
tus siit peale vaikseks ja kinniseks, teda rusus süümekoorem. Arkats 
oli hiljem tunnistanud üles, et oli tulistanud hoiatuspaugu koerusest 
ja poiste narrimiseks. 

Samal kombel sai hiljem Narva rindel 1944. a. suvel surma leit- 
nant Heino Kilgas. Püstolkuulipildujat puhastades oli ühe tema 
oma rühma poisi käes vallandunud lask ja kuul läbistas noore leit- 
nandi südame. 

Filatovos olid poisid aga detsembri algupäevadel leinaliselt vaik- 
sed ja Arkatsiga hoiduti kõnelemast. 

Rühmaülem jäi Sebeshi mitmeks päevaks ja nii oli mul aega veidi 
selles Venemaa külas ringi vaadata. Käisin ja kolasin tühjaksjäänud 
majades ja uurisin, kuidas oli rahvas elanud siin. 

Siin-seal majades leidsin mõne vana lauluraamatu või dokumendi 
ja nendel leiduvate nimede järele otsustades olid siinsetes külades 
elanud valgevenelasd ja poolakad. Majades puudusid ikoonad ja sel- 
le asjaolu järele otsustades olid elanikud olnud katoliiklased. Ma- 
jade ja hoonete ehitus oli teistsugune kui Suur-Venemaal, Peipsi taga 
ja Staraja Russa kandis. Rossoono rahva elamutes puudusid käsiki- 
vid tuulekojas, nagu see nii tavaline oli suur-vene külades, kus olin 


viibinud. Ilmjärve madaliku külade perenaised läksid hommikul 

paari peotäie teradega tuulekotta, kallasid terad käsikivile ja hak- 
kasid kepsu otsa seotud vehmriga teri jahvatama. Avaldasin kord 
imestust sellise jahvatusviisi üle ja küsisin, kas siis lähikonnas ves- 


keid ei ole. 


"Veskites saab jahvatada ainult oma palgavilja," seletas naine. 
"Kuid Venemaal kolhoosides pole ühtki inimest, kes oma palga- 
viljaga välja tuleks. Seepärast peab lisa varastama. Ja varastatud vilja 


saab ainult käsikiviga jahvatada . . . 


Paljude tunnuste järele otsustades oli rahvas Rossoono partisa- 
nide vabariigis elanud võrdlemisi hästi — muidugi Venemaa olu- 
dega võrreldes. Leidsime suuri tünne lihaga, majade põrandaalused, 
mida kasutati kartulite, juur- ja puuvilja panipaikadena, olid täis 
söödavat ja sahvrites leidusid suured savipotid, mis olid täis pohla- 
keedist, jõhvikaid ja köömneid. Eeskodades nurkades seisid kõhukad 


kapsatünnid. 


1943- a. novembris tungisid siia saksa vormiriietust kandvad sõ- 
durid, kes ei kõnelenud ei saksa ega vene keelt ja tegid siinsele 
rahulikule elule lõpu. Elanikud kadusid metsadesse ja ööseti hiili- 
sid sealt välja partisanid, mineerisid teid ja päeval tungisid kallale 


vooridele. 


Saksa väejuhatus otsustas talitada halastamatult ja järsult. Saksa 
välisandarmeeria, ROA vlassovlased, eesti ja läti politseiüksused ra- 
kendati ja nädalaiks kumasid taevaalused kaugete külade põlemistest. 
Korduvalt aeti selliste karistusekspeditsioonidega kaasa ka Eesti 
Brigaadi võitlejaid. Sellist tegevust ei pidanud poisid endi väärili- 
seks — nad tundsid endid ikkagi ainult rindevõitlejatena. Ühel kor- 
ral nõudis hastuf. Schmidt brigaadi staabist mehi ka eesti sõjakir- 
jasaatjate rühmast julgestuse otsarbeks ja ettekäändel. Saadetigi 12 
meest Clapier de Collongues'i poolt veoautol, kuid tagasiteel satuti 
teemiinile ja rühma poistest said 2 raskesti ja 8 kergesti põrutada. 
Hastuf. Schmidt oli millegipärast eriti tige eesti sõjakirjasaatjatele 
ja nõudis veel hiljemgi mehi enda käsutusse. Kuid neid talle enam 
ei antud. Olles juba Eestis ja Narva rindel, ei jätnud Schmidt ühtki 
võimalust kasutamata, et ESK rühmale raskusi ja ebameeldivusi val- 


mistada. 

Rühmaülema Sebeshist tagasi tulles esinesime talle ja järgmisel 
päeval sõitsime igaüks oma rindelõigule. Venda Kask siirdus 46. 
rügemendi ja mina 45-da juurde Rahnulot väljavahetama. Clapier 
de Collongues' sõitis minuga kaasa Garbacevosse, kus mind tutvus- 
tas uuele rügemendiülemale major Ventile. 45. rügemendi koman- 
der SS-Standartenführer (kolonel) Henn-Hans Kurg oli sattunud 
mõni nädal tagasi oma autoga teemiinile ja saanud raskesti põru- 
tada. H. H. Kurg toimetati ta enda soovil Tallinna haiglasse, kus 
suure kuulsuse ja lugupidamise võitnud endine Erna-pataljoni ülem 
suri põrutusele järgnenud komplikatsioonide tagajärjel. 

Ametlikkused korras, siirdusin Garbacevo külla majja, mis oli 
antud sõjakirjasaatjate käsutusse. Sealt leidsin eest Rahnulo ja en- 
diste lehemeeste-kolleegide jällenägemine oli südamlik ja sõbralik. 
Vabastasin end rakmetest ja seadsin end sisse pikemaks peatuseks. 

Meiega jagasid sama ruumi veel fotomees sakslane Seeliger ja 
45. rügemendi üks futtermeistritest — hobutoidu-varustajatest. Veel 
sama päeva pärastlõunal tegin käigu 45. r. adjutandi Störzi saatel 
eesliinile Ncstsherdo järve äärde, kus meie miinipildurid sooritasid 
parajasti sisselaskmist punaste positsioonidele üle järvekaela. Samas 
kohtasin ka enda ammust tuttavat Tallinnast "Batsh"-Tofcrit, 
kes ustuf. (leitnandi) aukraadis oli miinipildurite rühma ülemaks 
ZBV (Zwecks besonderer Verwendung) ülesannetes, s. t. teda mää- 
rati sinna, kus parajasti vajati mõnd ohvitseri väljalangenut või 
komandeeritut asendama. 

Punased olid hakanud järve kitsuse vastu, Garbacevo kalmistu 
kohale, ehitama punkreid ja kuulipilduja pesi ja nende muudestki 
kavatsustest võis järeldada, nagu kavatseksid nad siit üle järve jää 
tungida. "Batsh" kõneles mulle enda kavatsusest punaseid ühel ööl 
veidi ärritama ja "punkreid tuulutama" minna ja lubas mulle vara- 
kult teeleminekust teatada. Kutse jäi mul aga saamata. "Batsh" käis 
aga tõepoolest paaril korral üle järve, lõi oma poistega mõned 
punkrid segamini, kuid vange ei saanud ja tuli niisamuti tagasi, 
ilma omapoolsete kaotusteta. 

Kuna 45. r. staap asus päris lähedal, siis käisin peaaegu igapäev 
seal, et kuulda uudiseid ja saada ainet mõne sõjakirja jaoks. Major 


Vent oli mulle igati abiks ja kenasti aitas minu asju korraldada ka 

staabi-veltveebcl Aule. Vent soovitas, et ma jälle hakkaksin oma 
Vreibärke kirjutama. Arvasin, et need võiksid tulla tagumises järje- 
korras, esijoones oleks vaja kodumaale kirjutada, kuidas poisid siin 
elavad ja millega nad seni toime tulnud. 

Järgnevalt juhtis Vent mu tähelepanu sellele, kuidas eikellegi- 
maalt toodi ära üks punaste kergetank, mis sinna oli jäänud maha 
viimaste lahingute aegu ja mille meie mehed olid oma poole veda- 
nud ostuf. Langhorsti algatusel. Rahnulo oli saanud juba vihje sel- 
lest kirjutamiseks, kuid talle see ülesanne ei meeldinud, kuna ta ar- 
vas, et selle taga pole midagi erilist ega kangelaslikku. Ostuf. Lang- 
horst oli rügemendis tuntud ara ja kartliku ohvitserina ja püüdis 
endale väga teenida Raudristi esimest klassi. Tema oli küll olnud 
tanki äratoomise mõtte algataja, kuid päästmise aktsiooni ajal vii- 
binud 2. komp. punkris Jüri Ungvere juures ja olnud kangesti 
uudishimulik, kas punased sellel rindelõigul ka sageli ründavad ja 
tulistavad. 

Töökoja kompanii mehed olid asunud tanki korda seadma ja töö 
edenes, kuna Langhorst oli ise kogu aeg juures ja kiirustas mehi 
takka. Sama päeva õhtul, mil tank oli juba 99 % sõidukorras, puh- 
kes aga töökojas tuli, mis hävitas tanki ja kogu töökoja sisseseade. 
Vent oli tusane ja Langhorst rõhutud, töökoja mehed aga käisid 
ringi ja kehitasid õlgu. Rahnulo aga säras rõõmust. 

"Nüüd pole enam vaja sellel räbalal teemal kirjutada ega härra- 
dele riste teenida," arvas ta. 

Sõjakirjasaatjate maja Garbacevos asus kiriku lähedal kõrgendi- 
kul, umbes 300 meetrit teeristist. Maja oli selgesti nähtav punaste 
rindele, mis asetses Garbacevo ja Muragi külade vahel. Otsekohe 
punaste liini taga asus Muragi kirik ja selle tornis punaste tule- 
juhtimise punkt. Igakord, kui punaste patareid avasid tule, lõhkesid 
esimesed granaadid meie maja ees. Esimene granaat lõhkes umbes 
300 ja teine 200 meetri kaugusel. Kolmas ei kukkunud aga mitte 
meie majja, vaid lõhkes juba meist vasakul, teeristil ja päris täp- 
selt. Sinna sumas siis punane paarkümmend minutit, püüdis tabada 
meie staapi ja muid asutusi. 

Algul võttis selline tulistamine mind kõhedaks, kuid viimaks, kui 


see juba järjekindluseks kujunes, hakkasime Rahnuloga seda nähet 

arutama. Jõudsime Rahnuloga arvamisele, et punastel pole meiega 
ega meie majaga mingeid halbu kavatsusi, vaid vastuoksa — nad 
oleksid väga kurvad, kui nad ühel hommikul enam meie maja kin- 
gult ei leiaks. Nad vajasid meie maja peasihtpunktiks, et selle abil 
korrigeerida oma torude tabavust. 

Nüüdsest peale ei teinud meie endi majas viibimisest mingit sala- 
dust, meie maja korsten suitses nii hommikul kui õhtul ja kui 
punane jälle alustas tulistamist, vaatasime päris rahulikult, kuidas 
meie suunas kerkis kaks mullasammast, kuna kolmas kärakas kuul- 
dus juba teeristilt. 

Elasime Rahnuloga ligemale nädal aega mõnusat elu. Päeval käi- 
sime rindel, külastasime Johannes Langi ja Harald Riipalu nende 
punkrites, ajasime külajuttu ja küsisime uudiste järele. Vahel astu- 
sime sisse ka Jüri Ungvere juurde ja veetsime seal paar tundi. Jüri 
istus lavatsil punkriahju ees, jalad hiinlase kombel istumise all ja 
vahtis üksisilmi tuide, sekka lastes kukkuda mõne sõna. Kompanii 
asju ajas kapral Heino Ingar, kellega tutvusin juba elamute valit- 
suses kommunistide päivil. Heino oli üks nendest noortest ja tubli- 
dest eesti allohvitseridest, kes möödunud sõda venelasele aitasid nii 
kibedaks ja kaotusrohkeks teha, kui see vähegi oli võimalik. 

Siinsamas, Ungvere punkri ees, kulges ka eesliin oma kuulipil- 
dujapesadega. Siin asetses ka kogu ahelik langenud punaseid, iga 
mehe vahet kolm-neli meetrit ja iga mehe nina ees hunnik mättaid. 
Nii, nagu neid oli tabanud Ungvere poiste kuulipildujavalang, nii 
olid nad ka jäänud. 

Rindel sünnib vahel tõsiseid asju ja igasuguseid korrarikkumisi, 
mille eest määratakse karistusi. Ühel õhtul jälle Ungvere punkris 
viibides heliseb telefon. Ma ei saanud aru, kust kõneldi. Heino võt- 
tis kõne vastu ja nagu aru sain, nõuti Ungverelt viie mehe välja- 
saatmist Sebeshi mingisuguse distsiplinaarkaristuse ärakandmiseks. 
Ungvere laskis endale ulatada telefonitoru. 

"Minul on siin mehi praegu rohkem vaja, kui Sebeshi kartseri- 
vahtidel. Kui aga härrad arvavad, et meestel vaja mõni aeg puhkust, 


[ 


siis saadan nad kohe teele..." kõneles Ungvere rahulikult torusse. 
Punker kajas naerust. Mehed jäid muidugi saatmata. Rindel polnud 


kombeks saata mehi distsiplinaarkaristuse kandmiseks kusagile taga- 

lasse, kuna eesliinil sügise külmas ja pimeduses postil seismine on 
juba isegi teatav karistus igale isapojale. 

Jüri Ungvere, Vabadusristi kavaler ja endine Erna-pataljoni kom- 
paniiülem, oli oma poiste poolt väga armastatud. Ta oli vähese ju- 
tuga ja "külm" mees. Ta sai veebruari algul 1944. a. Meerapalu 
lahingus reiest raskesti haavata, samast kohast, kust oli saanud haa- 
vata Vabadussõjas ja pealegi samal päeval, ainult 25 aastat hiljem! 
Sõda on rikas kummalisusest. Ungvere toimetati Tartu haiglasse ja 
saadeti sealt edasi Saksamaale. Haav ei tahtnud paraneda kuidagi. 
1944. a. augustis ei söandanud Ungvere enam viibida Saksamaal, 
vaid laskis end haiglast välja kirjutada, kuna kodumaal käisid juba 
ägedad lahingud Tartu lähistel ja meie maa ja rahva saatustund oli 
lähenemas raskete sammudega. Viimast korda nähti Ungveret Jõhvis 
1944. a. augusti lõpul. Ta tarvitas enda vaevaliseks edasiaitamiseks 
kahte karku ja sõnas ühele tuttavale, et läheb Kontsu järve äärde 
"oma poisse" vaatama. Siit peale on Ungverest kadunud jäljed, sa- 
muti nagu ei tea ma enam midagi Heino Ingarist. 

Sooja ja meeltülendava vastuvõtu osaliseks saime ka 1. pat. ülema 
hastuf. (kapten) Harald Riipalu punkrisse nina soojendama minnes. 
Venti rügemendiülema kohale asudes võttis Riipalu üle tema patal- 
joni ja hiljem, juba Narva all, noore majorina Ventilt ka tema rüge- 
mendi. Korp! Sakala kaasvõitlejatena oli meil ühiseid mälestusi ja 
huvide ühtumisi ja on rindelgi soe tunne meenutada ühist akadee- 
milist kuuluvust paari klaasi konjaki juures. 

"Tule homme hommikul päikese tõusu ajal tagasi. Muragi kiri- 
kutornis on punaste patareide vaatluspunkt. Sealt on sissevaade meie 
positsioonidele priima ja punased kipuvad meile igasugust pahan- 
dust tegema. Meie viime öösel ühe tankitõrjekahuri eesliinile ja 


katsume punastele otsesihtimisega veidi säru anda..." sõnas ühel 
päeval Riipalu. 

Olingi määratud ajal kohal ja elasin kaasa polctunnise vaate- 
mängu, mis pakkus mõndagi. Läbi pikksilma nägin, kuidas Aleksei 
Sergeitsh Konovalov istus Muragi kiriku tornis kõrgeima luugi kohal 
ja uuris meiepoolset rinnet. Äkki kõmatas meie tt-kahur ja granaat 
lõhkes vastu raudkivist kirikutorni nii, et tulesädemed paiskusid 


kaugele. Aleksei Sergeitsh hakkas kohe mööda redelit ülinobedasti 

alla ronima. Tt-kahurist anti kiirtuld nii, et torn aina tolmas. Vaat- 
leja kaotas ühe vildi, kuid redel näis olevat päris vana ja kehv, 
sest Aleksei Sergeitsh takerdus mitu korda — võib olla murdusid 
pulgad jalge all. Kuid viimaks oli ta ometi varjul ja meie poolt 
lõpetati tulistamine. Paar päeva punased enam nii silmapaistvalt 
ülbet vaatlust ei üritanud, kuid aegapidi siginesid nad jälle Muragi 


torni, kuna see oli ju ainus punkt, kust vaatlust saadi teostada. 


O 


Sügelised tegid mu elu kibedaks ja heintes leiduvad kirbud aita- 
sid sellele lisaks veelgi mu kehalist häda suurendada. Ambulantsist 
tõin suure purgi mingit kollast salvi ja Rahnulo ülesandeks oli igal 
õhtul mind väikse laastulabidaga sisse määrida. Kogu keha nagu 
põles ja unes kratsisin end sageli veriseks. Nädala aja pärast olin 
ka sellest nuhtlusest jagu saanud. Olid aga sügelised mööda keha 
väga laialdaselt levinud, saadeti mehed tavaliselt haiglasse, paljudel 
juhtudel isegi Riiga. Kuid mul polnud mingit isu pikaks ja tüüta- 
vaks matkaks ja arstisin end omal käel. Mitmed poisid olid mu 
sügelistest kuulda saanud ja tulid mind külastama. 

"Kuule, ole täitsa mees — müü mulle oma särk! Kakskümmend- 
viis marka või pudel viina!" 

Pakkumine tuli suure üllatusena. "Mis sa selle sügelises särgiga 
mõtled peale hakata. . .?" — pärisin. 

"Kellele siis need sügelised ära ei kulu? Igamees tahaks oma 
paariks nädalaks puhkusele pääseda..." 

Kaupa me siiski ei saanud: ma polnud ju rindele tulnud sügelisi 


levitama ega nendega kauplema. 
O 


Riipalu juurest - siirdusin tavaliselt hastuf. (kapten) Johannes 
Langi juurde Sharõ külla. Lang oli oma staabi ja sümpaatse adju- 
tandi sakslasest ostuf. Hufnageliga "aplaagris" ühes väikses talu- 
majas ja ka Langi juures kadusid tunnid ruttu. Adjutant Hufna- 
geli taolist lõbusat ja lahket sakslast olen kohanud harva ja mulle 
jäi kombeks teda otsida üles ka Narva rindel tema punkris, et vesta 


veidi sõdurijuttu. 

Langi juurest rändasin edasi ostuf. Sepa juurde. See tubli ohvitser 
oli üks nendest paljudest, kes jäi kodumaale, kui rinne enam 1944. a. 
septembris vaenlast ei suutnud hoida. 

Rahnulo puhkusele minnes jäin üksi Garbacevosse. Seeliger siir- 
dus tagasi Filatovosse, et korraldada oma reportaazhi Berliini saat- 
miseks. Futtermeistrit nägin harva. Ööbisin üksi vanas majas. Õhtul 
tegin suurde taluahju tule, katsin aknad vaipadega või telgiriidega, 
tõin lähedalasuvast köögist toidu ja teevee ja pärast õhtueinet hak- 
kasin kirjutama. Paar sõjakirja ja kolm luuletust olid läinud Rahnu- 
loga juba Tallinna poole teele. 

Majas asus kummaline ja ängistav vaikus. Rindelt kuuldus ainult 
hajulaske. Paremal, laual käeulatuses oli nagaan ja ahju ääres mõ- 
ned käsigranaadid. Tuba valgustas heledalt karbiitlamp. 

Viskasin anoraki selga, kiskusin karvamütsi üle kõrvade, tõmba- 
sin kindad kätte ja läksin välja õue. Langes õrna lund ja läbi saju 
helendas nõrk kuupaiste. Mul polnud kusagile minna ja mu mõtte- 
ratsud olid väsinud ja kurnatud alalistest kihutamistest Tallinna ja 
Garbacevo vahel. 

Täpselt ei mäleta enam, kuid see võis olla detsembri keskel, kui 
45. rügemendile anti korraldus anda senine rindelõik üle ühele 
Leningradi alt tulnud saksa rügemendile ja asuda ise Mezhno järve 
äärde naabriks 46. rügemendile. Mina ei allunud ei Eesti Brigaa- 
dile ega mõni nädal hiljem Eesti Diviisiks ümbernimetatud eesti 
üksusele, vaid kuulusin SS-Standart "Kurt Eggersi" koosseisu (nii 
nimetati nüüd endist SS-KBA-i) ja kui viimased eestlased Garba- 
cevost lahkusid, jäin ma kuuleka sõdurina edasi üksildasesse majja. 
Uus rügement oli väiksekoosseisuline ja nad ei olnud huvitatud ma- 
jast, kus asusin, ega minust endast. Mind oldi vist unustatud. 
Istusin õhtuti üksinda ja mõtlesin üksilduse mõtteid. Karbiit sai 
otsa ja valgustuseks jäid mõned "Hindenburgi küünlad". Käisin 
nendel õhtutel läbi paljud üksilduse ääremaad. 

Ühel päeval oldi siiski märgatud mu puudumist, mulle saadeti 
auto järele ja sain jälle oma poiste juurde, seekord juba Stanisla- 


Vovosse. 

Stanislavovos 


Kestsid pehmed talveilmad ja jõulud olid lähenemas. Rühm oli 
asunud Stanislavovosse alles paari päeva eest ja elamine oli veel 
korraldamata. Panime kiiresti tohe kirved ja saed ja majadesse 
valmisid narid — ühe- ja kahekordsed. Rühma kantselei seadcstasime 
piinliku korra ja täpsusega. Kantseleis elutsesid ja magasid Kõrge, 
kirjutaja sakslane Judin ja venelasest "hiivi" (sõnast Hilfswillige) 
Vassili. Judini nime hääldasid eesti poisid nagu sellist sõna ikka 
eesti keeles hääldatakse. Ta oli arg ja kartlik noormees ja sinna 
ci saanud keegi midagi parata. On ainult imelik meenutada, kuidas 
mõnikord isik ja tema perekonnanimi on nii ühest sordist. Vassili 
oli arenenud poiss, palju lugenud ja temaga oli huvitav juttu ajada. 
Vassili saime oma seltskonda alles Stanislavovos ja meie hakkasime 
teda algusest peale võtma kui omasugust. Ta tegi meile puid, kandis 
vett ja seisis rühmaülema käsutuses käskjalana. ESK rühma veebliks 
oli sakslane Frey, pikakasvuline ja sõbralik noormees, kellele see 
oli esimeseks rinderakenduseks. Ka veokite-pargi ülem (Schirrmeis- 
ter) oli sakslane. Ta oli aastatelt vaevalt üle kahekümne, kuid oli 
mootoriasjandusega ja tehniliste küsimustega väga kursis ja hoidis 
meie masinad alati heas sõidukorras. 

Clapier de Collongues elas omaette majas ja selles oli tal paar 
tuba ilusasti korda seatud. Armastas tihti kutsuda toimetavat koos- 


seisu enda juurde külla, kostitas heade jookidega ja sigaritega. Saks- 

lastega kõneles saksa ja eestlastega eesti keelt, kuna Vassiliga ajas 
asjad joonde tema emakeeles. Tal pidi igav olema, kuna ohvitseride 
lävimisring oli väike. Peamiselt istus õhtuti üksi ja luges voodis 
lamades, laualamp voodi ees toolil. Käisin vahel rühmaülemaga 
malet mängimas ja kuna meie tase oli enam-vähem võrdne, siis püsi- 


sime sageli üle kesköö. 


Elevust tõi jõulude eel uute meeste saabumine. Saabus kohale esi- 
mene eestlasest filmimees uscha Romuald Dagis oma tuliuue prant- 
suse "Pathe'ga", rindejoonistaja uscha Hugo Elling, sõjakirjasaatja 
Karl Gailit, kirjanik August Gailiti vennapoeg, raadiomees uscha 
Agu Kask, kellega oli kaasas veel üks tuntud saksa raadiomehi, kel- 
le nime olen aga unustanud, kuna käealuseks oli talle Berliinist 
kaasa antud sakslane Szekay. Tõlgiks saabus Berliinist Helmuth 
Asson, pikk, punajuukseline ja käbe noormees, kelle eestlasest isa 
oli olnud vabariigi päevil Kiviõli õlitehaste direktoriks, kuid kes end 
oma ema (sünd. Hesse) päritolu tõttu pidas sakslaseks. Meie poi- 
sid ei lasknud teda selles küsimuses palju kõnelda, vaid Helmuthile 
öeldi: "Mis sakslane sina Helmuth oled?! Sul on samuti silmad 


kahel pool nina nagu igal eestlasel!" 


Helmuth lõi selle peale käega. Kuna ta oli lihtne reamees, siis 
pidi ta ka ruume koristama ja toitu tooma. See talle just eriti ei 
meeldinud. Kuid ta oli hea seltsimees ja hakkas varsti meiega sobi- 
ma. Saksa keeles oli ta hea stilist ja sellisena meile suureks kasuks. 
Teise sõjakirjasaatjana saabus meie hulka oscha Elmar Tõnismäe, 
kes samaaegselt hakkas täitma ESK rühma ülema kohuseid. Clapier 
de Collongues oli ammu igatsenud soomusväkke lahingohvitseriks 
ja viimaks tuldi talle selles asjas vastu. Ülemate vahetus leidis aset 
jõulude ja uusaasta vahel. Kolmandaks sõjakirjasaatjaks-uustulnu- 
kaks oli keegi sakslane. See oli vinge mees, vastupidiselt kõigile 
sakslastele ei tahtnud end pesta, kannatas mingite seedimisrikete all 
ja aeti seepärast igalt poolt minema. Kombeks, millest ta ei suutnud 
loobuda, oli öösine sõprade toiduportsjonite "revideerimine". Ta 
saadi teolt kätte ja paar päeva hiljem lahkus meie ühtlaselt sõbra- 
likust seltskonnast. Langes mõni kuu hiljem Jugoslaavia mägismaal 


partisani kuuli läbi. 

Fotomched ESK rühmas olid ainult sakslased uscha Hofstätter 
ja reamees Seeliger. Viimast imetlesime ta suurepärase söögiisu pärast. 
Tõi endale köögist alati kaks portsjonit ja näsis süüa pidevalt ka 
söögivahedel. Ta tundis end hästi eestlaste hulgas, oli ka meile hea 
kamraat ja tegi häid võtteid. Jõulude ja uusaasta vahel saabus 
kodumaalt tagasi ka Rahnulo ja nii oli meie "lahingutugevus" ligi- 
kaudu sajaprotsendiline. Oli palju elevust, liikumist, mehed sõelu- 
sid aina rinde ja Stanislavovo vahet, kirjutati ja pildistati rohkesti, 
Asson tõlkis virgasti ja tähendas sekka r-häälikut põristades: "Ku- 
radi palju tööd — poisid, ärge kirjutage nii palju!" Rommi Dagisel 
ei tahtnud alguses vedu võtta, kuna ilmad olid väga sombased ja 
valgus vilets. 

Sõjakirjasaatjad asusid ühises ruumis, mille korrashoiu eest ise 
hoolitsesime. Aukraad siin midagi ei lugenud. Lisaks tavalisele katla- 
toidule valmistasime vahel ise midagi ahjus, kas siis liha kartulitega, 
mulgikapsaid või seljankat. Olin ise koka ametis. Kord vajasin vett 
ja mainisin seda Rommile, kes otsekohe pani kaevu poole ajama. 
Jälgisime teda aknast, tahtsime näha, kuidas ta veetoomisega toime 
tuleb, kuna ta oli pange maha jätnud. Rommi seisis veidi aega kaevu 
juures, käed püksitaskus, vaatas kord alla kaevu ja jalutas siis maja 
poole tagasi. Võttis siis toast pingilt häbelikult pange ja läks uuesti 
kaevule. Mis Rommi hajameelsusse puutub, siis oli see "Vaba Maa" 
toimetaja Eduard Laamani omaga võrdsest klassist. 

Hugo Elling joonistas ja tegi kiindunult visandeid. Joonistas 
kõike, mis ette juhtus, ja ikka sulega. Tal oli ebatavaliselt kindel 
kontakt silma ja käe vahel ja tehniliselt oli ta täiesti meister. Keha- 
liselt oli ta laiaõlgne ja tugev ja ta sai meile kõigile peatselt omaseks. 

Karl Gailiti ja Venda Kase suhtes olin ma toimetaja olukorrras. 
Pidin nende käsikirjad läbi vaatama ja noormeestele nõu andma, 
kus see vajalikuks osutus. Venda Kask oli aeglase ja unistava mõtte- 
lennuga, ta ei näinud kunagi kahe jalaga seisvat tõelikkuses, vaid 
ta mõtted olid alati ära. See avaldus ta tema kirjutustes. Karl Gai- 
lit oli talle vastandiks, julge, tegutsemistahteline, nägija ja sõnakas 
poiss. Rahnulo oli väga väikse "väljaanniga" — kirjutas vähe, kuid 
see, millega ta toime tuli, oli küps ja hästi tähele pandud. Venda 


Kask ja Gailit arenesid iga kirjaga. Neid juhatati pidevalt, õpetati 

neid olulist nägema ja seedima. Nagu ikka noortega olnud, tegid 
nad alguses "literatuuri", intuitiivne, nägemuslik ja tundeline olid 
esikohal. Hiljem juba saavutati tasakaal ja siit peale oli nende mõte- 
tel tee lahti. 

Meie sõjakirjasaatjate rühm oli tõepoolest nagu mingi ajalehe 
toimetus. Igale mehele oli Berliinist kaasa antud kirjutusmasin, meie 
varamus oli küllaldaselt paberit. Ainult värvilindist kippus vahel 
nappus tulema. Katsusime kirjutada lühikestel talvistel päevadel 
päevavalgel, kuna õhtune valgustus polnud tööks küllaldane. Rin- 
dele sõites võtsid Gailit ja Venda Kask masinad kaasa. Kui nädala 
lõpul Stanislavovosse jälle tagasi saabusid, oli neil hulk tööd tehtud. 
Olid sõjakirjad tõlgitud ja paljundatud — üks sõjakiri jäi alati 
üksuse juurde kausta —, asus kuller teele Berliini poole, kaasas veel 
fotofilmid ja joonistused. Kullereid oli meil kaks. Oli üks juba 
tagasi jõudmas, asus teine teele. Kord kukkus meie kuller Richard 
Idritsa lennuväljal Berliini määratud lennukiga alla, kuid viga ei 
saanud, kuna lennuk polnud veel suutnud kõrgele tõusta. Poisid 
ajasid lennuki allakukkumise Richardi süüks: tal onud liiga palju 
kodumaalt toodud kraami kaasas lennukis, mis olnud seetõttu üle- 
koormatud. Richard oli perepoeg ja Berliini-sõitusid ja lendusid 
kasutas ta ka selleks, et võid ja liha Berliini toimetada ja seal seda 
rahaks teha. Ta äritses edukalt ja mõne aja pärast sigines talle juba 
Contax-fotoaparaat, millele kõik mehed olid maiad. Olgu märgitud, 
et rindefotomeestel olid kasutada parimad aparaadid ja tehnilised 
vahendid, mis üldse olid võimalikud ja selliste tarvete peale tehti 
saksa sõjaväes tõepoolest suuri kulutusi. 

Stanislavovos oli meil kasutada ka hea vihusaun ja seda kasuta- 
sime võimalikult tihti. . Muretsesime saunapäevaks kadakavihtu, 
hautasime need kerise ees või kuumas vees pehmeks ja andsime 
siis kehale valu. Saunast hüppasime välja lumme, hõõrusime keha 
kiiresti lumega ja siis kadusime uuesti lavale. Koju tulles püüdsime 
hankida mõne klaasi kadakaviina või konjakit, et sauna-meeleolu 
oleks täielik ja kehasse asuks mõnus lõdvendus ja rahu. 


Paar päeva enne jõulusid teatati, et Tallinnast saabub meile küla- 


lisi. Olevat nimelt oodata Eesti omavalitsuse juhti dr. H. Mäed ja 


kindral-inpektorit kolonel J. Soodlat. Esialgu kuuldus, et nad saa- 

buvad otse rindele ja külastavad diviisi osi nende positsioonidel. 
Millegipärast jäi dr. H. Mäe ja koi. J. Soodla tulek rindele ära 
ja selle asemel saadeti diviisist valik võitlejaid mitmel veoautol 
Idritsasse, kuhu Tallinna külalised olid saabunud Riias resideeriva 
politsei-kindralleitnandi Jaeckelni (poodi Riias 1945. a. NKVD 
poolt) saatel. Ühes suures ja ruumikas hoones rivistusime, kõik 
kolm külalist tervitasid meid lühikeste sõnavõttudega — dr. H. Mäe 
tõi tervitusi Eesti omavalitsuse ja koduste poolt, millele järgnes 
Raudristide rindakinnitamise tseremoonia. Kindralleitnant Jaeckeln 
andis Raudristid üle mitmele politseiüksuse ohvitserile ja samuti 
mitmele tublile politseiüksuse võitlejale. Seejärele istuti pidulauda, 
mis oli rinde kohta rikkalik — ka jookide poolest — ja veedeti 


mitu tundi hubases ja sündimata vestluses. 


Lahkumise eel teatas dr. H. Mäe meestele, et ta võtab kaasa kirju 
omastele kodumaale ja laseb need seal kiiresti kätte toimetada. 
Seda võimalust kasutasime kõik ja Tallinna määratud kirjad jõud- 
sid omastele tõepoolest kätte juba jõululaupäeval, nagu kodumaalt 


jõudnud kirjad seda hiljem kinnitasid. 


Tagasisõit rindele sündis juba videvikus ja teel Rossoonosse sõit- 
sime läbi otse lahingust: vlassovlased ja sakslased ründasid partisane 
ja maantee äärde paigutatud õt-kahuritest anti teeääres asuvasse 
rabametsa tihedat tuld. Eemal tatasid kuulipildujad ja mööda raba- 
lagendikku läksid vlassovlased peale ahelikus. Kõik see sündis meie 
tagalas. Kuid see polnud meie tegevusala ja meie masinad kiirusta- 


sid mööduma sellest paigast. 


Jõuluõhtuks seadsime oma elamud piinlikku korda. Tõime metsast 
toredad kuused, mcistermehed muretsesid nendele alla jalad ja 
külge kinnitasime ja riputasime igasuguseid ehteid, kusjuures domi- 
neerivaks oli ikkagi haavavatt, haavaside ja kõige ülemisel oksal tü- 
kike sini-must-valget linti. Nooruslik ülemeelikus ja leidlikkus ri- 


kastas kuuske veel palju muuga. 


Vastupidiselt kõigis kristlikes maades harrastatavale kombele lah- 
kusime pühaks õhtuks kodust. Võtsime kaasa oma pudelid ja sigare- 
tid ja asusime veel päevavalges teele rindele, iga sõjakirjasaatja oma 


autojuhi ja masinaga. Tulid kaasa ka kõik foto- ja pildimehed, kuna 

olime otsustanud viia läbi ühisüritusena Eesti Diviisi jõuluõhtu kir- 
jeldamise selliselt, nagu seda iga mees nägi ja tundis. 

Stanislavovo asus rindest umbes 10—15 kilomeetrit tagapool. 
Järgmine küla rinde poole oli Albrechtovo ja siin asus diviisi staap 
kõigi oma -osakondadega, - peasidumispunktiga ja — laatsaretiga. 
Albrechtovost läbi, hakkas asustus hõrenema ja järgnevaid külasid 
tähistasid ainult varemed — need olid maha põletatud, et partisani- 
delt võtta nende toitlustusbaase. 

Ühe suurema jõe juures olid diviisi pioneerid virgasti ametis uue 
silla ehitamisega. Pioneeridel on kõigis maailma sõjavägedes alati 
rohkesti tööd. Kui neil tööd ei ole, siis otsitakse neile seda. Vaiksel 
õhtul seisis aga ka silla juures töö ja me kohtasime seal ainult silla- 
valvet. Algas metsane ala vahelduva teega. Suure tee ääres asus 45. 
rügemendi staap, peatusime selle ees, astusime sisse tervitama rügül. 


Venti, nagu see sõjakirjasaatjatele oli kombeks kujunenud: tervi- 


tada üksuste ülemaid. Siis istusime jälle masinasse ja veidi maad 
edasi pöördus juba tee metsa. Drissa jõgi jäi paremale — sellest 
lõuna pool algas juba Idarinde kesklõik, kuna Mczhno järv asetses 
otse ees. Maantee jätkus üle Mezhno järve kaela punaste alal ja 
selles paigas oli alaliselt omavahelisi õiendamisi ja sinna virutasid 
punased igapäev "hea õnne" peale oma paarkümmend granaati, 
"normi täitmiseks", nagu poisid armastasid tähendada. 

1./45. asus Mezhno järve vasakpoolsel lõigul, nagu mäletan, 
järveäärsesse metsa hajutatuna. Mõni aeg tagasi oli siin asetsenud 
suur partisanide laager, paljude suurte ja mahukate, punaväe eeskir- 
jade kohaselt ehitatud punkritega. Eesti politseiüksused olid parti- 
sanid siit välja peksnud, "varguse pärast vangimajast välja visanud", 
nagu politsei-võitlejad ise naljatades märkisid. Politseiüksus asus ise 
mõneks ajaks nendesse punkritesse ja lammutas neist ka mõned. 
Kuid enamik neist punkreist oli siiski terve ja kõlbas suurepäraselt 
pärast mõningaid kergemaid kohendusi. Kogu see linn asetses 
kõrge männiku all suurde liivaseljandikku kaevanana ja isegi saun 
leidus siin. 

Ajasime oma masina puude alla ja esimeseks tegime kohe visiidi 
pataljoniülemale hastuf. Harald Riipalule, kelle punker oli selles 


punkrite-asulas üks esimesi. Öelnud jällenägemise tervitused, maits- 

nud paar klaasi konjakit ja ajanud veidi külajuttu, astusime jälle 
välja ja asusime ulualust otsima. Hastuf. Hintsi ja ustuf. Adossoni 
punkris oli paar vaba kohta ja, punkri peremeestelt sinnaasumiseks 
luba käes, asusime enda kaasasolevaga sinna — autojuht Põdra 
Arkats ja sõjakirjasaatja Remmelgas. 

Pärast ringivaatamist külastasin järjekorras kõiki teisi punkreid 
selles omapärases asulas. Poisid olid enda elamisele pühade puhuks 
annud hoopis uue näo. Igas punkris oli sees kuusk, seintel kuuse- 
ja männioksad, põlesid küünlad ja hõngus seda imelist lõhna, mis 
meie kodusid kodumaal pühade ajal täitis lihtsa pühalikkusega. Siin- 
seal tegid poisid muusikat, iga kompanii peale oli välja antud teatav 
arv akordeoone ja kuna eestlaste hulgas on alati olnud muusikamehi, 
siis kuulis sellel kojuminevate mõtete õhtul paljudest kohtadest tut- 
tavaid helisid. Need olid kodumaised lood ja laulud. Kuid ma ei 
kuulnud siiski ühtki vaimulikku pala. Tundus, nagu oleks olnud 
häbi siin vihkamise, tapmise ja surma ooteruumis anda vabaks end 
täiesti jumaluse läheduse tundmisele. 

Oli ka punkreid, kus poisid ja ohvitserid istusid täiesti vaikselt, 
või ajasid juttu poolhäälel, istudes pakuotsal või lavatsi äärel, väli- 
peeker pühadejoogiga pikaldases tempos ringi rändamas. Siin-seal 
kohtasin tuttavaid poisse Debitsast, tuttavaid "paelamehi" ja ohvit- 
sere. Soojad, siiralt tuntud tervitused, ulatatud klaasid joogiga, mis 
lubas unustust sellel õhtul, mil kõik puhtaimad, selgeimad ja ausai- 
mad mõtted hüppasid elukaalule, et väärata selle tasakaalu ja mõista 
elule tema inimväärne ja õige hind. 

Ma ei kuulnud ohkamisi ega kuulnud ka sentimentaalsusi. Mida 
me aga vist sel õhtul kõik õieti tundsime, oli, et see pole õige paik, 
kus viibime ja sõdime, vaid et hoopis kaugemal, põhja pool ooda- 
takse meid suure igatsuse ja ärevusega, kuna punavägi oli alustanud 
põhjalõigul tugevat survet ja sakslaste positsioonid olid tõsiselt 
vankumas. 

Varastel tundidel esimese püha hommikul vabastasime endid 
üliriietest ja heitsime lavatsitele. Tunnimehed tulid ja läksid, vahel 
helises telefon kompaniiülema laual, sooviti õnne ja häid pühi ja 
siis uinusime. Küünlad olid lõpuni põlenud, ainult kompaniiülema 


laual põles veel jäme küünal, kui tunnistaja ja valvaja, et peaks 

olema rahu ja peaks lakkamatult põlema ja vilkuma lootus elu ja 


võitluste pöördumisse parema ja õnnelikuma poole. 
O 


Hommikul käisime vastastikku punkrites üksteisele häid pühi 
soovimas. Riipalu punkris viibides sisenes sinna üks tunnimehi ja 
teatas, et voorihobuste latrite ümber lumes on näha hundijälgi ja et 
hobused olevat kogu öö olnud rahutud ja rapsinud. Ka olnud öösel 
märgata mingite kogude liikumist punkrite lähedal, kuid kogud ka- 
dunud, kui nõutud parooli. 

Riipalu saatis välja luurerühma, kuid see tuli tunni-poolteise järele 
tagasi teatega, et midagi kahtlast pole leitud. 

Pool päeva veetsin eesliinil, käisin Jüri Ungveret vaatamas tema 
uues "kodus", viibisin ostuf. Mikk Rajuri (jäi 1944. a. septembris 
kopsuhaigena kodumaale maha) punkris ja tegin hiljem tema saatel 
käigu eelpostide juurde. Need asusid hästi varjatuina kõrge män- 
niku all ja ääres, veidi kõrgemal punaste kaevikutest ja siit võis 
pikksilma abil jälgida kõike, mis toimus bolshevike poolel. Vanj- 
kad rookisid kaevikuis lund, postid käisid mööda kaevikut edasi 
tagasi ja Tripolje külast tuli eesliinile supivoor. Romuald Dagisele 
meeldis see episood ja ta otsustas valmistada lühifilmi vaenlase iga- 
päevasest elust ja tegevusest. Kuid pühade ilmad olid sombased ja 
valgusvähesed ja Rommi pidi ootama terve nädala oma positsioonil 
aparaadi taga, enne kui päike välja tuli ja Rommi oma kaamera sai 
surisema panna. Ta väntas tõepoolest toreda lühifilmi ja sai selle 
eest kõlava tunnustuse Berliinist. 

Siin nägin jälle 67 meetri odameest ustuf. Mägi, ustuf. Kaist ja 
paljusid vanu tuttavaid. "Batsh"-Tofer oli seekord Ungvere juures 
"kaasüüriliseks", noormees oli sedapuhku jälle külakorda käimas 
väikse pahanduse tõttu ja ta pühadetuju polnud just kõige selgem. 

Mezhno järve ääres ja ka 46. rüg. lõigus Bulininos oli kujunenud 
meeste suurmoeks habe. Siin käis ringi sadasid mehi noore Kris- 
tuse moodi kahte õrna "lehte" aetud habemega ja nende mustade, 
punakate ja valkjate karvatuttide järele tundsime ka üksteist. Narva 
rindel aga ajasime habemed maha ja saime niiviisi ette "uued näod". 


Kui siis jälle kohtasime üksteist, juhtus sageli, et tuttav ei tunnud 

tuttavat. Pidi mitmel puhul väga tungivalt uurima vastutulejat, enne 
kui võidi hõigata: 

"Sa kuramus pole ju enam oma nägu — noh, terekest siis kah..." 

Oli ka kombeks ristida eesliini punkreid igasuguste nimede ja 
nimetustega. Ühele punkrile oli antud väga ropp nimi, ja see laua- 
tükile maalituna püstitatud sissekäigu kohale, kuid punker ise oli 
seesmiselt ja moondamiselt suurepärane. Fotomees Seeligerile meel- 
dis see punker väga ja ta tegi sellest väga õnnestunud võtte. Foto 
ilmus sadades ajalehtedes ja ajakirjades ja levitas ülijulgelt ja sel- 


gestiloetavalt üht eht-eestilist "kolmekordset". 
O 


Osa meie rühma mehi veetis vaikse õhtu ja esimese püha 46. 
rügemendi juures Bulinino külas, kuid õhtuks kiirustasime kõik 
Stanislavovosse tagasi, et seekord pühitseda oma püha ja süüdata 
oma jõulupuu. 

Ajalehtedest ja raadiost olime saanud kuulda, et eesti meestele on 
kodumaalt saadetud välja suuremal hulgal pühadepakke. Ootasime 
neid suure põnevusega, kuid pühiks need kohale ei jõudnud. Nagu 
hiljem selgus, oli transpordiga raskusi. Jõulupakid jagati välja uus- 
aastaks. Rühma jõulupuu leidis aset kantseleiruumis, kuhu kogune- 
sime täies koosseisus. Rühmül. C. de Collongues pidas saksakeelse 
päevakohase kõne ja siis pidi iga mees jõulupuu all ütlema oma 
"Spruchi" — jõulusalmi. Ütlesime, mis keegi oskas või kuidas kellegi 
ema oli teda õpetanud. See pidi olema "germaanlaste jõulupuu", 
nagu C. de Collongues' tähendas, vaba igasugusest kiriklikust sen- 
timentaalsusest. Nii jäi ka ära jõululaulude laulmine. 

Karl Gailit oli end liiga vara pühadetujju seadnud, saanud kõvasti 
julgust ja pidas maha pika saksakeelse kõne väga hea Goebbelsi must- 
ri järele. Kuid keegi torkas talle selja tagant vahele, et "ära aja 
jampsi, Kärla!" ja noor kõnemees lõpetas kähku. Ta tuju oli kogu 
õhtuks rikutud ja järgmisel päeval, kui kõik sellised agarused ja 
sõnarohkused näivad kümnekordselt suuremaina ja raskesti koor- 
mavama, tuli ta minu juurde ja ütles: 

"Kui ma midagi tõesti kõnelesin, mida ühel eestlasel ei kõlba 


kõnelda, siis tõmba mulle vastu kõrvu!" 

Rahustasin poissi ja ütlesin ainult, et pererahval on oma kombed 
ja maailmavaated, mida aga meil ei maksa omaks võtta. Kuna aga 
Karl oli läbi ja lõhki tore eesti poiss, siis jäi see tal ka viimaseks 
saksakeelseks kõneks. 

Pühadelaud oli päevakohane ja peaeineks oli kitsepraad. Sellel 
prael oli oma kriminaalse maiguga eellugu. Kuna kõik lambad, va- 
sikad ja haned olid juba enne pühi ära praetud ja keedetud, siis 
tekkis Arkatsile mõte muretseda midagi uut. Ühel Sebeshi-sõidul 
oli ta välja uurinud, et kusagil aleviku ääres kuuris hoiavad vene- 
lased kitse. Selle oli ta siis ka pühadeks märgile pannud ja ühel 
ööl tõi ta kitse oma "Opel-Olympiaga" ära. 

"See oli üks narrim sõit, mis ma olen teinud. Kits mökitas hirm- 
sasti ja rabeles vastu, kuid ma toppisin ta autouksest sisse tagaist- 
mele ja panin siis tambiga tulema. Kartsin, et venelased saavad 
sotti või satun ketikoerte (s. t. välisandarmeeria) kätte. Kits haises 
jõledast! ja mul läks mitu korda süda pahaks. Viimaks kerisin 
autoakna alla. See nagu andis kitsele julgust, ta pistis pea aknast 
välja ja hakkas veel rohkem mökitama. Nii ta märatses kogu tee..." 
— jutustas Arkats pärast kohalejõudmist. 

Üksi oli ta kihutanud südaööl ligemale 80 kilomeetrit läbi Ros- 
soono laane ja partisanide riigi ja see sõit oleks juba üksi väärinud 
Raudristi. 

Pühitsesime põhjalikult jõulusid, laulsime, tegime lõõtspillimuu- 
sikat ja hävitasime palju alkoholi, kuni lõpuks toodi lauale kodu- 
maalt puhkuselt tulnute poolt kaasatoodud puskar. Kes enam ei 
kannatanud, võeti käte alt ja jalust ja veeretati põrandale õlgedele. 

Oli väga tugev tahe end tuimendada, et matta tunnet, nagu oleks 
midagi väga kallist kaotatud — kodu, noorus, armastus mõne naise 
vastu, inimlik hellus ja hingepuhtus, kõik need olid segavad. 

O 

Veel enne uut aastat lahkus Clapier de Collongues rühmaülema 
kohalt ja tema asemele asus oscha Elmar Tõnismäe. Küll olid kunagi 
liikunud jutud, et rühmaülemaks tuleb leitn. Laas või mõni teine 
eesti ohvitser, kuid tegelikkuses kujunes asi hoopis teisiti. 

Ka vanaaasta ärasaatmine möödus väikse pidulikkusega. Pühade- 


kingid olid kohale jõudnud ja meestele välja jagatud. Pakid olid 

rikkalikud ja sisaldasid pakse villaseid kindaid ja sokke, nõelelõnga, 
taskurätte, küpsiseid, tükikese suitsuliha või suitsuvorsti, kirjaümb- 
rikke ja paberit ja palju muud, mille kallal eesti emad, naised ja 
neiud kodumaal olid tublisti vaeva näinud. Kuid meeste südameid 
ei soojendanud saadetiste materjaalne väärtus, vaid asjaolu, et neid 
oli nii kenasti meeles peetud. Muidugi oli veel nimelisi pakke ja 
need omasid erilise väärtuse ja said heldiva tähelepanu osaliseks. 
Paljud pakid sisaldasid saatjate aadresse ja ka kirjakesi. 

Keegi emadest oli saatnud paki ja lisanud sellele kirja, milles liht- 
sa käekirjaga oli kirjutatud: "Seekord pole mul enam poega, kel- 
lele pakki saata — ta pandi Venemaa mulda magama. Olgu see 
pakk ühe üksi jäänud ema poolt meeldetuletuseks, et ikka mõtlek- 
site nendele, kes teie tegudest endale ja kodumaale tuge ootavad." 

Ka Richard Suvinõmme armas neiu oli saatnud paki. Selle sai 
endale Rahnulo, kes oli just Tallinnast tagasi jõudnud. Rahnulo oli 
teatanud neiule väga ilusa kirjaga tema noormehe õnnetust surmast 
ja siit peale sai ta päris tihti meeldetuletusi kirjade ja pakikeste näol. 

Arkats oli saanud oma kallimalt Mimmilt kirja ja mõni päev 


hiljem oli ta jälle kirjaga minu juures, täpselt nagu Berliinis, kui 


viibis seal autojuhtide väljaõppel ja mil pidin teda järjekindlalt 
aitama korrespondentsi korraldamisel. 

"Peaksime talle midagi vastama (nagu oleks Mimmi olnud meile 
kahe peale. ..!), aga mitte nii, et plikal hakkab hale. Pane umbes 
niiviisi kirja, et praegu on parajasti rabamist punastega ja partisa- 
nisid ümberringi. Aga sa tead juba ise, kuidas pead kirjutama. Ära 
liiga peenikest ja tarka juttu aja, muidu võin hiljem, kui ma te- 


maga kokku saan, õrnalt vahele jääda . . ." soovitas Arkats. 

Berliinis oli ta mulle mu erasekretäri töö eest tasunud suupoolisega 
ja fotofilmidega, mida ta oskas kauplustest välja meelitada ja rin- 
delgi leidus tal üht-teist, millega tasuda. 

Uusaasta vastuvõtt sündis väga pompöösselt ja uus rühmaülem 
debüteeris saksakeelse kõnega, kuna rühmas oli ju ka sakslasi. See 
oli soe ja südamlik koosviibimine, kuulsime veel kesköise raadio- 
läkituse hümnidega ja lõpuks laulsime ka Eesti hümni. 

Nääripäeval sõitsime jälle rindele, iga mees temale määratud ük- 


suse juurde. Riipalu pataljonis valitses veidi tusane meeleolu: öösel 

oli hulk partisane pataljoni rindelõigust läinud läbi ja kõndinud 
üle Mezhno järve omade juurde, ilma et meie vahipost suures ähmis 
oleks märganud neile tuld peale panna. Kol.-leitn. H. Riipalu on 
sellest episoodist oma sõjaraamatus kirjutanud ja aastaterea takka 
pole sellistel vaiksetel äpardustel enam sellist tähendust, et ikka 
veel pahameelega meenutada. 

Uusaasta õhtul sattusime ühes punkris meestega kaarte mängima 
— "kahtkümmendüht" muidugi. Arkatsil ei vedanud ja vastu hom- 
mikut oli ta rahast lage ja ka käekell oli 250 marga eest rännanud 
ühe rindemehe tasku. Minu kaardikäik oli aga väga sõbralik ja ma 
võitsin parajasti niipalju, et võisin Arkatsi käekella tagasi osta ja 
mõnisada marka enda tasku pista. Arkatsil polnud maksmisega kii- 
ret, kuid mõni päev pärast seda, kui mind oli määratud rühma 
veebliks, tuli ta ja õiendas võla ära. 

"Tead — ega ma ka praegu ei maksaks, ma laenasin selle raha 
poiste käest kokku. Aga nüüd, kui sa oled juba stabs-scharführer 
(s. t. staabi-veltveebel), pean ma seda tegema, muidu kukud heast- 


peast teinekord nöökima ja seda ma ei kannata..." — selgitas ta. 

Ühel õhtupoolikul rindelt jälle Stanislavovosse sõitma hakates 
tõusis tuisk. Me ei suutnud teemärke jälgida ja sõitsime meile vaja- 
likust teekäänakust edasi ja jäime kinni sügavasse hange. Ümber- 
ringi vihises buran — olime kaitsetult lagedal. Torkasime käsigra- 
naadid vöö vahele ja panime mängu kogu jõu, et sellest ebasõbra- 
likust kohast pääseda. Veel korduvalt pidime teel võitlema hange- 
dega ja kui viimaks koju jõudsime, olime ümberkukkumiseni 
väsinud. 

O 

Vahelduseks käisime ka Bulininos 46. rüg. mehi vaatamas. Stu- 
baf. Ain Mere oli Riia haiglast juba tagasi ja täitis rügemendiülema 
kohustusi. Punker, milles ta asus, oli üks omapärasemaid, mida ma 
üldse olen näinud. See oli sõõrikujuline ja keset punkrit paiknes 
hiigeltüvi, mille ümber kaks meest vaevu suutsid sõrmi vastastikku 
ulatada. Venda Kask asus üksinda ühes talumajas ja ainsaks selt- 
siliseks oli tal kass. Magas venelase kombel ahjul, kirjutas ja päik- 
sepaistelisel päeval, mil just juhtusin teda külastama, helendas kauge 


lumelagendik majahüti ümber, sekka võsalisi viirutusi. Hanged 

kandsid ja kerge tuul veeretas hangeharjale lund ja kallas seda laine- 
liseks. Juhan Raag oli tagasi haiglast, kus ta oli ravinud poolteist 
kuud oma "koslepit", haava, mille oli saanud Neveli rindel ühel 
esimesemal lahingpäeval. Juhan oli määratud 46. rügemendi juurde 
veebliks, kuid temast sai meile hiljem naaber, kui asus Stanislavo- 
vosse veokolonni veebli kohale hastuf. Tammekandi juurde. Nüüd 
oli rindel vaikne ja kogu tegevus piirdus ainult aegajalise luurega. 

"Mul ei ole siin suurt midagi vaadata," jutustas Venda Kask. 
"Siin on nii vaikne." 

Soovitasin käia rohkem meeste juures eesliini punkrites ja jälgida 
nende elu. Rindel jätkub ainet alati ja kirjutada võib ka sellest, 
kui rindel on vaikne. 

Venda Kask oli rahulik poiss ja pidas vastu kannatlikult päevade 
vaikusele ja ööde üksildusele selles üksikus vene talumajas. 

O 

Sakslased hoolitsesid sõjaolukorras oma sõdurite hammaste eest, 
kuidas see vähegi oli võimalik. Kuid kõikjale ei jätkunud siiski ham- 
baarste. Hambaravi korralikuks teostamiseks on vaja hulgaliselt teh- 
nilisi vahendeid ja nende installeerimine sõjaolukorras polnud ker- 
ge. Leningradi rindel 1941. a. talvel saime hambaravi Pokrovskojes, 
kus arstikabinett asus ühes endises mõisahoones ja seal oli ootajate 
järjekord alati nii suur, et sageli pidi ootama pool päeva, enne kui 
oma valude ja vaevadega arsti ette pääses. 

Neveli rindel oli Eesti Diviisil moodne hambaarstikabinett ole- 
mas, kuid puudus spetsialist-hambaarst. Selle kohustes toimis üks 
väga tubli sakslasest kirurg. 

"Plombeerimise värki ma palju ei tunne ja sellega mängimiseks 
pole mul ka aega. Mis aga hammaste väljarookimisse puutub, siis 
sellega saan igal ajal hakkama," tutvustas see arst enda võimeid. 
Mind vabastas ta kahest suurest valuallikast, mis mind piinasid lige- 
male paar nädalat lakkamatult ja mille kestel pidin järjekindlalt 
tarvitama mingisuguseid mäürgitablette. Nii kaotasin palju väärtus- 
likku aega Neveli rindel voodis lamamisega ja mööda tuba edasi- 
tagasi kõndimisega. 

Dr. Johansil, ED peaarstil, oli Stanislavovos palju tegemist. Tal 


oli seal ka tublisid abilisi, kuid pearaskus lasus ikkagi temal ja dr. 

Johans oli väsimatult jalul, et meeste kannatusi leevendada. Neveli 
ruumi esimeste lahingute aegu, mil oli palju haavatuid ja palju 
komplitseeritud juhtumeid, pidi dr. Johans ühel puhul jala ampu- 
teerimiseks kasutama tavalist puusaagimise saagi. Kellegi noore sõ- 
duri jalg oli granaadikillust niivõrd lömastatud, et olukorda võis 
päästa ainult kiire operatsioon. Ma ei mäleta enam põhjusi, miks 
dr. Johans ei saanud kasutada muidu nii rikkalikku kirurgiliste ope- 
ratsioonide jaoks vajaliste riistade arsenaali, kuid oli selge, et saa- 
gima pidi ja poiss jäi ellu. 

Kergemad juhud ja hädad leidsid abi ja ravimist ED peasidu- 
mispunktis ja välihaiglas, kuid juhul, kui raviks oli vaja pikemat 
aega või kui juhtum oli tõsine, saadeti abivajajad Riiga ja sealt ka 
kaugemale. 

Dr. Johans oli juba eesti sõjaväes sanitaar-kapteniks ja ta hele 
pea ning suur ja tugev kuju ja rõõmus, julgustav naeratus on veel 
praegugi elavalt mu silme ees. 1944. a. sügisel, taandumisel, jäi 
ta täitma oma kohustusi haavatute ja haigete eesti sõdurite juurde, 
ei pääsenud nendega liikuma ja jäi maha taanduvatest üksustest. 

O 

Aegajalt ründasid meid Stanislavovos madallennul punaste lahing- 
lennukid ja et end kaitsta võimaliku ohu vastu, anti meile käsk kae- 
vata varjendeid. 

Ühel hommikul, lamades hambaid valutades naril, läksid poisid 
jälle varjendit kaevama. Nende väljumisest oli möödunud vaevalt 
veerandtund, kui kuulsin õuest jooksusamme ja tuulekojast ärevaid 
hääli ja rüsinat. Uks kisti lahti ja mitu meest püüdis korraga tuppa 
pääseda. Kõige ees oli Asson ja tema kannul trobikond poisse, kõigil 
midagi kaenla all. 

Nad olid kaevamisel sattunud peidetud varandusele, leidnud suu- 
re ja jalapaksuse mullaga kaetud kaevandi. Selle tühjendamine oli 
võtnud aega ainult paarkümmend sekundit. Kaevandis leidus riide- 
kangaid, imepeeni ja kaunimustrilisi laudlinu, peenlinaseid kan- 
gaid, uusi meeste ja naiste säärikuid, naiste karusnahkseid poolka- 
sukaid ja igasugust muud kraami. Lisaks sellele mitmesuguseid doku- 
mente ja parteikaarte. Kollegiaalsuse mõttes anti dokumendid mulle. 


Hakkasin neid ajaviiteks uurima ja ma tegin kindlaks, et maetud 


186 


varandus pidi kuuluma kellelegi poola rahvusest perekonnale. Kae- 
vandisse oli pandud ka poolakeelne uus-testament — järeldasin sel- 
lest. Paberitest selgus, et Rossoonos oli töötanud mingi linavabrik, 
kust tooted ka pärit olid. Üks laudlinadest oli eriti kaunis, mitme- 
värviliste mustritega ja üle 5 meetri pikk. Seda kasutasime hiljem 
mitmesugustel pidulikel puhkudel lauakatteks. 

Varjendit me siiski valmis ei saanud — tuli korraldus varustuse 
kokkupanekuks ja kodumaale sõiduks. 

O 

Leningradi rinde kokkuvarisemine mõjus meile väga rusuvalt ja 
masendavalt. Kuulasime lakkamata tähelepanuga rindeteateid ja poi- 
sid istusid tundide viisi raadioaparaadi taga. Kõiki vaevas ühine 
mure: kas suudetakse punaarmeed takistada Eestisse tungimast, või 
on meie kodumaa tund löönud? Mehed rindel tõstsid avalikult 
häält ja nõudsid kiirelt kodumaale saatmist. Nüüd või ei enam iialgi 
— öeldi. 

Ühel õhtul kuulsime raadiost, et major Alfons Rebasele on anne- 
tatud Raudristi rüütlirist Novgorodi lähistel võideldud lahingute 
juhtimise ja isikliku vahvuse eest. 

See täitis meid kõiki kõrgendava uhkustundega, eriti aga see, et 
ülemjuhatuse teadaandes mainiti eesti võitlejaid eriliselt tunnusta- 
valt. Agu Kask nõutas endale kohe komandeerimise Rebase üksuse 
juurde. Karl Gailitit kaasa võttes lahkuski ta järgmisel päeval Sta- 
nislavovost. 

Meil kõigil oli mineku kihk sees. Ka diviisi staabis oli midagi 
liikvel. Ühel päeval saabuski lahkumise käsk, meie pealelaadimine 
läks imekiiresti, olime rõõmuärevuses ja pikas-pikas kolonnis hak- 
kas Eesti Diviis liikuma Polotski poole, kus pidi sündima pealelaa- 
dimine rongile. 


Sõitsime kodumaale, kodu poole — "kodu, magus sõna ... 

Mesipuu poole 


Ta lendab lillest lillesse 

ja lendab mesipuu poole; 

ja tõuseb kõuepilv ülesse — 

ta lendab mesipuu poole. 

Ja puhugu vastu suli" surma tuul 
ja lennaku vastu suli'* surmakuul: 
sa unustad surma ja hoole 


ning tõttad isamaa poole! 


Juhan — Liiv. 


Ahastades vaatas neil jaanuari lõpu- ja veebruari algupäevadel 
Emake Eesti ida poole, kust lähenes kõuepilv punamarssalite Meret- 
skovi ja Govorovi armeede näol. See, mida saksa 16. ja 18. armee 
suutis pakkuda, oli minimaalne: siin-seal mõni juhuslik vastupanu- 
üritus ning siis jälle taganemine. Jäeti tohutul hulgal maha mater- 
jali, diviisid sulasid kokku paari kompanii suurusteks üksusteks ja 
mõne päevaga olid punased jälle Narva ääres väljas. Teine punaste 
kiil surus end Pihkva suunas ja sellel rindel võitlesid meeleheitlikult, 
nädalate viisi puhkamata ja magamata Rebase (658), Soodeni (659) 
ja Ellrami (660) pataljonid kahanenud koosseisude, kuid kahane- 
mata võitlusinnuga. Kodumaal oli välja kuulutatud mobilisatsioon 
ja peaminister Jüri Uluots kutsus eesti mehi haarama jälle relvi. 


Olukord oli rusuv. 

Nendel veebruari algupäevadel Polotskist, Borovuhhast ja Idri- 
sest rongidele asunud eesti sõduritele näis, nagu ei liiguks rongid 
küllalt kiiresti kodumaa poole, nagu oleks pidanud rongidelt maha 
hüppama, et niiviisi kiiremalt jõuda kodumaale. Kibelesime kauba- 
vagunites, kuhu siit-sealt jaamadest olime suutnud sisse varastada 
tühjandena seisvatest kaubavagunitest raudahje, et leida sooja. Küt- 
sime ahje ja kükitasime nende ümber, vagunitest ees- ja tagapool 
kuuldus eesti meeste laul. Alles Riiast peale sai rong sisse kiirema 
sõidu ja rattad roopajatkudel hakkasid ikka kiiremalt ja kiiremalt 


laulma: Valga poole, Valga poole... 
Lendasime mesipuu poole... 


Ka põhja pool Soome lahte, kuhu oli kogunenud ligemale paar 
tuhat eesti võitlejat oma rügementi, jälgiti kasvava murelikkusega 
sündmusi kodumaa rindelähistel. Ka siia ulatus Emakese Eesti 
ahastuses hüütud kutse. 3. veebruaril esitati eesti võitlejate poolt 
Soome peamajale soov nende Eestisse saatmiseks. Esituses sooviti 
Soome peamaja kaasabi, et Soomes asuv eesti üksus jääks endiselt 
Soome ülemjuhatuse alluvusse ja et soome sõjaväes võitlevate eesti 
sõdurite omastele oleks esijoones garanteeritud evakueerimine Soome 
juhul, kui olukord Eestis ähvardavaks kujuneb. Soome võimud ei 
saanud millegipärast aktsepteerida eesti võitlejate soove, — võimalik, 
et ei tahetud sattuda vastollu sakslastega. Nii ei saanud Soomest 
tulla abi Eestile nii saatuslikuna näival hetkel tema oma poegade 
poolt ja Soome jäänud eesti võitlejate omaste julgeolu eest andsid 
oma garantiid need mehed, kes saksa mundrite all kandsid sooja 
eesti südant ja kiirustasid kodumaale Volhovi äärest, Ilmjärve kal- 


lastelt ja Neveli laantest, midagi soovimata selle eest. 


Esimestena tervitasid meid Valgas eesti raudteelased — jaamaamet- 
nikud, üksikud vedurijuhid, roopaseadjad ja rongiseadjad, kellelt 


kuulsime ka esimesi uudiseid. 


"Küll on hea, et kord ometi kodumaale jõudsite —- ootame teid 
siin suure igatsusega. Ehk saate kuidagi punased tagasi ajada. Näe, 
hakkavad juba üle Peipsi tükkima," sõnasid mehed. 

Julgustasime ja lohutasime mehi ja lubasime punased üle Peipsi 


tagasi peksta. 


189 


45. rügement oli aga juba teel Tartu poole. Üle Lämmijärve 
kaela ja üle Piirisaare olid tugevad punaste üksused juba seadmas 
sammu Eesti poole ja vastu polnud neile saadud saata muud kui 
suure kiiruga tagalast kokkukraabitud juhusliku koosseisuga saksa 
üksusi ja omakaitset. 

Teel Tartusse peatus rong õhtu- ja ööpimeduses siin ja seal jaa- 
mades ja kõikjal oli rohkesti rahvast ilmunud tervitama kaugelt tule- 
jaid. Selles lilledeta ja tervituskõnedeta tervituses oli palju soojust 
ja kodusust. Vanad taluperemehed ja perenaised ja noored neiud 
ning naised liikusid piki rongi, peatusid iga vaguni ees ja küsisid 
oma poegade, omaste ja sõprade järele. Igaühel mingi pakike käeot- 
sas. Kui omast ei leitud, ulatati pakk siia-sinna vagunisse sõnadega: 

"Võtke — siin on natuke teemoona — see on meie poolt — nii- 
sama " 

Tartusse jõudsime varahommikul ja alustasime kohe oma veokite 
ja varustuse mahalaadimisega. Kuna meestel oli külm, siis tegutseti 
kiiresti ja nobedate liigutustega. 45. rügemendi mehed olid lõpe- 
tanud mahalaadimise — jalaväeüksused olid juba teel Mehi- 
koormasse, Mecksi ja Meerapallu — ja viimastena sõitsid jaamast 
rasked tankitõrjetorud veomasinate slepis Peipsi poole, poisid auto- 
del tukastamas. Oli varahommik ja inimesi oli tänavatel vähe lii- 
kumas. Oli jälle veidi tuttavat rindelähedast tunnet. 

Oma sõidukid ja veokid paigutasime pritsimaja ette ja jätsime 
valve juurde. Söömas käisime sõdurite kodus ja hulkusime linnas 
ringi. Üle hulga aja takka oli jälle nii kodune Emajõe linnas lii- 
kuda. Kuid see polnud see Tartu, kust olin lahkunud 1935. aastal. 
Veebruari pehmes ja sulas talveõhtus nukrustasid varemed, maja 
Lootuse tänaval nr. 1, kus olin elanud, oli maha põlenud, korp! 
Sakala kaunist hoonest olid saanud suitsenud aknaaukudega kivi- 
müürid, Maarja kiriku müürid seisid kivistunud karjatusena keset 
pimendust. Kaikunud ja kadunud olid rõõmsad talveõhtused helid: 
ei noorte hääli, ei voorimehi kurinate helisedes kihutamas alla Riia 
mäest ja läbi Rüütli, ei orkestrihelisid "Vanemuises". 

Sinna olid nüüd kogunenud mobiliseeritud mehed. Saali, fuajeesse 
ja kõrvalruumidesse olid toodud sisse õled ja nendel pikutasid me- 


hed, kes ootasid relvi ja paigutamist üksustesse. 

"Juba kolm päeva oleme siin — kõneldakse, et saadetakse hoo- 
pis mõneks ajaks tagasi koju. Ei ole sõjariistu ega varustust ega 
ole ka teada, kunas ja missugusesse väeossa määratakse," kurdavad 
mehed. Kuid nende jutus ei ole alatooni. Pikutatakse õlgedel, nosi- 
takse leivakoti kallal või aetakse kambaviisi juttu. Kogutakse ka 
meie ümber värskemaid uudiseid kuulama, küsitakse, kuidas Neveli 
all oli ja kuhu nüüd Eesti Diviis paigutatakse. 

Jutustame, mida teame ja oleme lootusrikkad: esialgu pole veel 
katki midagi — punaste üksused Peipsi ääres on hävitatud ja vangi 


võetud ja Lõuna-Eesti võib jälle rahulikult hingata. 


"Ateena" kohvikus (või sööklas) nina soojendades ja jalgu 
sirutades istus mu lauda kolm noormeest, kes ütlesid end olevat 
üliõpilased. Ka need küsisid uudiseid ja ka neile jutustasin, mida 


teadsin, — otsekoheselt ja liialdamata. 


Kuid noormehed näisid muigavat millegipärast. Nad nagu po- 
leks tahtnud uskuda, mida kõnelesin. Küsisin, et kas nüüd ehk 
aeg pole tulnud ka üliõpilastele õppetöö katkestamiseks ja relvade 


alla astumiseks, kuna olukord vajab nüüd igat tervet meest. 


Ei — nendesse see sõda ei puutu, arvasid noored. Sõdigu sakslased 
ise, kui tahavad. Eesti noorus pidavat end hoidma. Kogu see mobi- 
lisatsioon olevat suur rumalus, eesti meeste surma ajamine. Just 
nüüd olevat saabunud see õige aeg, mil iga mees peaks metsa 


minema ja seal ootama sündmuse arengut. 


"Aga kui punased oleksid täna olnud Tartus, — mis te sel juhul 


oleksite teinud ja kuidas toiminud?" küsisin. 


"See on küsitav, kas nad üldse enam oma jalga Eesti pinnale 


tõstavad. Ameeriklased ja inglased juba hoolitsevad selle eest... 


arvas üks noormeestest. 


Meie ei mõistnud üksteist. Sööklasse astus sisse kolm-neli sõdurit, 
vaatasid ringi ja läksid jälle välja. Midagi ei meeldinud neile siin. 
Ka mulle ei meeldinud enam "Ateenas" — ma teadsin kindlasti, 
et vaenlane rüüstas, põletas ja tappis juba Eesti pinnal. Pärast Mee- 
rapalu, Meeksi ja Pedaspää lahinguid teadsid eesti sõdurid, et meie 
suudame ja võime punaseid tõkestada ja lüüa. Et aga lööjaid oleks 


rohkem, selleks pidasime ka mobilisatsiooni vajalikuks. 

Vahetasime veel mõned teravused ja lahkusime siis. 

Midagi oli siin tagalas vahepeal juhtunud. Miks pidid siis mehed 
praegu metsa minema? Nüüd, mil punane jälle oli astunud Eesti 
pinnale? Kust tulid sellised jutud ja paroolid, kes seisis selle taga, 
— mida taheti sellega saavutada? 

Ainus maakond, kus tõesti mehi metsa puges, oli Võrumaa. Mu- 
jal oli metsaminejate protsent väga madal. Kuid mindi siiski. 

Soovitan kõigil vabasse maailma pääsenud eestlastel püüda ja- 
gada minu mõttekäiku teemal: mis oleks sündinud, poleks suudetud 
1944. a. veebruaris peatada punaste laviini Narva ja Peipsi rindel? 

Kui palju eestlasi oleks suutnud pääseda sellel saatuslikul talvel, 
mil meri oli kinni ja põgenemisvõimalused olid minimaalsed ? Mis 
oleks juhtunud, kui kõik eesti sõdurid oleksid järginud "eesti rah- 
vuslaste" üleskutset ja läinud metsa? Kas mitte nende tolleaegsete 
õhutuste ja juttude taga ei seisnud mitte see võim, kelle huvides 
oleks seisnud Eestit 1944. a. veebruaris kõige elusaga ja elavaga 
enda kätte saada? 


"Ärge põgenege, hakkame vastu, meile tuleb abi...!" oli pa- 
rool 1944. a. septembris samade "eesti rahvuslaste" poolt. "Nüüd 
on tulnud aeg vastu hakata! Nüüd peab võitlema — kõik mehed 
metsast välja! Küllap meile tuleb väljast toetust — meile saadetakse 
abivägesid ja relvi,” kõneldi meile ja püüti meid vaimustada üritu- 
seks, mille jaoks puudus meil arusaam ja jõud. 

Kes võib loetella kõiki neid ohvreid, kes langesid selle roimarliku 
propaganda ja sosistamiskampaania ohvriks...? 

Need paar päeva, mis viibisime Tartus, oli raisatud aeg. Meie 
rühmaülem oli noor ja kogemusteta mees, kellel ei tulnud mõttes- 
segi saata paar sõjakirjasaatjat koos filmimeeste ja fotograafidega 
äsjasele lahingtandrile, et jäädvustada seda ED esimest lahingope- 
ratsiooni oma kodupinnal. Ometi oli Peipsi-äärsetel lahingutel suur 
tähendus meie kodumaa säilitamisel. Veel ühe suve võisime hingata 
oma kodumaa õhku ja lasta end hellitada kevade ja suve küllusest 
Maarjamaal. 

Pidasime Tartus plaani, et sõjakirjasaatjate rühm võiks siia jääda. 
Nii oleks võinud teenendada kogu Eesti rinnet ühest punktist. 


Kuid siin segas end kategooriliselt vahele üks ED kõrgem sakslasest 

ohvitser ja nõudis meie kaasasõitmist diviisi üksustega Narva rin- 
dele. Rühmaülem lõi kartma ja nii lahkusime pärast paaripäevast 
peatust Tartus ühel hommikpimedikul mööda Narva teed. Pikk 
oli meie kolonn ja me tegime paljudes kohtades lühemaid peatusi, 
mille kestel meid kutsuti lähedalasuvatesse taludesse einet võtma, 
pakuti head koduõlut ja "ninasoojendamiseks" pisteti veel pudel 
kanget puskaritki põue. 

Iisaku lähedal kohtasime esimesi eesti põgenikke. Need olid tul- 
nud Kuremäelt ja üksikutest Ida-Alutaguse metsataludest: peremees 
koorma kõrval, lapsed koorma otsas kasukatesse ja suurrätikutesse 
mähitud ja perenaine loomi ajamas. Koer jooksis hobuse kõrval. 

Suur õnnetus ja oht oli jälle tulnud idast ja pannud liikuma maa- 
rahva — nii nagu oli põgenetud sajandid tagasi "suurte eesti rahva 
vabastajate ja sõprade" Joann Julma, Maljuta Skuratovi, Kurbski ja 
Sheremetjevi tapajõukude eest. 

O 

Jõhvis tegime päevase peatuse ja ööbisime ühes koolimajas. Lin- 
nas oli palju sõjaväge igasugustest väeliikidest. Käisime endid soo- 
jendamas turuplatsi ääres asuvates majades. Olime tülpinud pikast 
sõidust, kanged külmetamisest, silmad olid punased ja nagu pala- 
vikus magamatusest. Rühmaülem ja staabiveltveebel Frei õiendasid 
igasuguste staapide ja asutuste vahel, otsides meile asupaika. Vii- 
maks jõuti siiski nii kaugele, et lubati meile Toila asundusse asuda. 
Kui aga viimased masinad Toilasse jõudsid, selgus, et esimesed olid 
sealt juba lahkunud Oru jaama. Lühike talvepäev oli kulunud üm- 
bersõitmisega, otsimisega ja sekeldamistega ja kui viimaks Orule 
jõudsime, olime täiesti nürid ja suutsime ainult täie suuga vanduda 
igasuguseid korraldajaid. 

Kolm ööpäeva magasime ja elasime Oru jaamas, mis oli rüüsta- 
tud ja reostatud. Osa aknaid oli purustatud ja ahjud kudesid hom- 
mikust õhtuni, kuid eluruumi sooja me tunda ei saanud. Päeval ki- 
hutasid punaste lahinglennukid meie kohal, tegid tiire Konju küla 
peale ja tulistasid seal põlema leekkuulidega mitu talu. Vahel heitsid 
alla ka kergemaid pomme. 

Oru jaamas käis kibe töö. Iga päev tuli paar rongi laskemoona 


ja varustusega, mis kiiresti laaditi maha. Tuli kahureid ja granaate, 

välikööke, hobutoitu ja vaguniteviisi jahu ja koormateviisi liha. Kui 
punaste lahinglennukid jaama kohale ilmusid, jooksid sakslased siia- 
sinna varju ja jätkasid natukese aja pärast jälle endist tegevust 


vagunite juures. 


Narva kandist kuuldus kurjakuulutavat kahurmürinat. Vahel kal- 
dus mürin kagusse ja siis kogunesime kaartide ümber ja püüdsime 
kindlaks määrata tulistamise keskusi. Oli selge: punane oli tungi- 
nud Krivasoo kohalt üle Narva jõe ja pidi nüüd asuma kusagil Sir- 
gala, Metsküla ja Mustajõe kandis. Gailit oli välja sõitnud sinna 
kusagile, et üle kuulata inimesi, kes olid suutnud põgeneda punaste 
eest. Ühte metsaperesse oli tunginud sisse salk punaseid ja tapnud 
metsikult kogu pere. Perenaine oli viibinud loomi rautamas, oli kuul- 
nud veel vaid laste karjatusi ja kiljatusi, taresse polnud ta aga enam 
saanud, kuna sealt avatud talle tuli. Nii siis ta põgenenud metsa ja 
jõudnud välja lähemate naabrite juurde, et neid hoiatada. Eestlaste 
luureüksus, kes hiljem vallutas talu tagasi, leidis sealt eest metsi- 
kult purustatud laste ja vanaperemehe laibad. Samaselt olid punased 


toiminud ka ühes teises metsatalus. 


Gailit tuli tagasi vapustatult ja hakkas kirjutama. Tõusis siis 
jälle üles, käis hulk aega toas edasi-tagasi ja jätkas kirjutamist. "See 
oli tooremaid metsikusi, millest kuulsin. Öelge — kas meie vastas 
on inimesed või mingid muud olendid?" surus ta viimaks läbi 


hammaste. 


Kuid teadsime kõik, kellega oli tegemist. Samase massmõrvami- 
sega olid punased tulnud toime ka Piirisaarel, kui valmistusid rün- 
nakule Pedaspää ja Meerapalu vastu. 

Oru jaamast kolisime välja, kuna seal ci võinud elada. Asusime 
Oru jaama ümbruskonnas asuvatesse majadesse. Rahvas oli ülilahke 
ja abivalmis. Perenaised võtsid käsile meie pesu, rookisid selle puh- 
taks ja lappisid ning mehed hoidsid saunad alaliselt küttes. Meie 
nahk kiheles ebamugavalt ja pesus oli tunda elavat liikumist, — 


meil olid täid. 


17. veebruari varahommikul kuuldus Narva kandist ägedat ka- 
hurite mürinat ja lahinghuminat. Alles järgmisel päeval saime tea- 


da, et punased olid üritanud sellel hommikul maandumist Meri- 

külla tugeva dessantüksusega, kuid kitsale sillapeale kokkusurutult 
purustatud. Suurena kavatsetud operatsioon oli nurjunud ühe ette- 
nähtamatu asjaolu tõttu. 

Sellest jutustasid kaks ainsat ellujäänut, kes lahingväljalt leiti ras- 
kesti haavatutena ja toimetati Kohtla haiglasse, kus nende ülekuula- 


mist sooritas ED veokolonni ülem kapten Tammekänd. 

"Kõik armutult mõrvata . . !" 


17. veebruari õhtul toodi Kohtla sõjaväehaiglasse Merikülast seit- 
se haavatud punaväelast — ainsad ellujäänud 507 meest tugevast 
260-dast punaarmee mereväe eridessantüksusest, kes sama päeva 
hommikul olid üheksa laeva pardal asunud Tütarsaarelt teele Eesti 
ranna poole, et seal teostada üllatusdessant, luua sillapea Narva 
rindel võitlevate saksa üksuste seljataga ja võimaldada seega des- 


sandi peajõududele, kes ootasid Tütarsaarel, ohutu maandumine. 


Rannakaitse Viru idarannikul oli vcebruaripäevadel veel välja 
arendamata. Siia-sinna oli küll paigutatud üksusi ja patareisid, kuid 
paigutus oli hõre ja kaitsesüsteem välja ehitamata. Mummassaare- 
Meriküla rannalõik oli mehitatud saksa mereväe rünnaküksustega, 
eesti politsei ja omakaitse üksustega, kuna relvastuseks oli kasutada 
rida raskeid õt-kahureid. Saksa patareid asusid täpselt samas kohas, 
kus olid asunud eesti patareid Vabadussõja ajal — seega katsutud 


ja heaks leitud positsioonidel. 


Punaste dessantlaevastik oli asunud Tütarsaarelt teele varajastel 
hommiktundidel, et lahedalt enne päikesetõusu jõuda Meriküla randa 
ja seal hommikpimeduses maanduda. Maandumist oli harjutatud ja 
õpitud pikemat aega ja mehed sellesse üksusse olid eriliselt välja 
valitud. Väljaõpe oli sündinud Kroonlinnas, kuid paar päeva enne 


maandumisoperatsiooni olid mehed toodud Tütarsaarele ootele. 

Meriküla maandumisoperatsiooni plaanitsejaks ja ülemjuhatajaks 
oli punalaevastiku kontradmiral Zhukov. Päev enne väljumist Tütar- 
saarelt kutsunud ta kõik dessantüksusse kuuluvad ohvitserid ja 


politrukid kokku ja instrueerinud neid nende ülesannetest. 


"Eestlased on meile vaenulik rahvas. Sellepärast on vajalik maan- 
dumisel ettejuhtuvad eraisikud kõik armutult mõrvata, purustada ja 
süüdata kõik ettejuhtuv. Mingisugust halastamist ega armuandmist 
ei ole ja hukkama peab kõik vanuse ja soo peale vaatamata," öelnud 


kontradmiral Zhukov. 


Ohvitserid ja politrukid omakorda instrueerinud sõdureid ja sel- 
gitanud neile ülesannet. Sõduritele olnud käsk ilmselt vastumeelne, 
kuid juudist politruk major Maslov rõhutanud kategooriliselt, et ei 


tulevat vahet teha ei vanakese ega lapse vahel. 


Võrdlemisi närvilises ja üleskruvitud meeleolus lähenesid 260-da 
eriüksuse mehed üheksa väikese laeva pardal Eesti rannale. Halva 
endena eelseisva operatsiooni kohta juhtus ühel laeval õnnetus: 
ühe punaväelase käes lõhkes ettevaatamatuse tõttu käsigranaat ja 


haavas kolme meest. 


Vaatamata halvale nähtavusele õnnestus sakslastel venelasi avas- 
tada. Saksa helgiheitjate kiirtevihud otsisid ja leidsid üles kõik ühek- 
sa laeva ja nendele avati õt-kahuritest tabav kiirtuli. Mitu dessant- 
laeva said otsekohe pihtamused, süttisid ja jäid triivima paarisaja 
meetri kaugusel rannast. Kuna rannale lähenemine enam polnud 
võimalik, anti punaväelastele käsk vette hüppamiseks. Vesi ulatus 
siin meestele rinnuni ja jääkülmas vees sumades kiirustasid mehed 


ranna poole. 


Esimeses kohkumises ja ehmatuses lahkusid Meriküla positsioonil 
seisnud sakslased. Kuid nad käsutati peatselt tagasi, kuna selgus, 
et hommikpimeduses ja võõrastes maastikulistes tingimustes ei suut- 
nud punased end kuidagi koguda. Antud häire tõttu kiirustasid 
sakslastele kohe appi ka eestlased — omakaitse, politsei ja ED ühe 
läheduses asuva üksuse mehed ning ühisel jõul suruti punased kokku 
väga kitsale maaalale, Meriküla-Narva-Jõesuu teest vasakule, Meri- 
küla nõlvaku alla ja Süvalepa (Schulbachi) maja vastas asuvasse 


võsasesse niiskesse nõkku. 

Siin kestis meeleheitlik punaste vastupanu päeva läbi. Kuid 17. 
veebr, kell 16 oli venelaste 250. eriüksus hävitatud. Lahingväljalt, 
mis oli kaetud tihedalt laipadega, korjati üles 7 haavatut. Nende 
hulgas oli ka kaks ohvitseri — major Pavel Sankov ja leitnant 
Vassili Dolgihh. 

Esijoones asuti neid üle kuulama. 

Tammekänd valdas vabalt vene keelt ja nii toimus jutuajamine 
takistusteta ja arusaamatusteta. Mõlemad punased ohvitserid jutus- 
tasid ja vastasid küsimustele sundimatult. Esimesena kuulati üle 
major Sankov. "Miks te alla ei annud, kui nägite, et olukord oli 
muutunud lootusetuks?" küsis Tammekänd. 

"Kas võib kunagi öelda, et mingi olukord on lootusetu?" vastas 
punane major omapoolse küsimusega. "Muidugi — meil oli väga 
raske. Kuid olin saanud korralduse hoida sillapead niikaua, kuni 
Tütarsaarelt jõuavad järele dessandi peajõud. Selles lootuses võit- 
lesime ka kogu päeva. Major Maslov, 260-da eriüksuse komandör, 
oli saanud surma juba lahingu esimeses faasis ja mina võtsin juhti- 
mise üle ja juhtisin seni, kuni sain ise raskesti haavata. Operat- 
siooni saatuse määras asjaolu, et me ei saanud sidet Tütarsaarega — 
meie raadiotelegrafistid uppusid enne randa jõudmist. Seda saime 
teada alles lahingu lõpul." 

Eriüksusel olnud kaasas kolm naistelegrafisti, kelle raadiosaatjad- 
vastuvõtjad, — nii rasked ja kohmakad, nagu neid ainult vene- 
lased oskavad konstrueerida ja ehitada — olid neile kinnitatud selga. 
Laevalt vette hüpates sattusid naised aga sügavasse vette, kus nende 
jalad põhja ei ulatunud. Rasked aparaadid kiskusid naised kohe pea 
ees vee alla ja nii nad uppusid. Tütarsaarel aga oodati pinevusega 
teateid Merikülast, mis jäid aga tulemata. 

Narva-Jõesuust ja Merikülast oli eraelanikkond evakueeritud, kuid 
millegipärast oli sinna siiski maha jäänud end. "Virumaa Teataja" 
toimetaja, hiljem kommunistlik ajakirjanik Meeta Süvalepp oma 
poolteiseaastase pojaga. Vabariigi päevil oli ta "Vaba Maa" ja 
"Rahvalehe" kaastööline Rakveres ja ma tundsin teda isiklikult. 
Meeta Süvalepp oli kõikuva iseloomuga, auahne inimene ja tema 
üleminek kommunistide poole sündis arvatavasti ilma hingeliste 


häireteta. 1941. a. oli Meeta Süvalepp mõni aeg vahistatud, kuid 

vabastati. Sõja ajal, 1941. a. suvel olnud ta vihane ja tige sakslaste 
vastane, ähvardanud oma käega metsavennad vagaseks teha, kuid 
aasta hiljem oli see kõik unustatud ja Meeta Süvalepp suhtles saks- 
lastega soojalt. Ühe sellise vahekorra tulemuseks oli ka 1942. a. 
sündinud poeg. 

Pärast sillapea likvideerimist leiti Süvalepa maja lähedalt metsi- 
kult mõrvatuna Meeta Süvalepp koos pojaga. Ema hoidis tugevasti 
last vastu rindu. Punaväelased olid ta mõrvanud. 

Major Sankov kinnitas mõrvakäsu saamist, kuid ei teadnud mi- 
dagi öelda Meeta Süvalepa mõrvari isiku kohta. 

"Seda on võimatu kindlaks teha," ütles Sankov. "Käsk oli antud 
ja see käsk täideti ka meeste poolt. Vastutavaks peab lugema seda 
isikut, kes on käsu algataja ja andja." 

Sama kinnitas ka leitnant Vassili Dolgihh ja ülejäänud viis haa- 
vatut, keda samas asjas üle kuulati. 

Nii on seletatavad ka need mõrvad, mis toimiti Ida-Alutaguse met- 
sataludes eesti tsiviilelanike kallal. 

See oli üks nendest loetlematutest sõjaroimadest, mille eest kom- 
munistid võlgnevad vastutust kultuursele inimkonnale. Arvatavasti 
on sellest Meriküla eriüksusele antud käsust jälgi ka senaator Ker- 
steni rapordis USA kongressile. Kuid tänapäeval, mil kultuurne ja 
humaanne Lääs on järjekordselt kommunistidele leebelt kaela lan- 
gemas "Genfi naeratuse" pärast, olles valmis unustama kõik Katõ- 
nid, Vinnitsad, Petserid, vägistamisorgiad Ida-Saksamaal 1945. a. 
ja muud sellesarnased "väikesed iludusvead", ci suuda kedagi lii- 
gutada ega panna järele mõtlema mingi üksteist aastat tagasi antud 
mõrvakäsk. "Mul polnud mingit hirmu sakslaste kätte vangilange- 
mise eest," jutustas Pavel Sankov. "1941. a. jäi mu naine lastega 
maha Ukrainasse, Kishinevi ja oli seal kuni sakslaste lahkumiseni. 
Sakslased käitusid nendega korralikult. Kui sõdur olen ma oma 
kohustust täitnud, kuid ma ei vihka sakslasi, — nagu ma ei vihka 
ka eestlasi." 

"Kas olete partei liige?" päris Tammekänd. 

"Olin hulk aastaid partei liikmekandidaat, kuni mind 1941. a. 
võeti parteiliikmeks vastu. Enne Kroonlinna mereväeüksuse juurde 


politrukiks määramist teenisin ma punaväes pataljoniülemana. Olin 

edasipüüdlik ja tahtsin tõusta teenistuse alal, sellepärast valisin tee, 
mis ainuvõimalik selleks — astusin punaväkke ja parteisse. Väljas- 
pool parteid pole mingit elu, karjääri ega heaolu," jutustas Pavel 
Sankov. 

Vassili Dolgihh oli väga nõrk suurest verekaotusest ja kauasest 
lahingväljal lamamisest. Ta jutustas ainult eluloolised andmed ja 
kinnitas, et on teadlik antud mõrvakäsust. 

Hastuf. Tammekänd kiirustas andmetega minu juurde Orule, ma 
koostasin kiiresti sõjakirja, pakkisin kohe sellejärele seljakoti häda- 
vajalisega, võtsin endale ja autojuhile välja marsitoidu ja sõitsime 
Jõhvi, kust saabusin Tallinna 22. veebruaril. 

Mitu kuud hiljem sain ma paki väljalõikeid välismaa ajakirjandu- 
sest, kus oli ilmunud mu sõjakiri Meriküla operatsiooni kohta. Selle 
oli ilmatanud ka Pariisis sellal veel ilmunud Le Matirt ja selles 


omal ajal nii kuulsas ajalehes toodud väljalõige on mul veel alles. 

Riigi 


Jõudes meie kodumaa klassikalisele võitlustandrile — Narva jõe 
joonele, selgus Eesti Diviisi võitlejatele, et suurem osa eestipool- 
sest Narva jõe kaldast asub punaste valduses. Narva-Jõesuu ja Narva 
vahel oli venelane enda kanna kinnitanud Riigikülast kuni Narva 
eeslinnani ja Külgust peale kuni Krivasoost lõuna poole. Suures 
taganemishoos Leningradi alt läände ei suutnud demoraliseerunud 
saksa üksused takistada venelasi järgnemast üle Narva jõe. See 
asjaolu tõi kaasa rea raskeid lahinguid, milles ED võis näidata enda 


lahingulist tublidust parimast küljest. 


Pärast lühiajalist reorganiseerimist, täiendamist ja korraldamist 
võttis ED 19., 20. ja 21. veebruaril 1944. a. üle Narva jõe joone 
kaitse Siivertsist põhja poole, vahetades välja vägagi närvilised saksa 
väeosade riismed — kokku 14 saksa pataljoni osad. Viimaseid küll 
tegelikult enam pataljonideks nimetada ei saanud, kuna nende 
koosseisud kõikusid 2—3 kuni 50 mehe vahel. Eestlased asusid rin- 
dele sakslaste poolt ettevalmistatud kaitsejoonele, mis üldjoontes 
kulges piki Narva jõe läänekallast Narva, Narva-Jõesuu maantee 


ja Narva jõe vahel, paiguti 50—100 meetrit veepiirist. 


Enne ED Narva rindele asumist olid punaarmee üksused suut- 
nud kanda kinnitada Vepskülas ja sellest põhja pool kuni Vaasa 


taluni ja Riigikülast lõuna poole, olles enda alla võtnud üksikud 

taluhooned, mis asusid maantee ja jõekääru vahel, moodustades 
seega kaks — Vepsküla ja Riigiküla sillapead. 

Selgema ülevaate saamiseks olukorrast peab looma pildi, mida 
endast kujutasid need nn. sillapead. 

Sakslased, organiseerides oma Leningradi piiramisrõngale varu- 
positsioone, olid Narva jõe läänekaldale ehitanud ühe kaevikujoone, 
mis oli varustatud relvapesadega ja üksikute punkritega. Viimastest 
oli osa puuehitisi, osa tuntud saksa teraspunkreid ja osa vabariigi 
ajal ehitatud betoonpunkreid. Sellest kaevikujoonest oli osa sattu- 
nud punaarmee üksuste kätte, moodustadeski nn. sillapead. Nende 
sillapeade iseloomustuseks olgu mainitud, et neil puudus sillapeale 
nii hädavajalik sügavus. Teiselt poolt oli aga eelnenud lahingute 
kestel kogu maastik väljaspool kaevikuid nii sakslaste kui ka vene- 
laste poolt paanikaliselt mineeritud. Nende miiniväljade kohta puu- 
dus vähimgi ülevaade. Lühidalt — julgesti võis liikuda ainult 


kaevikus, väljaspool aga miinidele sattumise suure ohuga. 


Diviisi lahingukäsu kohaselt asus 45. rüg. paremale tiivale, 
Siivertsist kuni Vaasa taluni, piirates kaarena Vepsküla sillapead 
ning tagades diviisi paremat tiiba lõuna pool Tallinn-Narva raud- 
teed oleva vaenlase vastu. 46. rüg. asus positsioonile Vaasa talust 


kuni Riigikülani, viimane kaasa arvatud. 


46. rüg. ülem paigutas I pataljoni paremale ja II pat. vasakule 
tiivale. Pataljonide lõikude piirjoon kulges Sininõmmelt Riigiküla 
lõunaservale. Sellega oli Riigiküla sillapea kontrollimine 46. rüg. 
mõlema pataljoni ülesandeks, kuna Vepsküla sillapea vaoshoid oli 
peamiselt 45. rüg. ja ainult osaliselt 46. rüg. I pat. parema tiiva 
ülesandeks. Sellises olukorras asus 46. rüg. osalt 20. ja osalt 21. 


veebr, öödel rindele, vahetades välja saksa väeosade riismed. 


Olgu mainitud, et 19. veebr, õhtul, kui ED lahinguosad olid 
koondumas Narva jõe joone taha, et valmistuda rinde ülevõtmisele, 
sooritasid punaarmee osad lahkumistuhinas olevatele sakslastele 
üllatusrünnaku, mille tulemusena venelastel läks korda ühendada 
Riigiküla ja Vepsküla sillapead. Olukorra lahendamiseks rakendati 
tegevusse 46. rüg. 5. kompanii, kes pärast umbes tunniajalist lahin- 


gut taastas endise olukorra. 

Ööl vastu 22. veebr. 1944 oli kogu diviisile määratud lõik üle 
võetud ja Narva jõe joone kaitse eesti sõdurite kindlates kätes. 
22. veebruari kestel katsusid punaste üksused küll 2—3 korda Veps- 
küla sillapeast Riigiküla suunas peale tungida, kuid kõik need kat- 
sed luhtusid idus. Ühe sellise katse likvideerimise järgi püüdis 46. 
rüg. I. komp. ajutine ülem omal algatusel punaseid Vaasa talust 
välja lüüa, kuid langes oma kava teostamisel. 

Rindelõigud üle võetud, hakkasid üksuste ülemad olukorraga 
üksikasjalikumalt tutvuma ning naabritega sidet looma. Ühel selli- 
sel sideloomise külaskäigul tekkis 46. rüg. pataljoniülemate vahel 
pikem arutelu olukorra kohta ja see keskendus Riigiküla sillapeale. 
Jõuti veendele, et olukord oleks palju lihtsam, kui seda sillapead 
ei oleks. Seda olematuks teha tähendas aga lahingut. Kuna oli lähe- 
nemas Vabariigi 26. aastapäev ja eesti mehed tahtsid näidata, et 
nemad on Narva jõe joonel, siis oligi üksmeelne otsus, et Vaba- 
riigi aastapäeva tähistatakse Riigiküla sillapea likvideerimisega. 

Otsekohe tehti sellekohased korraldused ja lepiti kokku lahingu 
juhtimise üksikasjades. Esialgse kava kohaselt pidi kogu üritus toi- 
muma kahe pataljoni sisemise asjana — üllatusena kõigile kõrge- 
matele ülematele. Olukorra ja võimaluste üksikasjalik analüüs ja 
arvesse võttes, et mõttevahetuse kestel olid punased teinud Vepskü- 
last Riigiküla suunas 4 pealetungi-katset, sundis I pat. ülemat suu- 
remale tagasihoidlikkusele. Liiatigi oli vaenlase väljatungikatsete 
likvideerimine kuni keskpäevani I pataljonilt miiniväljade ohvritena 
nõudnud nelja väljaspool kaevikut tegutseda katsunud mehe jalad. 
Sellega oli selge, et kogu üritus võis areneda ainult aktiivse rünna- 
kuga piki kaevikut ja vaenlane pidi tulega maha surutama 60—100 
m. lääne pool asuvast metsaservast. Rünnak piki kaevikut kujuneb 
aga paratamatult "ühe mehe sõjaks", milles peamiseks relvaks käsi- 


granaat. Kas aga jätkub käsigranaate? 


Siin läksid arvamised lahku. II pat. ülem arvas, et jätkub. I pat. 
ülem väitis, et ei jätku, kuna neid tema lõigus Vepskülast välja- 
tungide likvideerimisel pidevalt kulus. Lõpptulemusena pidi para- 
tamatult loobutama kavatsetud saladuse pidamisest ja kokkuleppe 
kohaselt pidi I pat. ülem kavast informeerima rügüli, et kindlus- 


tada laskemoona järelevedu. 

Rünnaku algmoment arvestati kaalutlustel: Riigiküla sillapea likvi- 
deerimine pidi saama teatavaks Tallinnas 24. veebruaril umbes kesk- 
päeval, mil "vanasti" rahvas Vabariigi aastapäeva paraadilt laiali 
valgus. Arvestades teate Tallinna jõudmisele 2 tundi, pidi lahing 
lõppema kell 10.00. Lahingu kestvuseks arvestati 4 tundi. Et olla 
kindlustatud võimalike üllatuste vastu, otsustati rünnakut alustada 
kell 05.00, jättes seega aega kuni kella kümneni viis tundi. 

24. veebruaril kell 05.00 algas rünnak üheaegselt tulelöökidega 
piki kaevikut. I pat. löögirühma rünnak suundus lõunast põhja ja 
II pat. oma põhjast lõunasse. 

Lahingu algus oli paljutõotav. Esimese poole tunniga olid mõle- 
mad löögirühmad edasi liikunud umbes 150 m. kumbki. Vaenlase 
kätte oli jäänud ainult umbes 350 meetrit kaevikut. Siis aga tekki- 
sid raskused. Mõlemate pataljonide löögirühmad takerdusid kinni 
tugevasti kindlustatud punkrite ette. Heideti tihedalt käsigranaate, 
mille tulemusena II pat. löögirühma ees asuv palkpunker järgi andis. 
I pat. ees asuv betoonpunker aga käsigranaatidele ei alistunud. Kell 
06.45 korraldati korrapärane punkrirünnak, mis aga ci annud tule- 
musi, kuna venelaste käsigranaatide tagavara näis olevat lõppematu. 
I pat. ülem otsustas appi võtta raskemad relvad. Kaevikusse pidi 
toodama — positsioonist tagapool asuvast miinipildurite kompaniist 
kaks miinipildujat. Nende kohaletoomine nõudis paratamatult aega, 


mille tõttu patul I oma löögirühma rünnaku katkestas. 


Seda ajavahemikku otsustas kasutada vaenlase tulega mahasuru- 
mise ülesandeks metsaservale paigutatud 2. komp. ülem, kes omal 
algatusel ja vastavat luba nõutamata asus sillapea likvideerimisele. 
Kompüli korraldusel asus kompanii metsaservalt rünnakule. Kuul- 
des ägedat laskmist selgitas I. pat. ülem olukorda ja nähes, mis 
käimas, käsutas 2. komp., kes vaheajal langenutena oli kaotanud 
kompüli ja ühe rühmaülema, tagasi metsaservale, nõudes kompa- 
niile antud ülesande täpset täitmist. 

Miinipildujad jõudsid kohale ja olid tuleavamiseks valmis kell 
09-30. Miinipildujatele tehti ülesandeks betoonpunkrit seni tulis- 
tada, kuni see kas kokku variseb või tema meeskond alistub. 

Pärast pooletunnilist tulelööki punkrile jätkas löögirühm rünna- 


kut, mis sedakorda õnnestus. Punker vallutati ja rünnak jätkus. 

Kuid 36 meetri järele oli ees uus punker. Jälle asusid miinipildurid 
tegevusse ja kell 11.00 vallutati seegi punker. Vahepeal oli ka II 
pat. löögirühma rünnak edasi jõudnud ja kell 12.00 olid patal- 


jonide löögirühmad siiski veel üksteisest üle 150 meetri eemal. 


Pärast kella 12.00 arenes lahing aeglaselt, kuid järjekindlalt edu- 
kalt. Löögirühmad liikusid pikkamööda edasi ja kell 14.45 saabus 
hetk, mil vaenlase riismed kaevikust tagasi tõmbusid kaeviku ja 


jõekääru vahel asuvatesse üksikutesse taluhoonetesse. 


Nüüd kohtusid löögirühmad ja ühisel jõul rünnati vaenlase käes 
olevaid taluhooneid. Pea oli ka siin vaenlase vastupanu murtud ja 
kell 15.15 püüdsid vaenlase jäänused veel vastupanu avaldada järsu 
jõekalda alt jäält. Ka löögirühmad laskusid jääle. Leides sealt kor- 
ras ja mahajäetud väiksekaliibrilise tankitõrje kahuri koos laskemoo- 
naga, asuti sellega vaenlase lõplikule hävitamisele. Kell 16.00 mur- 
dus ka siin vastupanu ja viimased järelejäänud venelased, umbes 
20 meest, püüdsid end päästa jooksuga üle jõe. Vist ainult pool 


nendest jõudis teisele kaldale. 


Seega oli ülesseatud eesmärk, olgugi ajaliselt suure hilinemisega, 
saavutatud. Hilinemise peamiseks põhjustajaks oli vaenlase äärmi- 
selt visa vastupanu. Nagu langenud vaenlaste kontrollimine hiljem 
selgitas, olid eestlaste vastasteks olnud ühe Leningradi eliitüksuse 
mehed, kes kõik olid dekoreeritud Leningradi kaitse-ordenitega. 
Seega vanad võitlejad ja kogenud sõdurid. Langenuid koristades 
leiti ka kolme naissõduri laibad. Meie õnneks ei saanud Riigiküla 
sillapead kaitsvad vaenlase jõud vähimatki toetust oma tagalast, 
Narva jõe idakaldalt. See kergendas meie olukorda. Alles pärast 
sillapea lõplikku likvideerimist astus tegevusse vaenlase lennuvägi, 
pommitades üksikute lennukitega rindejoont, lähemat ja kaugemat 
tagalat. 

Unustamatuna püsib silme ees "ilutulestik", mille moodustas 
saksa õhutõrje oma värviliste leekkuulidega. Poisid nimetasid seda 
"Vabariigi aastapäeva ilutulestikuks". 

Riigiküla sillapea oli vallutatud. Vaenlane oli langenutena kaota- 
nud üle 600 mehe. Meiepoolsed kaotused olid: 2 ohvitseri ja 11 


reavõitlejat langenutena ja 32 haavatut. Sillapea vallutamiseks kulu- 


205 


tati 14.000 käsigranaati. Saavutusega võrreldes olid meie kaotused 
väiksed. 
O 

Eesti meeste kangelaslik heitlus ei saanud kahjuks siiski Tallinnas 
teatavaks 24. veebruaril soovitud ajal. Kuid Vabariigi aastapäevaks 
oli siiski meie võitluste ajalukku kirjutatud üks peatükk rohkemaks 
ja seda meenutame uhkustundega. 

Saksa peakorteri 25. veebruari teadaanne võttis selle heroilise 
võitluse kokku paari tunnustavasse lausesse. On väärt meeles pidada, 
et peakorteri teadaandeis mainiti ainult tõeliselt suuri või silma- 
paistvaid relvategusid. See kõlas nii: 

"Sellal kui vaenlase tugevad rünnakud Narvast kagu pool nur- 
jusid, saavutas omapoolne eesti vabatahtlike rünnaküritus Narvast 
loode pool pärast ägedat võitlust vaenlase sillapea kõrvaldamise". 
Narva rindelõigu ülemjuhataja saatis omalt poolt läkituse ED-le, 
milles ütles: 

"Eesti rahva vabaduspäeval, 24. veebruaril läks ED 46.-dal rüge- 
mendil korda pärast visa ja kibedat võitlust vallutada vaenlaselt 
Riigi sillapea. Tunnen rõõmu sellest erilisest relvateost ja avaldan 
oma tänu ja tunnustust kõigile osavõtjaile." 

O 

Vabariigi aastapäeval asus ED eesti sõjakirjasaatjate rühm veel 
Orul ja seepärast ei saanud me olla osalised selles suures rabamises. 
Päev hiljem aga olime juba Narva-Jõesuus ja kuulda saades Riigi 
sillapea vallutamisest, oli mu esimesi käike Narva rindel Riigile. 
Tegin tervitusvisiidi 46. rüg. II pataljoni ülema asetäitjale kapten 
R. Bruusile, tervitasin leitnant Martin Unti, kelle kompanii poisid 
oscha Oskar Männiku juhtimisel olid annud hävitava löögi põhjast 
ja kolasin läbi kogu Riigi ümbruse ning tegin ülesvõtteid. Kuigi 
kodumaalt lahkumisel kaotasin suurema osa oma pildimaterjalist, 
on siiski säilinud mõned, nende hulgas ka üks võte Riigilt. 

Kogu Riigiküla kaevikutesüsteem pakkus vapustavat pilti. Kaevi- 
kute põhi ja rinnatsid olid täis venelaste langenuid, mõnes kohas 
mitmes kihis üksteise peale langenud. Üksuse ülem kapten Gro- 
mov lamas kummuli kaevikupõhjas, ta oli surma saanud juba eest- 


laste rünnaku algul, kuna oli üks esimesi surnuid kaeviku põhja- 

tipus. Järgnevate päevade öökülmad külmutasid ta laiba kõvasti 
maa külge ja Gromovi laibast pidi pikalt üle astuma. Ööseti tõsteti 
laibad üle kaevikuääre, Narva jõe poole, moodustades niiviisi inim- 
kehadest palissaadi. 

Keset seda surma ja hävingu pärismaad oli püsti jäänud, kuid vil- 
tu vajunud sakslaste poolt püstitatud asula nimelaud, millelt pais- 
tis kaugele ainus sõna: Riigi. See oli pigem omapärane mälestus- 
sammas kui asula nimelaud. 

Sellest paarkümmend meetrit eemal, Tõrvajõe silla juures asus 
teine tumm tunnistaja: mootorsõidukitele sillal lubatud kiiruse tähis 
— 25 km! Kuid mis tähendab siin 25 tunnikilomeetrit, kui Surm 
sellel suurel võitluse päeval suutis vaevu 12 tunni jooksul komistada 
üle laipade 1200 meetrit?! 

Oscha Oskar Männiku leidsin venelastelt vallutatud punkrist 
sügavalt maa alt. Astusin ikka sügavamale ja sügavamale mööda 
trepistikku, mis oli kaetud tahkja poriga. Keskmise suurusega punk- 
rit valgustas omatehtud veejahutusega bensiinilamp "tattnina" ja 
selle valgusel istus tugev, mustalakaline mees, kes mulle sõnatult 
ulatas käe. 

Õnnitlesin teda kahe Raudristiga vääristuse puhul, millise teate 
viisin talle esimesena ja pärisin käekäigu järele. 

"Mul on vist palavik," vastas Männik vaikselt. "Olen haige. 
Siin, maa all on rõske ja külm." 

Palusin teda järgnevalt jutustada äsjasest lahingust. 

Männik tegi seda napilt ja katkendliste lausetega. "Ründasime 
kaksteist ja pool tundi. Algul ei tahtnud kuidagi vedu võtta. Esi- 
mese tunni jooksul ründasime seitse korda. Läksime välja kahe- 
kümne mehega. Hiljem tuli allohvitser Ers kuue mehega appi, tõid 
käsigranaate ja jäid meie juurde. Kella 9 ajal lõppes laskemoon ja 
käsigranaadid ja siis pidime peagu tagasi tulema. Kuid siis saime 
jälle moona ja õhtuks tegime venelasele korralikult ära. See oli 
puhtalt kaevikusõda. Ajasime tiblasid käsigranaatidega oma ees — 
ühes kaevikunurgas meie, teises nemad. Jõudsime punkrini välja, 
käsigranaadid sisse ja siis jälle edasi järgmise poole. Kell kolm oli 
nende laul lauldud. Nad surid, jooksid tagasi ja kolmteist andis 


ennast vangi, nende hulgas kaks naist. Kolmveerand viis püüdsid 

viimased venelased üle jõe omade juurde tagasi jooksta. Mõned ehk 
jõudsid üle. Kell pool kuus olid otsad koos. Saime saagiks 4 tt- 
kahurit, 2 jalaväe kahurit, raskeid ja kergeid kuulipildujaid, püstol- 
kuulipildujaid, "karupiisse" (tankitõrje püssid) ja muid relvi. 23- 
veebruaril tegime kaks tundi ettevalmistavat tööd ja murdsime vene- 
laste kaevikutesse sisse umbes 300 meetri pikkuselt, et järgmisel 
päeval oleks parem alustada." 

Kord värskel ja õieehtes kevadel ilmus Oskar Männik Karl Gai- 
liti kutsel Narva-Jõesuhu sõjakirjasaatjaid külastama. Meie pakku- 
sime talle parimat, mis meil oli jookidest ja söökidest ja veetsime 
ühe õhtupooliku hubases lõdvenduses Kuursaali teisel korral. Ta 
tundus sisemisest rahutusest küdevana, olgugi et püüdis seda varjata. 

"Teil on siin Jõesuus nii ilus olla,” sõnas Männik ja vaatas ak- 
nast välja. Siis valgusid ta silmad täis pisaraid ja ta vaatas oma 
suuri rusikaid laual. 

"Võtsite mind väga kenasti vastu. Ma pole seda ära teeninud," 
jätkas ta mõne aja pärast. Siis äkki kiskus ta oma saapad ja sokid 
jalast ja viskas need läbi akna välja. Ta meelepuhang oli väga 
äkiline, midagi vapustas teda tugevasti, ta märatses lühikest aega, 
ilma et ta midagi oleks lõhkunud või kedagi puudutanud. Me rahus- 
tasime teda, panime ta Rahnulo voodile pikali ja ta uinus kohe. 
Oskar Männiku tugev elutahe märatses surma, ettemääratuse ja 
paratamatuse vastu, nagu oleks ta juba ammu teadnud, et ta päevade 
pikkus on märgitud. 

24. juulil, seega täpselt viis kuud pärast Riigi sillapea valluta- 
mist, kihutas Männik endale pähe viimase kuuli oma püstolist, 
järgnedes oma kompaniiülema ja sõbra kapten Martin Unti eesku- 
jule, kui punased tohutu ülekaaluga ja marulise turmtule ettevalmis- 
tusel murdsid sisse Riigiküla positsioonidesse ja rullisid üle vähe- 
arvulised 46. rügemendi kompaniid. Unt ja Männik olid tulistanud 
viimase padrunini, nagu seda tegid paljud eesti sõdurid ja ohvit- 
serid sel päeval ja läksid siis kõhklematult surma. 

Veel täna, hilisel öötunnil neid ridu kirjutades, kisub süda valust 
ja kahjutundest kokku, meenutades neid toredaid mehi. Need peatü- 
kid selles raamatus, milles on juttu mu rindesõpradest, on suure 


sisemise pingutuse tulemus, pandud kirja väga raskelt, kõheldes ja 

leinates ja ühede viimastena. Elasin uuesti kõike üle, ja kui jälle 
tahan tunda kahivalu, mõeldes tagasi päevadele, mil olin veel sõdur 
ja omasin suurepäraseid sõjasõpru, võtan vanade paberite vahelt 
välja ülesvõtte, mille tegin Riigikülas. Seda vaadeldes olen alati 
mõelnud: see maa Narva jõe ääres, kus nii palju eesti meeste verd 
on voolanud, on püha, nii püha, et peab võtma jalast jalatsid, kui 


tahetakse astuda sellel pinnal. 

Mu isamaa on minu arm 


See paistis veel nii paljudele tuhandetele, kuid kahjuks nii lühi- 
dasel päeval. Udukatte all ja oma raskerelvade tugeval tuletoetusel 
ründas punane üle Narva jõe Eesti Diviisi positsioone. Diviisi pata- 
reid lõid tuletõkke Narva jõele ja vastaskaldale, eestlaste kuulipil- 
dujad andsid tihedat tuld jääle, kuhu jäi hulkadena maha punaväe- 
lasi. Kuni kolme kompanii suurusel punaste üksusel oli siiski õnnes- 
tunud kanda kinnitada 45. rüg. II. pataljoni lõigus ja seal puhkes 
äge lahing. Langi pataljoni poisid ründasid vihaga ja täie jõuga, kuid 
tulemusteta. Punaste vastupanu oli meeleheitlik ja visa, nagu ikka 
sõduritel, kellel peale surma polnud mingit muud valikut. Nad ei 
tohtinud taganeda ega alistuda. Asjaloodud sillapeal paiknevatel 
punaste üksustel oli oma tagalaga ühendus ainult üle Narva jõe jää, 
kuid see oli kahelt poolt eestlaste risttule all. Punased olid kord 
katsunud taganeda, kuid siis olid omad neile Narva jõe paremalt 
kaldalt avanud tule ja meeleheitele sunnitud punaväelased jooksid 
läbi eestlaste tule jälle oma sillapeale tagasi, kus neid ootasid eest- 
laste patareide turmtulehood. Korduvalt kihutati neid vasturünna- 
kutele, kuid need vaibusid juba mõne minuti jooksul eestlaste tap- 
petules. Ka meie poiste vasturünnakud löödi tagasi. 

Kell 14.00 oli eestlaste hoog vaibunud ja ka kaotused olid tun- 
duvad. Tehti vaheaeg hinge tagasitõmbamiseks ja haavatute äratoo- 


miseks. Sininõmme metsavahi küüni juurde, kus asus 46. rügemendi 

ühe pataljoni komandopunkt ja kus kapten Elmar Lang juhtis ope- 
ratsiooni ja kus asus ka ühe saksa patarei tulejuhtimine ning saate- 
jaam, toodi haavatuid pulkadel. Küüni juures tõsteti haavatud rege- 
dele ja nendega sõideti kiirel sõidul peasidumispunkti. Kasutada oli 
ainult kaks ühehobuserege ja need olid kogu aeg sõidus. Hobuse- 


meesteks olid vene vangid. 


Viibisin küüni juures ja tegin endale märkmeid lahingu käigust. 
Langil oli kogu aeg ühendus diviisi staabiga ja ta nõudis sealt abi 
rünnaku läbiviimiseks. Mõne aja pärast saabuski appi rühm pioneere 
ja üks rünnakrühm 45. rügemendist kapten R. Bruusi juhtimisel. 
Need olid värsked, puhanud ja sõjakad poisid ja lubasid venelased 


liikuma panna. 


Just kriitilisel hetkel, mil eestlased olid end kaotustega tagasi tõm- 
manud oma joonele, et veidi hinge tagasi tõmmata, asusid punased 
vasturünnakule. Neile õnnetuseks langes see aga kokku hetkega, mil 
diviisi patareid pidid alustama uut tulelööki. Meie torud olid end 
"sisse lasknud" just punaste etteulatuvale ja metsasalu ääres asetsevale 
positsioonile. Hetkel, mil eest teatati punaste rünnakule asumisest, 
nõudis Lang patareide tuld ja sai seda ka otsekohe. Vaatleja teatas 
eest: juba esimesed granaadid lõhkesid punaste aheliku keskel, ini- 
mesed ja nende kehaosad lennelnud õhus ja vähesed ellujäänud püüd- 


nud roomata tagasi oma kaevikutesse. 


Kogu episood võis olla kestnud ainult 6—7 minutit ja siis jäi 
jälle kõik vaikseks. Langil oli nüüd aega kohendada omi üksusi uuteks 
löökideks. Abiks tulnud üksused koormasid end laskemoona ja käsi- 


granaatidega ja asusid siis teele ettepoole. 


Ikka veel toodi haavatuid. Meie juures reel lamas keegi noor 
võitleja. Ta oli kindlasti üks nendest 1943. a. mobiliseeritutest, kes 
diviisiga olid liitunud Polotski lähedal Paravuha III jaamas, kui 
olime asumas teele kodumaale. Ta kõhn ja lapselik nägu oli nii valge, 
et vähimgi veresoon paistis läbi ta õrna näonaha. Poisi huuled olid 
kahvatult lillakad ja kõvasti kokku surutud. Noor sõdur näis väga 


kannatavat. 


Ta lamas reel keskel, kuna mõlemal pool teda lamas veel üks 


haavatu. Need olid kergemate vigastustega. 

Kummardusin ta kohale ja küsisin: 

"Kust sa haavata said?" 

"Kõhust," vastas haavatu tasa. 

"On sul suured valud...?" 

"Jah on — ma olen kaotanud palju verd." 

Ta vaatas mulle otsa tungivalt oma siniste silmadega ja ma nagu 
oleksin lugenud neis küsimust: mis sa arvad sellest — kas ma peak- 
sin veel jääma...? 

Arvan, et ta oli olnud juba mitmes lahingus ega polnud enam 
"roheline". Ta oli surma näinud juba väga lähedalt ja võimalikult 
kaotanud ka mõnegi sõbra. Ta oli saanud sõjakutse ajal, mil ta ise 
vaevu oli lähenemas tõelise elu väravatele, et võtta vastu selle ande, 
rõõme ja muresid. 

Sa pole vist armastanud veel ühtki naist, ega veel suudelnud ega 
kallistanud ega sosistanud hellusi, — mõtlesin. Ja nüüd on sündinud 
sinuga midagi sellist, mida sa vaevalt oled aimanud, milleks sinu 
nooruse kärsitus ja rõõmud pole sulle mahti andnud mõelda. Midagi 
tumedat ja arusaamatut on juhtunud — või algab siis niimoodi see 
äraminek ...? 

Hobusemees põlvitas haavatute taha reepärale, nõõtas ja hobune 
venitas ree paigast. Tee peasidumispunkti oli sulalumega roopaline, 
kohati oli muld väljas ja see oli hobusel juba mitmekümnes kord 
sellel päeval vedada rege, millel olid koormaks kustuvad lootused, 
suured valud, elutahe, trots ja ükskõiksus. 

Regi kadus raagus võsa taha. 

Punaste sillapea hävitati alles järgmisel päeval. Eelmise päeva 
õhtupoolikul, paar tundi pärast lahingusse minekut, sai jalust ras- 
kesti haavata 45. rüg. 1. pat. ülem kapten R. Bruus ja mõni tund 
enne sillapea vallutamist sai granaadikillust surmava tabamuse Johan- 
nes Lang ise. Sama granaadi kildudest sai surmavalt haavata ka kaks 
kompaniiülemat — endine rügemendi käsundusohvitser leitnant 
Künnis ja leitn. Nüchtern 46. rügemendist. 

Meil oli kõigil väga kahju Johannes Langist. Ta oli rahulik, taga- 
sihoidlik, vähese jutuga, südamehea ja laitmatu ohvitser. Ta kehastas 
enda isikus eesti mehe visadust. Johannes Lang tuli tagasihoidlikest 


oludest. Pärast sundaja ärateenimist eesti sõjaväes jäi ta edasi teenima 

üleajateenijana, õppis õhtuti Tallinna kolledzhis ja pärast selle lõpe- 
tamist astus sõjakooli, mille lõpetas nooremleitnandina. Vabariigi 
lõpupoolel, olles aukraadis tõusnud juba kapteniks, lõpetas Johannes 
Lang ka kõrgema sõjakooli. Leegioni astudes oli Langil seljataga juba 
võitlusrohke talv idarindel ja Talvelahingus ülesnäidatud isikliku 
tubliduse eest oli teda vääristatud Raudristiga. Lühikest aega enne 
langemist sai ta ülenduse majoriks. Ta pandi puhkama Mummassaare 
sangaritekalmistule oma poiste kõrvale, keda ta isalikult oli juhtinud 
lahingust lahingusse, puhkama lunastavate mehetegude väsimusest. 

Teise lahingpäeva õhtul rindelt tagasi tulles astusin sisse ühte 
punkrisse, et saada veidi sooja ja puhata jalgu. Poisid punkris olid 
vaiksed ja pakkisid midagi. Need olid langenute järelejäänud varana- 
tukesed, mis nüüd pandi kimpu ja varustati nimesedeliga. Need 
kimpsud ja kompsud toimetati kompanii voori ja saadeti sealt hiljem 
edasi langenute omastele. 

Sõduril ei ole palju vara. Kellel taskukell, rahakott, mille ühte 
soppi oli peidetud lindike sini-must-valget — nagu see kõigil eesti 
võitlejatel oli kombeks — siis mõned kodust kaasatoodud riietus- 
esemed, mõni pakk sigarette, tubakat ja sõdurilaulik. 

Ühele pakile oli asetatud mustakaaneline kaustik. Võtsin selle kätte 
ja avasin. 

Esimese lehekülje ülemisele äärele oli kirjutatud nimi, Heide-laa- 
ger ja kuupäev. Esimesel leheküljel oli Eesti hümn, kirjutatud selge, 
kuid nooruslikult veidi kobava käekirjaga. Teisel leheküljel leidus 
"Leegionäride laul". Ja viimasel leheküljel oli Lydia Koidula sure- 
matu "Mu isamaa on minu arm." 

See sõdurilaulik lõppes sõnadega: 

"Su linnud und mul laulavad, mu põrmust lilli õitsetad." 

Küsisin, mis päeval ja kus selle lauliku peremees langenud. 

"Ta sai pihta juba eile varahommikul. Tal oli raske kõhuhaav ja 
ta suri peasidumispunktis," vastas keegi noortest. 

"Kui tee kannatab, viime nad veel sellel nädalal Mummassaar- 
de..." täiendas veel keegi. 

Sula ja rasked sõidukid olid lõhkunud teed ja nii pidid langenud 
ootama sidumispunkti kuuri all vahel nädala, et jõuda kord oma 


viimsesse kaevikusse. 

Kui suve poole maa tahenes, seati Mummassaare kangelaskalmistu 
kenasse korda. Sakslasest hauptsturmf. = Sarnovil oli kalmistu väga 
südamelähedane, ta oli soojasüdameline mees ja hoolitses väga selle 
eest, et igal mehel oleks tema rist ja korrastatud küngas ja et igal ris- 
til oleks aukraad, nimi ja langemisaeg. 

Kevadlinnud laulsid meie magamaläinud poistele mai soojadel 
öödel und ja nende põrmust tärkasid tõepoolest lilled ja õitsesid. 
Sinna Mummassaare savisesse mulda läks magama palju eesti noorust, 
kes varakult olid kutsutud võitlema ja kes oma viimastes valudes 
rändasid läbi kõik oma sõdurilauliku kaunid laulud ja jäid magama 
lauliku viimasele leheküljele jõudes, nähes kustuvate silmade ees, 


võib olla tõepoolest, lilli — mis pidid nende põrmust õitsema. 


Mööda Narva maanteed 


Neveli rindel viibides saatsime korralduse kohaselt oma sõja- 
kirjad Berliini tsenseerimiseks. Berliinis peeti meie kirju kinni nä- 
dal ja enam ning niiviisi jõudsid meie kirjutused eesti ajakirjandusse 
suure hilinemisega. Nõudsime eesti sõjakirjade jaoks erilist tsensor- 
ohvitseri, kes oleks asunud Riias või hoopis Tallinnas. Selle sooviga 
ei arvestatud Berliinis, kuna seal oldi oma süsteemiga juba harjutud. 
Alles Narva rindele asudes õnnestus meil läbi suruda, et meie sõja- 
kirjasaatjate kirjad vaadatakse läbi Tallinnas tavalise sõjaväelise 
tsensori poolt. 

Nii oli meil päris tihti asja Tallinna. Jagasime kullerikäigu kor- 
rad omavahel, nii et iga sõjakirjasaatja sai vähemalt kord kuus Tal- 
linnas käia. Käisime oma sõjakirjadega isiklikult tsensor Ifflandl 
juures, ootasime seal seni, kuni loatempel oli käsikirjale peale löö- 
dud ja siis viisime sõjakirjad isiklikult kohale "Eesti Sõnasse" ja 
"Rindelehte" ning saatsime postiga laiali ka teistele, provintsiaja- 
lehtedele. Ifflandi ametkonnas töötas ka eestlasi ja läbivaatamine 
võttis seal vähe aega. Tsensori enda jaoks oli veel kaasas saksakeelne 
tõlge. Nagu mäletan, tehti mahakriipsutusi väga harva. 

Oma esimesel Tallinna-käigul Meriküla lahingu sõjakirjaga oli 
mul veel alles Neveli alt kaasatoodud habe ja "Eesti Sõna" fotomees 
Kalm jäädvustas mind veel habemikuna oma arhiivi jaoks. Kuid ko- 


dus ja tuttavate juures ei oldud mu habemest kuigi suures vaimustu- 

ses ja nii loobusin siis tõsise kahitundega Neveli alt kaasatoodud 


pärandist. 


Tavaliselt sõitsime Jõhvist rongiga Tallinna. Sõit kestis terve öö 
ja osa hommikust. See oli tüütav ja vintsutav. Isiklikult eelistasin 
rindele tagasiminekuks kasutada Tallinnast Narva poole sõitvaid 
sõjaväemasinaid ja selleks otstarbeks asusin alati hommikul jalgsi 
teele mööda Narva maanteed, et teel mõnda autot peatada ja edasi 


sõita. Enamikul juhtudel see õnnestus, kuid vahel ka mitte. 


Eriliselt on mulle jäänud meelde mu jalamarss mööda Narva 
maanteed 23- veebruaril 1944. Oli paras talveilm ja olin riietatud 
soojalt. See oli mingi eriline päev. Ma ei kohanud ühtki Narva poole 
suunduvat sõidukit, näis nagu oleks Narva maanteel igasugune liik- 
lemine välja surnud. Karmule — Tallinnast 14—15 kilomeetrit — 
jõudes hakkas juba langema videvik. Kuna pimedas sõidukeid veel- 
gi vähem liikus kui päeval, siis hakkasin sellega arvestama, et pean 
kusagil tee ääres paluma öömaja. Nii mõttes arutledes Karmu küla- 
vahel äratas mind sõbralik röhkimine. Teel jalutas paras kesik, arva- 
tavasti kusagilt valla pääsenud, ja ma ajasin ta sisse ühest lähimast 
väravast. See näis olevat suur ja jõukas talu, kuna õue ümber aset- 
ses palju ja häid hooneid. Koputasin elumaja uksele ja mind hõigati 
sisse. Tervitasin keskealist naist, kes oli tulnud ust avama, ja õues 
jalutavale kesikule osutades küsisin, kas see kuulub talu loomade 
hulka. Perenaine tunnistas notsu omaks, mille peale seletasin, et 
leidsin looma maanteelt ja ajasin õue, — muidu võib juhtuda, et 
mõne mööduva sõjaväeauto sõitjad tunnistavad looma söödavaks ja 


võtavad selle pikemata kaasa. 


Perenaine ajas sea lauta ja kui naine sealt jälle tagasi tuli, tegin 
juttu jalgade puhkamisest ja öömajast. Minu jutt perenaisele ei näi- 
nud meeldivat. 

"Eks jalgu ju puhata või,” arvas ta. "Kuid öömajale jäämise 
kohta ei tea ma küll midagi lubada. Peremees on linnas sulasega. 


Oodake siis niikaua, kuni ta tagasi jõuab." 


Istusin köögis ja perenaine õiendas oma toimetusi. Oli juba suur 
videvik ja kõht hakkas tühjaks minema. Avasin oma ranitsa ja võt- 


sin sellest välja oma marsitoidu: veidi vorsti, võid ja leiba ja asusin 

sööma. Välipudelist rüüpasin peale teed, mida olin kodust kaasa 


võtnud. 


Perenaine tegi sekka juttu igasugustest kahtlastest hulgustest, kes 
viimasel ajal olevat liikvel. Visatavat ööseti punaste lennukitelt 
alla ja vanglatest olevat põgenenud hävituspataljoni mehi. Mitmel 


pool olevat inimesi ära tapetud. 


Ma mingeid kommentaare sellele jutule ei oskanud lisada, jutt 
pikale ei arenenud ja peremees ka ikka veel ei ilmunud. Ütlesin siis 
perenaisele, et seniks, kuni peremees tuleb, heidan end veidi pikali. 
Võtsin ranitsa laka alt väikese reisipadja ja päästsin rihmadest vai- 
barulli. Laotasin vaiba alla ja heitsin end pliidi kõrvale siruli. Uni 


oli magus tulema ja ma uinusin peatselt. 


Võis olla juba sügav õhtu, kui peremees sulasega linnast koju 
jõudis. Ärkasin meeste jutu peale üles ja peremees nõudis minult 
kohe "sõjaväe tunnistust". Kuna sõduril alati vajalikud paberid 
kaasas, siis andsin need peremehele uurida. Ma ei tea, kas ta oskas 
soldbuchist midagi välja lugeda. Kuid peremees vaatas seda väga 
tähelepanelikult seest ja väljast ja andis ta viimaks mulle tagasi 
sõnadega: 

"Niisugust võib muretseda endale küll igaüks kilo liha või muu 
kauba eest." 

Vastasin, et sõja ajal on kõik võimalik. Küsisin siis, et kas mulle 
lubatakse öömaja — pimedas enam autod ei liigu ja sellepärast on 
võimatu edasi pääseda. Ka peremehele ei meeldinud mu palve. 
Kuid ära ta ka ei öelnud. Ütles ainult perenaisele: 

"Näita sellele teise tuppa tema ase kätte. Eks heitku sinna..." 

Kolisin teise tuppa, kuhu oli paigutatud mitu aset. Üks neist val- 
mistati mulle magamiseks. Vabastasin end riietest ja heitsin voodisse. 
Kööki pandi põlema tuli. Perenaine võttis praeahjust välja meeste 
jaoks varutud õhtueine, peremees pani lauale viinapudeli ja varsti 
kuuldus laia juttu. 

Hommikuses hämaruses ärkasin üles, riietusin tasa, kinnitasin ra- 
nitsa selga ja astusin kööki. Perenaine toimetas pliidi juures. Täna- 
sin öömaja eest ja tülitamise eest, perenaine vastas mu hüvastijätule 


"head aega" ja varsti kõndisin ma jälle piki Narva maanteed. Peat- 

selt ilmus Tallinna poolt üks saksa sõjaväcmasin ja mind võeti 
sellele. 

Auto koormaks oli umbes paarkümmend vene poisikest 8—12 
aasta vanuses. Nad kandsid saksa sõjaväe mundreid ja vöörihmu ja 
nendega oli kaasas saksa allohvitser. Saksa sõjaväe kasvandikud. 

Haljalast nad enam edasi ei sõitnud. Seal leidsin ma aga teise 
masina ja sellega oli mul rohkem õnne — see sõidutas mind otse 


kuursaali ette. 

Kolm poissi päikesepaistel 


Punaste Vepsküla sillapea likvideerimise operatsioonist saime oma 
peakorteris, Narva-Jõesuu kuurhoones, teada selle eelmisel päeval 
ja sellepärast otsustasime juba õhtul välja minna, et olla õigel ajal 
kohal. Meiepoolne rünnak pidi algama hommikul kell 05.00, mil 
pidi ka algama liikumine lähtealusele. Sõitsime õhtul välja kolme 
mehega — Rahnulo, Dagis ja ridade kirjutaja — Meriküla ja Puh- 
kova kaudu Peeterristile ja sealt alla 46. rügemendi staabi juurde 
Sininõmme metsa veerule, kust liikusime jalgsi metsavahi majani. 
Öösel magasime metsavahi majas põrandal — väike elamu oli viim- 
se võimaluseni mehi täis ja enamus neist oli juba heitnud puhkama, 
et olla välja maganud ja puhanud hommikuseks väljaastumiseks. 
Aeg-ajalt käisid sees käskjalad ja tõid korraldusi ja lahkusid siis 
jälle. Anorakis ja talvepükstes oli soe magada, olgugi et põrandast 


lainetas üle iga kord külm õhk, kui avati uks. 


Pool tundi enne väljaastumist aeti meid üles. Mehed hakkasid end 
seadma lahingkorda, kogunesid hommikpimeduses õues kolonni ja 
hakkasid liikuma neile määratud positsiooni suunas. Otsustasime 
Rahnuloga minna omal käel — Dagis jäi maha, kuna tal pimeduses 
polnud midagi peale hakata — ja võtsime suuna rinde poole. Astu- 
sime vaikselt, Rahnulo ees ja mina taga, ja paremale jäi tugevas 


hämarikus mingi metsatukk. 

Olime kõndinud hulk aega ja selle aja jooksul ei kohanud me 
ühtki posti. Kuid pidime neid kohtama, et olla kindel, kuhu võiks 
välja jõuda. Äkki jäi Rahnulo seisma ja sama tegin ka mina. Kuu- 
latasime. Ees, nähtamatust kohast, kuuldus vaikset jutukõminat. Lii- 
kusime veel lähemale, et võida eraldada, mis keeles juttu aetakse. 
Oli märtsihommikune udu, kuuldavus selletõttu hea, kuid nähtavus 
oli ainult 10—15 meetrit. 

Üht suutsime aga mõlemad kindlaks teha kõnemeloodia järgi, et 
see polnud eesti keel, mida kõneldi. Need ei võinud olla ka holland- 
lased ega norralased, kuna nende positsioonid asusid rohkem Narva 
kandis. 

Kuulatasime veel veidi ja siis sosistas Rahnulo: 

"Tiblad 

Päris tasa pöörasime end ringi ja astusime tuldud suunas ette- 
vaatlikult lähtekoha poole. Jõudsime päris täpselt välja jälle met- 
savahi maja juurde ja astusime sisse. Sinna oli jäänud ainult paar 
poissi, arvatavasti mingi ülesandega. 

"Oleme korraks juba rindel käinud ja eluga ilusti tagasi tulnud, 
sellepärast teeme väikese uinaku," arvas Rahnulo ning me keerasime 
end uuesti pikali ja uinusime. 

Päike oli kerinud end üles üle keskhommikuse kõrguse, udu oli 
lahkunud ja nii leidsime kergemini teed kaevikuteni. Tahtsime minna 
vaatama major Ain Meret tema punkrisse ja me liitusime meestega, 
kes olid teel kaevikutesse käsigranaatide ja laskemoona kastidega. 

Kuulipildujatest anti tihedat tuld, kuuldusid käsigranaatide lõhke- 
miste mütsatused ja lahing näis käivat siinsamas päris lähedal. Päris 
kaevikukäigu alul lamas lumel kolm poissi seljali ja lasid päikesel 
paista pesematutele nägudele. Kui möödusime neist, avasid poisid 
silmad, kuid sulgesid jälle. Käeulatuses asusid neil telefonijuhtmete 
värtnad. 

"Olge ettevaatlikud," hoiatas üks poistest. "Praegu on tihe tuli 
peal." 

Üle meie peade tiu-tiutasid tõepoolest kuulid ja me tõmbasime 
endile korralikud vimmad selga. Umbes sada meetrit mööda kaevi- 
kute siksakki ja olimegi komandopunkti juures väljas. See asus süga- 


val maa all sakslaste poolt ehitatud teraspunkris. Selle personaal ei 

olnud suur: peale patüli major Mere veel paar käskjalga, telefonist 
ja veel keegi ohvitser, kelle nime ja ülesannet ma enam ei mäleta. 

"Ei saa veel hoogu sisse,” sõnas Mere. "Punased rabavad meele- 
heitlikult vastu." 

Vahel päritakse uudiseid ka rügemendi ja diviisi staapidest ja 
samasugune vastus läheb sinnagi. Sekka hüppab sisse ostuf. Egon 
Saaristu, et saada komandörilt korraldusi, juua gaasitorbikust suu- 
täis vett ja kugistada alla paar viilu kuivanud leiba. 

"Mis poisid teevad?" pärib Mere. 

"Poisid on tublid," vastab Saaristu. "Kuid vanka vist teab, et 
tal on viimased tunnid elada, sellepärast ta ka nii elu eest rabeleb 

"Kaotusi ka on?" 

"Kaks surnut ja kolm haavatut senimaani." 

Siis kiirustab Saaristu jälle välja oma poiste juurde. 

Paar korda vabiseb punker päris tublisti: punaste patareid on 
tegevuses ja granaate langeb siia-sinna. Otsustame Rahnuloga ka 
mujale vaatama minna ja väljume punkrist. Jälle vispeldab kuulipil- 
dujaid ja valangud on juhitud päris madalalt, nii et viskab peenikest 
lund krae vahele. 

Läheme tuldud kaevikukäiku mööda tagasi. Päike paistab endiselt 
kevadiselt soojalt. Kaeviku ääre alla liiva sisse on uuristatud paras 
õnarus ja seal magab kaks nekrutit — nägude järele otsustades 
1924. a. poisid, kes asusid meie rongile Idrisest, kui olime teel kodu- 
maale. Nad on end surunud kõvasti üksteise vastu ja magavad sü- 
gavat und. 

Kolm sidepoissi lamab endisel kohal, silmad kinni ja võtavad 
päikest. Keskmisel nendest on tardunud veri katnud enamiku näost, 
veri on voolanud sisse ka kaelusest. Ta käed on rinnal risti, nagu ta 
elavatel sõpradelgi, meie möödudes avavad jälle silmad ja sulgevad 
need. 

Siin on vahepeal juhtunud midagi, mille järele pärimiseks pole 


enam mingit mõtet. 

Igatsuste linn 


Kui 1926. aastal Tallinnas "Rahvalehe" juures verinoore repor- 
terina tööle asusin, kujunes minu erialaks Vana-Tallinna ja selle 
mineviku uurimine. Olin virk Tallinna linna arhiivi külastaja ja tüli- 
tasin ilmastilma vana arhivaari Greiffenhageni ja tema noort abi- 
list dr. OP. Johannseni (praegu professor Saksamaal) igasuguste 
küsimustega oma kodulinna mineviku elu ja olu kohta. Mul ju min- 
git ajaloolist ettevalmistust ei olnud ja selletõttu olid ka minu alg- 
teadmised nõrgad. Vanahärra Greiffenhagen, kelle eriharrastuseks 
oli muusika ja selle arvustamine "Revalsche Zeitungis", juhatas 
mind alati dr. Johannseni juurde ja see noor ja sõbralik teadlane 
aitas mind väga paljudes asjades ja juhatas mulle kätte allikmater- 
jali. Tallinna linna arhiivi väike tööruum raekoja paremas tiivas ei 
võimaldanud paljudel inimestel seal töötamist. Pealegi oli ruum 
kaunis paksult hea sigari vingu täis, kuna Greiffenhagen pidas väga 
lugu heast veinist, liköörist ja sinna juurde kuuluvast sigarist. Enda 
raamatulisi teadmisi Vana-Tallinnast täiendasin käikudega kohta- 
dele. Uurisin välja, kus olid asunud vanad Tallinna kindlusetornid, 
mis olid juba kadunud, — leidsin visa otsimise järele üles imekauni 
ja romantilise vana kloostriõue Vene tänava ääres, kuhu pääses kato- 
liku kiriku õuest ja mille ümber sajandid tagasi asusid sammastatud 
ristkäigud. Õue üht külge varjas katoliku kirik, mis oli ümber ehi- 


tatud kloostri endisest refektooriumist, teisest küljest piiras end. 

Püha Katariina kirik, mille juurde pääses Vene tänavalt Kochi maja 
väravast, kolmandaks küljeks olid endised kloostri ehitused Müü- 
rivahe tänava pool, kuna nelinurga sulgesid endised kloostri aidad, 
mis ulatusid välja Vene tänavale. See oli romantilisemaid õuesid, 


mida ma Vana-Tallinnas olen näinud. 


Nii lõin endale aastate jooksul teatava pildi oma kodulinna endi- 
sest kujust ja minevikust, ma kiindusin Tallinna ja mu süda on 


igavesti jäänud selle paiga külge Maarjamaal. 


1930. a. hakkas o/ü. "Vaba Maa" välja andma hommiklehte "Sõ- 
numed" ja minust sai selle ajalehe esimene toimetaja. Minu tööpäev 
algas õhtul ja lõppes varahommikul, kusjuures osa ettevalmistavat 
tööd oli vaja sooritada päeval. Ööseti, pärast tööd, läksin vahel 
Vana-Tallinna jalutama, eriti meeldis mulle seda harrastada sume- 
datel ja pehmetel juuliöödel, mil parkides ja kantsimägedel ja 
Niguliste kiriku ümber õitsesid vanad pärnad ja kogu linn oli täis 
nende raskelt-magusat lõhna. Mulle tundus, et selliste ööde uimas- 
tuses vanalinn vajus tagasi oma keskaja sügavikku, kivistunud oma 
vanades unclustes ja liikusid nähtamatutena veel need inimesed, kes 


selle linna hoone-hoonelt olid loonud. 


Jalutasin Toompeale üles Pikast Jalast. Keerasin Douglase täna- 
vast Püha Maarja (või Toomkiriku) poole. Kitsastes tänavates oli 
nii vaikne, nii vaikne. Vanad pärnad Toomkiriku ees, längunud ja 
okstega üle kirikuplatsi vastasasuvate majade viiludeni ulatuvad, 


lõhnasid sajandite tugevusega ja magasid. 


Seisatasin kiriku ees, mida esimest korda mainitakse juba aastal 
1230. Seal magasid kivist und kümned kuulsad mehed ja naised. 
Pontus de la Gardie oma naise, kuningas Johan III tütre Sofia 
Gyllenhjelmiga oli paigutatud puhkama 0toredasse sarkofaagi ja 
samas lähedal puhkasid oma tegudest kuberner Horn, Gustav Vasa 
õde Margareta, admiralid Krusenstjern ja Greigh ja paljud teised, 
kelle nimed marmorist ja paest hauatahvlitel olid kulunud juba vae- 
valtloetavateks. Aastate vaikus ja segamatus langesid vanadele lip- 
pudele ja vappidele, mida kattis paks tolm ja mis värises ainult siis, 
kui Tallinna konservatooriumi oreliklassi õpilased olid õhtuti kiri- 


kus harjutamas selle võimsal orelil või kui pühapäeval peeti jumala- 

teenistust. Kui võlvialustesse kaikusid Palestrina, Bachi, Händeli, 


Heinrich Schützi, Tobiase ja Süda igavikuväärtusteks saanud helindid. 


Toompea lossi ees vahetus valvepost kiirelt ja helitult ja kated- 
raali mosaiigist jälgis seda bütsantilises tardumuses tuhandet ja 
tuhandet korda Aleksander Nevski. Ta ei saanud vist midagi aru 
sellest, mis sündis ta ümber, kuna ta oli paigutatud võõrasse ümb- 
russe ja vaimsusse häbiposti Ida haiglaselt hävitustahtelise rahva- 
tõu esindajana. Olin sageli seisatanud selle katedraali ees ja tun- 
nistanud sedan kummalist ja keset gootikat äraeksinud võõrast Nov- 
gorodist. Minusse mõjus ta alati kuidagi üksi ja alistununa, kui 


ohvitser, kelle kompanii lahingust jalga lasknud. 


Lühikesest Jalast astusin jälle all-linna tagasi, mööda majast, kus 
end alaliselt näitas keegi salapärane daam mustas, armastades alati 


kolada peamiselt selles korteris, kus elas advokaat Gerhard Soosaar. 


Nii jalutades mõtlesin end tagasi aegadesse, mil kõik oli olnud 
teisiti, olid elanud teistsugused inimesed, oli kõlanud ainult saksa 
keel ja mil maarahvas oli veel magamas sügavat pärisorjuse und, 
minevikus lootusetult löödud ja tuleviku jaoks veel rahvana sündi- 
mata. Siis oli aga hakanud Tallinna vanadel tänavatel ikka julgemalt 
ja julgemalt kostma maarahva keel, kuni see rahvas, kes hiljem end 


hakkas eestlaseks nimetama, tegi selle linna oma riigi pealinnaks. 


Seisatasin Bogislaus von Roseni hauakabeli ja epitaafi ees. Seal 
puhkas mees, kes oma elupäevil oli olnud nii rikas, et oli Rootsi 
kuningat Gustav Adolfi aidanud oma rahadega pidada pikka usu- 
puhastuse sõda ja sellise kaasabi eest oli aadeldatud. Kõrval haua- 
kabelis magas aga mees, kes suri nii vaesena, et teda ei tahetud 
matta. See mees oli hertsog de la Croix, vene vägede juhataja Narva 
lahingus 22. nov. 1700 a. Ta oli end rootslastele ise vangi andnud, 


kui venelased välismaalastest ohvitseride vastu mässama hakkasid. 


Igivana ja pahkline pärn Antoniuse kabeli taga kiriku lõunapool- 
ses õues kroonik Kelchi põrmu kohal magas nii sügavalt, et ei lii- 
kunud ükski leht. Seisatasin ka seal ja meenutasin mõnda kohta ta 
kroonikast. Ja siis tulid mulle meelde Kelchi värsiread Johann Rein- 
hold Patkuli kohta: 

Edel war mein Aufgang, 

unedel mein Ausgang. 

Weil ich sprach für Adels Heil, 
verliert' ich das Meine, 

besser hatt' ich geschwiegen. 
Ermessen seines Lebens Schluss 


ist törigstes Vermessen. 


Patkul oli olnud suurpoliitiline mängija, Saksi ja Poola kuningas 
August andis ta suures hädas rootslastele välja ja rootsi timukas 
lahutas Patkuli pea kehast. Kelch mainis oma kroonikas ka minu 
sünnikohta Lehtset. See oli Põhja-Eestis olnud ainus koht, mis 
Põhjasõja ajal oli jäänud venelastest rüüstamata. 

Kelchi pärna juurest lahkudes sammusin mööda Rüütli tänavat 
Harjuvärava poole, jättes Timuka-maja paremat kätt. Selles tahu- 
mata paekividest kahekordses majakeses olid elanud sajandeid Tal- 
linna timukad oma sulastega ja selles hoones oli minu jaoks alati 
vastikust. 

Niguliste kell lõi neljandat hommikutundi, kui andsin kella 
"Küba" ööklubi ukse taga ja astusin sinna sisse. Tellisin väikese pu- 
deli konjakit ja teed ja ööklubi maitre, hallipäine itaalia juut Fran- 
cesco del Tredici tõi selle mulle ise lauale ja ajas noore toimetajaga 
paar sõna juttu talle nii omasel ja sõbralikul viisil. 

Ööklubist väljudes oli juulikuu varajane päike juba tõusmas 
Tatari tänava majade viilude kohalt. Mul oli seljataga töörohke 
õhtu ja öö ja jalutuskäik ühes suures ja paljupakkuvas muuseumis. 
Olin endaga rahul ja sammusin endamisi oma öösiste mõtete üle 
naeratades ja erksana koju. 


Milline kaunis aeg, millised kordumatused! 


O 
Pärast Vepsküla lahingut anti mulle jälle võimalus kullerina 
Tallinna sõita värskete sõjakirjadega. Olin seda palunud eriti, kuna 
tahtsin viibida oma praeguse abikaasa sünnipäeval. Kui 7. märtsi 
öösel Jõhvis rongile istusin, kuuldus Narva kandist raskete pom- 


mide lakkamatut lõhkemist ja tulekahju lõõm oli Jõhvi selgesti näh- 

tav. Sellel ööl hävitati sadade punaste pommitajate poolt bar- 
baarselt Narva. 

9. märtsil 1944. a. viibisin "Eesti Sõna" toimetuses kella kolm- 
veerand seitsmeni õhtul ja hakkasin siis astuma Nunne tänavat 
mööda alla. Äkki pistsid kõik Tallinna õhuhäire signaalid huugama 
ja ida poolt kuuldus tugev tume mürin. Inimesed tänaval hakkasid 
jooksma. Ma polnud eriti hell seesuguste signaalide suhtes, olin 
neid lugematuid kordi kuulnud Saksamaal viibides. Olin paar häi- 
reõhtut elanud üle ka Tallinnas 1943. a. sügisel, mil punased käisid 
üksikute masinatega linna kohal. Nüüd arvasin sama. 

Hakkasid langema esimesed pommid. Kuulmise järele otsustades 
pidi aga pomme langema päris tihedasti. Linna kohal särasid üle- 
val "jõulupuud" ja linn oli tugevasti valgustatud. Pommide lõhke- 
mise mürin kasvas, raksatused kostsid päris lähedal. Kiirustasin sam- 
mu ja olin jõudnud Tornide väljakule, kui äkki kõrv tabas heli, mis 
mulle oli nii tuttav Demjanski rindelt, mil ööpommitajad olid val- 
landanud oma pommid meie peakohal. See oli isesugune vihin, mis 
ei kuulutanud head. Paari hetke jooksul oli mulle selge, et päris 
lähedale peab nüüd mõni pomm langema. Heitsin pikali. Minust 
jooksis mööda kolm saksa madrust ja keegi neiu. Keegi mees minust 
eespool heitis end samuti pikali. Siis kärgatas lõhkeda kolin pommi. 
Üks neist mulle nii lähedal, et paiskas mind üle lume, pori ja sodiga. 
Teine pomm langes linnamüüri ääres asuvasse Austeri korgivabri- 
kusse ja kolmas Kopli tänava raudtee ülesõidukohalc. Õhus oli 
tunda lõhkeaine kibedat haisu. 

Tõusin üles ja hakkasin edasi kiirustama. Ülesõidukohal, kiljus 
tütarlaps, kes minust oli mööda joosnud. Tal oli mantli varrukas 
ära kistud ja käsivars oli verine. Üks möödarutanud madrustest 
oli nähtavasti raskesti haavatud ja kaks kamraadi kandsid teda kätel 
enda vahel. Päris raudtee ääres vastu perrooni aeda oli tõmbunud 
kössi keegi vanem mees ja oigas. See oli ülesõidukoha vaht. Teda 
oli pommikild tabanud kõhtu. Ühe mööduva meesisiku abil kand- 
sime haavatu Kalamaja apteeki, kus talle anti esimest abi. 

Mäletan: hetkel, mil maast üles tõusin, nägin Kopli kaubajaama 
kohal õhus kõikuvat langevarju inimesega. Sellel ööl lasti Tallinna 


linna ääreosades mitmes kohas alla langevarjureid ja üks neist 

mõrvas Lilleküla peatuse lähedal lennuväeleitnant Esteri ja paar 
neist leiti hiljem, järgmisel päeval, tänavalt, kus nad pommikildu- 
dest olid saanud surma. 

Mis nüüd nelja tunni jooksul järgnes, on ainult üldsõnaliselt 
kirjeldatav. Kui kella 11 ajal varjendist välja tulin ja tänavale läk- 
sin, lõõmas kogu Tallinn tulekahjudest. Pommitajate esimene laine 
oli oma ülesande täitnud ja rahvas seda ajavahemikku kasutades 
püüdis päästa oma varanatukesest nii palju, kui see oli võimalik. 
Suur tulekahi põhjustas tormilisi tuulepuhanguid, mis kiskusid säde- 
med sisse veel terveksjäänud majade purustatud akendest, süüdates 
järjest uusi maju. Veevärk oli purustatud ja mitmel pool, kus oldi 
tulest võitu saamas, jäi kustutamine pooleli ja tuli viis oma hävituse 
lõpule. 

Niguliste kiriku torn oli hävinud juba pooles kõrguses ja nägin, 
kuidas torn keskelt murdus ja sädemeid paiskudes alla langes. Rae- 
koja torn põles, — kõneldakse, et torn langenud kokku vana rae- 
koja kella helisedes. "Vana Toomas" — raekoja torni tipus asetsev 
keskaegse sõjasulase kuju, kukkus väga kõrgelt alla. Valusaimini 
mõjus teade "Estonia" hukkumisest, mis levis kiiresti suust suhu. 
Paljud inimesed puhkesid nutma sellest kuuldes. "Estonia" — see 
oli meie rahvuslik uhkus, eestlase kui rahva uuestisünni monumen- 
taalseim kehastus — see lõikas väga sügavale. 

Veidi üle kesköö ilmus teine pommitajate laine ja jätkas hävitust. 
Saksa õhutõrje, mis esimese laine algul reageeris päris tõhusalt, 
teise laine ajal enam üldse ei tulistanud. 

Maja Kalamaja tänaval, kuhu pidin külla minema, ei saanud küll 
pommitabamust, kuid hukkus süütumisest. Pelgulinnas, kus oli 
minu elupaik rahupäevil, oli ainult mõni üksik maja hävinud. 

10. märtsi hommikul, mis oli udune, sombane ja märg, suitses 
mu nooruse ja igatsuste linn varemetes. Sadasid inimesi oli huk- 
kunud ja üle nelja tuhande hoone purustatud või leekides hävinud. 

Vanad pärnad Niguliste kiriku ümber olid põlenud, ka pärn 
kroonik Kelchi põrmu kohal. Viissada aastat vana Bremeni torn 
Vene tänava ääres oli saanud täistabamuse. Harju tänav oli üksainus 
suur rusuhunnik. "Kuld-Lõvi" varemetest oli toodud välja saksa 


sõdurite laipu ja need paigutatud rusuhunnikutele kõrvuti. Tallinna 

konservatooriumi hoone oli tühjaks põlenud, samuti Laenupanga 
maja. Sellel ööl hukkus palju Vana-Tallinna ajaloolisi hooneid ja 
muistiseid. Sakslaste oma pommitajate läbi, nagu kommunistid seda 
nüüd hiljem kogu aeg on väitnud. 

Tallinnast mitte väga kaugel ida pool teostas hädamaandumise 
üks punaste pommitaja. Lennuk oli Tallinna kohal saksa õhutõr- 
jelt pihta saanud, kuid meeskond oli terve. Hädamaandumisel sai 
lennuk aga kannatada ja meeskond ei pääsenud lcnnukirusude va- 
helt välja. Lähedalasuvate talude mehed kogunesid lennuki ümber 
kokku ja punalendurid palusid, et neid abistataks ja aidataks välja. 

Eestlased pöörasid seljad ja lahkusid, kuna nende südamed olid 
pärast Tallinna hävitust muutunud kalgiks ja kui ükskord lennuki 
juurde jälle tagasi mindi, olid kõik seesolejad surnud. 

Viibisin pärast Tallinna purustamist veel mitmel korral kodu- 
linnas, ka sel "viimasel suvel", kuid ma ei võinud enam jalutada 
ta varjulistes tänavates. Ma olin kaotanud ühe ilusaima osa sellest 
maailmast, mille olin tükkhaaval ja poisikese aastatest alustades üles 
ehitanud. 

Kuid mu koduigatsuse tundidel tõuseb see imelinn jälle tuhast 
ja varemetest, ma olen jälle noor lehemees, kes ööseti jalutab oma 
võlulinnas ja võtab selle valitsejalt põlvitades vastu elu rikastavaid 


ja küllastavaid andisid. 

Kümme partisani 


Märtsi algul 1944 oli Narva rindel kujunenud võrdlemisi ohtlik 
olukord. Krivasoo kohalt olid punaarmee üksused tunginud Eesti 
territooriumile ja võtsid enda valdusse suure maaala, jäädes siiski 
peatuma Ida-Virumaa soodesse ja rabadesse. Kaks punaste kiilu olid 
tunginud üle Tallinna-Narva raudtee Sinimägedest ida pool, Utria 
kohal ja sünnitasid meile väga palju peavalu. Etteulatuvate kiilude 
või nn. "sarvede" tippudesse olid punased toonud tankitõrje-kahu- 
reid — "ratsh-pumme" (granaadi lõhkemise plahvatus kostis enne 
kui väljalask ja sellepärast siis ka selline nimetus!) ja tulistasid neist 
meie valduses olevatel teedel liikuvaid voore ja inimesi ülbelt ja 
päris hea otsesihtimisega. Tulistasid ööseti ka heli peale ja kõik see 
valmistas palju ebamugavust. 

Märtsi lahingute ja operatsioonide tulemusena suudeti punased 
Krivasoo kotis kuidagi neutraliseerida, kuid välja neid sealt siiski 
ei saadud. Narva rinde juhatajal puudus selleks nii vajalik üks diviis. 
Aprillis lõigati Sinimägede juures üle raudtee ulatuvad "sarved" 
ära ja punane suruti tagasi rappa. Sealt polnud tal enam väljavaadet 
meie tagala häirimiseks ja liiklemine võis nüüdsest peale toimuda 
ohutult. 

Kuid meil polnud tegemist üksnes vaenlasega rindel. Kui Peipsi 
jää veel kandis, hiilis Venemaalt üle järve hulgaliselt partisane väik- 


semates üksustes, et häirida meie tagalat, teostada mõrvu ja purus- 

tusi. Partisanid olid enamikus eestlased ja punaväkke mobiliseeri- 
tud mehed, kes rindetaguseks diversioon-tegevuseks olid saanud eri- 
lise väljaõppe. Kuid nende tegevusel meie tagalas siiski loodetud edu 
polnud: eesti omakaitse ja eestlastest koosnevad jahikomandod te- 
gutsesid aktiivselt ja rahvas oli valvel. Kui kusagil midagi kahtlast 
märgati, teatati sellest kohe ja partisane jälitati seni, kuni nad kätte 
saadi või hävitati. 

Mitmel puhul andsid üle jää tulnud partisanid end ise vangi, 


ilma et oleks üritanud mingit kahjustust. 


Olles kuulnud ühe partisanide üksuse ületulckust ja vangiand- 
misest, hankisin endale loa Kohtlasse sõiduks, kus Kaval asetses suu- 
rem vangilaager ja kuhu ka partisanid olid paigutatud. Sõjakirja- 
saatja tunnistus tegi mulle lahti vangilaagri väravad, võimaldas mulle 
pääsu laagri komandandi juurde ja selle vastutulek võimaldas mulle 
mitme tunni kestel viibida omapead vangilaagris ja vaadata, mida 
arvasin vajalikuks. Mulle juhatati kätte ka barakk, kus pidid asuma 


eesti partisanid. 


Mind juhatati ühte tuppa, mille põrand oli kaetud õlgedega ja 
kus lamas kümme meest. Terve jagu jaoülemaga eesotsas. Tervitasin 
neid ja mehed vastasid mulle sõbralikult. Ütlesin end olevat eesti 
sõjakirjasaatja, kes neid ilmunud külastama selleks, et mehed midagi 
jutustaksid eesti mobiliseeritute elust punaarmees ja enda ülctulekust. 
Partisanide üksuse juht Kaljo V., intelligentne ja terane noormees, 
palus esitada küsimusi — tal olevat niipalju jutustada, et ei tea 


kust otsast alata. 


Mind huvitas esijoones, kuidas partisanide organiseerimine ja 


ettevalmistus sündis ja kuidas nad üle tulid. 


Kaljo V., kes viibib praegu vabas maailmas, jutustas, et parti- 
sanide värbamine teostunud mobiliseeritute hulgast vabatahtlik- 
kuse alusel. Muidugi uuritud ka sotsiaalset päritolu ja ustavust. 
Poliitilist ja ideoloogilist väljaõpet juhatanud kommunistide tuus 
Karotamm isiklikult, kuna taktikaline väljaõpe olnud usaldatud 
venelastele, kes kursante pühendanud ka nende ülesande peensustesse 
ja õpetanud relvade ja lõhkeainete käsitamist. Meestel tulnud anda 


ka eriline partisanide vanne, mis koosnenud hirmsatest ähvar- 


dustest seks puhuks, kui neil peaks tekkima kavatsus loobuda oma 
ülesandest või end vangi anda. 

Märtsis toodud neid Peipsi äärde, varustatud neid kõige vajali- 
kuga ja saadetud ühel ööl üle jää tulema. Tähelepanematult õnnes- 
tunud neil jõuda Peipsi läänekaldale. Kaasasoleva kaardi ja kom- 
passi abil siirdunud mehed Avinurme metsadesse. Seal olid nad 
"ümmarguse nõu" maha pidanud ja leidnud kõige mõistlikumaks 
end vangi anda. Kõigil viibinud omaksed Eestis ja kõigil neil olnud 
ühesugune tugev igatsus näha neid. Sellepärast polnud nad ka üri- 
tanud midagi, kuna see oleks kutsunud välja jälitamise ja vastuakt- 
siooni, millest pääsemiseks neil tundunud olevat vähe lootusi. Ette- 
vaatlikult teostanud nad luuret ja sondeerinud, kus oleks parim end 
vangi anda. Viimaks ilmunud nad elanike ehmatuseks terves koos- 
seisus ühte tallu, kus teinud teatavaks, mis mehed nad on ja mis 
nende kavatsus. Varsti olnud kohal ka omakaitse, kellele relvad ära 
antud. Omakaitse andnud nad üle saksa sõjaväevõimudele, kes nad 
toimetanud Kavale. Siin järgnenud paljud ülekuulamised. Mehed 
jutustanud kõik, mis nendel südamel ja andnud sakslastele väärtus- 
likke andmeid. Äsja antud neile lubadus, et neid vabastatakse vangi- 
laagrist ja igamees võib minna koju omaste juurde. Lahkumine Ka- 


valt olevat päevade küsimus. 


Et päevi tõhusamalt mööda saata, hakanud nad meenutama ja kirja 
panema nende eestlaste nimesid, keda nad kohanud, kuna nad kuul- 
nud, et Tallinnas kogutavat aadresse. 

Kaljo V. näitas mulle seda nimistut, kuhu oli jõutud juba mär- 
kida üle 700 niine. Enamikel juhtudel olid eesnimed, päritolu ja 
aadressid märgitud, samuti vanused, kus meestega viimati koos oldud 
ja kas märgitu viibib veel elavate kirjas või on juba hukkunud. 
Avaldasin imestust meeste mälu üle. 

"See pole veel kõik," sõnas üks meestest. "Need nimed on esi- 
mese hooga kirja pandud ja tagantjärele tuleb kogu aeg uusi 
peale * 

Isiklikult sain andmeid umbes viiekümne mobiliseeritud tuttava 
ja eesti avalikkuses tuntud inimese kohta. 

Puudutades Eesti Korpuse traagilist ületuleku katset Velikije Luki 


all, tähendasid mehed, et kõik langenud eestlased maetud seal ühis- 


hauda. Langenuid olnud tuhandeid. Korpuse riismed toodud Velikije 
Luki alt tagasi ja pärast täiendamist Venemaa-eestlastega toodud 
1944. a. veebruaris Narva rindele. Kuid usaldamatus eestlaste vastu 
olnud suur ja jalaväe üksusi rindele ei rakendatud. E. Korpuse 7. 
diviis asetsenud nende ületulekul Jamburgis (Kingissepas) ja 249. 
diviis sealt 45 km lõuna pool, Jamburgi ja Skamja vahel. Tagavara- 
polk paiknenud Gatshina lähedal. 

Sain palju väärtuslikke andmeid. Tänaseks on aga need juba 
vananenud ja nende uuestitoomiseks pole enam mõtet. Kaval peale 
nende kümne eestlase teisi suguvendi ei leidunud ja eestlastest-par- 
tisanidest olid nad ainsad. Teised eelistasid langemist omakaitse 
kuulide all või läksid rettu, kust ilmusid välja alles siis, kui punaar- 
mee oli Eesti teistkordselt okupeerinud. 

Kaval oli palju venelasi, kes olid vangi langenud Krivasoo silla- 
pea lahingutes. Enamikul neist mädanesid jalad ja nad suutsid ainult 
hädapäraselt omatehtud karkudel komberdada. Sakslased ja eesti 
piirikaitse rügementide mehed ei lasknud venelasi kuivale ja nende 
positsioonid asusid rabas ja soos, kus venelaste jalad alalisest vees 
olemisest ja külmetamisest läksid mädanema. Mõned sellised viga- 
sed vangid istusid baraki seina ääres paljajalu. Need ei olnud enam 
jalad, vaid verised lihanarmad ja ma ei võinud neile vaadata. 

O 

Kaval viibimisel olid autojuhi Etsi ja minu kõhud läinud tühjaks. 
Otsustasime sellepärast sõita Kohtlast veidi Lüganuse poole, et 
mõnest teele lähedasest külast toitu otsida. Pöörasime sisse ühte maan- 
tee läheduses asuvasse külla ja ajasime masina ühe suure talu õue. 
Astusime majja, tervitasime, kõnelesime oma kõhutühjast ja palu- 
sime meile anda paar viilu võileiba ja sinna juurde piima, öeldes, 
et maksame nõutud hinna. 

Peremees ütles kalgilt ja lühidalt: 

"Sakslased on meid paljaks söönud. Käib neid siin iga päev ker- 
jamas. Pole meil teile midagi anda." 

Astusime välja, istusime masinasse ja otsustasime mõnes teises 
talus õnne katsuda. Õueväravast väljudes vajus aga auto pehmes 
lumekeltsas tagumiste ratastega kraavi ja nii asusime Etsiga masinat 


jälle teele upitama, kõvasti kirudes viletsat ja kitsast teed. 


Meie kohale jõudis keegi hobusemees ja selle lahke abiga saime 
masina jälle teele. Külamees küsis osavõtlikult, mis asjatoimetusel 
me väljas oleme. Vastasin, et käisime just samas talus süüa otsimas, 
sest oleme hommikust saati oma väeosa juurest ära ja sees hakkas 


näpistama. 


"Kui otsisite, kas siis anti ka?" küsis külamees. Vastasin, et ei. 
Külamees oli naabertalust, kutsus meid enda juurde ja andis koju 
jõudes perenaisele käsu meestele tugeva lõuna tegemiseks. Me 
saime tõepoolest kuningliku kõhutäie ja sinna peale mitu kannu- 
täit maitsvat ja kanget eesti koduõlut. Lahkudes pandi meile kaasa 


terve leib ja suur kamakas sealiha. Maksmist ei võetud kuuldavakski. 


Võib-olla, et me ei osanud esineda ega paluda ja võib-olla 
olid me olek ja nägu ebasümpaatsed, kuid viimasel sõjasuvel kodu- 
maal juhtus korduvalt, et meile suurtest ja jõukatest taludest midagi 


ei müüdud, kõnelemata kõhutäie lubamisest. 


Kogemused õpetasid meid, et eesti jõukamates taludes ei tuntud 
külalislahkust, et pererahval näis olevat kahju igast tükist leivast 
ja kruusist piimast. Mitmes kohas öeldi avalikult välja — mis te 
siia tulete leiba küsima, ega meie pole teid sõtta ajanud ja ega meile 


pole teie sõdimist vaja! 


Tagalas käis intensiivne sosistamiskampaania. Ikka sama jutt ing- 
lastest ja ameeriklastest, kes pidid meile abiks tulema, kes olevat 


venelastele ära keelanud Eestisse tagasituleku. 


Vahel sattus SD ("sosistajatele" ja kuulduste levitajatele peale 
ja need vahistati. Nii saadi Tallinnas kätte kaks vanaeite, kes levi- 
tasid kommunistlikku propagandat. Kuna SD-1 polnud lusti nen- 
dega pikemalt jännata, siis otsustatud eitesid hirmutada. Nad pan- 
dud ühel hommikul autole ja viidud linnast välja, millega tahetud 
muljet jätta, nagu viidaks neid mahalaskmisele. Umbes kümmekond 
kilomeetrit Tallinnast väljas metsavahel aetud eided autost välja 


ja öeldud, et hakaku aga astuma. 


"Kas viite mahalaskmisele?" pabisenud hirmunud eided. 
"Kes teie peale hakkab laskemoona kulutama, — kaduge aga 


kiiresti . . ." oli eitedele öelnud kaasasõitnud SD-mees. 

Eided hakanud nobedasti astuma, kusjuures üks eit müksanud 
teisele külge ja öelnud nii valjult, et autosse mahajäänud võinud 
seda kuulda: 


"Kas ma sulle ei öelnud, Maali, et sakslastel pole enam laske- 
moona — näed nüüd ise.,." 

O 

20. aprillil 19-44. a. asetleidnud nn. "rahvuslaste" aretecrimine 
ei äratanud rindel mingeid lainetusi. Rindeüksused olid oma võit- 
lusvaimu poolest homogeensed, mehed nägid oma ülesannet ainult 
võitluses kodumaa pinnale tunginud verivacnlase vastu. Igasugu- 
sele poliitilisele tegevusele tagalas vaadati kui mängule ja tulutule 
peibutamisele. Tagalas kavandati aina valitsusi, ärbeldi tulevase 
võimujaotuse pärast, intrigeeriti ja oodati "kolmandat võimalust". 
Meie "rahvuslikud" ringkonnad olid eemaldunud meie rindel võit- 
levast elavjõust ja teatavaid inimesi sellest ringkonnast huvitasid 
eesti rindeüksused ainult sedavõrd, kuivõrd nad mõne agendi kaas- 
abil said kaardistada eesti ja saksa üksuste paigutusi rinnetel ja 
neid andmeid Soome edasi toimetada, kust need andmed mitme- 
suguseid kanaleid pidi sattusid meie vaenlase kätte. 

Eesti sõdur neil päevil oli võitlustahtclinc ja enesekindel, kes tea- 
dis, et ainult tema on see jõud, kes veel midagi suudab kodumaa 
heaks teha. Tema võidust ja kaotusest olenes kodumaa püsi ja lan- 


gus. Et see ka oli nii, seda näitasid järgnevad kuud. 

Narva-Jõesuus 


Kolisime Orult Narva-Jõesuhu just Vabariigi aastapäeval. Meile 
oli määratud kuurhoone ülemine kord ja otsekohe asusime seda 
korda seadma. Ruumid olid täis igasugu rämpsu ja prahti. Mitu 
järgmist päeva kulus meil puhastamiseks ja elamiskorda korralda- 
miseks. Igasse tuppa paigutati 3—4 meest, kuna rühmaülem sai en- 
dale eri toa. Rahnulo, Elling, Dagis ja mina asusime tuppa nr. 54 
ja hakkasime selles end peatselt tundma nagu kodus. Vana kuur- 
hoone mööblit jätkus kõikjale ja nii olid meil varsti sees voodid, 
toolid ja üks suur laud, mille ümber kogunesime õhtuti tööd tegema 
ja juttu ajama. Valgustusallikateks olid karbiitlambid ja nende 
hele valgus võimaldas ka õhtust töötamist. Käsu kohaselt katsime 
aknad kinni, toa nr. 55-da mehed Karl Gailit ja Kask kütsid igal 
õhtul korralikult ahju, mille üks külg asetses meie ruumis, ja sooja 
oli niiviisi küllaldaselt. Selletõttu võisime end üle mitme aja takka 
ka täiesti lahti riietada, kui heitsime magama. 

Kuuvalgetel ja selgetel öödel hakkasid meid aga külastama pu- 
naste ööpommitajad. Öövaikuses kuulsime nende lähenemist juba 
kaugelt ja meie jutt ei tahtnud enam edeneda. Hakkasime ootama, 
mil langevad esimesed pommid ja kuhu need langevad. Esimeste 
pommituste ajal kobisime alla keldrisse. Kuid pommid langesid 
eemale, lennukid eemaldusid ja me asusime jälle oma ruumidesse. 


Viimaks harjusime nende igaöösiste pommitustega niivõrd, et ei 

pidanud enam vajalikuks varju minna. Istusime ainult vooditel, sel- 
gadega vastu seina toetunud ja tundsime ebamugavust. 

Ilmselt aga näisid punased pommitajad tahtvat tabada just meie 
eluaset. Korduvalt langes pomme päris lähedale ja ühel ööl oli ühe 
pommi plahvatus nii lähedal, et õhusurve surus meie toa aknad koos 
raamidega sisse ja pommikillud raksatasid vastu kuurhoone seinu. 
Upitasime klaasidest tühjad aknaraamid jälle tagasi, katsime aknad 
vaipadega ja kõhelesime ülejäänud osa ööst külmas toas sinelite 
all või tõmbasime jälle selga anorakid ja jalga talvepüksid. 

Võtsin klaassepa töö endale, hankisin tühjadest ruumidest ter- 
veksjäänud akendest uued klaasid ja õhtuks olid meie toa aknad 
jälle korras. Järgmisel ööl lendasid aknaraamid jälle keset tuba. 

Ühel jalutuskäigul endisesse Narva-Jõesuu alevivalitsuse majja 
olin näinud seal põrandale paisatuna hulgaliselt krundiplaanide 
rulle. Kuna kalkapaber on valgust läbilaskev, siis tekkis mul mõte 
katta meie akna ruudud kalkaga. Ruumi päevavalgustus küll kan- 
natas selle all, kuid tuba püsis vähemalt soe. Pärast akna paranda- 
mist ootasime huviga, kuidas uued "klaasid" pommituse õhusurvele 
vastu peavad. Tulemus oli hiilgav. Kui jälle lähedased plahvatused 
raksatasid, rappusid meie "ruudud" küll väga närviliselt, kuid ak- 
nad jäid ette. 


Meie leiutusest jätkus ka teiste tubade akende jaoks. 


O 

Hommikuti sõitsime rindele ja bensiini kokkuhoiu mõttes ühe 
autoga. Võtsime kaasa oma pikksilmad, kaardid ja fotoaparaadid — 
Dagisel muidugi tema filmiaparaat — ja läksime laiali, igaüks te- 
male määratud üksuse juurde. Kolasime ühest punkrist teise, aja- 
sime juttu ohvitseride ja sõduritega ja õhtuks katsusime Jõesuus 
jälle olla tagasi. Auto koos autojuhiga jätsime maha kas Olginosse 
45. rüg. või Sininõmme 46. rüg. staabi juurde, Peeterristile või 
Pritska männiku taha — või kuhu juhtus. 

Lõpetasin oma päevase käigu tavaliselt Riigikülas, kus mu viima- 
seks peatuseks oli komandopunker männitukaga kaetud kõrgendikul. 
Pärast hastuf. R. Bruusi haavatasaamist oli sellesse punkrisse asunud 
end. 660. (Ellrami) pat. ülem ostuf. Korp ja allohv. Gert Schiff 

ja ühel minu järjekordsel külastusel viibis seal ka stubaf. (major) 
Parrest. 

Ei suuda enam meenutada nende jutuajamiste sisu, kuid mulle on 
jäänud mällu, et Korp vandus väga rängalt alati. Gert Schiff kõneles 
vähe ja naeratas ainult vahel. Olin teda õppinud tundma Tallinnas, 
kus ta tegutses vandeadvokaadi abina. Isa oli tal Tallinna Balti 
jaama restorani rentnik. Gert Schiffi soontes voolas juudi verd — 
ka ta välimuses oli seda märgata — ja sellepärast polnud ta mitte 
saanud Saksamaale ümber asuda, vaatamata sellele, et kuulus saksa 
kogudusse ja oli lõpetanud saksa gümnaasiumi. Punaste mobilisat- 
sioonist oli ta end kõrvale hoidnud ja sakslaste tulles astus ta kohe 
vabatahtlikuna ühte eesti üksusse ja hiljem liitus Ellrami patal- 
joniga, mille koosseisus oli rakendatud mingile staabitööle. 

Schiffi surm oli väga kummaline. Päev pärast üht minu järje- 
kordset külastust sammus Schiff ja üks allohvitsere Riigiküla punk- 
rist alla, et vastasasuva männiku kaudu minna sauna. Meestel olid 
puhta pesu kompsud kaenla all. Äkki kuuldus vastaskaldalt granaa- 
dihcitja mütsatus. Selles helis ei saanud eksida ega eksinud ka alloh- 
vitserid. Mõlemad heitsid kähku pikali. Granaat lõhkes päris lähe- 
dal, kuid killud lendasid kõrgelt üle. Allohvitser tõusis üles, kuid 
Schiff jäi lamama. Arvates, et Schiff oli ehk saanud pihta, kiirus- 
tas allohvitser sõbra juurde ja hakkas haava otsima. Kuid verd pol- 
nud näha kusagil. Katsus tuiksoont — see ei tuiganud enam. Schiff 
oli surnud. Ta laip uuriti põhjalikult järele, haava ei leitud ja arst 
jäi arvamisele, et Schiff oli saanud südamerabanduse. 

Ka niisugust asja juhtub vahel sõjas. 

O 

Riigikülast ei vantsinud ma kunagi Sininõmme, vaid ootasin 
punkris seni, kuni oli läinud pimedaks. Siis küsisin parooli ja hak- 
kasin Jõesuu poole astuma mööda Narva-Narva-Jõesuu maan- 
teed, mis kuni Kudrukülani oli vastaskaldal asuvale punaste vaatlu- 
sele täiesti lahti. Olgugi, et vaenlaseni oli ainult paarsada meetrit, 
olin siiski kindel, et see peab olema pime juhus, kui mind võidakse 
tabada videvikus ja pimeduses. Ainult paar korda kingiti mulle pu- 
naste poolt tähelepanu mõne lühikese kuulipilduja-valanguga ja üks 


kord raisati minu peale paar-kolm mürsku granaadiheitjast ja sedagi 

nendel juhtudel, kui olin tavalisemast hiljemaks jäänud Riigikülast 
lahkuma ja kuu juba paistis. 

Kudruküla taga, seal kus algab juba N.-Jõesuu mets, asus mingi 
saksa lennuväeüksuse raske õt-patarei ja selle postid tundsid mind 
juba. Vahel küsisid, vahel mitte, parooli. Võsa taga panime sigare- 
tid põlema ja ajasime juttu maast-maailmast. Pärast seda, kui olime 
üksteisele soovinud "recht gute und angcnehme Nacht", astusin alla 
tänavat pidi, mis suundus välja otsekohe kuurhoone juurde. 

Kodusolijad olid päevase toidu ja marketendi välja võtnud. 
Einetasin, käisin veel siin-seal toas poiste juures juttu ajamas, oota- 
sime seni, kuni ööpommitajad olid ära käinud ja siis heitsin magama. 


Sõjakirjasaatja päevatöö oli lõppenud. 


O 

Vahel jäime rindele mitmeks päevaks, mõnikord nädalaks. See 
oli meil võimalik selletõttu, et olime "soldati seisusest", s. t. rea- 
mehed, allohvitserid ja veltveeblid aukraadi poolest ja meil sobis 
läbisaamine omasugustega väga hästi punkris. Sõjakirjasaatja ohvit- 
seri kraadis ei saavutanud kunagi sellist kontakti tavaliste võitleja- 
tega ja neile võis palju jääda nägemata ja kuulmata. Palju pärleid 
pudenes nende lihtsate ja toredate eesti meeste suust, kui nendega 
sattusime vestlema ja elulisema ja inimlikuma osa mõnest toimin- 
gust või lahingust kuulsime alati meeste endi suust — ohvitserid 
ja komandörid valgustasid olukorda juhtimise seisukohalt ja ka see 
oli äärmiselt vajalik. 

Olgugi et eesti poisid olid puhtad ja püüdsid ka rindel puhtust 
säilitada niipalju, kui see vähegi oli võimalik, juhtus siiski sageli, 
et täid kippusid liiga tegema. Igakord kui rindelt koju tulime, 
olid meil täid küljes ja nende rookimisega nägime kurja vaeva. 
Soojas toas kiskusime kõik riided seljast ja siis algas täitapp. Vahel- 
duseks korraldasime paaril korral võistluse. Auhinnaks panime välja 
pudel viina ja selle võitis enda kannatuste leevenduseks see mees, 
kes kõige rohkem suutis "tiblunnasid" oma riietest välja noppida. 
Mäletan — ühel võistlusõhtul lõi Hugo Elling meid väga rängalt. 
Ta suutis noppida välja üheksakümmend hallivatimeest, teisele ko- 


hale tuli Rommi neljakümne, kolmandale kohale jõudsin mina 

kaheksateistkümne täiga, kuna Rahnulol oli veidi vähem. Järgmisel 
hommikul jätkas Hugo ja saavutas tublisti üle saja "tabamuse". 

Vabanesime sellest nuhtlusest alles siis, kui leidsime kuursaali 
lähedasest rajoonist sauna, mida poisid hakkasid kütma üle päeva. 
Mida pidid aga vaesed poisid ütlema punkrites? 

O 

Õhtuti rindelt koju tulles ja Kudrukülast möödudes valdas mind 
igakord kõhe tunne. See polnud mitte kartus, mida tundsin, vaid 
õud. Veebruari alul läbis eesti ajakirjandust teade, nagu oleksid 
punased üle Narva jõe tulles mõrvanud Kudrukülas kõik elulised 
ja osa elanikke kaasa viinud. 

Tahtsin sellest loost saada teada üksikasju ja ma ajasin mitu nä- 
dalat jälgi, enne kui sain kontrollitavaid andmeid. N.-Jõesuus oli 
nendel päevadel asunud mingi mereväe rünnaküksus ja pidas oma 
positsioone ka meie seal viibides. Sakslased kinnitasid, et jutt Kud- 
ruküla rahva mõrvamisest ja küüditamisest olevat puhas "berichte- 
rite" väljamõeldus — midagi sellist polevat juhtunud. Punased pole- 
vat üldse Kudrukülasse saanud, kuna mereväelased asunud seal 
sees. Kudruküla elanikud suudetud evakueerida õigeaegselt. 

Tõelise olukorra selgitamine võttis sellelt paigalt tema lumma ja 
kui hiljem sealt möödusin, jäin ma rahulikuks. 

O 

Rommi oli mitu päeva kodunt olnud ära ja me hakkasime tema 
pärast juba muret tundma. Ühel ööl, mil rängasti tuiskas, jõudis ta 
siiski koju. Ta oli selle aja jooksul vändanud mitu rulli filmi ja 
oli õhtul hilja hakanud tasapisi koju poole astuma. Raske aparaat 
ja muud tarbed seljas, õlal ja kaenla all, polnud liikumist pimeduses 
ja tuisus teinud mitte kergeks. Ta polnud kohanud teel ühtki sõidu- 
kit ja nii oli ta vantsinud Sininõmmelt Peeterristi, Puhkova ja Meri- 
küla kaudu Jõesuhu. Selle tee pikkuseks võis julgesti arvata oma 
25 kilomeetrit. Tuppa astudes oli Rommi nii väsinud, ct vaarus. 
Ta langes otsekohe oma voodile ja uinus mõnekümne sekundi 
jooksul. 

Paar päeva hiljem jõudis Rommi koju ilma aparaadita ja tarveteta. 
Ta oli viibinud "Nordlandi" diviisi juures, seal poistega pokuleeri- 


nud ja siis edasi läinud ühe teise üksuse juurde. Kuna filmid olnud 

kõik vändatud, polnud mõtet rasket aparaati kaasa vedada ja Rommi 
peitnud selle ühte heinaküüni. Pimeduses tagasi tulles polnud ta 
kohe küüni üles leidnud. Kui viimaks siiski küüni juurde jõudnud, 
leidnud ta enda suureks kohkumiseks, et aparaat ja muu kraam ol- 
nud kadunud. Nii tuli ta siis koju tühjalt. 

Seekord oli Rommi väga mures ja närviline. Ta kirus rängalt 
"Nordlandi" mehi ja veel samal ööl — kell näitas juba järgmise 
päeva tunde, — riietas Rommi end soojalt ja asus jalgsi teele tagasi 
sinna, kust ta oli tulnud. Manitsesime Rommit koju jääma ja puh- 
kama, kuid ta ei võtnud meid kuulda. 

Ta tuli tagasi järgmise päeva õhtul ja säras üle näo, kui uksest 
oma raske koormaga sisse vajus. 

"Ma arvasin õieti — need kuradi kaabakad olid mu aparaadi 
küünist üles leidnud, muidugi muu kraami ka. Ma käisin kümnes 
punkris sees ja kogu päeva korjasin kokku osi. Poisid olid teinud 
juba äri ja vahetust ja paaril korral pidin rängalt ähvardama, enne 
kui asjad välja toodi," seletas Rommi. 

Ladus siis kõik oma "klamotid" lauale ja hakkas inventeerima. 

"Kas sa ka tead, mis sul üldse kaasas oli?" küsis Rahnulo. 

"Umbes tean küll,” arvas Rommi. "Ma laon selle kraami ainult 
sellepärast lauale, et saada ülevaadet, mis üldse selle riistapuu juur- 
de peaks kuuluma ..." 

Kadunud polnud siiski midagi. 

Teisest Vepsküla lahingust tagasi tulles oli Rommi ülirõõmus 
selle üle, et tal õnnestunud saada häid momente ja võtteid. Jutu 
peateemaks olid aga Rommi muljed lahingust. Ta jutustas neid 
mööda tuba edasi-tagasi marssides, käed pükste taskuis ja anorak 
ikka veel seljas. "Seekord said punased rängalt. Need, kes veel 
elusse jäid, katsusid üle jää Peterburi poole plettida, kuid enamikus 
jäid poolele teele jõele maha. Lahingu alul oli mul paaril korral 
tihe kuulikatus pea kohal ja ma olin mures, et plõksutavad aparaadi 
puruks," jutustas Rommi. 

Viskas viimaks ometi anoraki seljast lauale ja hakkas sööginõust 
suppi sööma. 

Heitsin pilgu anorakile, mis näis seespoolt olevat kuidagi kahtla- 


selt narmaskil. Lähemalt vaadates suutsin kindlaks teha, et anorakil 

oli mõlemal pool küljes auk, üks suurem kui teine. Oli selge, et 
üks kuul oli kehakattest läbi jooksnud. Vaatasin lähemalt Rommi 


kuube seljas — ka see oli paarist kohast "õitsele löönud". 

Rommi polnud midagi märganud sellest, kui lähedal ta oli viibi- 
nud surmale. Tal oli olnud palju õnne. Ta oli õnne soosik ka siis, 
kui viibis sõjavangina Venemaal, kust 1949. a. sakslasena jälle 
vabasse maailma pääses. 

Välja arvatud Rahnulo, olime kolmekesi kõik poissmehed. Elling 
ei pidanud üldse naistest lugu, Rommi kõneles vahel vaimustusega 
oma Ritast, kes olevat "kuradi vahva plika", kuna minu süda oli 
kinni juba ligemale pool aastat ühe väikese naise küljes. 

Ühel õhtul asetas Rommi enda ette suure lehe kirjapaberit, otsis 
täitesulepea ja tal näis ilmselt olevat kavatsus kirja kirjutama ha- 
kata. Ta suutis kirja panna ainult sissejuhatavad sõnad, siis pilgutas 
Rahnulo mulle silma ja me kiskusime Rommi ühte väga irriteeri- 
vasse ja põnevasse jutuajamisse. Rommi jättis kirjutamise sinna 
paika ja sekkus kogu ägedusega meie juttu. Kiri aga jäi lauale. 

Järgmise päeva hommkul läks Rommi jälle rindele, jättes kirja 


samasse asendisse, nagu see oli. Nii seisis kiri ligemale nädal aega 


laual ja kodusolijatena valvasime suurima pieteediga selle järele, 
et kiri püsiks omal kohal. Rommi polnud sellele suutnud rohkem 
kirjutada kui ainult "Tervist Ritchen!" 

Jälle kodus olles ei võtnud Rommi kirja märgatavakski. Ilmselt 
arvas ta, et see pole tema kiri, kuna ta püüdis kirja tõsta siia ja sinna. 

"Kas sa Ritale rohkem ei kirjutagi?" küsis Elling, vihjates kir- 
jale. Rommi viskas pilgu kirjale, võttis selle kätte ja uuris ning 
pani siis tasku ja alustas juttu millestki muust. 

Kord mais, kui kohale jõudis järjekordne ED käskkiri, lugesime 
sellest, et oscha Romuald Dagisele oli annetatud Raudrist eeskuju- 
liku ja ennastsalgava kohusetäitmisc eest rindel. Mõni päev hiljem 
saabus Berliinist kohale SS-KBA käskkiri, millest selgus, et ka sealt 
poolt oli Rommit meeles peetud ja samuti Raudrist määratud. Kuna 
RR statuudi kohaselt ühele isikule kaht RR samast klassist ei anne- 
tata, siis leppis Rommi sellega, mis talle diviisi poolt saadeti. 

Rivistasime sel puhul oma rühma kuursaali õuele, kiivrites ja 


täies relvastuses ja rühmaülem andis pidulikult RR Rommile üle ja 

õnnitles teda. Poisid tegid talle lennu alla ja sellele järgnes mõnus 
omavaheline pühitsemine. 

Hiljem jõudsid ka ülendused kohale ja Rommile ja Rahnulole 
pandi üks kärn lõkmele rohkemaks ja samasuguse tähelepanu osali- 
seks sai ka rühmaülem ise. Nii oli meil rühmas korraga kolm 
haschat (Hauptscharführer — eesti sõjaväelise terminoloogia koha- 
selt vanemveebel). 

Rühmaülem ise oli lootnud enda ülendamist ustuf.-iks, s. t. leit- 
nandiks, millele tal ka õigus oli rühmaülemana, kuid Berliinis oldi 
millegipärast teisel arvamisel. Selline käitumine Berliini ülemuste 
poolt rõhus ilmselt rühmaülemat ja ta oli mitu päeva väga halvas 
tujus. Kord, kui olin juba rühma staabiveebli kohustustesse määra- 
tud ja rühmaülem viibis pikemal ametsõidul tagalas, oli mul vaja- 
dus otsida midagi rühma dokumentide kastist, mille võtmed rühma- 
ülem oli ärasõidul mulle jätnud. Leidsin kastist ilusti kokkupandult 
ohvitseri tuliuued õlakud. Ma teadsin, kellele need olid määratud. 


Mul oli tõsiselt kahju meie sõbralikust rühmaülemast. 


O 

Varsti pärast meie asumist Jõesuhu haigestus rühma staabiveebcel 
Frei. Tuba, milles ta elas, oli tume, niiske ja külm vaatamata sel- 
lele, et ruumi köeti korralikult. Kuid Freid piinas alaliselt palavik, 
ta ei jaksanud viimaks enam voodist üles tõusta ja ühel päeval tuli 
arst ja tegi korralduse Frei koheseks haiglasse saatmiseks. Meie oma 
autol toimetati ta Rakvere haiglasse, kus ta mõni päev hiljem suri 
tüüfusse. Ta põrm sängitati maamulda Rakvere kalmistul. 

Kuna mind oldi veebruaris allohvitseriks tehtud, siis määrati 
mind Frei kohustctäitjaks ja mulle langesid osaks kohustused, mil- 
leks ma polnud ette valmistatud, kuid millega ma pidin loime 


tulema. 


O 
Meie rühmaülem oli eraelus elukutselt kooliõpetaja ja tema vaat- 
les tema juhtimisele usaldatud üksust kui kooliklassi halvastikasva- 
tatud õpilastega. Autojuhid ja osa sõjakirjasaatjaid olid tõepoolest 
noored poisid ja täis elukihku ja vahel juhtus ikka midagi. Igal 


hommikul leidis aset korrapärane hommikune ülevaatus, mis puhuks 

staabiveebcl pidi meeskonna üles rivistama. Hommikusele ülevaa- 
tusele ilmumise kohustus käis ka allohvitseride ja veeblite kohta, 
kuid neil polnud vaja rivis seista. Ülevaatus leidis aset kuursaali 
teisel korral pikas koridoris. Kui kõik oli ülevaatuseks korras, teatati 
sellest rühmaülemale, kes siis ilmus ja tervitas meeskonda. Sõjakir- 
jasaatjate rühma kuulus ka sakslasi ja sellepärast pidas rühmaülem 
vajalikuks pöörduda meeskonna poole saksa keeles. See hommikune 
saksakeelne jutlus oli kahtlemata huvitavaim osa vahel nii ükslui- 
sest päevast, sest see koosnes päris halvas saksa keeles tehtud ette- 
heidetest ja kirumisest. Voodeid ei tehtavat korralikult üles, paberi- 
tükke olevat siin-seal põrandal vedelemas ja muid sellesarnaseid 
tõsiseid distsipliini- ja korrarikkumisi esinevat. "Päheandmise" lõpu- 
poolel oli rühmaülem end juba päris kuumaks kõnelnud ja ta 
saksa keel muutus üha halvemaks. Teises järjekorras tuli sama kor- 
damisele eesti keeles ja ka see võttis hulga aega. Poisid väsisid rivis 
seistes ja veel enam väsitas endavalitsemine, kuna vahel oleks taht- 
nud lubada endale mõni turtsatuse vaba ja lahedat naeru. Kuid rüh- 
maülem oli kooliõpetaja ja ta oli teinud otsuseks meid kõiki kasva- 
tada paremateks inimesteks. Et enda kasvatuslikele impulssidele 
leida jõukohast rakendust, määras rühmaülem enda autojuhiks Ar- 
kaadi Põdra. Selle olukorra koomikast on võimalik alles siis aru 
saada, kui meenutada, et Arkatsi elupäevade pikkus ei andnud välja 
tema pahanduste ja süütegude ulatust. Ta tegi meie rühma lagedaks 
autoparanduse tööriistadest, viis need maale ja vahetas või, liha, 
munade ja muu kraami vastu, millest paras osa läks ka rühma- 
ülema lauale. Ta realiseeris kõik meie tagavarakummid, vahetas 
välja teiste autodest tema masinale vajalikud osad ja kadus vahel 
teatamata mitmeks päevaks Jõesuust koos masinaga. Kuna rühma- 
ülemal oli laialt tegemist ja igasugust "esindamist" tagalas, kuhu 
ta vahel siirdus mitmeks nädalaks, siis oli Arkats see õige mees, kes 
teadis Jõesuu ja Tallinna vahel, samuti Jõesuu-Tartu liinil, kust sai 
näpata ja vahetada bensiini, sest seda kulus rühmaülemal sõitudeks 
rohkem, kui seda lubatud norm ette nägi. Rühmaülema silmis oli 
aga Arkats tehtud mees ja poiss püüdis ka ise igati ülemusele meel- 
dida. Viimaks kujunes olukord nii narriks, et rühmaülem hakkas 


Arkatsit teistele eeskujuks seadma. Umbes nii: 

"Te kõik teate, missugune Põdra oli enne, kui ma ta oma auto- 
juhiks määrasin. Aga vaadake, missugune Arkaadi nüüd on! Ar- 
kaadi püüab ja temast on asja saanud..." 

Meil oli aga Arkatsist teine arvamine. Staabiveeblina ei poolda- 
nud mingit lemmikute süsteemi, kuna see demoraliseeris teisi, selle- 
pärast kasutasin mitmel puhul mulle antud võimupiire ja tegin 
Arkatsi "jalameheks", s. t. võtsin talt masina ära. Nii pääsesid siis 
vahel ka teised poisid vahelduseks tagalasõitudcle. See tegi rühma- 
ülema meele mõruks ja ta tegi paar korda katset Arkaadit jälle 
"masinameheks" teha. Ütlesin nendel puhkudel rühmaülemale, et 
kuna staabiveeblina olen korra eest vastutav, siis ei tohi ta mu 
seisundit õõnestada ja mu korraldusi muuta seni, kuna ma pole 
oma võimupiiridest üle astunud. 

Teistel autojuhtidel oli aga heameel, et Arkatsi tiibu veidi kärbiti. 
Kuna eestlaste kadedus on klassikaline, siis nägid teised poisid vahel 
suure mõnutundega, kui Arkatsil oli tegemist luua või labidaga või 


veetoomisega. 


O 

Poonu majas ei kõnelda nöörist ja kuursaalis ei kõneldud veest 
ega veetoomisest kaua aega. Selleks olid ka väga iiveldama panevad 
põhjused. 

Kuna meie rühm oli mereväe-rünnaküksuse juures toidul ja köök 
asus kuursaali alumisel korral, siis pidid meie mehed sinna iga 
päev teatud arvu ämbreid vett kandma. Vett toodi kuurhoone sise- 
õuel asuvast lahtisest kaevust. 

Ühel päeval tormavad poisid tuppa minu juurde, hingeldades ja 
näost kahvatud. 

"Stabsscharführer — leidsime kaevust laiba!" 

Läksin poistega kaasa ja kaevu juurde. Kaevu oli juba redel 
sisse lastud ja ma astusin alla. Suure veetarvituse tõttu oli veeseis 
kaevus tublisti alanenud ja põhja peal nägin selgesti lagunenud 
korjust. 

Ma ei tahtnud kedagi sundida laiba väljatoomisele, sellepärast 
käskisin kaevu nii palju liiva kühveldada, et laip oleks kaetud ja 


selle järele lasksin kaevu pealt kinni katta. 

Paljud oksendasid pärast seda. Mitu päeva polnud meil kellelgi 
õiget söögiisu. Kontrollisin isiklikult kõik ümbruskonna kaevud 
järele, kuid need olid puhtad ja nii hakkasime vett kandma eemalt. 

Laiba leidmise kohta ma ettekannet ei teinud, kuna juurdlus nii- 
kui-nii poleks mingeid tulemusi andnud. Ja juurdluse toimetami- 
seks poleks ka kellelgi aega jätkunud. 

Oli suremise ja langemise aeg ja olime laipadega harjunud. Kuid 
laip sellises ebatavalises kohas nagu kaevus, kust nädalaid oli toi- 
duks vett võetud, oli jälestamapanev. 

Olen tugeva südamega, kuid pidasin siiski vajalikuks end paa- 
riks päevaks "paraja auru" alla panna. 

O 

Olime diviisist mitmet viisi rippuvad, kuid oma töös püüdsime 
säilitada enda sõltumatuse. Teadupärast oli ED juhtkond eesotsas 
komandöri SS-Standartenführeri (kolonel) Augsbergeriga sakslased. 
Kuid nad polnud mitte head enda rahvuse esindajad. Staabiohvitse- 
ride käitumine eestlaste suhtes oli üleolev ja seda saime tunda ka 
meie. Kuna meie, s. t. sõjakirjasaatjad ise määrasime, missuguse 
üksuse juurde või kuhu me läheme, siis selline asjaolu diviisi staabi 
meestele ci meeldinud. Nemad soovisid, et kõigepealt astutaks nen- 
dega ühendusse, küsitaks neilt luba ja teatataks neile, kuhu kavat- 
setakse siirduda. Pidasime sellist asjaajamise käiku liiga bürokraat- 
likuks ja kangeks ega hoolinud sellepärast mingitest soojematest 
sidemete sõlmimistest diviisi staabi ohvitseridega. 

Olgugi et aukraadilt sageli väga väike "vend", olenes sõjakirja- 
saatjast mõndagi. Kaheldamatult pidi sk. olema eetiliselt puhtate 
arusaamadega. Ta võis mõne operatsiooni suureks puhuda, mõne 
ohvitseri teha kangelaseks, kui selleks vähegi oli põhjust. Eesti sõja- 
kirjasaatjad ei tundnud sellist kiusatust. Meile anti mitmel puhul 
mõista, et kirjutaksime vahel ka diviisi staabi meestest ja nende 
juhtimisel toimuvate üksuste töödest ja tegevusest. Kuid meie olime 
tuimad vihjetele. 

Selle tulemuseks oli, et diviisi staabist hakati nõudma meie käsi- 
kirju tsenseerimiseks. Kõike, mida diviisi tegevuse kohta olime 
kirjutanud, taheti enne kontrollida, kui need Tallinna või Berliini 


teele saadeti. Rühmaülem hascha Tõnismäe, kes iga hinna eest püü- 

dis säilitada sõbralikke vahekordi diviisi staabiga, oli nõus sellise 
järeleandmisega. —Sõjakirjasaatjad olid sellele aga kategooriliselt 
vastu ja nii arenes sellest aegapidi sügav üksteise põlgus. Meile an- 
tavat bensiini- ja petrooleuminormi kärbiti ja püüti meile teha muid 
kitsendusi. Kuid me oskasime end ise aidata. 

Kuuldused meie olukorrast jõudsid ka Berliini ja sealt saadeti 
välja meie tegevuse ja olukorraga tutvuma ostuf. Rolf d'Alguen, 
SS-KBA komandöri vend. Ta viibis meie juures väga lühikest aega, 
informeerisime tegelikust olukorrast teda ja d'Alguen omakorda 
manitses meid sõbralikkusele ja alistumisele. Ostuf. d'Alguen esines 
tugevasti ülepingutatult oma aukraadi kohta, mängis allapoole kõver- 
duvate suunurkadega ja püüdis jätta resoluutset muljet. Meie olu- 
korda tema visitatsioon paranemist ei toonud. d'Alguen oli juhiks 
ühele suuremale SS-sõjakirjasaatjate üksusele, mille asukohaks oli 
Ambla ja mis meie tähelepanust diviisi staabi meestele puudu jäi, 
seda püüdsid täita d'Alguenile alluvad sakslastest kirjasaatjad. Isik- 
likult arvan, et meie kangekaelsuse ja iseseisva tegutsemise rõhuta- 


mine jättis meie rühmaülema ilma ka ohvitseri patendist. 


O 

Lumelagunemine ja kevade saabumine isoleeris Narva rinde mõ- 
neks ajaks tagalast. Narva maantee oli muutunud sügavaks pori- 
kraaviks, milles kergemad sõidukid üldse edasi ei pääsenud. Rasked 
roomikmasinad, mis sel teel suutsid liikuda ja toimetasid kohale 
laskemoona ning toiduvarustust, raspeldasid Narva maantee veelgi 
sügavamaks. Nii keelati viimaks igasugune liiklemine Narva maan- 
teel. Võimatus seisukorras oli ka tee Jõesuhu. Merikülast Laagnale, 
Soldinasse ja Vaivarasse pääsemine oli täiesti võimatu ja murelik 
ettevõte oli ka jalgsi edasipääs. 

Pärast Tallinna pommitamist 9- märtsil 1944. a. hakkas sõjakir- 
jasaatjate rühm toimetama diviisi ajalehte "Varemetest tõuseb kät- 
temaks" (meie nimetasime häälekandjat omavahel "Rüüstajad las- 
takse maha"!) Paar esimest numbrit ilmus stensileeritult diviisi staa- 
bi juures. Kohe aga hakkasime astuma samme, et jõuda välja trüki- 
tud ajaleheni. Saime asjad nii kaugele, et meile määrati vajalik 


paberinorm ja "Virumaa Teataja" hakkas meile trükkima. 


Nüüd kujunes kuursaalist midagi toimetuse taolist ja kõik mehed 
asusid virgalt kirjutama. Pidasime toimetuse koosolekuid, hankisime 
käsikirju ja seadsime need trükikorda. Saksakeelsed käsikirjad, mis 
saabusid diviisi staabist või mujalt, tõlkisime eesti keelde ja Rak- 
vere vahet käis tihe kullerite liikumine. Käisime kordamööda Rak- 
veres lehte "murdmas" ja tundsime oma üritusest tõsist rõõmu. 

Ühel puhul, kui oli minu lehetegemise kord, pakkisin käsikirjad 
pauna ja lasksin end autoga toimetada Merikülla, kust jätkasin tee- 
konda jalgsi Jõhvi poole. Poolest säärest saati poris trampides mars- 
sisin nii terve päeva ja jõudsin Jõhvi alles õhtul hilja. Teel sain 
isesorti elamuse osaliseks. Sinimägede kohale jõudnud, ilmusid vene 
lahinglennukid ja hakkasid sõeluma Utria kohal, heites pomme ja 
tulistades pardarelvadest. Utrias asus mitmesuguseid diviisi tagala 
üksusi ja sellepärast oli sinna koondatud ka parajal määral õhutõr- 
jet. See avas venelastele kibeda tule. Olin just ühe vene lennuki 
"võtnud" oma pikksilma ette ja jälgisin seda. Nägin selgesti kapel- 
lis istuvat punalendurit ja olin tunnistajaks, kuidas üks saksa mürsk 
tabas just seda lennukit. Äkki lõi lennuki paremast tiivast hele leek 
välja, lendur kummardus ettepoole ja jäi liikumatult samasse asen- 
disse, kuna masin hakkas terava nurga all langema, põledes ja 
võimas suitsusaba järel. Lennuk langes mõne hetke järel alla 
Sinimägede taha. 

Rakveres viibimise aega kasutasime alati rahvamajas käimiseks. 
Kuna Rakveres asus rohkesti igasuguseid väeüksusi, siis asus Rak- 
vere seltskond neid kunstiliselt teenendama ja rahvamajas korraldati 
väga häid segaeeskavaga õhtuid. Kõik see toimus kohaliku teatri 
rezhiil ja kohalike näitlejate kaasabil. Nendel teatri segaõhtutel oli 
alati palju rahvast ja ka palju saksa sõdureid ja ohvitsere. Osa pala- 
sid kanti ette saksa keeles ja saksa kamraadide tänu selle eest oli sii- 
ras ja soe. 

Rahvamaja ruumikas õu oli sõjaväe masinatele parkeerimispai- 
gaks. Kord, kui teed olid juba kuivad ja korras ja' Rakveres käimi- 
seks kasutasime jälle oma autosid, oli autojuhina kaasa Arkaadi, kuna 
lehetegemise kord oli Karl Gailiti käes. Sellal, kui Gailit viibis teat- 
ris, varastas Arkaadi rahvamaja õuel õhtupimeduses kohaliku väli- 


sandarmeeria ülema maastikumasinal kõik neli ratast alt ära ja 

tõi need Jõesuhu, ise selle iile äärmiselt uhke olles. Sain sellest loost 
alles mitu aega hiljem kuulda, Arkatsi süütegu loeti kõigi poolt 
"aegunuks" ja ka minul polnud erilist lusti selle uuesti ülespuhu- 


miseks. 


Oo 


Kui on juttu välisandarmeeriast, siis pean nende meeste meenu- 
tuseks ja vana auvõla tasumiseks ka nende kohta midagi kirja pane- 
ma. Tagalas nimetati neid "ketikoerteks" ja kui neid mehi ei viha- 
tud just silmnähtavalt, siis kindlasti ei sallitud neid. Kes aga on 
olnud lihtne sõdur, see teab kindlasti mõndagi juhust, mil "keti- 


koer" talle abi ja sõbralikkust osutanud. 


Narva rindel moodustas Jõhvi turuplats selle nõelasilma, millest 
ükski auto läbi ei pääsenud, ilma et välisandarmecria poleks sõidu- 
pabereid kontrollinud. Kuid välisandarmecria ülesanne ei seisnenud 


üksnes dokumentide kontrollis ja liikluse juhtimises. 


Iga päev kogunes Jõhvi turuplatsil välisandarmi seljataha küm- 
neid ja kümneid sõdureid, kes ootasid edasipääsu Rakverre või Tal- 
linna. Puhkuselesõiduks oli tavaliselt määratud rong, kuid nende 
liiklemine oli aeglane ja ebakindel ja sellepärast eelistasid sõdurid 
otsida ja oodata autoküüti. Jõhvist Tallinna ja Rakverre liikus ala- 
liselt veo- ja sõidumasinaid ja need jõudsid kiirelt kohale. Nii laa- 
dis välisandarm Jõhvis kõik tagala poole suunduvad autod mehi 


täis ja alles siis andis loa edasisõiduks. 


Olin kord tunnistajaks, mil "sperresse" jäi kinni suur sõidumasin, 
milles istus ainult üks ooberst ja autojuht. Nad olid teel Tallinna. 
"Härra ooberst — teil on kolm kohta autos vabad," ütles välisan- 
darm. "Härra ooberst on nii sõbralik, et võtab kaasa Schulze, Mül- 
leri ja Lehmanni — nad sõidavad puhkusele ja iga päev on 
kallis..." 


Ooberst vaatas vist veidi põlastavalt küüti ootavaid "landsereid" 
ja välisandarm märkas seda. 

"Härra ooberstile ei meeldi seltskond — ma mõistan seda. Kuid 
praegu pole mul kahjuks paremat pakkuda. Gutc Reise und Heil 


Hitler!" lõpetas välisandarm ja mehed kobisid masinasse. 

Kord püüdis üks suur veomasin tõkkest läbi lipsata ega peatunud 
välisandarmi märguande peale. Kuid seaduse sulane kiirustas moo- 
torrattal järele ja sundis autojuhti masinat peatama. 

"Teil oli väga kiire, stabsfeldfebel,” pöördus välisandarm auto- 
juhi kõrval istuva allohvitseri poole. "Olen sunnitud teie koormat 
kontrollima." 

Sõitjad muutusid näost kaameks. Välisandarm ronis autokatte alla 
ja hakkas seal nihutama tühje kaste ja kotte. Sikutas nende alt väl- 
ja 70—80-kilose harjaslooma. Hõikas siis eemal ootavatele mees- 
tele, et need tuleksid appi. Küütiootajad kogunesid auto ümber ja 
paar meest aitas sea autolt maha tõsta. 

"Sigade transport tagalast rindele on lubatud, kuid vastupidi mit- 
te," tuletas välisandarm sõbralikus ja rahulikus toonis meelde mure- 
likult seisvale veeblile. "Te pidite seda teadma. Palun teie sold- 
buchid!" 

Veebel ja autojuht ulatasid enda teenistusraamatud ja välisandarm 
märkis üles temale vajalikud andmed. 

"Nüüd võtate peale siit need mehed (sandarm osutas puhkusele- 
sõitjatele) ja viite need Tallinna." 

Veebel tahtis midagi vastata, kuid sandarm peatas ta tõrjuvalt. 
"Ma tean — nüüd pole teil enam mõtet Tallinna sõita — teil pole 
enam kaupa peal. Kuid nüüd te peate! Tagasi tulles astute meie 
juurest läbi ja siis räägime üksikasjalisemalt." 

Ühel puhul Rakverest rindele tagasi sõites palus end kaasa võtta 
keegi eesti politseikomissar, kes varemalt oli olnud samal kohal 
Jõesuus. Masinal oli ruumi ja komisssar sõitis meiega kuni Meri- 
külla, kust veok enam edasi ei liikunud. Hakkasime kahekesi Jõesuu 
poole edasi kompima. Teel peatas meid välisandarm. Esitasin talle 
oma marsipaberid, ta jäi nendega rahule ja pöördus siis komissari 
poole, küsides, mis temal asja rindele. Kuna komissar ei vallanud 
kuigi hästi saksa keelt, seletasin välisandarmile, et komissari endine 
töökoht ja elukoht asus Jõesuus ja ta tahaks veel üht-teist oma kor- 
terist ära tuua, kuna kiiruga evakueerudes jäi mõndagi maha. 

"Eraisikutele on keelatud lähenemine rindele ja mina valvan selle 
järele. Kuid ma mõistan teid. Teie olete eestlased ja igale inime- 


sele on tema kodukoht kallis. Minge — mina ei ole teid näinud," 


ütles välisandarm. See mees oli üle kahe meetri pikk ja kui ta vahel 
ööpimeduses esile kerkis, mõjus ta veelgi pikemana. Mis ime siis, 
kui nii suurde mehesse mahtus ka palju arusaamist ja sõbralikkust. 

Kui oli taganemine, olid positsioonidelt viimased lahkujad õhki- 
jad-pioneerid ja välisandarmeeria. Oli rindel suurem "kablutamine" 
(kiire ja paaniline taganemine), siis lõi välisandarmecria halastama- 
tult korra majja ja nendel puhkudel ei kõhelnud need mehed ka 
relvi tarvitamast ja seda juhtus mõnigi kord. 

O 

Vahel saabus meile ka keni külalisi, ohvitsere ja mehi teistest üksus- 
test, ja see tõi meile vaheldust. Kui rügement "Reval", kes oma 
tuleristimise sai Krivasoo rabades ja aitas kõrvaldada punaste Narva 
rinde tagalasse imbumise ohu oma tubli panusega, toodi Jõesuhu 
puhkusele ja ümbervormcerimiseks, tulid meid ühel päeval vaata- 
ma selle üksuse ohvitserid kapten Arnold Purre ja leitnant Endel 
Kareda, endine "Eesti Sõna" majandusosakonna toimetaja. Meil 
käisid külas läti sõjakirjasaatjad ja joonistajad ja meil oli rõõm 
näha üle mitme aja sõpru Berliinist. 

Tallinnast tulles peatus lühemat aega meie juures ka uscha Valen- 
tin Reose, sõjakirjasaatjate sidemees "Rindelehc" toimetuses. Külas- 
tasime äsja stubaf.-iks (majoriks) ülendatud Harald Riipalu tema 
staabis, Tamuri keldris, Pritska männiku juures. Valkale hakkas 
seal meeldima ja kui ma paar päeva hiljem teda jälle sinna vaatama 
läksin, oli ta väga säravas meeleolus. Selle külaskäigu tulemusena 
ilmus Reose sulest väga hea ja meeleoluline kirjeldus, varustatud 
autentsete andmetega, Pedaspää-Meerapalu-Mecksi lahingute kohta. 
EI. Riipalu, kui selle operatsiooni juhataja, varustas Reost värskete 
andmetega ja nii on ka see tähtis episood jäädvustatud järeletule- 
vatele põlvedele. 

Ostuf. Hufnageli punkrist Narva maantee poole asusid ühes võ- 
sastikus maskeeritult "lehmad". Neid oli seal umbes paarkümmend 
tükki koos platvormidega. Olen nende saksakeelse nimetuse unus- 
tanud, kuid seda ma tean, et need olid kohutava purustusjõuga ra- 
ketimcnetlusel lastavad mürsud, umbes kaks meetrit pikad. Minu 
teada kasutati neid ED lõigus üksainus kord ja see mõjus punastele 


niivõrd, et nad kohe häälekõvendaja kaudu meid hirmsasti ähvar- 

dama hakkasid, lubades vastata veel kangematega. Kui "lehmad" 
teele lasti, täitis õhku kaugele üdinitungiv mölin, mis meenutas kui- 
dagi lehmade ammunmist. Sellepärast siis ka poisid nad "lehmadeks" 
ristisid. Pärast katsetulistamist olnud punaste poolel märgata suuri 
purustusi ja paljut jooksmist. "Lehmi" polnud aga palju ja neid 
arvatavasti hoiti erilisteks puhkudeks. 

O 

Kevad Jõesuus oli kaunis. Ümberkaudsetes aedades puhkesid õit- 
sema sirelid ja mitmesugused lilled. Kaunistasime omi ruume nen- 
dega ja tundsime tõsist rõõmu. Otsisime kokku siit-sealt rehasid, 
labidaid ja luudi ja asusime kuursaali ümbrust puhastama ja kau- 
nistama. Poistele selline tegevus just eriti ei meeldinud, kuuldus 
hääli, et ega me siia nagunii kauaks jää, milleks selline ajaraisk — 
kuid ma ei lasknud end sellest segada. 

Tallinnast saime oma rühmale täiendust kolme mehe näol. Saa- 
bus Artur Rinne, end. "Estonia" ooperi bariton ja populaarne heli- 
plaatide laulja, kes meile oli määratud raadioreporteriks, fotomees 
Neider ja kirjamees X, kelle perekonnanime ma mõnesugustel põh- 
justel ei või mainida. 

Rinne saabumine tõi meile palju elevust ja muusikat. Kuna Artur 
oli esmaklassiline akordeonimängija, siis loobusime Dagisega otse- 
kohe oma primitiivsetest kääksutamistest ja andsime pilli Rinncle. 
Nüüd oli meil õhtuti palju muusikat ja laulu ja vahel Rinnet kaasa 
võttes läksime teistele üksustele külla kontserti andma ja sõjasõpru 
lõbustama. 

Üheks armsamaks paigaks Jõesuus kujunes meile kohalik kirik. 
Meie Jõesuus viibimisel oli see sisemuselt veel täiesti terve, altaril 
oli isegi piibel ja lauluraamat alles. Poisid tallasid orelile tuult ja 
Artur mängis kauneid asju, alustades koraalidega ja lõpetades ker- 
gemate paladega. Meie ei pidanud seda mingiks pühaduse rikkumi- 
seks, kuna meie arvates pidi Jumalal olema heameel igast kaunist 
helist, kui see tuli siirast südamest ja puhtast tundest ja pakkus kuu- 
lajatele ülendavat elamust. 

Koostasime isegi ühe kava, mis mängiti helilindile Jõesuu kiri- 
kus. Sõnalise osa sekka põimisime laulu, orelimuusikat ja paar 


sooloettekannet Rinnelt. Kontrollettekandel jättis meie saade väga 

mõjuva mulje. Teadmatuks on jäänud, kas tagala ka kunagi sellest 
midagi kuulis. 

Juulis 1944, kui sakslastel oli juba kindel plaan Narva rinde 
õgvendamiseks ja Sinimägede joonele tagasitõmbumiseks, lasti Nar- 
va-Jõesuu kirik ja kuurhoone õhku. Kui sellest hiljem kuulda saime, 
mõjus teade kahe meile nii omaseks saanud hoone hävitamisest 
kuidagi väga valusalt. 

O 

Jõudetundidel käisime Jõesuus jalutamas ja mahajäetud majades 
nuuskimas. Meil oli vaja toidu- ja toiduvalmistamise nõusid, kuna 
leidsime, et kui elatakse nooblis kuurhoones, ei sobi seal ju ple- 
kist toidunõust õngitseda. Üht-teist oli lahkunud elanikud maha 
jätnud, mis meile kõlbasid. Prof. Tjutrjumovi suvila oli täiesti rüüs- 
tatud, kuid raamatuid polnud keegi tahtnud. Need olid põrandale 
paisatud ja sealt leidsin ma mõndagi, mis vääris kaasaloomist ja 
lugemist. Seal oli heas köites vene ja prantsuse klassikuid, endast- 
mõistetavalt ka õigusteaduslikku eriala kirjandust. Prof. Tjutrjumov 
oli juba tsaariajal üks vene jurisprudentsi autoriteete ja õppejõude 
ja jätkas oma inimsust rikastavat tööd ka aastaid Tartu ülikoolis. 

Rüüstatud oli ka Narva linavabriku dir. Siimensoni suvila. Olin 
rahupäevil seal mitmel korral külas viibinud ja majahärra selts- 
konnas kõvu bridzhilahinguid maha löönud. "Looduse" direktori 
Hans Männiku suvilatest olid jäänud ainult tühjad seinad purus- 
tatud akendega. 

Mais hakkas Jõesuu põlema. Iga päev hävis kolm-neli - maja. 
Alu! käisime kogu meeskonnaga kustutamas, kuna meile oli lähe- 
dane oma rahvusliku varanduse kaitse. Kuid hiljem loobusime sel- 
lest. Tuli oli võimsam kui meie, pealegi polnud meil mingisuguseid 
kustutusvahendeid. Artur Rinne vanemate maja, mis asus otsekohe 
kuurhoone külje all, suutsime küll päästa, kuid tuli oli maja nii- 
võrd rikkunud, et sellest mingit rõõmu ei jäänud. 

Alul arvasime, et majad läksid põlema punaste tulistamisest. 
Kuid Jõesuhu langes väga harva mõni mürsk. Hiljem saime jälile, 
et mängus pidi olema püromaan. Nägime kord ühest majast väl- 
juvat noort SS-meest ja vaevalt oli ta saanud eemalduda paarküm- 


mend sammu, kui majast lõid leegid välja. Saime kohe aru, kust 

süütajat otsida ja hakkasime saksa sõdurile järele jooksma. Kuid 
ta lidus elu eest ja kadus meie silmist. Nii hävis Jõesuus meie 
sealviibimisel umbes paarkümmend maja. 
O 
Ühel järjekordsel kolamisel leidsid meie poisid ühe maja pöönin- 
gult peidetult uue 250 ccm. mootorratta. Sel olid küll mõned vead 
küljes ja süüteregulaator streikis vahel, kuid sõita sai. Käisime sel- 
lega Merikülast posti toomas ja vahel tiirutasime kuurhoone suu- 
res saalis ning tegime "speedway'd". Sellest sõidukist oli siiski nii- 
palju kasu, et kõik poisid õppisid mootorrattal sõitma. Lõpuks vis- 
kas siiski "vedru välja" ja me jätsime ta maha. Küll oli poistel ka- 
vatsus teda Tallinna või Tartusse parandusele viia, kuid sellest ei 
tulnud midagi välja. 
O 
Mai keskel ühel laupäeval olid kõik meie autojuhid ja sõiduma- 
sinad kadunud. Ilmusid tagasi vanas korras alles esmaspäeval. Meie 
ühel autojuhil, Rutsil, kes oli minu sünnikohast pärit, olid olnud 
pulmad ja meie poisid olid käinud seal pidutsemas. Hiljem lobises 
üks poistest välja, et alla allohvitseri polevat ühtki sõdurit selles 
pulmas olnud, kuna peigmees ise olnud soomusgrenaderi mustas 
allohvitseri mundris altari ette astunud. 
O 
Meie toas oli esimeseks hommikuseks toiminguks "pumpamine". 
See seisnes selles, et Elling, Rahnulo või Dagis laskusid kätel kahe 
tooli vahele, jalad kolmandal toolil ja hakkasid end niiviisi surnud 
punktist üles suruma. Dagis ja mina olime varsti reast väljas, kuid 
Hugo ja Gerts jätkasid veel hulk aega, kuni üks või teine võitis. 
Kui ilmad olid juba väga soojad, ronisime keskpäeval kuurhoone 
katusele "pleekima". Plekk-katusest hõõgus kuumust ja kaua seal ei 
saanud olla. Vahel ilmusid punaste hävitajad ja siis oli meil katuselt 
lahkumisega väga kiire. 
O 
Rahupäevil olin korduvalt Jõesuus suvitamas. Need oli minu 
kaunimad suved ja kaunimad aastad. Kella-viie-tced kuursaalis, 
õhtused istumised rannasalongis ja väga lõbusad ja tujuküllased 


ööd Villa Capriccios. 

1944. aasta suveks olid Jõesuust jäänud ainult varemed ja riismed 
Kõrged männid olid maha saetud ja neist olid saanud punkrite 
seinad ja laed. Kuurhoone ja Narva jõe vaheline maaala oli puu 
dest täiesti lage. 

Kuid ööseti, kui vahel tulin jalutamast, laulsid mahajäetud aeda 
des ööbikud, lõhnasid toomingad ja sirelid hõngusid kevadet ja 


mälestusi. 

Üks ema otsib oma poega. 


Juunis 1944 anti saksa välisandarmeeriale kõva käsk, teostada 
rindele suunduvatel teedel kõva kontrolli, et ida poole Jõhvi ei pää- 
seks ükski naisisik. Sellise korralduse põhjuseks polnud mitte kar- 
tus spioonide ja salaluure ülesannetel tegutsevate isikute eest, vaid 
ühe eesti ema lõppematu ja tingimusteta emaarmastus. Sellest jutus- 
tas mulle ED matuscohvitser hastuf. Sarnov, kui ma kord jälle 
järjekordselt teda külastasin Mummassaarel. 

Vahel pärastlõunati, kui olin oma rühma juures Sininõmme met- 
sas korraldanud oma kohustused ja jaganud korraldused, võtsin pih- 
ku oma sõdurikepi ja jalutasin Meriküla poole, et külastada tutta- 
vaid võitlejaid teistes üksustes. Oli aega, jalutasin veelgi kaugemale, 
Utriasse ja sealt keerasin Mummassaare poole randa, et kõndida di- 
viisi langenud võitlejate kalmude vahel, peatada ühe või teise tut- 
tava künka kohal ja mõelda kaduviku nukra ja hapra veluuriga kae- 
tud mõtteid noorusest, täitumatutest lootustest, ühistest rõõmsa- 
test koosviibimistest ja isamaast, millele üks mees peab tooma ohv- 
riks kõik, mis nii kallis, et sellele ei saa anda hinda. 

Ühel sellisel jalutuskäigul sattusin kalmistul kokku hastuf. Sar- 
noviga. Ta näitas mulle, kui kaugele on edenenud kalmistu korral- 
damine ja kõneles oma kavatsustest, kuidas sellest savisest kalda- 
pealsest kujundada ilus puhkepaik. Nii kõneldes ja mõtteid vahe- 


tades jõudsime ühe kalmu kohale, mille ristilt oli lugeda, et selle 

alla on maetud oscha M., 46. rüg. II. pat. siderühma vanem. Olin 
tundnud seda tagasihoidlikku noormeest. Igakord, kui olin käinud 
rindel, viibinud lühemat aega major Ain Mere juures tema punkris 
ja siis jälle kodu poole kõndinud, keerasin korraks sisse ka side- 
rühma poiste juurde, et ajada veidi juttu. Midagi erilist siin ju 
kunagi ei kuulnud, kuid see polnud ka oluline, kuna sõjakirjasaat- 
jaid oli alati selline komme, astuda siia-sinna kutsumatult sisse ja 
vaadata, kuidas "poisid elavad". 

M. oli mul igakord vastas, pakkus jalapuhkamist ja sigaretti ja 
jutustas, kuidas sidemehed elavad. Ühel päeval aprillis, kui jälle 
siderühma punkrisse, keskjaama, sisse astusin, polnud M.-i enam. 
Ta oli langenud oma kohustuste täitmisel lähedal lõhkenud gra- 
naadi killust. 

Ühel kenal ja soojal maikuu päeval, mil martsakaldal ja Mum- 
massaare hoonete ümber ja sügava uhtme sängi kallakutel õitsesid 
uimastavalt toomingad ja kõik haljendas, astus üks keskealine naine 
Utrialt teed mööda alla Mummassaare poole. Jõudnud endise mõisa 
õue, pärinud naine õuel askeldavate sõdurite käest diviisi võitlejate 
kalmistu asukohta. Teda juhatatud sinna. Leinaja inimese kiirus- 
tamata sammuga, pea nukralt ühele küljele veidi viltu vajunud, 
oli naine astunud kalmistu poole. Seal oli ta siis nii kaua kõndinud 
kalmude vahel, kuni oli leidnud paiga, kuhu oli maetud ta ainus 
poeg. 

"Üks poistest tuli mulle teatama pr M.-i saabumisest. Ma tõm- 
basin endale kuue selga ja seadsin end korda, et olla külalisele käe- 
pärast seletuste andmisel ja tema juhatamisel. Kalmistule jõudes 
leidsin pr. M.-i. oma poja haualt kokkuvajunult. Arvatavasti oli 
ta väga ja nõrgestavalt nutnud. Esitasin end pr. M.-ile ja küsisin, 
kas ma saaksin teda kuidagi aidata. Püüdsin teda lohutada, mis 
sellises olukorras oli muidugi lootusetu katse. See kõik vapustas teda 
veel rohkem ja pr. M.-i valdas hüsteeriline nutuhoog. Ta kõneles 
korralikult saksa keelt. Ta nõudis, et tulgu mehed ja kaevaku üles 
tema poeg, antagu välja tema poja keha, kuna ta tahtvat seda kaasa 
võtta ja oma perekonna matusepaigale matta. Vastasin, et selleks 
pole mul õigust, et sõdureid maetakse nende võitluskaaslaste ja sõp- 


rade ja ülemuste keskele ja juurde, kuna see on vana ja ilus komme. 

"Teie ei taha mulle välja anda minu poega?.* Mis õigus on teil 
teda kinni pidada — teie olete saanud tema elu, aga mina tahan 
saada tagasi tema põrmu, kuna mina olen teda sünnitanud ja me- 
heks kasvatanud!" vastas pr. M. ägetsedes. Ta heitis end poja 
hauale pikali ja hakkas paljaste kätega haualt mulda kühveldama, 
nagu oleks tal tõepoolest soov praegu ja otsekohe poja põrm mul- 


last välja kaevata. 


Ma kõndisin eemale, et ära oodata, mil meeleheide on inimeses 
ära keenud. Kui pr. M. oli vaikseks jäänud, astusin uuesti ta juurde 
ja aitasin ta haualt üles, ma võtsin ta käealt kinni ja ta tuli minuga 
kaasa. Lasksin ühe meie masinatest valmis panna, istusin pr. M.-iga 
sellesse, tagaistmele ja käskisin autojuhile sõita Jõhvi. Seal korral- 
dasin pr. M.-ile tagasisõidu ja kinnitasin talle, et me hoiame tema 
poja haua ilusas korras. Kui ükskord sõda on lõppenud ja kõik 
kalmistud ilusasti korda seatud, võivad kõik omaksed tulla oma 
kallite kalmudele nii tihti, kui see neile meeldib. Nüüd aga peab 
meestele andma rahu puhata võitluste väsimusest ja kuna nad kõik 
oma emasid on väga armastanud, siis pole see emadest ilus, kui nad 
enda ahastustega võtavad oma laste hingedelt rahu. Nii umbes 


püüdsin lohutada pr. M-i. 


Hiljem astusin ühendusse välisandarmeeriaga ja selgitasin sün- 
dinud loo tagapõhja ja palusin, et langenute omakseid, eriti aga 
just emasid ei lastaks rindele kangelaskalmistuid külastama. See 


tooks meile aina muret ja sekeldusi," jutustas Sarnov. 


Hiljem istusime veel Sarnovi punkris, mis oli kaevatud sügava 
uhtme kaldasse, kus oli niiske ja kuhu ei pääsenud päike soojen- 
dama. Ta pakkus klaasi konjakit ja kui lahkusin punkrist, tuli ta 
mind saatma. "Surm ehitab leinava tagala ja võitleva rinde vahele 
tugeva müüri, mida ei tohi katsuda forsseerida seni, kuni kestab 
sõda. Sajad tuhanded saksa emade pojad on langenud ja surnud 
võõrastel tannerdel kõigi möödunud sõdade jooksul ja ka selles 
sõjas. See on paratamatus. Kui kõik emad pääseksid oma poegade 
kalmudele, oleksid kõik sõdade pidajad selliste probleemide ees, 
mille lahendamiseks ei küündi ükski inimlik mõistlikkus. Võib-olla 


— oleks siis ka sõdadel lõpp," lõpetas Sarnov. 

Lahkusime Utria teeristil sooja käepigistusega ja ma hakkasin 
astuma jälle Meriküla poole. Hilisõhtune päike venitas mu eel mu 
varju pikaks ja ma mõtlesin: ei — emad ei tohi rindele tulla enda 
kehalises isikus — nad tulgu meie juurde meie unenägudes, et neist 
hommikul ärgates nagu veel kuuleksime emade lahkuvaid samme 


ja nende viimaste paituste pehmet survet laubal. 

Sininõmme männikus 


Mõni päev enne suvistepühi sõitsin Jõesuust Tallinna, et võimal- 
dada meestele, kes veel polnud välja pääsenud rindelt kaugemale, 
külastada seal asuvaid omakseid ja veeta ka ise pühi omaste ja mulle 
lähedase inimese seltskonnas. Sõitsin oma autojuhi Kaarel Annukaga 
(sai Tartu rindel surma augustis 1944), kaasas varahoidja Lembit 
Riis ja Hugo Elling. Viimane varustas end veel joonistusbloki ja muu 
materjaliga, et Tallinnas viibimisel midagi paberile panna. Staabi- 
veebli kohustused võttis üle Rommi Dagis ja kuna ka rühmaülem 
viibis tagalas mingitel tähtsatel asjatoimetustel, siis jäi Rommi ka 
rühmaülema kohustesse. Rühmaülem oli mõni aeg tagasi jätnud ühe 
meie masinatest Tartus sealse välisandarmecria kätte, kuna tal puudu- 
sid sõidupaberid, ja sellepärast otsustasin tarvitada kavalust, et mi- 
nuga samasugust lugu ei juhtuks. Võisime rühma, kui iseseisva ük- 
suse, ülema loal saada sõiduloa ainult Jõhvini. Kuna rühmaülem pol- 
nud ohvitseri aukraadis, siis pidi ka tema oma sõiduloale hankima 
allkirja mõnelt diviisi staabiohvitserilt. Sealt osutati meile sellist vas- 
tutulekut ainult hädalisematel juhtudel, kuna meie suhted diviisi 
staabiga polnud parimad. Mina valmistasin oma sõidupaberid ise, 
varustasin need rühma pitseriga ja kohale sõiduloal, kuhu rühma- 
ülem või mõni ohvitseri auastmes mees pidi kirjutama oma allkirja, 
kirjutasin enda käega vabalt ja julgelt: Ants Lagi, Ustuf. und Zug- 


führer. Ühe sõiduloa kirjutasin välja Jõhvini, teise Jõhvist Halja- 

lasse ja kolmanda Haljalast Tallinna. Tegin seda kogemuste põhjal, 
et ega välisandarmid tea, kes on rühmaülem. Ja rühmal võis olla ka 
kolm asukohta: Jõesuus, Jõhvis ja Haljalas. Ka tagasisõidu paberid 
koostasin sama korra kohaselt ja asetasin need korralikult sõidulu- 
bade raamatu vahele. Kui üks marssruut oli läbi sõidetud, paiguta- 
sin vana loa oma teenistusraamatu vahele. Välisandarmid kontrolli- 
sid meid korra kohaselt ja leidsid meie paberid olevat kõik ilusti 
korras (meil endil olid marsikäsud Ants Lagi allkirjaga taskus!) 
ja nii jõudsime ilusti Tallinna. Bensiini oskasime hankida tee äärest 
samal viisil, kui Arkaadi seda harrastas ja kõik sobis suurepäraselt. 
Annukas sõidutas meid kõiki ilusti sihtpunktidesse ja siirdus siis ise 
Tallinna oma tütarlapse juurde. Leppisime veel kokku järgmise 
kokkusaamise peale ja nii alustasime puhkust. 

Päevad kadusid uskumatu kiirusega ja ka suvisted möödusid kui 
unes. Pärast pühi tuli Kaarel Annukas mulle järjekordselt Randve- 
resse, kus viibisin oma praeguse abikaasa juures külas, järele ja 
sõidutas mind Tallinna. Kohtasin seal Ellingiga ja Konrad Veemiga 
ning otsustasime külastada major Alfons Rebast Männikul, kus 
meie esimene Rüütliristi kavaler oli rakendatud tulevasi eesti ohvit- 
sere välja õpetama taktikalektorina. 

Männikule oli koondatud hulgaliselt kogenud Talvelahingu ja 
idarinde võitlejaid, allohvitsere ja veebleid, kellest pidid saama hil- 
jem ohvitserid ja juhid uutele loodavatele eesti üksustele. Need 
olid toredad mehed ja ma leidsin nende hulgast palju tuttavaid eest. 
Major võttis meid kenasti vastu ja oli otsekohe nõus poseerima 
Ellingule, kes portreteerimiseks vajas veidi üle tunni. See Ellingi 
meisterteos on ainus tema vabas maailmas viibivatest kunstiteostest 
ja on praegu koi.-leitn. Alfons Rebase enda valduses. Sel päeval, 
mil külastasime Männikut, esines tulevastele ohvitseridele loen- 
guga prof. Edgar Kant ja kui Männikult õhtul lahkusime, tundus 
elu olevat mitmeti kergem ja kaunim. 

Tallinnast, kus meil oli mõnesuguseid õiendusi — võtsime muu- 
seas Kalanduskeskuse laost Hollandi tänavalt kaasa ühe tünni silku 
poiste jaoks, kes kurtsid soolase puuduse üle — lahkusime 5. juu- 
nil. Arkaadil pidid sellel päeval olema pulmad ja meie olime ka 


sinna kutsutud. Meie masin aga seisis Jaani kiriku ees kuivalt, 

kuna bensiin oli otsas. Kuid Tallinnas oli võimalik kõike saada neil 
päevil, samuti nagu Riia getos, kust läti ja saksa sõjakirjasaatjad — 
nii nagu nad seda mulle ise jutustasid — juutidelt vahetasid niipal- 
ju bensiini nagu nad vajasid, mitmesuguste muude tarvete vastu. 
Varsti oli meil 20 liitrit bensiini paagis, tänu tööstur Juhan Tal- 


vari kaasabile ja vahendusele ja sõit Narva poole võis alata. 


Narva maanteelt pöördusime Kunda teele, et sõita Arkaadi poole. 
Me leidsime ta elukoha üles, sama küla elanikud juhatasid. Ütlesime, 
et soovime Arkaadi juurde pulma sõita. Külarahvas hakkas naerma. 
"Arkatsil pulmi või kedagist — pulmadeks on vaja ka pruuti. . ." 
öeldi meile. Me ei saanud kohe asjast aru, kuid kohapeal selgus 
kõik. Pulmi ei olnud jah ning ettevalmistusi selleks polnud tehtud- 
ki. Arkatsi ema ja õde võtsid meid kenasti vastu oma väikeses vaba- 
dikusaunas, kuid poissi ennast kodus polnud — oli läinud Rak- 
verre. Ta oli seal ka eelmisel päeval käinud ja laenanud selleks naab- 
rimehe jalgratta, kuid see olevat tal Rakveres jaama juures seina 
äärest ära varastatud ja nüüd olevat pahandust palju. Naabrimees 
lubanud Arkatsi maha lüüa, kui ratast tagasi ei too ja nii siis pan- 
nud meie kangelane jalgsi Rakverre tagasi. Võib olla väga tõenäo- 
line, et ta sealt ka jalgrattaga tagasi tuli, kuid kas see oli just sama 


jalgratas, mis varastati, on iseasi. 


Küsisime hiljem Sininõmmel, kuhu meie rühm meie äraolekul oli 


Jõesuust kolinud, kuidas nende pulmadega õieti lood olid. 


"Ah — sellest ei tulnud midagi välja. Mimmi on linnainimene 
ja kus siis niisugusele meeldib vabadikusaunas elada. Tuli, vaatas 


ja läks tagasi. Peab vaatama mõne uue plika," arvas Arkats. 


Arkaadi juurest sõitsime Viru-Nigulasse, et sealt kaudu jõuda 
välja Narva maanteele. Kuid teel juhtus punkteering ja meil ei jää- 
nud muud üle, kui ajada masin lähima talu õue, kuna oli juba hilis- 
õhtu ja kummi parandus tahtis saada omajao ajast. Pererahvas oli 
lahke ja pakkus meile õhtueinet ning öömaja, mida meeleldi vastu 
võtsime. Enne pimeduse kättejõudmist oli meil masin jälle korras 
ja rahuldustundega heitsime pärast tugevat ja lihtsat õhtusööki meile 


valmistehtud vooditesse. 

Varahommikul tuli ja äratas meid peremees. 

"Tulge kuulama, mis raadios räägitakse. Mina saksa keelest palju 
aru ei saa, kuid midagi tähtsat peaks lahti olema," sõnas peremees. 

Tõmbasime püksid jalga ja läksime kuulama. Saksa saatja levitas 
parajasti teadet Normandia rannikule teostatud invasioonist. Olid 
käimas ägedad lahingud ja liitlased toetasid oma maandumisvägede 
operatsioone ja sillapea loomist kõigi relvaliikide tohutu panusega. 
Oli 6. juuni 1944. 

Jutustasime peremehele, mis kuulsime ja see lihtne eesti mees 
ütles: "Niipalju kui mina aru saan, hakatakse sakslase mõõka alla 
suruma. Meile see midagi head ei tähenda..." 

Meid saadeti teele soojade sõnadega ja heakäekäigu soovidega. 


Meie meeled olid aga pinevil kuuldust ja aimasime halba. 


O 

Rommi oli meie tagasiilmumisel veidi halvas tujus. Olime kauaks 
ära jäänud ja tal olnud Jõesuust Sininõmmele evakueerimisega tohu- 
tult muret ja tegemist. Kuid kõik saadud siiski kaasa võtta ja ära 
korraldada. 

Meie rühma uus asukoht oli maastikuliselt väga ilusas paigas. 
Siin oli varemalt asunud mingi saksa üksus, punkrid olid valmis 
ehitatud (sõdurite vanasõna: just siis, kui oled endale jälle punkri 
peakohale saanud, pead jälle välja kolima . . .) ja need asusid kuival 
ja liivasel kõrgendikul, mida kahelt poolt piiras raba, — männiku 
all. Tee, mida mööda pääsesime oma "linna", olid sakslased risti- 
nud "Frühlingschneise'ks" (Kevadine metsarada) ja sellekohased 
sildid olid ka kogu teel juhatajaiks. Meie asukoht asetses Jõesuu- 
Meriküla maanteelt umbes kaks kilomeetrit kõrval, Oova ja Auga 
vahel. 

Kuna leidsime, et siin oli väga ilus olla, siis asusime täie innuga 
ka punkreid kaunistama ja sisustama. Jõesuus olime siin-seal maja- 
des mõne fotölji märgile pannud. Mööbliriided narmendasid küll 
ja olid mõnel hoopis ära kistud, kuid "vahvärk" oli mööblil terve 
ja meie lõime oma fotöljid üle magamiskottide ja patjade jaoks välja- 
antud paberist kotiriidega ja saime oma punkritesse niiviisi sisse 


päris dekoratiivse ja moodsa mööbli. Ka ühe kusheti leidsime Jõc- 

suust ja ka selle seadsime korda. Punkri seinad lõime samuti üle 


kotiriidega ja jatkukohad katsime liistudega. 


Meie olemasolu ähvardas kaitsepalkide ja sellele kühveldatud liiva 
raskuse all tugevasti kooldunud lagi. Siin astusid meie insenerid 
kokku nõu pidama, kuidas olukorda parandada. Oli selge, et pidi 
paar tugiposti alla panema. Pikema nõupidamise järele õiendamise 
selle küsimuse niiviisi, et ajasime tungraua abil, millele olime aseta- 
nud püsti ühe lühema propsi, lae jälle normaalsesse kõrgusse tagasi 
ja siis asetasime kohtadele teised, vajalikult pikad valitud tugisam- 
bad. Vabastasime siis tungraua ja vaata! — lagi jäi ilusti kandma. 
Ka lae lõime kotiriidega üle. Olime väga uhked oma saavutuse üle. 
Igal külaskäigul Jõesuhu tõime sealt kaasa lilli ja sireleid ja nii oli 


meie ümber kevad ja kodumaa loodus. 


Vee saamiseks kaevasime kaevu ja sealt saime head ja puhtamait- 
selist vett. Kaevu kaevamisel poisid pomisesid küll midagi ja sülita- 


sid, kuid see sündis kuursaali kaevu meenutamisest. . . 


Punkritesse asusime elama samades koosseisudes, nagu see oli 
kujunenud välja juba Jõesuus. Toidul olime hastuf. Jüri Nurmc- 
kundi patarei juures, kus suurtükimched olid ehitanud toreda punk- 
risauna ja planeerinud võrkpalliväljaku. Käisime seal õhtuti sporti 
tegemas ja Jüri poistega võistlemas. Olid kaugus- ja kõrgushüppe 
paigad ja kuuliring. Jüri Nurmekund armastas bridzhi mängida, 
kuid oli tavaliselt ikka sellises ajaloolises bridzhimängijate hädas, 
et puudus neljas. Ustuf Särgava oli teiseks, kolmandaks ustuf. Boris 
Koha (end. omavalitsuse juhi dr. Hj. Mäe käsundusohvitser mere- 
väe kutseliigist), kes oli ilmunud rindele obligatoorset rindevääris- 
tust teenima, kuna neljandaks olin mina. Nii kadus mõnigi soe 
ja ilus suvine öö. Priimusel kahises keeda teevesi ja mõni klaas 
konjakit aitas ergutada mängutuju, kui see vastu hommikut langema 


hakkas ja mõnel mehel kaart näitas "väsimist". 


Kuna asusime keset raba, siis andis end ööseti ja hommikuti 
tunda rõskus ja udu. Punkritel olid ahjud sees ja õhtutel enne 
magamaheitmist ajasime ruumi kuumaks. Sellest soojast jätkus siiski 
ainult pooleks ööks ja vastu hommikut otsisime endile peale, mis 


vähegi aitas sooja säilitada. 

Rindele polnud läbi metsa palju maad ja mehed viibisid sageli 
"ees", vahel kolm-neli päeva. Rahnulo oli meilt ära ligemale kuu 
aega, viibides Joalas diviisi täpsusküttide koolis ja enda hea sõbra 
ostuf. Karmo juures. Kui tagasi tuli, siis kirjutas ühe sõjakirja . 

Õhtuti venitas Artur Rinne lõõtsapilli ja laulis oma populaarseid 
lugusid. Kaugele üle raba ja nõmme kostis vahel "Mind kutsuti 
pulma — ma ei saanud minna..." 

Rinnel ja Neideril oli halvaks harjumuseks harrastada märgilask- 
mist ja seda päevast päeva. Teistele poistele hakkas selline plõk- 
sutamine pikapeale närvidele käima. Kui on lahing ja olukord, siis 
andku nii et kumab — arvasid poisid. Rinne loobus mu korralduse 
peale, kuid nimetas mind siiski sellepärast "naljavennaks". Kuid 
Neider jätkas ja sellepärast saatsin ta kaheks nädalaks eesliinile 


ühe tuttava kompanii juurde, et ta saaks end seal "tühjaks" lasta. 


O 

ED staap asus Merikülas Tikmanni majas, kuid staabi ohvitseride 
elamine oli viidud maa alla. Tikmannide talu lähedal asus päris 
kõrge küngas ja selle alune oli punkreid täis ehitatud. Seal asusid 
diviisi ülem Augsberger ja staabi osakondade ülemad. Ainsaks eest- 
laseks selles seltskonnas oli ostuf. Eerik Peebus, vabadussõjaaegne 
soomusrongi ohviser ja VR II/3 kavaler. Käisin vahel teda külas- 
tamas. Olime saanud headeks sõpradeks juba Poolas, Debitsas. Sellal 
oli Peebus veel tugevasti saksameelne mees, kuid Merikülas vihjas 
ta jutt sügavale pettumusele diviisi sakslasest juhtkonna suhtes. 

"Nad ei ole eestlastele sõbralikud. Kuigi nad seda püüavad näi- 
data, siis on see ikkagi teeseldud. Nende ainsaks huviks näib ole- 
vat diviisi lahingjõu arvel endale vääristust teenida," arvas Peebus. 

See vaikne ja tagasihoidlik mees langes 1945. a. Saksamaal Oderi 


rindel, olles lõpuni truuks jäänud ED-le. 


O 
Augale, ühte endisse Peterburi suurkaupmehe suvilasse, asutati 
kevadel ED sõdurite puhkekodu. Sinna saadeti rindeüksustest võit- 
lejaid, kes olid olnud tublid või kelle tervislik olukord tingis mil- 
jöömuudatust. Puhkekodus anti hästi süüa, seal seati meeste jalatsid 


ja riided korda, võisid tihti saunas käia ja nende kasutada olid mit- 

mesugused meelelahutused ja mängud. Käisin seal mitmel korral 
poisse külastamas ja mulle näis, et selline asutus rindel täitis hästi 
oma otstarvet. 

O 

Veidi enne jaanipäeva saabus Jõesuhu mingi saksa lavajõudude 
eliittrupp, mille koosseisu kuulus mitu nimekat saksa operetiartisti. 
Külastasime Rinnega sel puhul meile nii armsakssaanud kuursaali, 
mis oli kogunenud täis Jõesuu-Kudruküla lõigu võitlejaid. Meeste 
vaimustus tõusis iga ettekantava palaga ja kui lõpuks keegi kauni- 
kujuline primadonna esitas "Liebe, du Himmel auf Erden" Lehäri 
operetist "Paganini", läks saalis lahti torm. Pala tuli kordamisele 
ja jälle täitsid kuursaali marulised ovatsioonid. Keegi noortest 
leitnantidest kargas oma istmelt esireas püsti ja tormas lavale, haa- 
ras primadonna mõlemad käed, kattis need kiirete suudlustega ja 
tuli siis oma kohale tagasi, silmis hiilgamas pisarad. 

Ta pidi olema kindlasti väga lähedalt riivatud, kuna nii spon- 
taanselt võivad toimida ainult armunud inimesed. 

O 

Jaanipäeva eel tehti meile teatavaks, et Tallinnast saabub ED-le 
külla lavakunstnikke, kes esinevad üksuste juures ja pakuvad kunsti- 
list meelelahutust. Artur Rinne oli estoonlastega eraviisiliselt pida- 
nud ühendust ja kutsunud sõjakirjasaatjatcle külla ja estoonlased 
olid kutse vastu võtnud. Lõpuks saabus teade, et lavakunstnikud 
saabuvad jaanilaupäeval. 

See oli meile kauniks uudiseks ja tõi meie punkritesse palju 
elevust. Hakkasime selle sündmuse vastu valmistama igal võimalikul 
viisil. Asusime oma punkrite ümbrust kaunistama ja puhastama ja 
seadsime pidulikuks koosviibimiseks korda ühe suurema, seni tüh- 
jalt seisnud punkri. Oli mehemoodi õiendamist ja korraldamist. Kat- 
sime lauad Neveli alt "varanduseaugust" leitud toredate laudlina- 
dega, inventeerisime joogi- ja sööginõude tagavarasid ja vana, 
Neveli alt kaasatoodud sütega köetav triikmasin oli hommikust 
õhtuni kuum, kuna püksid ja kuued vajasid pressimist. Asetasime 


vaasidesse lilled, Jõesuust toodud ja ümbruskonnast nopitud, 


jaanililled, metsnelgid ja muud ning iga ukse kõrvale püstitasime 


värsked, lõhnavad kased. 

Meis elasid veel igatsused ja tagasihüüded rahulikkuse ja kõige 
kauni järele ja püüdsime vältida kõike sellist, mis oleks võinud mee- 
nutada sõda ja rindelähedust. 

Olid kõik õiendused õiendatud, läksid poisid Jüri Nurmekundi 
patarei sauna. Selle mehisest leilist ja vihtlemisest tulime tagasi 
hulga noorematena ja kergematena. 

Jaanilaupäeva õhtupoolikuks, mil päike tungis erilise soojuse ja 
säraga läbi Sininõmme mändide meie punkritevahelisele väikesele 
lagendikule, kandsime ühe suurema laua puude alla ja katsime selle 
sõdurivaibaga. Laua juurde kandsime kastid pidulikuks puhuks eri- 
liselt väljaantud marketcndikraamiga, poisid rivistati üles ja kutsuti 
siis nimistu järgi osa saama. Seekordne marketend oli rikkalik vei- 
nide, viinade, maiustuste, toidukraami kui ka suitsumaterjali poolest. 

Olime juba varakult hakanud jaanipäeva jaoks säästma üht-teist. 
Tagalast oli hangitud maal elavate võitlejate omaste kaudu liha- 
kraami ja muud suupoolist, ka puskarit, ja sellest kõigest pidi saa- 
ma vägev pidu, nagu me seda endile kinnitasime ja lubasime. 

Kraam välja jagatud, tegin veel viimase ringkäigu punkrites, et 
veenduda, kas kusagil pole kogemata midagi jäänud silmapaari 
vahele. Kõik näis olevat korras. 

Siis hakkasime ootama külalisi. Sõitsime oma masinatega lava- 
rahvale Merikülla vastu. Need olid juba kohale jõudnud ja esinesid 
seal arvukale kuulajaskonnale. Kui esinemine Merikülas oli läbi, 
"varastasime" kunstnikud diviisi staabi ohvitseride nina alt äär- 
mise ülbusega oma masinatesse ja autojuhid trampisid gaasi põhja. 
Staabi ohvitserkonnal oli olnud kavatsus kutsuda lavakunstnikud 
enda juurde aega viitma ja pidusöögile, kuid estoonlased pidasid 
kinni meile antud lubadusest ja lasksid end sellepärast ka meeleldi 
"küüditada". 

Külaliste saabumiseks rivistasin meie väikese üksuse üles kui 
aukompanii ja ütlesime niiviisi sõdurite kombel teretulemast. Küla- 
lised tervitasid poisse kättpidi ja kui ametlik osa oli läbi, külasta- 
sime järjekorras kõiki punkreid, näitasime tagalast tulnutele, kui- 
das me elame ja kuidas me seda päeva hindame. 

Jüri Nurmekundi patarei ja meie rühma vahel valitsevate sõbra- 


like suhete kinnituseks läksime kogu rahvaga sinna külla ja lava- 

kunstnikud esinesid kahele üksusele korraga. Llelena Lepik-Villard 
ja Irma Käivet laulsid meile, Maimu Mardi-Bang esitas sõnalist 
kava ning "Narva poiss", kelle nime siin ei nimeta, esitas palasid 
gitarril. Saade akordeonil oli Artur Rinnelt. Nii tänulikku kuula- 
jaskonda polnud ma varemalt näinud, kui sel õhtul patarei noore 
männiku ees lagendikul. Patarei ülem palus sellejärele kunstnikud 
oma punkrisse ja pakkus seal head ja paremat. Kui naiskunstnikud 
said kuulda, et patarei saunal veel paras aur sees, avaldasid nad 
soovi ka kord rindesaunas käia. Neile muretseti värsked kasevihad 
ja Artur Rinne saatsime naistele leili viskama . . . 

Ülejäänud osa õhtust olid kunstnikud, ERÜ direktor Otto Lees- 
menl ja "Järva Teataja" toimetaja, kelle nime olen unustanud, sõja- 
kirjasaatjate pere külalised meie suures peopunkris. Oli palju ele- 
vust, laulu, muusikat, nalja ja jutuvada. Siis väsisid külalised ja 
väsisime ka ise. Paigutasime külalised magama oma punkritesse, 
katsime nad oma vaipade ja sinelitega. Päike oli end üles kerinud 
Rossooni jõe ja Kuradimäe kandist. 

Kuid mitmes punkris läks pidutsemine veel edasi. Artur Rinne 


oli vahvalt veel tegevuses lõõtsapilliga ja kõlas vägev sõdurite laul: 


Keegi pakub müüa akut, 
hambakulda nõuab sest. 

Sõdur aga p.. t laku, 

kuuliauke täis ta vest. 

Kes võib noorust, noorust keelata, 


kui ta tahab hõisata! 


Ühel suurel kännul istus aga "Narva poiss", tema ümber paar 


vana sõpra Tallinnast, ja laulis gitarri saatel: 


Nii kaob suvi, möödub elu nõder 

ja algab tundra igavene öö. 

Mul seltsiliseks vana põhjapõder 
ning taevas kõrgel särav tähevöö. 
Nii möödub kõik, nii kaob kõik, — 
üksainus laul veel elab suus. 


O 

Jaanipäeval, pärast lõunaeinet, järgnesime Jüri Nurmekundi kut- 
sel tema patareisse, kus iga külaline võis tulistada ühe lasu kahu- 
rist. Seda võimalust kasutasid ka naised ja patarei vaatleja telefonee- 
ris "eest", et paar punaste punkrit olevat saanud päris korralikult 
pihta. 

Pärast lõunat esinesid kunstnikud Tuuluksel ühe talu küünis. 
Sinna oli kogunenud palju-palju sõdureid. Maimu Mardi-Bang loo- 
bus sedapuhku sõnalisest osast ja esines mitme lööklauluga. Artur 
Rinne laulis ja mängis lõõtsapilli. "Narva poiss" laulis gitarri saa- 
tel — sama "Tundralaulu". Pärast esinemist olid kunstnikud staa- 
bipatarei ja teiste lähedalasuvate patareide ohvitseride külalised. 
Peoperemeheks oli staabipatarei ülem kapten Kimmel, kuna koos- 
viibimine sündis diviisi suurtükiväeülema major August Võhma 
patronaadi all. 

Keset parajamat peotuju ilmus Tuuluksele kaks kõrget härrat 
diviisi staabist: stubaf. Rehfeld ja stubaf. Krüger ja nõudsid, et 
eraisikud, s. t. meie külalised-kunstnikud peavad otsekohe lahkuma 
rinde piirkonnast. Nad esinesid väga tigedalt ja nende käitumine 
tundus väga imelikuna. Major Võhma võttis külaliste ärasaatmise 
vastutuse endale ja staabi pahurad härrad lahkusid. Meie külalised 
lahkusid alles järgmisel päeval. 

"Narva poiss" tahtis oma kodulinna näha ja ühe meie mehe saa- 
tel võimaldus tal meie masinaga seal ära käia. Tagasi tulles oli ta 
sõnaaher ja masendatud. 

"See ei olnud enam Narva," ütles ta ainult. 

O 

Igal jaanipäeval paguluses olen mõelnud sellele viimasele jaani- 
päevale kodumaal ja kõigile diviisi poistele, kelle keskel ma liiku- 
sin — kes nüüd puhkavad mitme maa mullas, viibivad vabas maa- 
ilmas või orjavad tundra igaveses öös. Tervitan nende ridadega 
ka kõiki neid, kes olid eesti sõdurite külalised rindel, tõid meile 


vaheldust ja võimaldasid meile pika ja unustamata jaaniöö. 

Viimne suvi 


Ma algan lõikust homme hommikul, 
ja vaata, idaservas hiilgab mul, 
just alles tulnud taeva tehasest, 
veel nõretades noorest värskusest, 
sirp hõbedane, terav, õrn ja uus. 
Nii surmav-selili ta kumerus, 

et lõpuaimdus kerkib kõrtes, päis, 


nad värisedes tundvad: aeg on täis. 


Jaan Lõo, "Enne lõikust". 


Enne jaanipäeva oli meie rühmaülem vaikselt pidanud astuma alla 
oma positsioonilt ja temast pidi saama jälle lihtne sõjakirjasaatja; 
eesti sõjakirjasaatjate rühma tööle ei saanud temast juhtijat. Ta vii- 
bis alaliselt tagalas, kaasas rühma üks masin ja autojuht ning sõitis 
seal alaliselt ringi. Rühmaülema ümbersõitmise tulemusi meie kuigi 
palju näha ei saanud. Kui ta aga viimaks jälle rühma juurde tagasi 
ilmus koos autojuhiga "jalamehena" ja väga alandlikus tujus, siis 
mõistsime, et välisandarmeeria on jälle ühe meie rühma masina 
oma õue ajanud. Nii jäi meie rühm kahe hea sõidumasina võrra 
vaesemaks, kuna välisandarmeeria kord juba konfiskeeritud masi- 
naid enam tagasi ei andnud. 

Meie mõistsime kõik rühmaülema traagikat. Sõja olukorras oli 


üks juhus toonud ta sõjakirjasaatjate perre ja kohasema mehe puu- 

dumisel ka rühmaülema kohale. Rahuaegses Eestis oleks tal olnud 
väga raske end toita mõne ajalehe juures ka päris tavalise repor- 
terina oma nõrga kirjutusoskuse tõttu. Mõned vähesed kirjutused, 
mida ta kooliõpetajana oli meisterdanud "Noortelehe" jaoks Vaba- 
riigi lõpupäevil, ei suutnud veel anda mingit staazhi. Kuid sõjakir- 
jasaatjateks olid sõja ajal inimesed väga mitmesuguste kutseliste ette- 
valmistustega — (mitte-ajakirjanikud osutasid väga tõhusat panust 
sõjakirjasaatjatena, kuna nad "nägid" sõda hoopis eri nurgast) ja 
nii avanes ka meie rühmaülemale tee alale, mille esindajaid koheldi 
sõja ajal suure lugupidamisega ja kellele olid lahti kõik uksed. 
Võlus ka võimalus, omada isiklikus käsutuses autot ja käsutada 
autojuhti. Kuid puudusid võimalused enda rõhutamiseks ja dispo- 
neerimiseks eesti avalikkuses ja seltskonnas. Keegi ei tundnud meie 
rühmaülemat ega tema tublidust ja organiseerimisvõimet. Jäi ainsaks 
võimaluseks end ise tutvustada. Ja selleks need nädalad seal taga- 
las kulusidki. Sakslastele mängis meie rühmaülema teguviis kätte 
suured trumbid. Sakslased püüdsid korduvalt rõhutada, et eestlased 
ei kõlbavat juhtivatele kohtadele. Meie rühmaülem näitas, et tõe- 
poolest ei kõlba ja tulemuseks oli see, et meie rühma uueks ülemaks 
määrati Berliinist sakslasest ustuf. Paul Kurbjubn. Olukord rühmas 
muutus karmimaks ja me kaotsime palju vabast enesemääramisest, 
olgugi et uus ülem polnud halb mees. P. Kurbjuhni asumisel rühma- 
ülema kohale hakkasid kohe ka paranema suhted diviisi staabiga. 
Sealt saabus rühmaülemale sageli külalisi ja neid võeti väga pidu- 
likult ja paljude jookide ja söökidega vastu. Rühmaülem käis tihti 
ka diviisi staabis ja tõi sealt meie jaoks kaasa mõnegi uudise. Meie 
ei saboteerinud uut rühmaülemat kuidagi, olgugi et ta seda oli alul 
kartnud ja mida ta meile ise hiljem tunnistas. Minule jättis ta endi- 
selt vabad käed tegutsemiseks ja ka teiste sõjakirjasaatjate tegevusse 


ta end ei seganud. 


O 
Narva rindel oli vaikne. Punaarmee ei üritanud midagi ja selle 
aja jooksul võis kevadistes lahingutes pingutatud ED viia oma 
formeerimise lõpule. Moodustati 47. rügement, mille tuumaks 
kasutati endisi Rebase, Soodeni ja Ellrami pataljonisid, asuti for- 


meerima raskekahurväge ja selle koosseisud saadeti Tshehhi Bene- 

schausse väljaõppele. Alustati rünnak-soomusüksuste loomisega eest- 
lastest meeskondadega. Meil oli küllaldaselt relvi — kuulipildujaid 
ja tankitõrje kahureid oli meil rohkem, kui eeskirjad seda ette nägid 
(punastelt kevadistes lahingutes sõjasaagiks saadud) ja ka meeste 
meeleolu oli hea. SS-sõjakooli Bad Tölzi saadeti hulgaliselt gümnaa- 
siumi lõpetanud noori, vabariigiaegseid aspirantallohvitsere ja noori 
lipnikke ja nii oli järelkasv nooremate ohvitseride osas garantee- 
ritud. 

Juuli alul saabusid juba esimesed noored ohvitserid diviisi. Mul 
oli juhus viibida nende saabumisel diviisi staabi juures ja uhkus- 
tunne täitis mind, nähes neid sihvakaid, pikki ja tugevaid noori 
ohvitsere hästiistuvates mundrites. Nad olid parimad esindajad sel- 
lest sugupõlvest, kes kasvas üles Vabariigi päevil. Nende olek oli 
lahe ja vaba ja rüht eneseteadev. 

"Leib-Standart Adolf Hitler"* võtaks iga seesuguse mehe kahe 
käega vastu," tähendas ustuf. Kurbjuhn, kellega koos vaatlesime 
uustulnukaid. 

Kodumaale oli saabunud ka Narva-pataljon, keda sakslased kui- 
dagi ei tahtnud vabastada Ukraina rindelt. Pärast Tsherkasski piira- 
misrõngast väljatulekut anti pataljonile puhkus ja saadeti ta Ees- 
tisse. Siin ajas pataljon aga "sõrad vastu" ega nõustunud enam 
Ukrainasse tagasi minema. Selle eest võeti pataljonilt ka tema legen- 
daarseks muutunud nimetus ja ta määrati ED koosseisu iseseisva 
üksusena 20. füsiljeeride pataljoni nimetuse all, sangarliku juhi 
hastuf. Hando Kuusi juhtimisel. Pataljon paigutati rindele Joala- 
Auvere vahelisele lõigule. 

Ühel hommikul koidu ajal äratas meid kõiki äge turmtuli, mis 
kostis Auvere lõigult. See oli samane tuttav ja ühesuguses kõrguses 


hoiduv humin, mida olin kuulnud kord Demjanski rindel. Tõusime 


"0 Leib-Standart Adolf Hitler — lühendatult LAH — oli Adolf Hitleri 
isiklik ihukaitse rügement, kuhu võeti noori, kes olid üle iSo sm pikad 
ja täitsid ka muid kõrgeid kehalisi nõudeid. See oli saksa' eliitüksus nr. 1, 
kes rindel võitles diviisina. LAH paisati alati sinna, kus olukord 
oli kõige raskem ja selletõttu kandis see üksus pidevalt suuri kaotusi. 
Enda legendaarse juhi kindral Sepp Dictrichi juhtimisel oli LAH karde- 
tud nii punaste kui ka liitlaste poolt. Seda ci kingitud Sepp Diet- 
richile ja 1955. a. suvel oli ta üks viimaseid saksa kindraleid, keda liit- 
lased sõjavangistusest vabastasid. 

oma asemetel istukile ja kuulatasime. Siis tõusime hoopis üles, 
riietusime ja läksime rühmaülemat äratama. Kuid see oli juba ärkvel 
ja astus kohe ühendusse diviisi staabiga, et kuulda, mis lahti. 

Diviisi staabist rahustati meid: Narva-pataljonist olevat enne 
koitu läinud välja löögirühm, hiilinud ja roomanud sisse punaste 
kaevikutesse ja seal veidi põrgut teinud ning tulnud tagasi vangi- 
dega. Selleks üritus olnudki kavatsetud. Punaseid oli aga selline 
rahurikkumine väga häirinud ja tõenäoliselt arvamisel olles, et eest- 
lased kavatsevad midagi tõsisemat, pannud kõik oma torud hüür- 
gama. Üldse olid punased väga tundlikud sellistel puhkudel, kui 
neile juhtus midagi ootamatut. Hulgaajalisele peataolekule ja kar- 
jumisele ei saanud punased muidu lõppu teha, kui panid kõik oma 
patareid mehi rahustama. 

O 

Et punaste kavatsustest ja ettevalmistustest andmeid saada, selleks 
saadeti pärast jaanipäeva diviisist välja kaugeluure allohv. Väide 
juhtimisel. Luureüksusest võttis osa seitse meest, kes kõik selleks ise 
soovi avaldanud. Mehed käisid ära Gatshinani ja tulid nädala pärast 
tagasi tervetena ja rikkalike andmetega. Narva rinde juhataja kutsus 
pärast tagasijõudmist kõik mehed enda juurde ja avaldas neile oma 
tunnustust. Meestele määrati erakorralise retke eduka läbiviimise 
eest kuu aega puhkust. Üks meestest oli kusagilt löönud üle ühe 
amfiibauto ja sellega katsunud Muhu väinast üle sõita koduseid 
külastama. Tugeva lainetuse tõttu pidanud aga mees siiski tagasi 
pöörduma. Saksa rannavalvet oldi aga alarmeeritud ja kui julge 
meresõitja jälle randa jõudis, võeti ta vahi alla. Diviisis tekitas see 
lugu ainult lõbusat tuju ja kuuldavasti määratud mehele minimaalne 
karistus. 

Kaugeluures käinud mehed jutustasid, et kuni Gatshinani polnud 
nad kusagil kohanud eraisikuid. Kõik kolhoosid ja talud olnud 
tühjad ja maa nagu välja surnud. Ainult raudteejaamades olnud 
liikumist märgata ja Narva poolt tulnud ronge vägedega ja siirdu- 
nud Leningradi suunda. 

Sellest tegi Narva rinde juhataja järelduse, et punased koonda- 
vad oma vägesid Soome rindele, Kannaksele. Selline oletus osutus 


ka hiljem õigeks. 

Paar korda käisime ka Narvas. Kui linn oli ta punaste pommi- 
tuse tõttu märtsis täielikult lakanud olemast. Olid ainult rusuhun- 
nikud, millest üleronimisel pidi olema väga ettevaatlik, et mitte luid 
murda. Kuidagi oli tuntav ainult raekoja ümbrus ja sinna, terveks- 
jäänud keldritesse olid asunud mitmesuguste üksuste staabid ja 
komandod. Hotell "Nordi" keldris asusid flaami, hollandi, taani 
ja norra sõjakirjasaatjad, lisaks nendele ka üksikuid sakslasi. "Nor- 
di" lähedal asus mingi suurem hoonekorpus, vist mõni koolimaja, 
ja ka selle terveksjäänud osades näis liikuvat sõdureid. Õuele oli 
aga ehitatud suur lava ja asetatud pingid ja siin andsid sõduritele 
etendusi mitmesugused rindetrupid. 

Minu ühel sealviibimisel esines mingi saksa kammerorkester, 
kandes ette kerget muusikat ja löökviise. Paar naissolisti esines 
lauludega. Kuna olin istet võtnud orkestrile päris lähedale, siis 
veendusin enda suureks üllatuseks, et see oli sama daamide orkester 
Kurfürstendammi "Järist", Berliinist, kelle muusikat 1942. /43. 
aasta talvel nii tihti olime käinud kuulamas ja kelle mängijaid ma 
selletõttu kõiki tundsin isiklikult. 

Esinemise vaheajal käisin daamisid tervitamas ja nad olid rõõm- 
salt üllatatud, nähes üht vana tuttavat nii kaugel. Pärast "Jari" so- 
dikspommitamist kaotanud nad oma töökohad, kuid hakanud selle 
asemel esinema rändorkestrina rindeüksustele mitmesugustel rinde- 
lõikudel. "Väsitav on see küll, pingutav ja põnev, kuid meil on 
heameel, et saame sõduritele midagi pakkuda. Meie eest hoolitsetakse 
suurepäraselt ja meie soove loetakse meie silmist. Ainult meestega 
peab olema ettevaatlik — nad on kaua aega ilma naisteta olnud ja 
ähvardavad vahel muutuda ohtlikeks," jutustasid energilised saksa 


naised. 


O 
Kord Artur Rinnet kaasa võttes tegime külaskäigu diviisi pionee- 
ridele Sininõmmes. Veetsime ühe toreda pealelõuna pioneeride selt- 
sis, Rinne laulis ja mängis ja kui ta väsis, võttis pilli veebel Pulk 
või veebel Tartland ja sel päeval oli seal palju muusikat. Pioneerid 
olid ühest pikast ja loogelisest männiokast nikerdanud välja suure 


boamao ja selle katnud peenikese ussikirjaga. "Madu" asus pionee- 

ride ülema ostuf. Ottingi punkri ukse juures pikas rohus ja mõjus 
väga loomulikuna. 
O 

Vahel tegin visiidi 46. rügemendi ülemale Standartcnführcr (ko- 
lonel) Tuulingule. Ta oli mitmel puhul haiglane ja nendel puh- 
kudel ei lahkunud ta punkrist, vaid istus laua juures ja luges. Ta 
jättis minusse enam vaikse ja süvenenud teadlase kui kutselise sõja- 
mehe mulje. Ta poisid aga armastasid oma "vana" väga ta rahuliku, 
sõbraliku ja vaikse loomuse tõttu. Tuulingul oli kombeks igal hom- 
mikul üksinda jalutada rindele, kus ta külastas oma "jomme" nen- 
de punkrites. Ajas ohvitseride ja meestega siin-seal veidi juttu ja 
jalutas siis edasi. Teda hoiatati mitmel puhul, et ta eesliinile minnes 
paneks kiivri pähe ja hoolitseks ka muidu oma julgeoleku eest ja 
mitte nii julgelt ja pea püsti ei kõnniks kaevikus. 

"Vana" naeratas selle peale ainult ja ilmus järgmisel hommikul 
jälle ilma kiivrita. 

Kuid rindel pidi siiski olema ettevaatlik. Punaste täpsuskütid tei- 
sel pool jõge olid alati valvel ja noppisid eestlaste hulgast nii mõ- 
negi ohvri. 

Päeval olid ainult postid väljas, kes oma laskepesades terasest 
kaitsekilbi taga nõjatades pidasid silmas punaste rinnet ja tegevust 
teisel pool Narva jõge. Kuid täpsusküttidelc ei valmistanud mingit 
raskust postide asupaikade avastamine — venelastel olid kasutada 
tugevad binoklid ja nende abil võis vastase poolel lugeda kas või 
rohukõrsi. 

Ühel pärastlõunal leiti üks meie postisõdureid oma kaitsekilbi 
tagant läbilastud peaga, kuid elumärkidega. Lähemal uurimisel sel- 
gus, et ta oli saanud kuuli pähe ja peast läbi kaitsekilbi pilust. Kuid 
noormees paranes. Kuul oli küll tunginud sisse laubalt, jätkanud 
oma teekonda ajukelme ja kolju vahel ja väljunud kuklast, jättes 
aju puutumata. Vepsküla lahingus lasti ühel mehel kiivrist läbi — 
oli veel vana vabadussõjaaegne sõdur ja seega teistkordselt Narva 
rindel — kuid mees jäi terveks. Sama juhtus Vabadussõja ajal Järve 
lahingus Kalevlaste Maleva selleaegse ülema kapten Leopold Tõn- 
soniga. Kiiver oli rindel hädavajalikkus ja selle puudumine tasus 


end nii mitmel puhul rängalt kätte. 

Rukis oli tõmbumas kuldseks Vodava ja Puhkova põldudel. Suvi 
oli saamas küpseks, käod olid kukkumise lõpetanud ja loodus oli 
õitsenud. Päevad olid kuumad ja päikesepaistelised ja keskpäeval 
hoidusime metsa alla. Vahel pugesime Merikülas läbi miinitõkete 
ja käisime meres ujumas. Käisime Sininõmmel 46. rügemendi lõigus 
endale punkrit ehitamas, et sügise poole kolida rindele lähemale 
ja omada kõiki informatsiooniallikaid otseses läheduses. Olin jällegi 
oma üksuse "peremees" — uus rühmaülem oli jõudnud juba kõr- 
vuni armuda ühte näitlejatari Tallinnas ja eelistas sageli viibida 
seal. 

Õhtud olid vaiksed. Päevane helgus asendus õhtul rahutusega. 
Normandias löödi ränki lahinguid ja saksa väed tõmbusid samm- 
sammult tagasi. Et see ka meie lõpu lähenemist tähendas, seda hak- 
kasime juba aimama. Kuulasime õhtuti pingestatult rindeteateid. 
Ka idarindel veeres saksa sõjamasin lakkamatult lääne poole, kesk- 
lõigus olid taganevad saksa väed kistud veristessc kattelafnngutes.se 
ja üks linn langes teise järele. 

9. juulil murdis punaarmee tohutute soomusjõudude masside toe- 
tusel Karjala Kannaksel läbi Soome rinde ja me pidime nägema, 
kuidas kõik läks meie ümber põlema. Soomlased pöördusid suures 
hädas abisaamiseks Saksa poole ja selle tulemusena viidi Narva rin- 
delt üks paremaid saksa diviise kiires korras Soome. 

O 

13. juulil külastasin Olginos värsket 45. rügemendiülemat stu- 
baf. . (major) Harald Riipalu. Senine rügemendiülem ostubaf. (kol.- 
leitn.) Vent oli saanud määramise 47. rügemendi ülema kohale ja 
oli kibedasti ametis oma värske üksuse korraldamisega. 

Riipalu staabis ja Olgino keldrites oldi närvilised. Autod 
sõelusid Olgino ja Meriküla vahet, ilmus diviisi staabi ohvitsere ja 
kadus jälle. 

"Meil on käsk Narva rinnet maha jätta ja asuda Sinimägede joo- 
nele. Kolme päeva jooksul peame oleme siit kadunud," ütles Riipalu. 
"Kuid pea see endale — meestel pole vaja seda teada..." 

Varsti läksid evakueerimiskäsud laiali ka pataljonidesse ja kom- 
paniidesse. Patareidest hakati korralduse kohaselt laskemoonataga- 


varasid uuele liinile toimetama. 

Läksin Lapiotsale oma sõpra Heino Ingarit vaatama. See oli esi- 
mene jällenägemine pärast Neveli rindelt kodumaale jõudmist ja 
see jäi ka viimaseks. Heino oli nüüd staabiveebel ja võttis mind 
kenasti ja "seisusekohaselt" vastu. Kuna oli marketendipäev, siis tõi 
ta shampuse lauale, meenutasime ühiseid ja häid aegu ja kõnelesime 
tulevikust. Keset parimat tuju kutsuti Heino telefoni juurde ja ma 


kuulsin, kuidas ta võttis vastu evakueerimiskäsu. 


"Jüri — meil hakkab midagi lahti olema," sõnas Ingar. "Peame 
hakkama asju kokku panema ja siit välja kolima. Hakatakse jälle 
rinnet õgvendama. See tähendab halba, kulla mees. Sakslane hakkab 


siit maalt jalga laskma, muud ei midagi... 


Ta jagas meestele käsud kätte ja lahkumiseks tühjendasime veel 
ühe pudeli "kihisevat kalja", nagu poisid shampust nimetasid. Talu 
õues olid poisid koos süngete ja pilviste nägudega ja vandusid 
kuuldavalt. Sõdurid vannuvad igal võimalusel, kuna sõjad on kura- 
dist ja nende algatajat peab alati meeles pidama, — kuid seekordne 


vandumine tuli tigedusest ja läbi hammaste. 


Viimane mehine käesurve Heinoga ja ma hakkasin astuma Pee- 


terristi poole. 


Rühma juurde jõudsin tagasi õhtul hilja. Ka siin valitses halb tuju. 
Päeval oli jagatud siingi marketendi, poisid olid parajas tujus ja van- 
dusid sakslasi. 

Meie punkrisse olid kogunenud kõik sõjakirjasaatjad rühmaülema 
kutsel ja ustuf. Kurbjuhn kirjeldas olukorda ja põhjusi, miks Narva 
rinde juhataja oli pidanud tarvilikuks anda tagasitõmbumise käsku. 
Ta ei teinud mingit saladust nendest raskustest, mis tekkinud selle- 
tõttu, et punaarmee murdis läbi Kannaksel. Oli vaja üht selget rin- 
net ja head kaitseliini ja sellepärast peeti Sinimägede joont paremaks 


Narva omast. 


"Eestlased peavad Narva jõge enda ajalooliseks rindeks. Kui kord 
Narva joonelt peab lahkuma, siis pole enam ka palju maad Tallin- 
nani. Eesti sõdur loeb sellest käsust välja Eesti mahajätmist sakslaste 
poolt ja venelastele loovutamist. Seda nimetatakse teiste sõnadega 
oma liitlase mahajätmiseks ja endale võetud kohustustest ja vastutu- 


sest loobumiseks," seletasime rühmaülemale. 

Meil kihises alkohol peas ja me ütlesime kõik välja, mis me mõt- 
lesime. Me polnud sakslastega kahepaiksed, vaid kui vaja, ütlesime 
oma arvamise sõnaselgelt ja ilustamata. 

Isiklikult nägin selles algava katastroofi algust. Halvad eelaimused 
olid võtnud meie rahu ja rõõmud. Tundsime nendel tundidel enda 
seljataga seisvat rahvast, kelle selga hakkas sadama uusi saatuse- 
lööke, üks rängem kui teine. 

"Minu arvates ei tähenda Narva joonelt lahkumise käsk muud mi- 
dagi kui sissejuhatust peatselt algavale Eesti loovutamisele," ütlesin 
rühmaülemale. "Sellises olukorras ei saa mina kui eesti sõjakirjasaatja 
eesti rahvale ja avalikkusele kuidagi mõistetavaks teha tagasitõmbu- 
mise vajadust ega õigustada seda. Sellises olukorras minu kutsumus 
sõjakirjasaatjana on lõpule jõudnud ja ma pean mõistlikumaks saada 
määratud võitlevasse koosseisu." 

"Peab see tähendama, et te enam ei soovi kuuluda sõjakirjasaatjate 
rühma?" küsis Kurbjuhn teravalt. 

"Just — see tähendab seda," vastasin. 

"Kuid minul pole mingisugust õigust teid teie kohustustest vabas- 
tamiseks. Seda võib otsustada ainult Berliin." 

Kehitasin õlgu. 

"Võtke aru pähe, Remmelgas!" hakkas rühmaülem mind nüüd 
veenma. "Te olete täna kõik halvas tujus ja ma mõistan teid. Võib- 
olla soovite vaheldust? Ma komandeerin teid Normandiasse paariks 
nädalaks. ..?" 

Vastasin, et sakslaste ja eestlaste vahel valitseb kirjutamata kokku- 
lepe, mille kohaselt eestlasi võib rakendada ainult võitluseks kom- 
munistide vastu. Juhul, kui mind komandeeritakse Normandiasse, 
tähendaks see sisuliselt võitlustegevusse astumist liitlaste vastu. Sel- 
lise ettevaatamatusega ei tahaks end aga ükski eestlane koormata. Võib 
juhtuda, et langen vangi või jään surnuna lahingväljale ja liitlased 
suudavad kuidagi kindlaks teha, et olen eestlane, siis võiksin sel vii- 
sil kahjustada kõiki eestlasi. 

Jäin oma soovi juurde kindlaks ja rühmaülem lubas mulle kir- 
jutada marsipaberid Berliini sõiduks, et võiksin seal üritada enda 
vabastamist SS-Standart "Kurt Eggers'ist" ja saada enda määramise 


mõnda eesti rügementi. 

Kuid ka sel õhtul võttis Artur Rinne lõõtsapilli, istus punkri ette 
ja hakkas laulma. Laulis "Tannhäuserist" Wolframi "Laulu ehatä- 
hele". 


Mu ehatäht, kuis hiilgad sa, 


sind tervitan ma lauluga. 


Puude vahelt, päris madalal, hiilgas tõepoolest ehatäht. Kuid ta ei 
andnud meile seda lohutust, mida ta andis Wolframile. Sel öösel 
läksid eesti võitlejad Narva rindel magama raske südamega. Olime 
küpsemas hävingu järjekordseks lõikuseks ja pidi ainult ootama seda 
hommikut, mil sirp meie elukõrde torgatakse. 

O 

Kuna mu sõidupaberite korraldamine võttis aega, siis jäin rühma 
juures oma kohustusi edasi täitma kuni selle päevani, mil pidin sõitma 
hakkama. 

14. juuli hommikul sõitsime Tõnismäega kahekesi välja rühmale 
uut asupaika otsima Sinimägede läheduses. Tee äärest pidime üles 
otsima veel soome vineertelgid, mis meile olid lubatud diviisi poolt. 
Neid me aga üles ei leidnud. Narva rindelt liikusid voorid tahapoole 
ja evakueerimine näis olevat täies hoos. Sinimägede-Mummassaarc 
kaitseliin oli juba valmis ja kujutas endast kõrget mullast ja propsi- 
dest ehitatud palissaadi, mille eclväljal pioneerid olid miinivälja ase- 
tamas. Meie ei leidnud endale kusagilt sobivat asupaika ja pöördusime 
rühma juurde tagasi. 

Sinna jõudes üllatas meid teade, et Narva rinde mahajätmise käsk 
on tagasi võetud ja kõik jääb endist viisi. Eesti võitlejate reaktsioon 
eelmisel õhtul oli olnud väga tugev, meeste hulgas oli kiirelt levi- 
nud mässumeeleolu ja sakslased kartsid isegi avalikku vastuhakku. 
Seda aga miski hinna eest ei soovitud. 

"See on ainult mõneks päevaks," arvasid mehed. See osutus ka 
õigeks. Paari päeva pärast saabus käsk, et ilmuksin Toilasse SS-sõja- 
kirjasaatjate Narva rinde sideohvitseri Brüggemanni juurde Berliini 
sõidu paberite järele. 

Lahkusin Sininõmme männikust ja poiste juurest kui leinaja. Ma 
aimasin, et ma neid kohti enam ei näe. Merikülas Tikmanni rukki- 


põllust möödudes nägin, kuidas sõjavangid kaigastega ja teivastega 

peksid maha vilja. Mõistsin — seda ei tahetud vaenlasele jätta. ED 
valmistus lahkumisele. 
O 

Teel Toilasse kohtasin veel 47. rüg. ülemat Venti. Ta oli korralda- 
mas oma rügemendi liinitaguste üksuste paigutamist uutesse asukoh- 
tadesse. Tervitasime — me polnud kaua aega teineteist näinud — ja 
see jäi me viimaseks kohtumiseks. Ta langes augustis Tartu all. Toi- 
las võttis paberite korraldamine aega ja ma ööbisin selle öö seal. 
Järgmise päeva hommikul oli kõik korras ja mootorrattur viis mind 
Jõhvi, kus asusin rongile ja sõitsin Tallinna. Veetsin veel päeva seal 
ja teise Randveres ja 18. juulil olin Tallinna kitsaroopalise peajaamas, 
et sõita Ruhja kaudu Riiga ja sealt edasi. Kuid ma ei saanud pakkide- 
hoiust küllalt kiiresti oma ranitsat kätte ja rong läks teele minuta. 
Kõndisin Narva maanteele Fronturlauberüberwachungstellesse, kust 
Saksamaale siirdujatele kirjutati välja platskaarte, ja jutustasin juhtu- 
nust. Sakslannast abiteenistuse neiu, kes tavaliselt sõidupabereid kor- 
raldas, ütles: 

"Teil veab haruldaselt. Just praegu teatati meile, et homme Königs- 
bergi lendaval kullerlennukil on üks koht vaba. Ma panen selle teie 
jaoks kinni. Lennuk väljub homme kell 13 Ülemiste lennuväljalt. 
Olge õigel ajal seal." 

Neiu kirjutas mulle välja platskaardi lennukile ja ma lahkusin 
suure kergendustundega. Käisin veel Paldiski maanteel, end. Saar- 
mani saunas, kus asus täitapla ja kust oli vaja hankida tunnistus ihu- 
puhtuse kohta. Seal küsiti minult ainult, kas mul "loomakesi" on 
ja kui ma vastasin eitavalt, sain tunnistuse saunas käimata. 

19. juulil lendasin Ülemistelt Königsbergi. 

Lend läks üle Pärnu, mööda Liivi rannikut, Riia kohal võttis len- 
nuk kursi merele ja laskus väga madalale. Punaväe kiilud olid juba 
sügavalt tunginud Kuramaale ja olid välja jõudnud Tukkumi ja 
Vindavi lähistele. Nii pidi lennukijuht kasutama kõverikku, et väl- 
tida võimalikke punaste hävitajate rünnakuid. Ka mere kohal lendas 
lennuk väga madalalt ja tõusis alles Ida-Preisimaa kohale jõudes. 
Kolm ja pool tundi pärast Tallinnast lahkumist astusin Königsbergi 
lennuväljal masinast välja, istusin bussi ja sõitsin linna. Õhtul hilja 


pääsesin Berliini rongile ja 20. juulil varahommikul olin kohal. 

Paar tundi pärast minu Berliini jõudmist lõhkes Führeri peakorte- 
ris Rawensburgis ooberst krahv Stauffenbergi poolt sinna toimetatud 
lõhkelaeng. Selle plahvatuse kaja kostis üle kogu maailma ja rahvus- 
sotsialismi alustalad vankusid. 

Kuid Berliin-Zehlendorfis, SS-sõjakirjasaatjate keskuses polnud 
sellest midagi kuulda. Ei mingit kihinat-kahinat ega ärevust. Andsin 
seal oma paberid ära ja mind kästi oodata. Istusin terve päeva hallis, 
hankisin endale värskemaid sõjakirju ja lugesin neid. Vestlesin minu 
kohale asunud lektori Kaljo Klassmanniga, käisin Gruppe Rundfunkis 
ja külastasin Paud ning õhtul otsisin ühes barakis vaba voodi ja heit- 
sin sinna magama. 

Järgmisel hommikul alles kuulsin atentaadist ja selle ebaõnnestumi- 
sest. Järgmistel päevadel, kui mul oli võimalik Berliinis rohkem lii- 
kuda, pidin veenduma, et atentaat oli berliinlased täiesti külmaks jät- 
nud. Suurt juttu sellel teemal ei aetud ja asjalikul sakslasel oli neil 
päevil muudki tegemist, kui arutada ühe väikese putshi telgitaguseid. 

Külastasin Agu Kaske Witzlebenis. Ta oli nüüd juba avansseeru- 
nud kõigi Ida-ala saadete juhatajaks ja sellel kohal oli tal palju tege- 
mist. Õhtuti käisin Kurfürstendammil "Cafe Wienis" istumas ja 
muusikat kuulamas ja siis sõitsin jälle Zchlendorfi magama. 

Keegi ei tundnud huvi minu vastu. Hommikul kell 8 istusin jälle 
halli ootama, mil üksuse ülema abi ostubaf. Kriegbaum või adjutant 
ostuf". Best suvatsevad mind enda juurde kutsuda. Söögivaheaegadel 
käisin ära ja siis ilmusin jälle tagasi ootama. Otsisin endale sõja- 
kirjasaatjate mappidest lugemist, kontrollisin ka oma mappi ja leid- 
sin, et enam kui pooled minu sõjakirjadest kandsid keelustusmärkeid. 

Ühest mapist leidsin ringkirja, mis oli määratud kõigile SS-üksus- 
tele. See ringkiri käsitas SS-i ametlikku seisukohta eesti naiste suhtes. 
Kahetsen, et mul ei olnud ettenägelikkust seda dokumenti kaasa võtta. 
Meeldejäänult annan edasi olulisemad kohad ringkirjast. 

SS-meestel tuleb hoiduda laskumast sellisesse olukorda, et nad 
peaksid abielluma eesti naistega. Kui "tõumaterjal" olevat eesti nai- 
sed sigitamiseks küll kõlblikud, kuid emadena (ais Mutter) ja pere- 
naistena (ais Hausfrauen) olevat nad soovimatud ja kaheldava väär- 
tusega. Suure meestekaotuse tõttu olevat Saksamaal jäänud sajad tu- 


handed naised ilma abiellumise võimalusteta ja sellest seisukohast 

lähtudes ei saavat pidada lubatavaks, et seotakse end võõrrahvusest 
naisega selliselt, mis võiks viia perekonna loomisele. 

Seda ringkirja ma ei kommenteeri. See võib sügavalt puudutada sa- 
dasid eesti naisi, kes suurel põgenemisel jätsid maha oma mehed, 
paljudel puhkudel ka oma lapsed ja siirdusid suurte illusioonidega 
Saksamaale. Tänapäeval on kõik saanud teiseks, on asutatud uued 
perekonnad ja vanade kergemeelsuste meenutamine võiks tunduda 
tahtliku "sõrmede haavadesse ajamisena". Kõigel sellel pole enam 


mõtet. 


O 

28. augustil kutsus üksuse ülema kt. mind enda juurde. Esinesin 
korra kohaselt. Ta laual oli nähtaval kohal ustuf. Kurbjuhni kaaskiri. 
"Teie, Remmelgas, olete astunud sammu, mida te võib-olla kunagi 
väga kahetsete. Minu kohustuseks on teid hoiatada. Palun selgitage 
nüüd lähemalt, miks ei soovi te enam täita sõjakirjasaatja kohustusi." 
Mul oli olnud aega päevi enda kaitsekõne ettevalmistamiseks. Olin 
kõik põhjalikult järele mõelnud ja kokku võtnud paari lühikesse 
lausesse. 

"Obersturmbannführer," alustasin, "olukord Eesti rindel vihjab 
sellele, et Eesti peatselt saksa vägede poolt maha jäetakse. Viimase 
kolme aasta jooksul on kümned tuhanded eesti mehed võidelnud kõr- 
vuti saksa kamraadidega ja kannud kõiki selle sõja raskusi. Oleme 
seda teinud vabatahtlikena, kuna meie kodumaa on olnud ohustatud. 
Nüüd, mil võitlused Eesti territooriumil on jõudmas lõppjärku, peab 
iga eestlane võtma relva ja võitlema. Sulega pole enam midagi teha. 
Sakslased jätavad meid maha ja lahkuvad ja meie võitleme tõenäoli- 
selt viimased lahingud üksi. SS-üksusse kuuluvana ei saa ma õigus- 
tada sakslaste talitusviisi ja sellepärast on parem, kui lahkume sõpra- 
dena." 

Stubaf. Kriegbaum ei vastanud hulk aega midagi. Ta vaatles seinal 
suurt idarinde kaarti. 

"On väga tõenäolik, et meie jätame Baltikumi maha. Jätame maha 
ka Poola, ja Balkani, ja Itaalia. Kuid see kõik on ajutine. Me peame 
saama aega hinge tagasitõmbamiseks. Kuid meie reservid pole veel 


tühjaks ammutatud. Kes seda arvab, see eksib. Kord tuleb meie vas- 


281 


tulöök ja siis olgu taevas ise meie vaenlastele armuline," jätkas 
ülemus. 

Ma ei vastanud selle peale midagi. 

"Teie väitluse kohta võiksin öelda ainult ühte: see on puhtakuju- 
line marurahvuslus," sõnas stubaf. Kriegbaum. 

"Väikesed rahvad ei tunne marurahvuslust. Eestlased pole seda 
kunagi olnud. Meie andsime oma põhiseadusega kõigile Eesti vähe- 
musrahvustele vaba kultuurilise enesemääramise. Ka sakslastele", vas- 
tasin. 

"Kui palju teid eestlasi on?" 

"Pärast kommunistlikke küüditamisi, masstapmisi ja kaotusi sõjas 
veidi ehk üle miljoni." 

"Seda pole palju. Me võime teid kõiki evakueerida Saksamaale. 
Selleks on meil küllaldaselt laevaruumi. Juba praegu on võimalik 
eestlastel evakueeruda, kuid meie laevad tulevad Eestist tühjalt tagasi. 
Kui tagasi lähete, öelge kõigile, et hakaku kohe tulema. Remmelgas 
— meie jätame Eesti maha, kuid mitte täna ega homme!" 

Järgnevalt küsis ülemus, missugusesse üksusse ma tahakin üle 
minna. Vastasin, et 3. piirikaitse rügementi. 

"Hüva — selle asja korrraldame. Adjutant korraldab paberid." 

Meie jutuajamine oli olnud jahe ja külm oli ka lahkumine. 

Ka grupijuhataja, kelle juurde läksin esinema lahkumiseks, hurju- 
tas mind marurahvusluse pärast. Kaitsesin end samade vastuväidetega 
kui stubaf. Kriegbaumi juures. 

Kui ma aga enda lahkumispaberi kätte sain, seisis sellel, et ma 
lahkuvat SS-Standart "Kurt Eggersi" koosseisust "aus chauvinistischen 
Gründen". 

Läksin selle paberiga grupijuhataja juurde tagasi ja protesteerisin 
sellise lisandi vastu. Ostuf. Klähn kriipsutas selle maha ja ma lah- 
kusin veel samal õhtul Berliinist. Olin kartnud enda suhtes halvei- 
mat. Ma teadsin, et SS pole võim, kes laseb endaga mängida. Kuid 


mul oli järjekordselt olnud õnne. 


O 
Berliinis oleku ajal olin kogu aeg tundnud rasket hingelist surutist. 


26. juulil lugesin Juhi peakorteri teadaandest, et punaarmee tugeval 

survel on Narva linn ja rinne 25. juulil maha jäetud ja asutud uutele, 
õgvendatud positsioonidele. 

Ma teadsin, mida see tähendas. 

Küdesin igatsusest pääseda tagasi kodumaale. Tilsitini läks sõit 
takistusteta, kuid sealt ei tahetud enam edasi lasta. Punaste pommi- 
tajad oli paar tundi enne minu linna jõudmist teostanud jõulise õhu- 
rünnaku ning Tilsit põles ja suitses veel. Kõikjal nägin varemeid. 
Jaamas ja jaama ümbruses ootasid tuhanded inimesed evakueerimist. 

Kuid üks rong sõjaväega ja Hitleri noortega läks siiski veel Tau- 
roggeni poole. Raudteeäärseid teid mööda liikusid põgenikevoorid 
läände, hoburakenduste ja inimeste välimuse järgi otsustades leedu- 
lased. Kuid ka sakslasi. Põldudel ja väljadel kaevasid Hitleri-noored 
kaevikuid. Sõda oli lähedal. 


Tauroggenis tühjendati rong ja perroonil asuti otsekohe moodus- 
tama marsikolonne. Seal oli mehi igasugustest väeliikidest ja rahvus- 
test ja mitmekesise relvastusega. Mehed jaotati relvastuse järgi, ko- 
lonnidele lisati samas juurde veel allohvitserid ja ohvitserid ja marss 


Kaunase alla algas. 


Selles suures segaduses sattusin kokku viieteistkümne eestlasega, 
kes olid vabanenud Saksamaal haiglatest ja nüüd otsisid kodumaale 
pääsemise võimalust. Nende hulgas oli ainult üks allohvitser. Ükski 
neist saksa keelt ei osanud. Ka neid taheti kiiluda marsikolonni. 
Astusin vahele ja selgitasin välisandarmecria meestele, et siin on tege- 
mist eestlastega, kes on määratud tagasi oma üksuste juurde, mis asu- 
vad Eestis. Välisandarm ei teadnud selles asjas mingit seisukohta 
võtta. Küll aga teadsin mina, kuidas pidin toimima. Võtsin mehed 
enda järele ja kadusime kiiresti jaamast. Kuna Tauroggen oli mulle 
varematest sõitudest tuttav, siis viisin mehed ühte kaugeimasse ba- 
rakki ja käskisin neid sinna jääda. Ise aga läksin uurima, kas ei pää- 
seks kuidagi edasi Liibavi poole. Merd kaudu oli ühendus Eestiga 


veel olemas ja Liibavist väljus konvoisid suunaga, Tallinna. 


Sel päeval ei väljunud Liibavi suunas aga ühtki rongi. Ööbisime 
mahajäetud barakis ja olime hästi vaiksed, kuna marsikolonnide moo- 
dustamine toimus kogu öö ja välisandarmid käisid barakkidest mehi 


kolonnidesse küütimas. Meie õnneks aga meid üles ei leitud. 


Hommikul vara olime jälle jaamas ja jäime sinna kogu päevaks 
meile sobivat rongi ootama. Alles õhtu eel jõudis Dresdenist kohale 
pikk rong üuestiformeeritud Tähe-diviisi meestega, kes olid teel 
Liibavisse, kust konvoi pidi neid toimetama Tallinna ja sealt edasi 


Soome. 


Jaama komandant oli meist juba tüdinud ja pöördus esheloni juhi, 
kellegi oobersti poole ja küsis, kas see ei nõustuks "neetud kange- 
kaelseid eestlasi" kaasa võtma. 

Ooberst oli väga sõbralik mees. 

"Ah eestlased? Tulgu aga peale. Ma neid mehi juba tunnen," ates- 
teeris ooberst meid ja minu märguande peale olime mõne minuti 
jooksul rongil. 

Hommikul vara olime Liibavis. Olime magamata ja väsinud ja 
mehed heitsid jaama juurde muruplatsile kohe magama. Sammusin 
linna, et otsida üles "Frontsammelstelle" ja uurida, millal konvoi 
väljub. "Oleneb sellest, millal laadimine lõpetatakse," vastati mulle 
sealt. Tahtsin juba väljuda, kui keegi veeblitest pidas mind kinni ja 
küsis, mis rahvusest olen. Vastasin, et eestlane ja et meid on viisteist 


meest, kes kõik tahavad pääseda Eestisse oma üksuste juurde. 


"Siis võtke siit veel paar meest kaasa," ütles veebel ja vihjas kahele 
väga kurvalt istuvale mehele. Kõnetasin mehi eesti keeles ja need 
pidid peaaegu nutma hakkama heameelest. Need olid kaks setut, 
veebruaris mobiliseeritud piirikaitse rügementi, haavata saanud ja 
Saksamaale ravile saadetud. Nad ei osanud sõnagi saksa keelt, olid 
juba mitu päeva Liibavis viibinud ja neid ei osatud kuidagi aidata. 
Võtsin mehed kaasa ja nüüd oli meie üksus kasvanud juba seitsme- 
teistkümnele mehele. Koostasin nimekirja ja sellega läksin meestele 
toitu välja võtma. Linna vahel pidas meid kinni keegi politseimund- 


ris kapten ja kõnetas meid eesti keeles. 


Selgitasin olukorda ja mis mehed me oleme. Ohvitser tutvustas end 
kui kapten Sutt ja ütles endki ootavat pääsu Eestisse. Otsekohe samas 
ja tänaval tegin kapten Suttile ettepaneku, et ta asuks meie üksuse 
ülema kohale. Ta nõustus sellega ja meie olime saanud julge ja ener- 
gilise juhi, kes korraldas meie marsipaberid, muretses meile likvidee- 


ritavast sõjaväelaost tuliuue riidevarustuse ja uued jalatsid, otsis üles 


ööbimiseks sobiva koolimaja sadama lähedal ja tegi kindlaks, millal 


konvoi väljub ja millisele laevale võime asuda. 


Kolme Liibavis veedetud päeva jooksul esinesime iseseisva üksusena 


ja kapten Suttile anti välja ka sellekohased paberid. 


Liibavi jaamas kohtasin ka esimesi eesti põgenikke — Ilmar Ne- 
repit abikaasaga. Nad olid pääsenud Riias viimasele Liibavisse suun- 
duvale rongile ja kõnelesid masendavaid lugusid põgenemisest ja 
sakslaste taandumisest. Nerepid olid tolmused ja väsinud, kuid üli- 


õnnelikud pääsemise üle. 


3. augustil, mil konvoi pidi väljuma, veetsime kogu päeva Liibavi 
sadamakail. Mehed said käsu, et nad ei lahkuks sadamast, kuna kon- 


voi väljumiseks pole mingit kindlaksmääratud aega. 


Liibavis endas oli aga maad võtmas täielik peataolek. Ärid olid 
suletud ja inimesed lahkusid linnast, lükates enda ees käsikärudel 
vähest varanatukest. Linnast lahkus rindele saksa üksusi, tankirusikad 
õlal. Kuid rindelt tuli tagasi ka mehi, kes olid tolmuhallid näost, rii- 
ded kaltsudeks muutunud hämamisest ja roomamisest. Üks punaste 


soomusüksuse kiil oli Liibavile lähenenud 28 kilomeetri kaugusele. 


3. aug. õhtupoolikul sõitis konvoi Liibavi muuli tagant merele ja 
võttis kursi põhja. Ees sõitis kaks traalerit, kahel pool kõrval kaks 
korvetti, kuna keskel liikus kiilrivis neli laeva, kõige ees vana ja 
hästituntud "Ariadne" Tähe-diviisi meestega. Meie olime kohad saa- 
nud ühele vähemale laevale, mille laadungiks oli destilleeritud vesi. 
Meri oli rahulik ja kui hommikul ärkasime, paistsid meile idast kätte 


Saare- ja Hiiumaa. 


Õhtul hilja olime juba Tallinnas, Sõjasadamas. Soo tänaval rivistu- 
sime veel korrapäraselt üles, kapten Sutt ütles meile hüvasti ja manit- 
ses mehi oma üksuste juurde tagasi pöörduma. Ütles, et ega tema saa 
kedagi keelata omakseid külastamast ja mõne päeva kodus viibimast, 
kuid pidagu mehed meeles, et üksuste juurde tagasi, jõudes annaksid 
nad konvoi kohalejõudmise ajaks üles päeva kaks päeva üksuse 


juurde tagasi jõudmise päevast ettepoole arvates. 


Läksime sellejärele kõik laiali ja igaüks siirdus sinna, kuhu ta 


kohasemaks arvas. 

Kapten Sutt oli omal ajal teeninud Tartus ratsarügemendis, kuid 
vabadussõjalaste liikumise pooldajana reservi arvatud. Ta viibis 
mõnda aega ka eeluurimise vahistuses, kust vabanedes siirdus Prant- 
susmaale ja astus seal võõrasteleegioni. Selle koosseisus toodi ta ka 
1939. a. lõpul Aafrikast Prantsusmaale, kus 1940. a. mais langes 
sakslaste kätte vangi. Pärast Saksa-N. Liidu sõja puhkemist ja Eesti 
vabastamist sakslaste poolt tõid Sütti sõbrad ta Saksamaalt vangilaag- 
rist välja Eestisse. Kodumaale jõudes kandis ta veel võõrastelee- 
gioni mundrit, kuid vahetas selle varsti politseimundri vastu. Vilu- 
nud ratsamehena värvati kapten Sutt ühte partisanide vastu võitlusse 
rakendatud politsei ratsaüksuse ülemaks. Ühel alkoholist rikkal koos- 
viibimisel Riias sattunud aga kapten Sutt kellegi saksa politseikind- 
raliga tülli ("tõmbasin tal üle kõrvade" — nagu Sutt ise laeval 
mulle jutustas) ja läks selle eest kaheksaks kuuks vanglasse. Istus 
oma aja ära ja jõudis Liibavisse parajasti ajaks, mil teda just kõige 
rohkem vajasime. 

O 

Veetsin veel paar päeva Tallinnas, esitasin enda vabastamise pabe- 
rid kindralinspcktuuris koi.-leitn. Ain Merele, kes oli rinderaken- 
dusest vabastatud ja saanud uue määramise, ja sõitsin siis jälle rin- 
dele, et oma endise üksuse juures varustus üle anda ja oodata uude 
väeossa määramise pabereid. 

Olin Tallinnas kohanud Artur Rinnet ja temalt sain andmeid 
ESK rühma asukoha kohta. Pärast "Kevadiselt metsarajalt" Sini- 
nõmmes lahkumist oli rühm peatunud siin ja seal, kuni viimaks 
asutud 45. rüg. uute positsioonide lähedale Kuremäele. 

Minu Berliinis viibimise ajal olid ED-1 olnud väga rasked päe- 
vad. 25. juulil püüdis punaarmee Auvere rindel läbi murda 45. 
rüg. ja Narva-pataljoni rindest pärast hävitavat turmtule ettevalmis- 
tust. Eeslased osutasid siin ennenähtamatut võitlustahet ja visadust 
ja punased loobusid viimaks, olles ohverdanud tervelt ühe diviisi, 
hulga soomusmasinaid ja tanke. Auvere lahinguga sooritas noor 45. 
rüg. ülem H. Riipalu enda "küpsustunnistuse" ja kolmanda eestla- 
sena pälvis Rüütliristi. 

26. juulil murti sisse Narva jõe joonel paikneva 46. rügemendi 


positsioonidesse pärast poolteist tundi kestnud turmtuld, üle jõe 


286 


tunginud punased ujutasid üle rügemendi kaevikud, kus hargnesid 
verised ja metsikud lähivõitlused. Tagalal lasuv häiretuli tappis 
hobused, lõi segamini voorid ja sama päeva pärastlõunal taganes 
rügement oma materjali maha jättes. 

Punaste üle jõe tungimine Riigi kohal põhjustas ka Narva linna 
kiire mahajätmise. Sakslased hakkasid süüdistama eestlasi arguses, 
oskamatus juhtimises ja võitlusvõimetuses ja eesti ohvitserid pidid 
staabisakslastelt kuulma palju ülekohtuseid etteheiteid ja ähvardusi. 
Süüdistused kõlasid umbes nii: meie andsime teile järele ja nõustu- 
sime Narva rinnet hoidma, kuid teie olite need, kes polnud selleks 
võimelised — teie juhtimisvõimetuse ja vastupanu absoluutse puu- 
dumise tõttu jäi sisse hollandlaste rügement "Dc Ruyters" (minule 
teada siiski hollandlaste rügement "General Seyffart". J. R.), kao- 
tasite massiliselt materjali ja asetasite võitlevad saksa üksused ras- 
kesse olukorda. 

Nüüd tagantjärele, mil on saadud rahulikult uurida ja kaaluda 
selleaegset olukorda ja juhtimist, võib rahulikult öelda: eesti sõdur 
täitis oma kohustust viimseni. Diviisi staabi töös on aga ilmnenud 
rida andeksandmatuid vigu. Pärast 13. juulit oli jätkatud tasapisi 
rindele paigutatud laskemoona ja varustuse evakueerimist ja meie 
patareidele jäeti laskemoona vaid pool tosinat granaati toru kohta. 
Kui punased pärast turmtule lõppu asusid Narva jõge forsseerima, 
ei saanud diviisi patareid anda oma üksustele tulekatet, sest laske- 
moon oli mõne minutiga otsas ja kahuritele jäi nüüd ainult veel 
metalliväärtus. Kuna diviisi staap pidas siiski vajalikuks Narva liini 
mahajätmist — olgugi et sellest enam juttu ei tehtud — olid jäetud 
kõik ettevaatusvahendid tegemata. Punastel oli teada täpselt meie 
vägede paigutus ja kindlustused Narva jõe joonel, kuna rinne oli 
siin püsinud pikemat aega. Õigeaegne vägede ümberpaigutus oleks 
palju suutnud päästa. 

Meie rühmaülem P. Kurbjuhn polnud rindel mitte üksnes sõja- 
kirjasaatjate üksuse ülema ülesannetes, vaid oli samaaegselt ka luu- 
reohvitser, kes teraselt pidi jälgima eestlaste meeleolu ja võitlusvaim- 
sust rindel ja kes oma tähelepanekutest pidi vastavale poole rapor- 
teerima. Eesti sõjakirjasaatjate rühma viimasel ülemal ostuf. (leit- 


nant) Harry Herman Puusepp' ai õnnestus 1945. a. alul Berliinis 

sõjakirjasaatjate keskuses viibides avastada kaks P. Kurbjuhni poolt 
keskusele saadetud "Stimmungsberichti", s. t. aruannet sõdurite 
meeleolu kohta ja teha neist ärakirju. Toome need allpool, kuna 
need aitavad päris kenasti valgustada, millisest vaatenurgast suvat- 
sesid sakslased jälgida eestlasi. Esimene ettekanne kannab kuupäeva 


29. juuli 1944. a. ja on tõlkes sõnasõnalt järgmine: 


Sõjaliselt ei ole vahepeal midagi sündinud. Diviis püsib oma vana- 
del positsioonidel. 

Eestlaste hoiak ja eestlaste ja sakslaste suhted ei ole paranenud. Vaenu- 
likkus on osaliselt tingitud ajaloolistest põhjustest, palju suuremal mää- 
ral aga tõsiasjast, et eestlased, eriti ohvitserid, tunnevad, et neid kohel- 
dakse ebaõiglaselt. Minu arvates ci olnud see õnnelik lahendus, kui iga 
eesti pataljoniülema juurde määrati saksa sideohvitser, kes, kuigi madala- 
mas auastmes, võib ennast segada pataljoni juhtimisse. Samuti on kahet- 
susväärne, et diviisi peakorteris ei ole eesti ohvitsere. Selletõttu saab 
komandant, kes kasutab ainult saksa ohvitseride reateid, ebatäpset infor- 
matsiooni. 

Ärevus pärast eesti rahvuslaste vahistamist aprillis ei ole veel vaibunud. 
Põgenemised Soome on muutunud eriti sagedasteks. Peapõhjuseks, miks 
püütakse vältida teenimist saksa sõjaväes, on kartus, et eesti väeosi või- 
dakse kasutada väljaspool Eestit. Pealegi eesti üksused, mis formeeriti 
veebruarist aprillini, said väga puuduliku väljaõppe, samuti väga mitte- 
küllaldase relvastuse ja varustuse ja kannatasid lahingutes raskeid kaotusi 
just selletõttu. Sellepärast on eestlaste hulgas levinud kuuldus, et saks- 
laste peaeesmärgiks olevat relvakandevõimeliste eesti meeste hävitamine. 
Tõsiasi, et eesti ohvitserid ja allohvitserid saavad oma väljaõppe väljas- 
pool Eestit, on põhjustanud arvamust, ci selle eesmärgiks on kõrvaldada 
eestlaste sõjariistus mässu võimalikke juhte. 

Minu arvates on olukord praegu järgmine. Eestlased suhtuvad vaenuli- 
kult niihästi sakslastesse kui ka venelastesse. Tõsiasi, et eestlased on või- 
melised ainult saksa abiga venelasi tagasi tõrjuma, on teinud võimali- 
kuks praeguse koostöö. Kui aga mõni kolmas võim, näiteks Inglismaa, 
garanteeriks Eesti piirid, siis ma ei kahtle hetkekski, et eestlased alustak- 
sid viivitamatult mässu sakslaste vastu. See oligi enamuse vangistatud 
eesti rahvuslaste lootus. Sellepärast on selge, ct saksa ülemjuhatus ei jul- 
genud Eestis moodustada suuri eesti üksusi puhteesti juhtkonnaga, kuigi 
eestlastele seda oli lubatud. Vaenulikkus on tingitud suurelt osalt kindral- 
komissariaadi poliitikast. Peapõhjus seisneb aga ikkagi selles, et õigel 
ajal ei tunnistatud Eestit kui iseseisvat riiki. See on eestlaste peamine 
etteheide. 


Meie sõbralik Paul Kurbjuhn sai oma informatsiooni ED staabi 
sakslastelt ja Tallinnast SD-st. Eestlasi ta ei usaldanud. Nii oli tema 
informatsioon ainult ühekülgne. Vihje eestlaste relvis sakslastele 
vastuhaku võimalusse on poolik. Eestlaste ja rindemeeste meeleolu- 
sid tundes oleks olnud raskesti kujuteldav, et eesti sõdur oleks tule 


avanud oma sakslasest kamraadile, kellega nad kõrvuti võitlesid 

ühise vaenlase vastu. Küll oleksid aga kindlasti naha peale saanud 
igasugused tegelased tagalas, "piitskomissarid", kindralkomissari- 
aadi potentaadid ja muud härrad, kes korrumpeerisid tagalat, spe- 
kuleerisid ja kuritarvitasid oma võimu. 

Teine ettekanne on 2. augustist 1944. a. ja selle sisu on alljärgnev: 


Pärast minu viimast igakuulist raporti toimus rindeõgvendamine Narva 
juures, millest võttis osa eesti diviis. Juhtkonna vigade tõttu kandis 46. 
eesti SS-rügemcnt raskeid kaotusi. Praktiliselt ümber piiratud, taandus ta 
segaduses, jättes tiiva kaitseta, mille tagajärjeks oli hollandi SS-rügemendi 
"De Ruytcri" peaaegu täielik häving. Väga tõsine olukord päästeti 47. 
eesti SS-rügemendi vaprate pingutustega kolonehleitnant. Riipalu juhti- 
misel, kes vaatamata rasketele kaotustele kaitses taganemist uutele posit- 
sioonidele asumiseni. Eesti diviis saadeti kannatatud suurte kaotuste tõttu 
ajutiselt tagalasse täiendamiseks. 

Diviisi meeleolu on kõige halvem, mida võib ette kujutada. Üldiselt 
vaadati rindeõgvendamist kui esimest märki, ct saksa ülemjuhatus on 
valmis Eestit ära andma. Kui kavatsus rinnet õgvendada sai teatavaks, oli 
tõsiseid korratust ja distsipliinirikkumisi kõigis eesti üksustes, mis alati 
on olnud enam või vähem vaenulised sakslaste vastu. Diviisi saksa ohvit- 
seride vastu näidati avalikult vaenlikkust ja asi läks nii kaugele, et neid 
ähvardati relvadega. Eesti ohvitserid võtsid neist rahutustest osa ja sageli 
võis näha, et nad mehi isegi julgustasid. 

Kinnitusi, ct saksa ülemjuhatus on otsustanud iga hinna eest Eestit 
hoida, ci usuta enam. Keegi ei usalda Eesti omavalitsust, mida üldiselt 
peetakse - kindralkomissariaadi täidesaatvaks organiks. Üldiselt nõutakse, 
et Saksamaa peab tunnustama Eestit kui iseseisvat riiki, enne kui saab 
olla juttu jätkuvast koostööst sakslastega. 

Olukord diviisis ei ole ka mitte väljaspool kriitikat. Üldiselt on põh- 
jused samad, mida mainisin oma viimases rapordis. Eesti komandeerivad 
ohvitserid nõuavad, et saksa sideohvitserid kõrvaldataks ja piiramatu 
komando antaks eestlastele. Ka asjaolu, et äsja mobiliseeritud eesti rüge- 
mendid (6 piirikaitse rügementi) ei ole organiseeritud ühte suurde üksusse, 
nagu lubatud, on põhjustanud palju pahameelt. 

Väejooksikute arv suureneb päev-päevalt. Vastavalt diviisi peakorterile 
oli neid juulis 1.571, nende seas 23 ohvitseri. Seetõttu 3. SS-tankikorpuse 
peakorter on arvamisel, ct diviisi ci saa enam pidada täiesti usaldus- 
väärseks. 


Ka selles ettekandes kasutab P. Kurbjuhn kontrollimata andmeid. 
Kui ta vihjab "juhtkonna vigadele", siis ei tehtud neid vigu mitte 
46. Trüg. staabis. Vana ja armas Tuuling rügemendiülemana oli 
täiesti oma ülesande kõrgusel, mida aga ei või öelda ED staabi ope- 
ratiivosakonna ülema Rehfeldi kohta. Viimatinimetatu oli alati haig- 
lane ja närviline inimene, kelle hoiak eestlaste suhtes, kahjuks, oli 
kategooriliselt eitav. 46. rügement ei jätnud oma tiibu kaitseta ega 
jäänud sellepärast sisse ka hollandlased. Rügemendi tiibu katsid 


11/47. rüg. major Rebase ja 1/47. rüg. major Soodeni juhtimisel 

ja major A. Rebane hoidis lahti seni ka Narva maantee, kuni kõik 
üksused said Narvast välja tõmbuda. Hollandlased ei pidanud kinni 
neile määratud taandumissuunast, vaid hakkasid omapead neile 
tundmatus maastikus lääne poole liikuma, kaotasid ringieksimisega 
palju aega ja jäid niiviisi sisse. Koi.-leitn. H. Riipalu ei olnud 47., 
vaid 45. rüg. ülem. 

P. Kurbjuhni ettekannetes on tubli annus fantaasiat, kuid ka pal- 
ju tõtt. Kuid nende ettekannetega oli täpselt sama moodi kui kõigi 
teiste ettekannetega, mis idarindelt saadeti tagalasse — nendele ei 
reageeritud, kuna tagalas usuti endid olevat targemad. 

O 

Jõhvi jõudes tabas silm uusi ja värskeid purustusi. Jõhvi-Ahtme 
raudtee ääres nägin sadasid bensiini- ja õlitünne, mis olid punaste 
pommirünnaku tõttu laiali paisatud ja mille sisu suure tulekahju 
tõttu plahvatanud. Raudtee ääres lamasid põlenutena vagunite ja 
platvormide rusud. Suuri purustusi näis olevat ka Pagari lennuväl- 
jal. Jõhvis öeldi mulle, et Ahtmelt võin Kuremäele edasi pääseda 
väliraudteega. Kuid selle päeva rong oli juba läinud ja ma alustasin 
jalamarssi. Minuga seltsis veel paar teist sõdurit ja nii oli meil 
lõbusam astuda. Aegapidi jõudis nii üks kui teine mees oma siht- 
koht ja viimaks sammusin üksi mööda teed pimedas augustiöös. Rin- 
delt tulles lendasid minust üle meie ööpommitajad. Viimaks hakkas 
väsimus sõdurist võitu saama ja ma astusin sisse ühe teele lähima 
talu väravast. Kõik näis ja kuuldus olevat nagu välja surnud. Kuid 
siis kuulatasin teravasti ja kuulsin aidast jutukõminat. Sammusin 
aida ukse taha ja jäin kuulatama. Seest kuuldus eestikeelset juttu. 
Koputasin uksele ja seest nõuti käredalt andmeid õhturahu segaja 
isiku kohta. 

"Siin Jüri Remmelgas, eesti sõjakirjasaatja," vastasin. "Olen väsi- 
nud ja tahan jalgu puhata." 

Aidauks avati ja mind võeti väga sõbralikult vastu. Küünlaval- 
gel selgitas silm üht ohvitseri, paari allohvitseri ja ka paari neiut. 
Mulle pakuti väga head puskaripunshi, neiud kadusid aidast ja tulid 
veidi aja pärast võileibadega tagasi. Mehed kuulusid ühte piirikaitse 
rügementi ja nende voor asus sama talu juures metsas. Keskustele- 


simc üle kesköö, vahetasime muresid ja lootusi ja kuna aidas oli 

lahedalt ruumi, sain ma siia endale ka magamispaiga. Hommikul 
sain voori köögist veel tubli kõhutäie enne teeleasumist ja siis läk- 
sin raudtee äärde rongi valvama. Mõne aja pärast tuligi see lössu- 
tades ja ma hüppasin peale. Kuremäe kohalt suundus raudtee lõu- 
nasse ja mulle soovitati lähimas "jaamas" maha astuda. Paar kilo- 
meetrit oli sealt kloostri juurde. Ma eksisin kaua ringi, enne kui 
rühma juurde sattusin. Kõik Kuremäe ümbruse talud olid täis iga- 
suguseid üksusi, staape ja töökodasid ja ühe talu karjamaale olid 
sõjakirjasaatjate rühma mehed löönud üles oma laagri ja telgid. 

Minu asetäitjaks ja rühmaveebliks oli Berliinist saabunud oscha 
Winkelmann, ühe käega invaliid. Rahnulo, Gailit, Kask, Rinne koos 
autojuhtidega viibisid lõunarindel, kus juba Tartust lõuna pool 
toimusid ägedad lahingud. Kuremäel viibisid ainult Tõnismäe, Dagis 
ja Elling ja uue mehena saabunud rindejoonistaja Orumets. Rühma 
juurde oli saabunud tagasi ka ustuf. P. Kurbjuhn. Kuid ta oli muu- 
tunud väga vaikseks ja hajameelseks. Õhtuti kogunesime tema telki 
ja siis keerles jutt peamiselt Lõuna-Eestis käivate lahingute teemal. 

Ühel õhtul tuli meid külastama diviisi hooldusohvitscr hastuf. 
Campe. Ta oli väga ärritatud ja sõjakas meeleolus ja viis jutu varsti 
eestlaste vaenulikkusele sakslaste vastu. Kui eestlasi seniselt üles 
kihutatavat, võivat ühel päeval juhtuda, et tekib verevalamine ja sel 
puhul ei kavatsevat tema mitte hoida oma relva taskus. 

Rahustasin Campet ja ütlesin, et nii kaugele eestlased siiski ei 
lähe. Eestlaste ja sakslaste vahel on alati olnud hõõrumisi, kuid need 
olnud alati poliitilistest põhjustest tingitud ja süüdlasi tuleks otsida 
kabinettidest ja mitte kaevikutest. Ta rahunes aegamööda ja Campe 
edaspidised õhtused külaskäigud ja nendega kaasunud vestlused olid 
rahulikud, mediteerivad ja nukrustavat laadi. 

"Ma tunnen end siin Eesti rabakolkas nii mahajäetuna. Venelased 
on meist kõikjal mööda läinud ja me istume siin kui merehädalised 
üksikul saarel. Kuramaal on punaarmee lõiganud läbi selle peene 
niidi, mis meid veel ühendas kodumaaga ja ühel päeval oleme nagu 
hiired lõksus," arutles Campe. 

Ütlesin, et jagan tema muresid. Kui punaarmee Tartu all peaks 
läbi murdma, siis jääme varsti haardesse. Laotasime kaardi telgi 


lauale ja hakkasime konstrueerima võimalikke olukordi ja tulime 

mõlemad veendele, et Kuremäe pole mingi paik, kus võiks end 
kindlana tunda. 
O 

Meie telkide vahel jalutasid ühel päeval läbi haruldased külali- 
sed: admiral Pitka ja kapten Laaman, kes olid tulnud külla 45. 
rügemendi meestele ja siirdusid staabi ohvitseride saatel rügemendi 
positsioonidele. Sealt tagasi tulles peatus admiral Pitka ka meie juu- 
res ja vana Vabadussõja sangar kõneles meile julgustavaid sõnu. 

Olin admirali külastanud Tallinnas kevadel, varsti pärast tema Soo- 
mest tagasijõudmist. Siis elutses Pitka Pirital Van Jungi suvilas, kuna 
tema ihukaitse, kes koosnes SD meestest, teostas ümbruskonna val- 
vet ja oli korteris lähedalasuvas metsavahi majas. Admiral kõneles 
siis väga lootusrikkalt eesti rahvusliku relvajõu organiseerimisest ja 
asetas saksa võimude vastutulelikkusele suuri lootusi. 

O 

Minu vabastamise ja üleviimise paberid polnud kindralinspektuu- 
rist ikka veel saabunud ja nii püsisin ma endiselt sõjakirjasaatjate 
rühma koosseisus. 

"Parem kui need üldse tulemata jäävad," arvas Kurbjuhn. "Mis 
teil siin viga." 

Ka ma ise polnud enam nendest paberitest huvitatud. Mu hing 
oli raske salamurest tulevaste sündmuste pärast, halvad eelaimused 
viisid ööseti mu une ja päeval olin ma rahutu. Käisin 45. rügemendi 
poisse külastamas nende punkrites, korjasin metsast pohli ja seeni 
ja jalutasin vahel kloostrisse, kus kolasin ringi tühjades ruumides. 
Ronisin mõnigi kord kloostri lähedal kõrgendikul asuvasse vaate- 
torni, mille tipus platvormil asetses vaatluspost ja käärpikksilm 
ning vahiposti lahkel loal süvenesin vahel kauaks kauguste uuri- 
misse. 

Kaugel, Olgin Kresti suunas vaadates, nägin metsade tagant ker- 
kivat Slantsõ õlitehase korstnaid. Keerasin pikksilma kirdesse, siis 
hakkasid paistma Narva tornid ja mu süda kiskus kokku kahitundest 
ja valust. 

Mis sinna kõik jäänud, milliseid ohvreid seal kantud! 

Auvere kohal oli ülal punaste vaatlusballong ja Sinimägedel näis 


kestvat lahing. Selgesti oli näha, kuidas granaatide lõhkemised pais- 

kasid üles kõrgeid mullasambaid. Sinimägedelt paistis silma vaid 
üksikuid puudetüükaid ja küngastel kolletas liiv. Seal pidasid veel 
eesti mehed vastu — üks rügement ja Narva pataljon punaarmee 
63-dale kaardiväe korpusele — ja peksid sodiks iga punaste rünnaku, 
kuni viimaks see punaste eliitüksus oli nii ära veristatud, et ta enam 
üldse ei julgenud rünnata. Seal, seal kusagil oli major Jüri Sooden 
võidelnud oma viimse lahingu oma poiste eesotsas ja seal langes 
Narva pataljoni sangar Ruut. 

Ajasin end jälle sirgu käärpikksilma tagant. Mu mõtted langesid 
mingisse tajumatusse sügavikku ja ma ci leidnud neid enam üles. 

Saksa lennuväe sõdur mu kõrval vaikis. 

"Kust sa pärit oled " küsisin. 

"Olen Salzburgist," vastas mees pehmes austria murrakus. 

"Istusid sa õhtuti sageli Pitteris?" 

Austerlane lõi särama. 

"Mensch — woher kennst du das?" 

Jutustasin, et just aasta tagasi viibisin seal. Meil sobis jutt ja um- 
bes tunniks ajaks lakkas sõda meie jaoks olemast. 

Kui tornist lahkusin, jäi austerlane liikumatult vaatama Narva 
suunas, kuid ma tean, et ta mõtted olid hoopis kaugel lõunas. 

O 

Rommi jäi raskesti haigeks. Tal oli nii kõrge palavik, et kui ta 
telgist välja ootavasse autosse astus, ta vankus ja vabises. Tõnismäe 
ja Elling valmistusid sõiduks Tartu rindele. Enne sinna siirdumist 
oli vaja millegipärast Toilasse sõita rünnakbrigaadi "Vallonia" ko- 
mandör Leon Degrelle'i juurde, et saada mingile dokumendile all- 
kirju. Degrelle'i staap asus ühes suvilas kõrgel kaldal ja Tõnismäel 
kulus mitu tundi, enne kui kõik toimingud korda sai. Kasutasin 
vaba aega jalutamiseks paigas, millest mul oli palju ilusaid mäles- 
tusi. Oli täielik tuulevaikus ja meri oli sile. 

Viimane suvi — ütlesin mõttes endale. 

Toilast sõitsime Kohtlasse sealsesse haiglasse Rommit vaatama. 
Otsisime teda kaua, käisime kogu haigla voodi voodilt läbi, kuni 
viimaks leidsime ta haigla teiselt korralt ühest väikesest toast, kus 
kõik haiged lamasid põrandal. Rommi oli endale sineli üle pea tõm- 


manud ja vabises selle all kõrges palavikus. 

"Mul on tüüfus," suutis ta öelda. "Ma külmetan end siin sur- 
nuks. Nad lubasid mind saata edasi, aga ei saada..." 

Kohtlas tegin käigu õlitehascsse ja ronisin selle viiendale kor- 
rale. Kaheksateist aastat tagasi olin töötanud siin lihttöölisena gene- 
raator nr. 4 peal. Üheksa aastat tagasi viibisin siin välismaa ajakir- 
janike delegatsiooniga kui Eesti Ajakirjanike Liidu esindaja ja nüüd 
jätsin hüvasti selle paiga sõdurina. Siit alustasin oma ajakirjandus- 
likku starti kohaliku kirjasaatjana 1926. aastal. Üks ring oli täis 


Saamas. 


O 

Kuremäe taludes lõigati rukist ja kesal tegid õppust Narva patal- 
joni ühe kompanii võitlejad. Need olid tublid ja jässakad maapoi- 
sid ja Hando Ruus juhtis väljaõpet isiklikult. Veel praegu on mu 
silme ees ta kõrge ja sihvakas kuju, kui ta seisis ühel künkal ja 
selge ning kaugele kajava häälega andis käske ja korraldusi. 

Vahel käisin Kontsu järves ujumas, kuid selle soojärve vesi oli 
külm. Käisime Kurbjuhniga kahekesi, kuid ta oli tundlik vee vastu. 

Ööd olid juba tähised. Paar korda käisid Kuremäe kohal punaste 
ööpommitajad ja heitsid mõned pommid. Punaarmee ületas Emajõe 
ja Tartu jäeti maha. 

29. augustil oli mul kõrge palavik ja suured sisemised valud. 
Mootorrattur Siirak toimetas mind Illukale diviisi laatsaretti, dr. 
Johans vaatas mind läbi, mõõdeti temperatuuri ja siis kirjutati välja 


haiglapaberid. Mul oli sooltepõletik. 


Veel samal päeval sõidutati mind Kohtlasse ja ma lamasin seal 
ühe öö põrandal nagu Rommigi ja vabisesin palavikus. Järgmisel 
päeval kanti mind raamil ambulantsautosse ja viidi üle Kadrina haig- 


lasse. 


Kui ühel õhtul haiglaarst kinnitas mulle teadet Soome kapitulat- 
sioonist, valmis minus kiire otsus: ma pidin siit lahkuma, pidin 
jõudma Tallinna, oma kodulinna, mere äärde, sest meri oli lahti. 

Ma olin veel haige ja mind ei tahetud kuidagi välja lasta. Mulle 
öeldi — ma olevat veel liiga nõrk ja mind viidavat laeval haigete 
transpordiga Saksamaale. Ei, ütlesin ma, ma soovin tagasi oma ük- 


suse juurde. 

"Kus see asub?" küsis arst. 

"Tallinnas," valetasin. 

Mulle kirjutati välja 9. septembril vabastamise paberid ja sõidu- 
tunnistus ja veel samal õhtul istusin Kadrina jaamas rongile. Teel 
sinna nägin üht pikklaudvankrit, millel istus tuttav kuju, tema ees 
hobusemees ja taga keegi vanaldane naine. Sõda oli ajanud kauge- 


tele teedele põgenema maestro Juhan Simmi. 

Üle vee 


Kümme päeva rändasin ma oma kodulinna tänavaid mööda, vii- 
bisin paar päeva Randveres ja kiirustasin siis Tallinna jälle tagasi. 
Lahkumise eelaimus oli tugev. Kohtasin Tallinnas Rahnulot ja Rin- 
net, kes olid just saabunud Tartu rindelt. 

"Näib, et punaseid ei suuda enam ükski vägi pidada. Sakslased ei 
avalda enam kusagil vastupanu ja taganevad omapead. Nad loovu- 
tavad meeleldi eestlastele oma patareid ja laskemoona ja ütlevad: 
palume — olge lahked — siin on teile kõik, mis te soovite! Lööge 
teie, meile on nüüd küllalt. Ainult ära siit!" jutustab Rahnulo. Ta 
kannab kuue nööpaugus Raudristi linti, — teda on äsja vääristatud. 

Agu Kask muretseb mulle kolonel Leithammeli, kindralinspek- 
tuuri poolt määratud Tallinna komandandi allkirjaga peatusloa ja 
nii on julgem tänavatel liikuda. Ka tema oli kiirustanud Berliinist 
kodumaale, et vaadata, mis siin veel teha annab. 

18. septembril kohtan Tallinna tänaval Kadrina haigla eestlan- 
nast masinkirjutajat, kes mulle kirjutas välja vabastamise tunnistuse. 

"Rumalasti tegite, et haiglast lahkusite," sõnas neiu. "Meie viime 
kõik haavatud ja haiged laeval Saksamaale. Kui soovite, võite veel 
kaasa sõita. Me asume "Moerol"." 

Vastasin, et mul pole veel selge, kuidas pean toimima. 

17. septembril anti kõikidele vägedele käsk rinne maha jätta ja 


Tallinna hakkab jõudma igasuguseid üksusi. Mööda Telliskivi täna- 

vat marsib mingi saksa rügement heas rivis ja lauldes "Erikat". 
Meestel on rõõmsad j.i naerulised näod ees. Täpselt nii, nagu nad 
kolm aastat tagasi marssisid sisse Tallinna. 

Narva maanteel kohtan karikaturist Gorit. 

"Mina jään. Mind ei huvita enam ükski jama. Olen lõhkikärista- 
tud inimene. Üks poeg on Eesti Diviisis, teine punaväes. Vend lööb 
venna vastu. Punaste ajal istusin ma kinni ja pääsesin "Mihkli" 
pealt tulema. Sakslased torkasid mind uuesti kinni. Punastele olin 
ma valge ja sakslastele punane — mine võta kinni, kuidas sa tohid 
olla," tähendas ta meie viimasel jutuajamisel. 

Endine atleetiline Gori oli kõhnunud, kuid ta hoiak oli endiselt 
sirge, samane kui elu jõulistel päevadel, mil ta puistas karikatuure 
ja teravmeelsusi nagu küllusesarvest. 

Pedro Krustenit kohtan Tornide väljakul. 

"Noh, hüvasti siis," ütles Pedro. "Mina lähen üksi. Perekond läks 
lõhki — naine pojaga jääb maha. 

19. septembril lähen Toompeale, et sealt hankida oma lähedas- 
tele inimestele evakueerimispääsmeid. Lossiplatsil ühes majas tung- 
leb sadasid inimesi, keegi vana saksa kapral istub kirjutusmasina 
taga ja toksib ühe sõrmega lubasid kirjutada. Töö ei edene kuidagi 
ja inimesed on meeleheitel. Hüppan talle appi ja toon kõrvalruu- 
mist teise kirjutusmasina ning hakkan tööle. Suudan valmistada 
sadakond blanketti ja ooteruumist kaob tung. 

20. septembril on lagunemine linnas juba algamas. Toompea los- 
si õues laaditakse ühele autole konjakikaste eraisikute ja omakaitse 
meeste poolt. Autoga sõidetakse Vaksali puiesteele ühe maja õue, 
kus algab suur jagamine. 

Teel koju näen linna poolt jalgrattal sõitvat õde, kes kibedasti 
nutab. Peatan õe, kes jutustab, et meie vanemad olevat läinud maale 
sugulaste poole. Rong, millega nad koju pidanud tagasi sõitma, ole- 
vat aga Aegviidu jaamas punaste pommitajate poolt puruks pommi- 
tatud. Nii olevat linnas mitmel pool kõneldud. 

Rahustan õde ja otsustame oodata seni, kuni ema ja isa koju 
jõuavad. 

Randveres ootab mind mootorpaat ja selles on ruumi ka minu 


õele. Mulle on selge, et ma pean kodumaalt lahkuma. Minule kui 


sõdurile ja vabatahtlikule ei heidaks siin armu keegi. Mootorpaadi 
väljumise ajaks on määratud 21. septembri hommik. Kutsun õde 
kaasa. Kuna pole selge, mis meie emast ja isast saanud, ei taha 
ma õde üksinda maha jätta. Me pakime oma asjad ja võtame kaasa 
mõned mälestusesemed vanematest ja kodust: vanavanaema - eesti 
vöö, ema lauluraamatu, mõned perekonnapildid, kumbki veidi pesu 
ja pealisriideid. 

Kui kõik on pakitud, istun laua äärde, kus me väike pere- 
kond nii palju aastaid koos jaganud igapäevast leiba, võtan ühe 
lehe valget paberit ja kirjutan sellele lahkumiskirja. 

Kallid vanemad! 

Meie aeg siin maal on saanud täis ja peame lahkuma. Oleme 
oodanud teid ahastuse ja igatsusega kogu päeva, kuid me ei saa 
enam viivitada. Meid ootab Randveres mootorpaat ja me läheme 
sinna ja homme juba lahkume. Täname teid õnneliku ja ilusa lapse- 
põlve, kena kodu ja kõige selle eest, mis te meile olete andnud 
suurest armastusest. Tänan teid, armas ema ja isa, nii söögi kui löögi 
eest, andke mulle kõik andeks, mis ma teile muret ja südamevalu 
olen valmistanud. Ma ei jõua enam midagi heaks teha. Jääme teile 
igaveses tänus mõtlema ja suudleme teid. 

Kirja alla jätsime oma nimed. 

Kustutasime toas tule, lukustasime ukse, kinnitasime all õues oma 
kohvrid jalgratastele, lükkasime need õueväravast välja ja ma sulge- 
sin ja lukustasin ka õuevärava. Siis lahkusime, käristatud lahkumis- 
valust ja silmad nii täis pisaraid, et ei näinud teed enda ees. 

Linn oli kottpime ja me hõikasime aeg-ajalt, et mitte kaotada tei- 
neteist või teineteisele otsa sõita. Narva maanteel sõitsime kokku 
ja kukkusime mõlemad. Linnas oli siiski liikumist ja kuuldus üksi- 
kuid laske. 


Vastu hommikut olime Randveres. 


O 
Eemal vabas vees ootas meid mootorpaat. Toimetasime sinna väi- 
kese cistrukiga oma pakid ja kui need olid paadis, hakkasime ini- 
mesi paati toimetama. Juba esimese jullatäiega juhtus õnnetus: see 


kaldus mootorpaadi külje all ümber ja kälimees oma tütrega ning 

minu õde kukkusid vette. Sügav seal polnud, vesi ulatus ainult rin- 
nuni ja märjakssaanud tulid randa tagasi. 

Rannarahvas on ebausklik. 

"See head ei tähenda," arvati. "Parem kui veel oodata..." 

Riided pandi kuivama randa ja mindi majja tagasi. Otsustati väl- 
juda õhtul. Kuid siis mitte enam Soome, nagu esialgu oli kavat- 
setud mootorikütte nappuse tõttu, vaid juba otsekohe Rootsi, kuna 
kaks inimest oli juurde tulnud ja toonud kaasa vaadi mootorpetroo- 


leumi, millest lahedalt pidi jätkuma nii pikaks reisuks. 


Lõunapaiku jõudis Randverre minu ema. Me vanemad olid hom- 
mikul koju jõudnud, rongi polnud keegi pommitanud. Teel Rand- 
verre oli ta kogu aeg Jumalat palunud, et ta veel lapsi näeks. 

Julia ümberminek kinkis meile veel ühe kalli päeva ema seltskon- 
nas. Isa oli loobunud Randverre tulekust, arvatavasti põhjusel, et 
kartis mitte taluvat laste lahkumist. 

Oli nii leebe ja paitavalt pehme see 21. september. Päike säras, 
meri oli sinine ja erkjalt liikvel. Istusime õuel rohul ja vestlesime. 
Kutsusime ema kaasa võõrsile. 

"Ei, meie isaga jääme. Oleme vanad inimesed, meid ei taha kee- 
gi," arvas ema. Ta andis õele oma ja minule isa laulatussõrmuse. 
"Anname teile kaasa mälestuseks oma viimase", sõnas ta. 

Kella seitsmeks õhtul oli määratud asumine mootorpaati ja lah- 
kumine. Meie ema lahkus kaks tundi varemalt. 


" 


"Ma ei suuda seda näha — see kisub mind lõhki valust. . ütles 
ta. Läksime teda saatma. Saatsime teda kaugele, kaugele ja siis ütles 
ema: 

"Hakake nüüd tagasi minema. Siit ma lähen juba üksi..." 

Ta suudles meid kaua — laubale, põskedele, silmadele, silitas me 
juukseid ja kallistas meid. Ta nägu oli pisaratest märg. 

Siis pöördus ta ringi ja hakkas astuma linna poole, pea ühele 
küljele vajunud. Aeg-ajalt pööras ta end ringi ja lehvitas meile. Ta 
nuttis nii kuuldavalt, et kuulsime seda veel siis, kui ta oli kadunud 
teekäänaku taha. 

Tütre ja pojaga lahkus (emast sellis m.iiilni.is kõik, nu.li ti oli 


armastanud helluse ja eina.irmuga. 


See lahkumine emast on mind korduvalt lõhki käristanud. Ma 
polnud mitte hea poeg, ta lootis kogu aeg, et minust saab "midagi". 
Kuid ma ei saavutanud mingeid kordaminekuid, kuna olin püsi- 
matu, rahutu, kergemeelne ja raiskaja. Ma jätsin ta nii sageli ilma 
pisimastki rõõmust. .. 

Kuid ta pole mind unustanud. 

Ta on vahel unes mu juurde tulnud, surunud jälle oma põse vastu 
minu põske, olen teda emmanud ja saanud suudelda ta kortsunud 


palet ning olnud siis nii lõpmatult õnnelik. 

